Datasets:

NorHsangPha

/

shan-news-shannews_org

like 0

2018-03-22T08:21:29

https://shannews.org/archives/3678

ၽြႃးလူင်ရၶႅင်ႇ တီႈမိူင်းၸဵင်းတုင်

မိူဝ်ႈဝၼ်းတီႈ 19 လိူၼ်မၢတ်ႊၶျ် ၼႂ်းပီ 2018 ၼႆႉ ၶႃႈႁဝ်းၽူႈတႅမ်ႈလိၵ်ႈလႆႈၵႂႃႇၶဝ်ႈႁူမ်ႈပၢင်ၼႃးမုၼ်လီ တီႈဝဵင်းၸဵင်းတုင်။ ပၢင်ၼႃးမုၼ်လီၼႆႉ ပဵၼ်ပၢင်ၼႃးမုၼ်လူႇတၢၼ်းယၢတ်ႇၼမ်ႉ ၽႃႈၵင်ႈမၢၼ်ႇၵႅဝ်ႈသွၵ်ႇၼႃႈ ႁုၼ်ႇႁၢင်ႈပုတ်ႉထၽြႃးၸဝ်ႈမႁႃမုၼိ တီႈၵၢင်ၸႂ်ဝဵင်းၸဵင်းတုင်၊ ၼႂ်းမိူင်းတႆးပွတ်းဝၼ်းဢွၵ်ႇ၊ ဢၼ်ပဵၼ်တီႈၵူၼ်းဝၢၼ်ႈၵူၼ်းမိူင်း ၼႂ်းၸႄႈတွၼ်ႈၸဵင်းတုင်ပတ်းပိုၼ်ႉ ဢိၵ်ႇတင်းၼွၵ်ႈၸႄႈတွၼ်ႈ ၸိူဝ်းၼပ်ႉယမ်ၾိင်ႈပုတ်ႉထၶဝ် ယုမ်ႇယမ်ၼပ်ႉထိုဝ်ၼၼ်ႉတီႈၼိုင်ႈ ၼႂ်းၵႃႈၼႂ်းမိူင်းတႆးႁဝ်းလၢႆလၢႆတီႈ။ မိူင်းၸဵင်းတုင် ၵႂႃႇႁူမ်ႈပၢင်ၼႃးမုၼ်တီႈၸဵင်းတုင်ၵမ်းၼႆႉ ၵွပ်ႈၸဝ်ႈၸူဝ်းမိူင်း ၽူႈၵွၼ်းလုမ်းၵပ်းသၢၼ်ၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႈဝဵင်းၸဵင်းတုင် ၽိတ်ႈမွၵ်ႇလႄႈ ၶႃႈႁဝ်းတင်းၸဝ်ႈလွၼ်ႉသၢင် ၽူႈၵွၼ်းလုမ်းၵပ်းသၢၼ် တီႈၸႄႈဝဵင်းတႃႈၶီႈလဵၵ်း၊ လႄႈၸဝ်ႈသႅင်လီ ၽူႈၵွၼ်းလုမ်းၵပ်းသၢၼ် တီႈၸႄႈဝဵင်းမိူင်းတူၼ် လႆႈတၢင်တူဝ်မုၵ်ႉၸုမ်းသေ ၵႂႃႇၶဝ်ႈႁူမ်ႈဢဝ်မုၼ်ၸွမ်း ၼႆၼၼ်ႉယူႇ။ ပၢင်လူႇတၢၼ်းၽႃႈၵင်ႈမၢၼ်ႇၵႅဝ်ႈတီႈသွၵ်ႇၼႃႈ ၽြႃးၵမ်းၼႆႉ တၵ်ႉၵႃႇသတ်ႉထႃးငဝ်ႈမၼ်း ပဵၼ်ၸဝ်ႈၸူဝ်းမိူင်း ႁူမ်ႈတင်းၸုမ်းၵူဝ်းပၵမိူင်းၸဵင်းတုင်လႄႈ ပေႃႈဝၢၼ်ႈမႄႈမိူင်းၶဝ်ၸဝ်ႈ ႁူမ်ႉၸႂ်သတ်ႉထႃးၵၼ်ႁဵတ်းသၢင်ႈလူႇတၢၼ်း ပိူဝ်ႈတႃႇၵမ်ႉထႅမ်ပုတ်ႉထသႃသၼႃ ႁႂ်ႈမၼ်ႈၵိုမ်းၽႄႈတိူၼ်းၵႂႃႇၶၢဝ်းယၢဝ်း ၼႆၼၼ်ႉယဝ်ႉ။ ပေႃးဝႃႈၽြႃးမႁႃမုၼိၼႆ ၵူၼ်းႁူႉၸၵ်းမၼ်းတေဢေႇ။ ပေႃးဝႃႈမႁႃမြၢတ်ႈမုၼိၽြႃး ဢမ်ႇၼၼ် ၽြႃးလူင်ရၶႅင်ႇၼႆတႄႉ ၵူၼ်းဢၼ်ဢမ်ႇႁူႉၸၵ်းမၼ်း တေမီးဢေႇမိူၼ်ၵၼ်။ ၵွပ်ႈသင်ႁွင်ႉၽြႃးလူင်ရၶႅင်ႇ ၼႆၼၼ်ႉၵေႃႈ တေတွပ်ႇမိူၼ်ၵၼ်ငၢႆႈငၢႆႈဝႃႈ -ၵွပ်ႈယိူင်ႈဢဝ် (သင်ႇၶႃႇရဢဝ်) ႁၢင်ႈၽြႃးလူင်မိူင်းရၶႅင်ႇ ဢၼ်လိုဝ်းၸိုဝ်ႈဝႃႈ လေႃႇႁဵတ်းဝႆႉတင်ႈတႄႇမိူဝ်ႈပၢၼ်ပုတ်ႉထၽြႃးၸဝ်ႈၵူဝ်းတမႁဝ်း ယင်းတိုၵ်ႉ မီးတူဝ်မီးၸႂ်ယူႇၼႆၼၼ်ႉ ဢၢင်ႈပဵၼ်သၢၵ်ႈသေႇသေ ၶႆႈလၢတ်ႈၼႄၵၼ်။ ၽြႃးလူင်ရၶႅင်ႇတူၼ်တႄႉမၼ်း ၽႂ်ၵေႃႈဢမ်ႇယၢမ်ႈႁၼ်၊ ၼၼ်သေတႃႉ ဢဝ်ၸဵမ်ၸၢဝ်းမၢၼ်ႈ မွၼ်း တႆးလႄႈရၶႅင်ႇ ဢွၼ်ၵၼ်ယုမ်ႇယမ်ဝႃႈ- ႁၢင်ႈၽြႃးလူင်ရၶႅင်ႇတူၼ်တႄႉမၼ်း ပဵၼ်တူၼ်ဢၼ်မီးယူႇၼႂ်းဝတ်ႉၽယႃးၵျီးၸွင်း ဝဵင်းမၼ်းတလေးၼၼ်ႉၼႆၵၼ် သိုပ်ႇပၢၼ်ယဝ်ႉပၢၼ်တေႃႇမႃး ထိုင်ဝၼ်းမိူဝ်ႈၼႆႉ။ ၽြႃးမႁႃမုၼိ၊ မႁႃႇမြၢတ်ႈမုၼိၽြႃး၊ ၽြႃးလူင်ရၶႅင်ႇၼႆႉ ၼႂ်းမိူင်းတႆးႁဝ်းငိၼ်းဝႃႈမီးလၢႆလၢႆတီႈယူႇ။ ၼႂ်းၵႃႈလၢႆလၢႆတီႈၼၼ်ႉ ဢၼ်ၽူႈတႅမ်ႈလႆႈႁူႉလႄႈ မီးၸိုဝ်ႈလိုဝ်းသဵင်ၼႆႉ ပဵၼ်တီႈၸႄႈဝဵင်းၸဵင်းတုင်လႄႈ ၸႄႈဝဵင်းတႃႈၶီႈလဵၵ်း သွင်တီႈၼႆႉ။ ၼၼ်သေၵေႃႈ ဢၼ်တူၼ်ယႂ်ႇလႄႈလိုဝ်းၸိုဝ်ႈၼႆႉ ပဵၼ်တူၼ်ဢၼ်မီး တီႈဝဵင်းၸဵင်းတုင်ၼႆႉ။ တၵ်ႉၵႃႇသတ်ႉထႃးငဝ်ႈမၼ်းၵေႃႈ ပဵၼ်ၸဝ်ႈၾႃႉလူင် ဢၼ်မီးၸိုဝ်ႈမီးသဵင်ၼႂ်း ႁူဝ်ပၢၵ်ႇၸဵင်ပီ 19-21 ၼႆႉၼႆၼၼ်ႉယူႇ။ ႁုၼ်ႇႁၢင်ႈၽြႃးလူင်ရၶႅင်ႇ တူၼ်ဢၼ်မီးတီႈဝတ်ႉလူင်ၽယႃးၵျီးၸွင်း ၼႂ်းဝဵင်းလိူဝ်ႇ (ဝဵင်းမၼ်းတလေး) မိူဝ်ႈလဵဝ်ၼၼ်ႉ ၼႂ်းပိုၼ်းမၢၼ်ႈပိုၼ်းရၶႅင်ႇဝႃႈ- ၶုၼ်မၢၼ်ႈၶဝ်ၵႂႃႇတိုၵ်းပေႉမိူင်းရၶႅင်ႇသေ ဢဝ်မႃးတီႈ မိူင်းရၶႅင်ႇၼႆဝႆႉ။ ႁုၼ်ႇႁၢင်ႈၽြႃးလူင် တီႈၵၢင်ဝဵင်းမိူင်းၸဵင်းတုင်ၼႆႉၵေႃႈ ၼႂ်းပိုၼ်းၸဵင်းတုင်တႅမ်ႈဝႆႉဝႃႈ- ၸဝ်ႈၾႃႉလူင်မိူင်းၸဵင်းတုင် တူၼ်တီႈ 39 ၸဝ်ႈၵွၼ်ႈၵႅဝ်ႈ ဢိၼ်းထလႅင် (1837-1937) ႁႂ်ႈသေၼႃး ဢမၢတ်ႈၶဝ် လူင်းၵႂႃႇလေႃႇဢဝ်တီႈဝဵင်းမၼ်းတလေးမႃးၼႆယူႇ။ ၼိမၼ်ႇတၼၵႂႃႇယူႇဝႆႉတီႈဝဵင်းသီႇပေႃႉ ဢွၼ်တၢင်းသေ ဝၢႆးၼၼ်ႉၸင်ႇၼိမၼ်ႇတၼ လုၵ်ႉဝဵင်းသီႇပေႃႉမႃးထိုင်မိူင်းၸဵင်းတုင် မိူဝ်ႈပီ 1925 ၼီႈ။ ယဝ်ႉၸင်ႇသိုပ်ႇၼိမၼ်ႇတၼမႃးၼင်ႈ ၼႂ်းဝတ်ႉၽၸဝ်ႈလူင် (ဝတ်ႉၽြႃးလူင်) တီႈႁူဝ်ၶူင်ႇၵၢင်ဝဵင်း မိူဝ်ႈပီ 1926 ၼီႈလႄႈ ႁဵတ်းပွႆးပူႇၸေႃႇ ပူးၸႃးတၢၼ်းၶဝ်ႈၿၢတ်ႇ (တၢင်ႇၶဝ်ႈသွမ်းတေႃႇလူင်) ၼႂ်းဝၼ်းလိူၼ်ၸဵင်မူၼ်းၾၢႆႇမိူင်း (မႅၼ်ႈလိူၼ် 12 မူၼ်းတႆးတႂ်ႈ) ၵူႈၶူပ်ႇပဵၼ်ပီ ၸိူင်ႉၼႆ။ ထႅင်ႈလွင်ႈၼိုင်ႈၵေႃႈ ၽြႃးလူင်ရၶႅင်ႇၼႆႉ ၵွပ်ႈပဵၼ်ၽြႃးတွင်းလႄႈ ႁႂ်ႈၼႃႈတႃၸဝ်ႈၸိုၼ်ႈသႂ်ယူႇတႃႇသေႇၼၼ်ႉ 15 ဝၼ်းလႂ်ၼိုင်ႈပွၵ်ႈ ၼႂ်းဝၼ်းလိူၼ်လပ်းလိူၼ်မူၼ်း လႆႈၶတ်းၸဵတ်ႉပၼ်မိူဝ်ႈယၢမ်းၵၢင်ၼႂ်ၸဝ်ႉ 05:00 မူင်းၼၼ်ႉလႄႈ ၶဝ်ႈၵႂႃႇၶုပ်ႉဝႆႈမိူဝ်ႈလႂ်ၵေႃႈ ၸႂ်သတ်ႉထႃႇၸိုၼ်ႈမိုၼ်ႈယဵၼ်ၸႂ်ယူႇတႃႇသေႇသေ ဢဝ်ပဵၼ်ၾိင်ႈထုင်းမိူင်းၸဵင်းတုင်မႃးယိူင်ႈၼိုင်ႈယူႇ။ ၼႂ်းတူင်ႇဝူင်းၽူႈလဵပ်ႈႁဵၼ်းပိုၼ်းပုတ်ႉထၽြႃးၸဝ်ႈၶဝ်ၼၼ်ႉ ပေႃးတူၵ်ႇဝႃႈ- ၽြႃးလူင်ရၶႅင်ႇ၊ ၽၸဝ်ႈလူင်ရၶႅင်ႇၼႆၵေႃႈ တိုၼ်းႁူႉပွင်ႇဝႃႈ ႁုၼ်ႇႁၢင်ႈပုတ်ႉထၽြႃးၸဝ်ႈ ၼႂ်းၾၢင်ႁၢင်ႈၽြႃးဢလွင်း-ၼၼ်ႉၵမ်းလဵဝ်ယူႇ။ ၵွပ်ႈသင်ၼႆ ၵွပ်ႈဝႃႈ- ႁုၼ်ႇႁၢင်ႈၽြႃးၸဝ်ႈၸိူင်ႉၼႆၼႆႉ ပဵၼ်ႁၢင်ႈၽြႃးၼင်ႈ၊ ၶႃၶႂႃတၢင်ႇၼွင်ႈသွၼ်ႉၶႃ၊ မိုဝ်းသၢႆႉငၢႆတၢင်ႇဝႆႉတၵ်းၸဝ်ႈ၊ မိုဝ်းၶႂႃၶႂမ်ႈတၢင်ႇဝႆႉႁူဝ်ၶဝ်ႇ (ၼႂ်းၾၢင်ႁၢင်ႈ ၸီႉလိၼ်မိူင်းပဵၼ်သၢၵ်ႈသေႇ-ၽူမိၽသမ်ႉသမုတြႃႇ)။ တီႈလၢၵ်ႇလၢႆးမၼ်းတႄႉ သႂ်ႇလေႃးပႄး (တီႈႁူဝ်မႃႇ-တီႈပွင်ႈၶႅၼ်လႄႈတီႈဢႅဝ်)၊ တိုဝ်းပၢၼ်းၵုမ်း (မၢၼ်ႈၶဝ်ႁွင်ႉၸွမ်းတႆးႁဝ်းဝႃႈ- ပၢၼ်ၵူင်း)။ ၼႂ်းမိူင်းထႆးႁွင်ႉဝႃႈ- ၽၸဝ်ႈသူင်းၶိူင်ႈ၊ တႆးမိူင်းတူၵ်းတႄႉတေဝႃႈ- ၽြႃးႁၢင်ႈၶိူင်ႈဢလွင်း-ၼႆၵၼ်သေ မၢၼ်ႈၶဝ်သမ်ႉႁွင်ႉဝႃႈ- တၢၼ်းသႃသွင်းၼႆၵၼ်။ ၼႂ်းပိုၼ်ႉတီႈဢမ်းၼၢၸ်ႈႁေႃၶမ်းတႆးၶိုၼ် မိူင်းၸဵင်းတုင် ဢၼ်ၵဵဝ်ႇတင်းပုတ်ႉထသႃသၼႃ မီးႁုၼ်ႇႁၢင်ႈၽြႃးလႄႈ ထၢတ်ႈထမ်းၵွင်းမူးလိုဝ်းၸိုဝ်ႈယူႇလၢႆလၢႆတီႈ။ ၸိူင်ႉၼင်ႇ- ၽထၢတ်ႈၸွမ်လွႆး၊ ၽထၢတ်ႈၸွမ်မူၼ်း၊ ၽထၢတ်ႈၸွမ်တွင်း (တွင်းပဵၼ်ထွႆႈၵႂၢမ်းတႆးယူၼ်းပွင်ႇဝႃႈၶမ်း) ထႆးတႄႉဢွၵ်ႇသဵင်-ထွင်း)၊ ၽထၢတ်ႈၸွမ်သရီ၊ ၽထၢတ်ႈႁူၺ်ႈလူင်ႇ၊ ၽထၢတ်ႈၸွမ်သၼုၵ်း၊ ၽထၢတ်ႈႁူဝ်လိုင်း၊ လႄႈၽြႃးလူင်ရၶႅင်ႇ (တီႈၵၢင်ဝဵင်းၸဵင်းတုင်)၊ ၽြႃးဢိၼ်းသၢၼ် (တီႈမိူင်းၼုင်း ၸႄႈဝဵင်းမိူင်းၶၢၵ်ႇ)၊ ၽြႃးလၢၼ်ႉတွင်း (တီႈမိူင်းလဵၼ်း ၸႄႈဝဵင်းတႃႈၶီႈလဵၵ်း) တင်းၽြႃးလူင်ရၶႅင်ႇ (တီႈၼႂ်းဝဵင်းတႃႈၶီႈလဵၵ်း)ၸိူဝ်းၼႆႉ။ ယွၼ်ႉၼၼ်လႄႈ ႁႂ်ႈၵူၼ်းတႆးၸၢဝ်းပုတ်ႉထ ၸိူဝ်းပဵၼ်လုၵ်ႈလၢၼ်ၶဝ်ႁူႉဝႆႉသေ ဢွၼ်ၵၼ်သိုပ်ႇပုတ်ႈပႂ်ႉပႃး၊ ၽိူၺ်ၽႄႈ၊ လႄႈႁႄႉၵင်ႈၵၼ် တေႃႇၸူဝ်ႈလုၵ်ႈပၢၼ်လၢၼ်ၵၼ်သေၵမ်းၼႆ လႆႈပိုၼ်ၽၢဝ်ႇၸေတၼႃးရူမ်း (ဢႃႇရမ်ႇမၼၶွင်တူၼ်ႈၸႂ်) လႄႈ တိုၵ်းသူၼ်းမႃးတီႈၼႆႈ ၼင်ႇၼႆ။ ၸေတၼႃး ဢႁင် ၽိၵ်ႉၶဝေး ၵမ်မင်း ဝတႃမိ- ၵၢၼ်ဢၼ်ပႃးၸႂ်ပႃးၶေႃးသေႁဵတ်းၼၼ်ႉ ပဵၼ်ၵမ်(ၵမ်မ-ၵၢမ်ႇ)ၼႆ ပုတ်ႉထၶမ်းၸဝ်ႈၵူဝ်းတမႁဝ်း သင်ႇလၢတ်ႈဝႆႉၼင်ႇၼႆ။ ၸၢႆးပိုၼ်ၶမ်း ၽယၵ်ႉဝူင်း

['Uncategorized']

2018-03-22T08:15:46

https://shannews.org/archives/3675

သိုၵ်းမၢၼ်ႈယိုဝ်းၵူၼ်းဝၢၼ်ႈ တၢႆ 2 ၵေႃႉၼႂ်းၸႄႈဝဵင်းၵျွၵ်ႉမႄး

သိုၵ်းလူင်ပွင်ၸိုင်ႈမၢၼ်ႈ ဢၼ်ပၵ်းတီႈ ဝဵင်းသီႇပေႃႉ ယိုဝ်းၵူၼ်းမိူင်းလူႉတၢႆထင်တီႈ ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ဝၼ်းတီႈ 18/03/2018 ၶၢဝ်းယၢမ်းၵၢင်ၼႂ် 05:30 သိုၵ်းမၢၼ်ႈမၢႆတပ်ႉ 23 သီႇပေႃႉ ႁႅင်းၵူၼ်း 5 ၵေႃႉ ဢၼ်ဢဝ်ႁူမ်ႇလူမ်ႈ ၶူင်းၵၢၼ်ၾႆးၾႃႉ တီႈတွင်ႇၶေႇၼၼ်ႉ ယိုဝ်းၵူၼ်း ဝၢၼ်ႈသူၺ်ႇၵျွင်း 4 ၵေႃႉ တၢႆထင်တီႈ 2 ၵေႃႉ ဝႃႈၼႆ။ ၵူၼ်း2ၵေႃႉဢၼ်ၺႃးယိုဝ်းတၢႆထင်တီႈၼၼ်ႉပဵၼ် ၸၢႆးပႃႉ ဢႃယု 43 လုၵ်ႈၸၢႆး လုင်းသေႃးပေႇတႃႉ + ၼၢႆးပူင်ႇ၊ လႄႈ ၸၢႆးတေႃးၼ ဢႃယု 29 ပီ လုၵ်ႈၸၢႆး လုင်းၼၼ်ႇတိယ + ပႃႈယူၺ်း ၊ မေးၼၢင်း ၸိုဝ်ႈ ၼၢင်းဢူးသႃႇ ပဵၼ်ၵူၼ်းဝၢၼ်ႈသူၺ်ႇၵျွင်း ၸႄႈဝဵင်းၵျွၵ်ႉမႄး ။ တူဝ်တၢႆၶဝ် 2 ၵေႃႉ ၽူႈယႂ်ႇ ၵူၼ်းလူင် ဝၢၼ်ႈသူၺ်ႇၵျွင်း လုမ်းလႃးယဝ်ႉတူဝ်ႈၵႂႃႇ မိူဝ်ႈၶၢဝ်းယၢမ်း 14:30 မူင်းဝၢႆးဝၼ်း ဝၼ်းၼၼ်ႉ ၵမ်းလဵဝ် ဝႃႈၼႆ။ ၵူၼ်းမိူင်းၵျွၵ်ႉမႄး ၵေႃႉၼိုင်ႈလၢတ်ႈဝႃႈ -“ မိူဝ်ႈၵၢင်ၼႂ်ၸဝ်ႉၼၼ်ႉမီးၶဝ်ၵူၼ်း 4 ၵေႃႉ ၸၢႆးပႃႉ၊ ၸၢႆးတေႃးၼ၊ ၸၢႆးသုၸႃႇတ၊ လုင်းၵျွင်းပေႃႇ ၶီႇရူတ်ႉၶိူင်ႈသွင်လမ်း ၶိုၼ်ႈၵႂႃႇတၢင်းၼွင်ပိင် ၵျွၵ်ႉမႄး ။ ၶဝ်ၵႂႃႇမႃးႁူပ်ႉၺႃး သိုၵ်းမၢၼ်ႈ ၶီႇၵႃး CRV မႃး သိုၵ်းမၢၼ်ႈဢမ်ႇထၢမ်သင် ယိုဝ်းသႂ်ႇ ၵမ်းလဵဝ်လႄႈ ၶဝ်သွင်ၵေႃႉ လႆႈတၢႆထင်တီႈ။ တႃႇသွင်ၵေႃႉတႄႉ တၼ်းပၢႆႈလွတ်ႈၵႂႃႇ ” ဝႃႈၼႆ။ ဝၢၼ်ႈတွင်ႇၶေႇၼႆႉ မီးၸဵင်ႇၸၢၼ်းဝၼ်းတူၵ်း ဝဵင်းၵျွၵ်ႉမႄး ယၢၼ်ၵႆဝဵင်းမွၵ်ႈ 20 လၵ်းပၢႆ ။ ၵူၼ်းၼႂ်းပိုၼ်ႉတီႈဝႃႈ ပိုၼ်ႉတီႈၼႃႈလိၼ်ၼႆႉ ၵႆႉမီး ၸုမ်းယိပ်းၵွင်ႈၵၢင်ႇ ယိုဝ်းၵူၼ်းမိူင်း ၸိူင်ႉၼႆ မႃးလၢႆလၢႆပွၵ်ႈ။ ၵူၺ်းၵႃႈလၢတ်ႈၵႂၢမ်းမၢၼ်ႈ ယိပ်းၵွင်ႈမၢၼ်ႈလွၼ်ႉလွၼ်ႉ ။ ပူၼ်ႉမႃး မိူဝ်ႈဝၼ်းတီႈ 10/03/2018 ၼၼ်ႉၵေႃႈ သိုၵ်းလူင်ပွင်ၸိုင်ႈမၢၼ်ႈ ၽၢမ်းႁဵတ်းသိုၵ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း သေ ယိုဝ်းၵႃးတၢင်ႇဝူဝ်း ၵူၼ်းတၢႆၸွမ်းသွင်ၵေႃႉ။ ၼႃႈတီႈၸိူဝ်းၼႆႉ လိူဝ်သေသိုၵ်းလူင်ပွင်ၸိုင်ႈယဝ်ႉ ယင်းမီးထႅင်ႈ တပ်ႉသိုၵ်းၸိုင်ႈတႆး SSPP လႄႈ RCSS တူင်ႉၼိုင်ၵႂႃႇမႃး ဝႃႈၼႆ။

['သုၼ်ႇလႆႈၵူၼ်း']

2018-03-22T07:54:19

https://shannews.org/archives/3673

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 22/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.91 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1338 ပျႃး၊ ငိုၼ်းၶႄႇ 1 ယႅၼ်ႉ = 211.82 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 22/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 21/03/2018 ငိုၼ်းထႆး 1 ဝၢတ်ႇ = 42.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1338 ပျႃး၊ ငိုၼ်းၶႄႇ 1 ယႅၼ်ႉ = 211.2 ပျႃး။

['ၵၢၼ်မၢၵ်ႈမီး']

2018-03-22T07:33:02

https://shannews.org/archives/3669

လူင်ပွင်ၸိုင်ႈတေမႄႇၶႂၢၵ်ႈၵေႃႇသၢင်ႈ ၶူဝ်ၵုၼ်လူင် သဵၼ်ႈတၢင်းဢၼ်ပွင်ႇထိုင် မိူင်းၶႄႇ

ၶူဝ်ၵုၼ်လူင် ဢၼ်ၵူၼ်းမိူင်းတႆႇၸႂ်ႉတိုဝ်းၵႂႃႇမႃးၼၼ်ႉ လူင်ပွင်ၸိုင်ႈမၢၼ်ႈတေၵေႃႇသၢင်ႈမႄးၶႂၢၵ်ႈဢွၵ်ႇထႅင်ႈ ၸွမ်းၼင်ႇလႆႈၸႂ်ၵၼ်ဝႆႉတင်း မိူင်းၶႄႇ ဝႃႈၼႆ။ ၶူဝ်ၵုၼ်လူင် ၶူဝ်ၵုၼ်လူင်ၼႆႉ မီးၼႂ်းၸႄႈဝဵင်းၵုၼ်လူင် ၸိုင်ႈတႆးပွတ်းႁွင်ႇ မီးၼိူဝ်သဵၼ်ႈတၢင်း သႅၼ်ဝီ ၵုၼ်လူင်လႄႈ ၶျိၼ်းသူၺ်ႇႁေႃ ၶဝ်ႈၸူးထိုင်တၢင်းမိူင်းၶႄႇ။ သင်ဝႃႈ ၶူဝ်ၵုၼ်လူင်ၼႆႉ မႄးၵေႃႇသၢင်ႈၶႂၢၵ်ႈၵႂၢင်ႈမႃးယဝ်ႉၸိုင် ၵူၼ်းမိူင်းတႆး တင်း ၵူၼ်းမိူင်းၶႄႇ ပွတ်းယုၼ်ႊ ၼၢၼ်ႊ တေၸၢင်ႈတေႃႉၶူဝ်း ၵႃႉၶၢႆတေႃႇၵၼ်ၵႂႃႇမႃးလႆႈလီ ဝႃႈၼႆ။ ၵူၼ်းမိူင်းပိုၼ်ႉတီႈ သႅၼ်ဝီ လၢတ်ႈတီႈၽူႈတွႆႇႁွၵ်ႈဝႃႈ “ ၶူဝ်တီႈၵုၼ်လူင်ၼၼ်ႉ မၼ်းပဵၼ်ၶူဝ်ၽႅၼ် ၶူဝ်းၶွင် ဢၼ်လုၵ်ႉတၢင်းမိူင်းတႆးသေ ဢွၵ်ႇၵႂႃႇတၢင်းၼၼ်ႉသမ်ႉ ၵမ်ႈၼမ်ပဵၼ်ၶဝ်ႈၵၢပ်ႇ။ ၶူဝ်းၶွင်ဢၼ် လုၵ်ႉမိူင်းၶႄႇ ၶဝ်ႈမႃးသမ်ႉ ၵမ်ႈၼမ်ပဵၼ် ၶူဝ်းၶွင်ၵိၼ်ယႅမ်ႉလႄႈ ၶွင်ၸႂ်ႉတိုဝ်း ၸိူဝ်းၼႆႉ” ဝႃႈၼႆ။ ၶူဝ်ၵုၼ်လူင်ၼႆႉ ၵေႃႇသၢင်ႈႁဵတ်းယဝ်ႉၵႂႃႇမိူဝ်ႈပီ 1965 ပဵၼ်ၶူဝ်ၽႅၼ် ႁပ်ႉလႆႈၼမ်ႉၼၵ်း 40 တၼ်ႊ ဝႃႈၼႆ။

['ၵူႈလွင်ႈလွင်ႈ']

2018-03-22T06:37:38

https://shannews.org/archives/3664

ၵူၼ်းပၢႆႈၽေးသိုၵ်း ႁွတ်ႈၽႅဝ် ဝဵင်းသီႇပေႃႉ ႁိမ်း 100

ၵူၼ်းမိူင်း ႁိမ်း 100 ဢွၼ်ၵၼ်ပၢႆႈၽေးသိုၵ်း မႃးသွၼ်ႈဝႆႉတီႈဝတ်ႉဝိႁၢရ်လူင်မေႃႇၵိူဝ် ၸႄႈဝဵင်းသီႇပေႃႉ ယွၼ်ႉသိုၵ်း TNLA တင်း RCSS ၶဵင်ႈၶႅင်ၵၢၼ်သိုၵ်းၵၼ် ဝႃႈၼႆ။ ၵူၼ်းပၢႆႈၽေးတီႈသီႇပေႃႉ ဝၼ်းတီႈ 21/03/2018 ယၢမ်းဝၢႆးဝၼ်း 13:40 မူင်းပၢႆၼၼ်ႉ ၵူၼ်းမိူင်း မၢၼ်ႈလွႆ ဢိူင်ႇဢူမ်မူႉ ၸႄႈဝဵင်းသီႇပေႃႉ ၵူၼ်းၸၢႆး 36 ၵေႃႉ၊ ၼၢင်းယိင်း 48 ၵေႃႉ ႁူမ်ႈ 84 ၵေႃႉ ဢွၼ်ၵၼ်ပၢႆႈၽေးသိုၵ်း မႃးသွၼ်ႈဝႆႉတီႈဝတ်ႉဝိႁၢရ်လူင် မေႃႇၵိူဝ်ႇ/ ၵျွင်းမေႃႇ ၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ဝႃႈၼႆ။ ၵူၼ်းပၢႆႈၽေးတီႈသီႇပေႃႉ ၵူၼ်းဝဵင်းသီႇပေႃႉ ဢၼ်ၸွႆႈထႅမ်ၵူၼ်းပၢႆႈၽေးသိုၵ်း လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းပၢႆႈၽေးပၢႆႈႁွတ်ႈမႃး တီႈဝတ်ႉ ၵျွင်းမေႃႇတႄႉ ပဵၼ်ယၢမ်းဝၢႆးဝၼ်း ႁိမ်း 2 မူင်း၊ ၵူၼ်းဢၼ်ပၢႆႈၽေးမႃးၸိူဝ်းၼႆႉ ပဵၼ်ၼႂ်း ၸႄႈဝဵင်းသီႇပေႃႉ ႁဝ်း ၵူၺ်းၼင်ႇၵဝ်ႇ။ ယူႇတီႈၸုမ်းပရႁိတ ၵႂႃႇၸွႆႈတေႃႉမႃး” ဝႃႈၼႆ။ ၵူၼ်းပၢႆႈၽေးတီႈသီႇပေႃႉ ၵဵဝ်ႇၵပ်းလွင်ႈၼႆႉ ယွၼ်ႉသိုၵ်း TNLA တင်း RCSS/SSA ၶဵင်ႈၶႅင်ၵၢၼ်သိုၵ်း တၢင်းပွတ်းမိူင်းၵူင်း လႅၼ်ၶၢမ်ႈ သီႇပေႃႉ တင်း ၼမ်ႉသၢၼ်ႇ ဝႃႈၼႆ။ တႄႇဢဝ်ဝၼ်းတီႈ 10 လိူၼ်ၼႆႉမႃး သိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်း ၼမ်ႉတူႈ တင်း ၸႄႈဝဵင်းၵျွၵ်ႉမႄး၊ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ ဢွၼ်ၵၼ်ပၢႆႈၽေးသိုၵ်း ၼပ်ႉႁူဝ်ႁဵင် ဝႃႈၼႆ။

['သုၼ်ႇလႆႈၵူၼ်း']

2018-03-22T09:05:32

https://shannews.org/archives/3662

ႁႅင်းၵၢၼ်တႆး ႁွတ်ႈမိူင်းထႆး ၺႃးတႅင်း တၢႆ 1 မၢတ်ႇ 1

ႁႅင်းၵၢၼ်တႆး ႁဵတ်းၵၢၼ်မိူင်းထႆး ၽိတ်းမေႃးၵၼ်တင်းၵူၼ်းထႆးသေ ၺႃးတႅင်းလူႉတၢႆ 1 ၵေႃႉ မၢတ်ႇၸဵပ်း1 ၵေႃႉ။ ႁႅင်းၵၢၼ်တႆး ႁွတ်ႈမိူင်းထႆး ၺႃးတႅင်း တၢႆ 1 မၢတ်ႇ 1 ဝၼ်းတီႈ 21/03/2018 ၸဝ်ႈၼႃႈတီႈ ပလိၵ်ႈ ၸႄႈတွၼ်ႈလမ်းပၢင်း လႆႈတီႉၺွပ်းတူဝ် ၸၢႆးသူမ်ႊမ ၼတ်ႊ ၵုလ်ႊသၼ်ႊထယိူဝ်ႊ ဢႃယု 35 ပီ ၸၢဝ်းထႆး ၵူၼ်းမိူင်း ၸႄႈတွၼ်ႈ ၶျႆႊယၽုမ်ႊလူၺ်ႈ တၢင်းၽိတ်း တႅင်းၵူၼ်းတၢႆလႄႈမၢတ်ႇၸဵပ်း ။ သိုဝ်ႇၶၢဝ်ႇ Chiang Mai News ပိုၼ်ၽၢဝ်ႇဝႃႈ- မိူဝ်ႈဝၼ်းတီႈ 20/03/2018 ၶၢဝ်းယၢမ်း 22:45 ၼၼ်ႉ ၸၢႆးထုၼ်းလူႇလႄႈၸၢႆးထုၼ်း ဢွၼ်ၵၼ်ၵိၼ်လဝ်ႈ ယူႇတီႈ ႁူင်းသဝ်းၵူၼ်းႁဵတ်းၵၢၼ်ၵေႃႇသၢင်ႈ တီႈႁိမ်းသဵၼ်ႈတၢင်း သၢႆလမ်းပၢင်း – ၵဵင်းမႆႇ ၸိုင်ႈထႆး ။ ၽွင်းၼၼ်ႉၵူၼ်းၶၢင်ႈႁွင်ႈသွင်ၽူဝ်မေး ဢွၵ်ႇမႃးဝႃႈႁင်းၶဝ်ဝႃႈ ယႃႇသဵင်လင် ၼႆလႄႈ ၸင်ႇမီးလွင်ႈၽိတ်းမေႃးၵၼ် ထိုင်တီႈပေႃးတႅင်းၵၼ် မၢတ်ႇၸဵပ်းလႄႈလူႉတၢႆ ဝႃႈၼႆ။ ၸၢႆးသူမ်ႊမၼတ်ႊ လၢတ်ႈတီႈပလိၵ်ႈဝႃႈ – “ ဝၢႆးလင်ၶႃႈလႆႈတႅင်းၶဝ်တၢႆယဝ်ႉၵေႃႈၶႃႈလႆႈပၢႆႈ ။ ၵမ်းၼၼ်ႉၶႃႈၶိုၼ်းဝူၼ်ႉလီလီသေ ၸင်ႇတႅပ်းတတ်းမႃးမွပ်ႈတူဝ်တီႈပလိၵ်ႈ ” ဝႃႈၼႆ။ ၸဝ်ႈၼႃႈတီႈပလိၵ်ႈ ၸင်ႇတီႉၺွပ်းတူဝ်မၼ်းၸၢႆးသေ ပၼ်တူတ်ႈတၢမ်ႇ ၸွမ်းၼင်ႇပၵ်းပိူင်ဝၢၼ်ႈမိူင်းမီးၼၼ်ႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-03-21T13:12:50

https://shannews.org/archives/3655

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 21/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.91 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1339 ပျႃး၊ ငိုၼ်းၶႄႇ 1 ယႅၼ်ႉ = 211.60 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 21/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 20/03/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.4 ပျႃး။

['ၵၢၼ်မၢၵ်ႈမီး']

2018-03-21T10:38:49

https://shannews.org/archives/3650

ၸဝ်ႈၼႃႈတီႈ တီႉလႆႈႁိူဝ်းၶုတ်းၶမ်း 1 လမ်း ၼႂ်းၸႄႈဝဵင်းမိူင်းၽျၢၵ်ႈ

ပလိၵ်ႈမၢၼ်ႈ တီႉႁိူဝ်းၶုတ်းၶမ်း 1 လမ်း ၼႂ်းမႄႈၼမ်ႉပၢင် ၸႄႈဝဵင်း မိူင်းၽျၢၵ်ႈ ၸိုင်ႈတႆးပွတ်းဢွၵ်ႇၶူင်း။ ဝၼ်းတီႈ 18/03/2018 ယၢမ်းၵၢင်ၼႂ် ၸဝ်ႈၼႃႈတီႈပလိၵ်ႈမၢၼ်ႈ တီႉၺွပ်းလႆႈႁိူဝ်းၶုတ်းၶမ်းလမ်း 1 လႄႈ ၶိူင်ႈမိုဝ်း တႃႇၶုတ်းၶမ်း လၢႆလၢႆသႅၼ်း ၼႂ်းမႄႈၼမ်ႉပၢင် ႁိမ်းဝၢၼ်ႈၼမ်ႉယွင်း ၸႄႈဝဵင်းမိူင်းၽျၢၵ်ႈ ၸႄႈတွၼ်ႈ တႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၵူၺ်းၵႃႈ ဢမ်ႇတီႉၺွပ်းလႆႈ ပႃးၸဝ်ႈၶွင်ႁိူဝ်း ဝႃႈၼႆ။ ၵူၼ်းမိူင်းပိုၼ်ႉတီႈ မိူင်းၽျၢၵ်ႈ လၢတ်ႈဝႃႈ “ တေလႆႈဝႃႈ ၸဝ်ႈၼႃႈတီႈတင်း ၵူၼ်းၶုတ်းၶမ်း ၶဝ်ႁူမ်ႈၵၼ်သေ ႁဵတ်း ယဝ်ႉ။ ၵၢၼ်ၶုတ်းၶမ်း ၼႂ်းမႄႈၼမ်ႉပၢင်ၼၼ်ႉ မီးမႃးႁိုင်ယဝ်ႉ။ ပေႃးမီး ၵူၼ်းၵႂႃႇတၢင်ႇ တၢင်းၼိူဝ် ၸဝ်ႈၼႃႈတီႈၶဝ် လူင်းမႃးၵူတ်ႇထတ်းသေ တီႉၺွပ်းၼႄဢိတ်းဢွၵ်းၶႃႈၼၼ်ႉၵူၺ်း။ မိူဝ်ႈၵူႈပွၵ်ႈတႄႉ ႁိူဝ်းၶုတ်းၶမ်း ၼႂ်းမႄႈၼမ်ႉ ပၢင်ၼႆႉ ၼမ်ဝႃႈၼမ်ၶႃႈယဝ်ႉ၊ ဢၼ်တၢင်ႇမၢႆၾၢင်ဝႆႉ တေႃႈလဵဝ် ၸဝ်ႈၼႃႈတီႈၶဝ်ယူႇယူႇ မႃးၵူတ်ႇထတ်းတီႉၺွပ်းၼႆသေ လူတ်းယွမ်းၵႂႃႇ။ ႁိူဝ်းဢၼ်မႃးၶုတ်းၼၼ်ႉ ဢမ်ႇၸႂ်ႈႁိူဝ်းတၢင်းၵၢၼ်” ဝႃႈၼႆ။ ၵၢၼ်ၶုတ်းၶမ်း ၼႂ်းမႄႈၼမ်ႉပၢင် ၸႄႈဝဵင်းမိူင်းၽျၢၵ်ႈၼႆႉ ဢမ်ႇၸႂ်ႈၵူၼ်းမိူင်း ၼႂ်းပိုၼ်ႉတီႈ။ ၵမ်ႈၼမ် ပဵၼ်ၵူၼ်း တၢင်းပွတ်းမိူင်းၶၢင် ၽႃၵၢၼ်ႉ ၸိူဝ်းပုၼ်ႉ မႃးၶုတ်း ဝႃႈၼႆ။ တီႈၼႂ်းၸႄႈဝဵင်းမိူင်းၽျၢၵ်ႈၵေႃႈ မီးၶွမ်ႊပၼီႊ (Access resources Asia) ၶႂ်ႈမႃးၶုတ်းၶမ်း။ တေဢဝ်ပိုၼ်ႉ တီႈၶုတ်း ၶမ်း ပဵၼ်သႅၼ်ဢေႊၶိူဝ်ႊ။ ၵူၼ်းမိူင်းၼႂ်း 13 ဢိူင်ႇ တေၺႃးၽွၼ်းႁၢႆႉၸႃႉ။ ၵူၼ်းမိူင်းသၢၼ်ၶတ်း လၢႆလၢႆပွၵ်ႈၵေႃႈ ယင်းတိုၵ်ႉၵႆႉၵႆႉမႃးလူင်းႁူပ်ႉထူပ်းၵူၼ်းမိူင်းယူႇ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ ၸႄႈဝဵင်းမိူင်းၽျၢၵ်ႈလၢတ်ႈ။ ၼွၵ်ႈသေ ႁိူဝ်းၶုတ်းၶမ်းယဝ်ႉ ယင်းတီႉလႆႈပႃး ၶိူင်ႈမိုဝ်းၶုတ်းၶမ်း တင်းၼမ်။ ၵူၺ်းၵႃႈ တူဝ်ၸဝ်ႈၶွင်တႄႉ ဢမ်ႇတီႉ ၺွပ်းလႆႈ ဝႃႈၼႆ။ ၼ်ႂ်းၼမ်ႉၶူင်းၵေႃႈ တင်ႈဢဝ်ပီ 2000 မႃး ႁိူဝ်းဢွၼ်ႇႁိူဝ်းဢိတ်း တၢင်ႇတီႈတၢင်ႇလႅၼ်မႃးၶုတ်းၶမ်း လူၺ်ႈဢမ်ႇပဵၼ် တၢင်းၵၢၼ် မီးတင်းၼမ်။

['ၵူႈလွင်ႈလွင်ႈ']

2018-03-21T10:34:57

https://shannews.org/archives/3643

SSPP/SSA ၸတ်းပၢင်ႁူမ်ၸူမ်းႁပ်ႉတွၼ်ႈ ၽူႈၼင်ႈၸိုင်ႈ CSSU ၵေႃႉမႂ်ႇ တီႈငဝ်ႈငုၼ်းဝၢၼ်ႈႁၢႆး

ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) ၸတ်းႁဵတ်းပၢင်ႁပ်ႉတွၼ်ႈၽူႈၼင်ႈၸိုင်ႈ CSSU ၵေႃႉမႂ်ႇ တီႈငဝ်ႈငုၼ်းဝၢၼ်ႈႁႆး မီးၵူၼ်းၶဝ်ႈႁူမ်ႈ ႁိမ်းၸမ် 100။ လုင်းၸႆၢးဢႆၢႈပဝ်း ဝၼ်းတီႈ 20/03/2018 ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၸတ်းႁဵတ်းပၢင်ၵႅဝ်ႈ ႁူမ်ၸူမ်းႁပ်ႉတွၼ်ႈ ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၵေႃႉမႂ်ႇ လုင်းၸၢႆးဢၢႆႈပဝ်း ဢၼ်ပဵၼ် ႁူဝ်ပဝ်ႈ ပႃႇ တီႇသိူဝ်ၽိူၵ်ႇ SNDP ဢၼ်လႆႈႁပ်ႉတၼ်းႁဵင်းပဵၼ်ၽူႈၼင်ႈၸိုင်ႈ တႃႇပီ 2018-2019ၼႆႉ။ ပၢင်ၵႅဝ်ႈၼႆႉ ၸတ်းႁဵတ်းတီႈ ငဝ်ႈငုၼ်း ပႃႇ တီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ဝႃႈၼႆ။ ၸဝ်ႈသိုၵ်းလူင် သိူဝ်ထႅၼ်ႈ ၼႂ်းပၢင်ႁူမ်ၸူမ်းႁပ်ႉတွၼ်ႈၽူႈၼင်ႈၸိုင်ႈ CSSU ၵေႃႉမႂ်ႇၼႆႉ မီးၽူႈယႂ်ႇၵူၼ်းလူင် ၶိုၼ်ႈႁွတ်ႈမွၵ်ႇလၢတ်ႈၶေႃႈၵႂၢမ်း မိူၼ်ၼင်ႇ ၸွမ်သိုၵ်းလူင် သိူဝ်ထႅၼ်ႈ ၽူႈၼမ်းၼႃႈ 1 SSPP/SSA ၊ လုင်းၸၢႆးဢၢႆႈပဝ်းလႄႈ ၽူႈဢွၼ်ႁူဝ်ၸုမ်း ပၢႆးမိူင်း ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး ၸိူဝ်းၼႆႉ ဝႃႈၼႆ။ လုင်းၸၢႆးဢၢႆႈပဝ်း မွၵ်ႇလၢတ်ႈၶေႃႈၵႂၢမ်းသပ်းလႅင်းၵႂႃႇ လွင်ႈငဝ်းလၢႆးၵၢၼ်မိူင်းလႄႈ ၵူႈပၢႆးပၢႆး၊ ၵၢၼ်ငမ်းယဵၼ် ဢိၵ်ႇငဝ်းလၢႆးဢၼ်ပဵၼ်မီးယူႇ ၼႂ်းမိူင်းမၢၼ်ႈ ယၢမ်းလဵဝ်လႄႈ လွင်ႈတေမီးပၢင်ၵုမ်ပိၼ်ႇပႆႇဢုပ်ႇၵုမ် ႁူမ်ႈမိုဝ်း ႁဵတ်းသၢင်ႈၼႃႈၵၢၼ် ပုၼ်ႈတႃႇၸိူဝ်ႉၸၢတ်ႈလႄႈ ဝၢၼ်ႈမိူင်းၵႂႃႇဝၼ်းမိူဝ်းၼႃႈ ၸိူဝ်းၼႆႉ” ဝႃႈၼႆ။ ဝၢႆးသေ ပၢင်ၵႅဝ်ႈႁူမ်ၸူမ်းႁပ်ႉတွၼ်ႈ ၽူႈၼင်ႈၸိုင်ႈ CSSU ၼၼ်ႉ မီးပၢင်ၵိၼ်ၶဝ်ႈႁူမ်ႈမူႇၵၼ်လႄႈ မီးပၢင်လဝ်ႇ မူၼ်ႈတူၼ်ႈၸႂ်ပၢၼ်မႂ်ႇၵႂႃႇ ဝႃႈၼႆ။ ဝၼ်းတီႈ 2 လိူၼ်ၾႅပ်ႊၿိဝ်ႊရီႊၼၼ်ႉ CSSU ၸတ်းႁဵတ်းပၢင်ၵုမ်ႁူဝ်ႁုပ်ႈပီ တီႈလွႆတႆးလႅင်း။ ႁူဝ်ပဝ်ႈ CSSU ၵေႃႉၵဝ်ႇ ၸွမ်သိုၵ်းလူင် ယွတ်ႈသိုၵ်း လႆႈမွပ်ႈယိုၼ်ႈတၼ်းႁဵင်းႁူဝ်ပဝ်ႈပၼ် ပႃႇတီႇသိူဝ်ၽိူၵ်ႇ လႆႈႁပ်ႉပုၼ်ႈ ၽွၼ်းတႃႇ ပီ 2018 ။

['ၵၢၼ်မိူင်း']

2018-03-21T08:40:31

https://shannews.org/archives/3639

ပလိၵ်ႈထႆး တီႉလႆႈယႃႈဢႆႊသ် တင်းၼမ်တီႈမႄႈသၢႆ ပိုၼ်ၽၢဝ်ႇဝႃႈလုၵ်ႉတၢင်းမိူင်းတႆးမႃး

ၸဝ်ႈၼႃႈတီႈပလိၵ်ႈ ႁူင်းပလိၵ်ႈမႄႈသၢႆ ၵူတ်ႇထတ်းတီႉၺွပ်းလႆႈ ၵူၼ်းလၵ်ႉတေႃႉယႃႈ တီႈၼႂ်းဝဵင်းမႄႈသၢႆ။ လႆႈႁူႉဝႃႈဢဝ်မႃးတီႈၵူၼ်းတၢင်းမိူင်းတႆးဝႃႈၼႆ။ ၾၢင်ႁၢင်ႈ – ပလိၵ်ႈထႆး တီႉလႆႈယႃႈဢႆႊသ် တင်းၼမ်တီႈမႄႈသၢႆ ဝၼ်းတီႈ 15/03/2018 သိုဝ်ႇၶၢဝ်ႇ MaeSai News ပိုၼ်ၽၢဝ်ႇဝႃႈ ၸဝ်ႈၼႃႈတီႈႁူႉၶၢဝ်ႇဝႆႉသေ ပႂ်ႉႁႄႉၵူတ်ႇ ထတ်း ၵႃးလမ်းၼိုင်ႈ တၢင်ႇထူင်ၸၢၼ်ႈမႃး ထူပ်းႁၼ်ယႃႈဢႆႊသ် မီးဝႆႉၼႂ်းထူင် 10 ၵွၼ်ႈ ၼိုင်ႈၵွၼ်ႈလႂ်ၼၵ်း 1 ၵီႊလူဝ်ႊၵမ်ႊ ႁူမ်ႈၼမ်ႉၼၵ်း 10 ၵီႊလူဝ်ႊၵမ်ႊ။ ၸၢႆးၵႅဝ်ႈ ၵၼ်ထွၼ်း ဢႃယု 60 ပီ ယိပ်းဝႂ် 10 ပီယူႇတီႈမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈတႆးပွတ်းႁွင်ႇ ပဵၼ်ၵူၼ်းႁေႃႈၵႃး ။ ၾၢင်ႁၢင်ႈ – ပလိၵ်ႈထႆး တီႉလႆႈယႃႈဢႆႊသ် တင်းၼမ်တီႈမႄႈသၢႆ ၸၢႆးၵႅဝ်ႈ လၢတ်ႈတီႈပလိၵ်ႈဝႃႈ – “ လႆႈႁပ်ႉယႃႈမဝ်းၵမ် ၼႆႉမႃးတီႈ ၸၢႆးလမ် ၵူၼ်းမိူင်းႁူမ်ႈတုမ်မၢၼ်ႈ တီႈၼႂ်း ၼႃးႁိမ်းၾင်ႇၼမ်ႉသၢႆ ဝၢၼ်ႈဝဵင်းႁွမ်သေ တေဢဝ်ယႃႈဢႆႊသ်ၵႂႃႇ ဝႆႉတီႈ ႁူင်းသဝ်းတီႈၼိုင်ႈ သိုပ်ႇၼၼ်ႉတေမီးၸုမ်းတေႃႉယႃႈမႃး ႁပ်ႉၵႂႃႇထႅင်ႈတွၼ်ႈၼိုင်ႈ” ဝႃႈၼႆ ။ တၢင်းၾၢႆႇၸဝ်ႈၼႃႈတီႈ ၸင်ႇတီႉၺွပ်းတူဝ်မၼ်းၸၢႆး သူင်ႇႁူင်းပလိၵ်ႈ ပၼ်တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီးလႄႈ တေၸွမ်းႁႃတူဝ်ၽူႈၸိူဝ်းၵဵဝ်ႇၶွင်ႈ ၵႂႃႇဝႃႈၼႆ။

['ယႃႈမဝ်းၵမ်']

2018-03-21T08:21:00

https://shannews.org/archives/3636

ဢူးဝိၼ်းမိၼ်ႉ ႁူဝ်ပဝ်ႈသၽႃးၵူၼ်းမိူင်း ထွၼ်တူဝ်ဢွၵ်ႇ ပုၼ်ႈၽွၼ်းလႄႈ တၼ်းႁဵင်း

ဢူးဝိၼ်းမိၼ်ႉ ႁူဝ်ပဝ်ႈသၽႃးၵူၼ်းမိူင်း လူင်းလၢႆးမိုဝ်းထွၼ်တူဝ်ႇဢွၵ်ႇ ၸၼ်ႉတၼ်းႁဵင်းႁူဝ်ပဝ်ႈသၽႃးၵူၼ်းမိူင်း ဝႃႈၼႆ။ ဢူးဝိၼ်းမိၼ့် ႁူဝ်ပဝ်ႈသၽႃးၵူၼ်းမိူင်း ဝၼ်းတီႈ 21/03/2018 ဢူးဝိၼ်းမိၼ်ႉ လူင်းလၢႆးမိုဝ်း ထွၼ်တူဝ်ဢွၵ်ႇ ၸၼ်ႉတၼ်းႁဵင်း ႁူဝ်ပဝ်ႈသၽႃးၵူၼ်းမိူင်း လႄႈ ယူႇတီႈဢူးတီႇၶုၼ်ႇမျၢတ်ႉ ၵႅမ်ႁူဝ်ပဝ်ႈသၽႃးၵူၼ်းမိူင်း လႆႈပဵၼ်ၽူႈပိုၼ်ၽၢဝ်ႇ ပိုတ်ႇပိၵ်ႉဢွၼ်ႁူဝ်ၸတ်း ႁဵတ်း ပၢင်ၵုမ်သၽႃးၵူၼ်းမိူင်းဝၼ်းမိူဝ်ႈၼႆႉၵႂႃႇ ဝႃႈၼႆ။ ၼႂ်းပၢင်ၵုမ်သၽႃးၵူၼ်းမိူင်းမိူဝ်ႈၼႆႉ ယူႇတီႈဢူးတီႇၶုၼ်ႇမျၢတ်ႉ ၵႅမ်ႁူဝ်ပဝ်ႈသၽႃးၵူၼ်းမိူင်း လၢတ်ႈဝႃႈ “ ဢွင်ႈတီႈ ႁူဝ်ပဝ်ႈသၽႃးၵူၼ်းမိူင်းႁၢမ်းပဝ်ႇဝႆႉ တေၶိုၼ်းလိူၵ်ႈၵူၼ်းမႃးတႅၼ်းတၢင်ၵႂႃႇ” ဝႃႈၼႆ။ ဢူးဝိၼ်းမိၼ်ႉ ႁူဝ်ပဝ်ႈသၽႃးၵူၼ်းမိူင်းၼႆႉ မိူဝ်ႈပၢင်လိူၵ်ႈတင်ႈ ပီ 2015 ၼၼ်ႉ ၶဝ်ႈလိူၵ်ႈတင်ႈတီႈၼင်ႈ ၽူႈ တႅၼ်း သၽႃးၵူၼ်းမိူင်း တီႈၸႄႈဝဵင်းတႃႈမူၺ် တိူင်းတႃႈၵုင်ႈသေ ပေႉမႃး ထုၵ်ႇလိူၵ်ႈၶိုၼ်ႈပဵၼ် ႁူဝ်ပဝ်ႈသၽႃးၵူၼ်းမိူင်း တႄႇႁၢပ်ႉၵၢၼ်ၵႂႃႇ ၸဵမ်မိူဝ်ႈႁူဝ်ပီ 2016။ ဢူးဝိၼ်းမိၼ်ႉၼႆႉ ပဵၼ်ပႃးၽူႈပွင်ၵၢၼ်ၼႂ်းပႃႇတီႇၼူၵ်ႉယုင်း NLD ။ မိူဝ်ႈၼႆႉ ဝၼ်းတီႈ 21 လိူၼ်မၢတ်ႊၶျ်ၼႆႉ ၸွမ်ၸိုင်ႈဢူးထိၼ်ႇၵျေႃႈၵေႃႈ ယွၼ်းထွၼ်တူဝ်ဢွၵ်ႇ မိူၼ်ၵၼ် ဝႃႈၼႆ။ သိုဝ်ႇၶၢဝ်ႇလၢႆလၢႆဢၼ်ၵေႃႈ ဢွၵ်ႇဝႆႉဝႃႈ ဢူးဝိၼ်းမိၼ်ႉ ၵေႃႈပႃးၼႂ်းသဵၼ်ႈမၢႆ ဢၼ်တေမႃးတႅၼ်းတၢင်တီႈယူႇ ၸွမ်ၸိုင်ႈဢူးထိၼ်ႇၵျေႃႇ ၵေႃႉၼိုင်ႈ ဝႃႈၼႆ။

['ၵၢၼ်မိူင်း']

2018-03-21T07:22:06

https://shannews.org/archives/3631

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈထႆး ၶိတ်ႇသဵၼ်ႈတၢႆဝၼ်းလိုၼ်းသုတ်းတႃႇႁဵတ်းဝတ်းဝႂ်

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ၶိတ်ႇသဵၼ်ႈတၢႆ ၵၢၼ်ႁဵတ်းဝတ်းဝႂ် ပၼ်ႁႅင်းၵၢၼ်ၶၢမ်ႈမိူင်း။ ပေႃးပူၼ်ႉဝၼ်းဢၼ်တတ်းမၵ်းဝႆႉယဝ်ႉ ဝတ်းဝႂ်ႁႅင်းၵၢၼ်ဢမ်ႇထုၵ်ႇမႅၼ်ႈၸိုင် တေတီႉၺွပ်းသူင်ႇပွၵ်ႈႁိူၼ်း ဝႃႈၼႆ။ ၾၢင်ႁၢင်ႈ – ႁႅင်းၵၢၼ်ယၢၼ်မိူင်း ၼွၼ်းပႂ်ႉတေႃႇဝတ်းဝႂ် သိုဝ်ႇၶၢဝ်ႇ Chiang mai news ပိုၼ်ၽၢဝ်ႇဝႃႈ ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုၼ်ၽၢဝ်ႇ ထိုင်ႁႅင်း ၵၢၼ် ၸိူဝ်းဢႃယုဝတ်းဝႂ် တေမူတ်းၼႂ်းဝၼ်းတီႈ 31/03/2018 ၼႆႉ ႁႂ်ႈၵႂႃႇတၢင်ႇယိုၼ်ႈႁဵတ်းဝႆးဝႆး ပေႃးပူၼ်ႉၶၢဝ်းယၢမ်းယဝ်ႉ တေဢမ်ႇသိုပ်ႇတေႃႇပၼ်ယဝ်ႉ ဝႃႈၼႆ။ ၼၢင်းၽွၼ်းပဝိၼ်း ဝိၶျိတ်ႉ ႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်းၵဵင်းမႆႇ လၢတ်ႈဝႃႈ – “ ယၢမ်းလဵဝ် ႁဝ်းပိုတ်ႇဝႆႉ One stop Service : OSS (ႁဵတ်းတီႈလဵဝ်ၵၼ်ႁႂ်ႈယဝ်ႉတူဝ်ႈမူတ်း) ဢမ်ႇဝႃႈႁွင်ႈ ၵၢၼ်ၾၢႆႇတေႃးမေႃး၊ ၾၢႆႇပၢႆးယူႇလီ၊ ၾၢႆႇႁႅင်းၵၢၼ် ၸိူဝ်းၼႆႉ ။ မိူဝ်ႈလဵဝ်ၶၢဝ်းယၢမ်းၸမ်တေမူတ်းယဝ်ႉလႄႈ ႁႂ်ႈဢွၼ်ၵၼ်ၼႅတ်ႈမႃးႁဵတ်း ပေႃးပူၼ်ႉၶၢဝ်းယၢမ်းယဝ်ႉၸိုင် တေဢမ်ႇၶႂၢၵ်ႈပၼ်ထႅင်ႈယဝ်ႉ၊ ၵွပ်ႈၼၼ်လႄႈ ဝတ်းဝႂ်ၽႂ်တေမူတ်း 31 /03 /2018 ၼႆႉ ဢွၼ်ၵၼ်ၼႅတ်ႈမႃးႁဵတ်းသေၵမ်း ” ဝႃႈၼႆ။ ၾၢင်ႁၢင်ႈ – ႁႅင်းၵၢၼ်ယၢၼ်မိူင်းၵႂႃႇၼွၼ်းပႂ်ႉတေႃႇဝတ်းဝႂ် ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁႅင်းၵၢၼ်ႁဝ်း ဢမ်ႇလူဝ်ႇၵႂႃႇပႂ်ႉတၢင်းၶိုၼ်းတၢင်းဝၼ်း ၵႂႃႇၸွမ်းၼင်ႇၶၢဝ်းယၢမ်းဢၼ်ပိူၼ်ႈႁဵတ်းၵၢၼ်ၵူၺ်းလႄႈ ယွၼ်ႉဝႃႈႁဝ်းၵႂႃႇပႂ်ႉလၢႆမူင်းၵေႃႈ ပေႃးဢမ်ႇၸႂ်ႈၶၢဝ်းယၢမ်းပိူၼ်ႈႁဵတ်းၵၢၼ်ၼႆ ပိူၼ်ႈၵေႃႈတေဢမ်ႇႁဵတ်းပၼ်ႁဝ်း ၼင်ႇၵဝ်ႇ ၊ ထႅင်ႈၾၢႆႇၼိုင်ႈ ပေႃးတေၵႂႃႇတေႃႇဝီႊသႃႊၸိုင် တႅမ်ႈၵႂႃႇႁႂ်ႈတဵမ်ထူၼ်ႈ ၼင်ႇႁိုဝ်တေဢမ်ႇလႆႈပႂ်ႉႁိုင် လိူဝ်ၼၼ်ႉၵေႃႈ ၶတ်းၸႂ်ယႃႇပိုင်ႈၼၢႆးၼႃႈ ယွၼ်ႉၼၢႆးၼႃႈမၢင်ၵေႃႉဢဝ်ဝတ်းႁဝ်းၵႂႃႇယဝ်ႉ ဢမ်ႇတေႃႇပၼ်၊ဢဝ်ဝတ်း ဝႂ် Passport ႁဝ်းႁၢႆၸိူဝ်းၼႆႉ ” ။ ၵဵဝ်ႇလူၺ်ႈလွင်ႈ ၵၢၼ်တေႃႇဝတ်းဝႂ်ၼႆႉ ၼင်ႇႁိုဝ်ႁႅင်းၵၢၼ်ပေႃးတေမီးလွင်ႈငၢႆႈလူမ်ၸႂ်ၼၼ်ႉ ယူႇတီႈ ၸဝ်ႈၼႃႈတီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF သေ ပၵ်းတႃတူၺ်းငဝ်းလၢႆးလႄႈ ႁႃလၢႆးတၢင်းဢုပ်ႇဢူဝ်းတင်းၸဝ်ႈ ၼႃႈတီႈလၢႆၾၢႆႇယူႇ ဝႃႈၼႆ။ မိူဝ်ႈလဵဝ် ပၵ်းပိူင်မၢႆမီႈႁႅင်းၵၢၼ်ယၢၼ်မိူင်း မီးဝႆႉဝႃႈ – သင်ႁႅင်းၵၢၼ်ၵေႃႉလႂ်ဢမ်ႇမီးဝႂ်ႁဵတ်းၵၢၼ်သေ ႁဵတ်းၵၢၼ် ၸိုင်ႈ မီးတူတ်ႈမႂ်ငိုၼ်း 5,000 – 50,000 ၿၢတ်ႇ ဝၢႆးၼၼ်ႉတေသူင်ႇပွၵ်ႈႁိူၼ်း၊ ပေႃႈလဵင်ႉ ၼၢႆးၸၢင်ႈသမ်ႉ သင် ၸၢင်ႈႁႅင်းၵၢၼ်ဢမ်ႇမီးဝႂ်ႁဵတ်းၵၢၼ်ၸိုင် မႂ်ငိုၼ်း 10,000 – 100,000 ၿၢတ်ႇ တေႃႇႁႅင်းၵၢၼ်ၼိုင်ႈၵေႃႉ၊ သင် ႁဵတ်းၽိတ်းယဝ်ႉႁဵတ်းၽိတ်းထႅင်ႈၸိုင်တေၺႃးတၢမ်ႇၶွၵ်ႈ 1 ပီမႂ်ငိုၼ်း 50,000 – 200,000 ၿၢတ်ႇ၊ တေႃႇႁႅင်း ၵၢၼ် 1 ၵေႃႉလႄႈ တေဢမ်ႇလႆႈၸၢင်ႈႁႅင်းၵၢၼ်ယၢၼ်မိူင်း တႃႇၶၢဝ်းတၢင်း 3 ပီ ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-03-21T06:45:05

https://shannews.org/archives/3627

ပၢင်ဢုပ်ႇၶႆႈ ပိုၼ်ႉႁူႉပၢႆးႁၼ် လွင်ႈလိၵ်ႈလၢႆးလႄႈ ၾိင်ႈငႄႈႁိတ်ႈႁွႆးတႆး တီႈဝဵင်းပၢင်လူင် ပွၵ်ႈၵမ်းႁႅၵ်ႈ မီးၽူႈၶဝ်ႈႁူမ်ႈ ထွမ်ႇငိၼ်း 100 ပၢႆ

ပၢင်ဢုပ်ႇၶႆႈ ပိုၼ်ႉႁူႉပၢႆးႁၼ် ဢၼ်ၸတ်းႁဵတ်းၵႂႃႇတီႈပၢင်လူင်ၼႆႉ ၸဝ်ႈၽူႈလူင်ႉလႅၼ်ႇလိၵ်ႈလၢႆးပၢႆပေႇတႆး တိုၵ်းသူၼ်းထိုင်ၵူၼ်းၼုမ်ႇ ႁႂ်ႈမေႃႁၵ်ႉသႃ ဢဝ်ပုၼ်ႈၽွၼ်း လိၵ်ႈလၢႆးလႄႈ ၾိင်ႈငႄႈႁိတ်ႈႁွႆး တူဝ်ၵဝ်ႇသေ သိုပ်ႇပိုၼ်ၽႄၵႂႃႇထႅင်ႈ ဝႃႈၼႆ။ ၶူးႁိုၼ်း ၵႃယၢင်း ဝၼ်းတီႈ 20/03/2018 ယၢမ်းၵၢင်ၼႂ် 9 မူင်း ထိုင် 1 မူင်းဝၢႆးဝၼ်း ယူႇတီႈၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်း ပၢင်လူင် လႆႈဢွၼ်ႁူဝ် ၼမ်းၼႃႈသေ ၸတ်းႁဵတ်းပၢင်ဢုပ်ႇၶႆႈ ပိုၼ်ႉႁူႉပၢႆးႁၼ် လိၵ်ႈလၢႆးပၢႆပေႇ ၾိင်ႈႁိတ်ႈႁွႆးတႆး တီႈႁူင်းႁေႃ ၵေႃလိၵ်ႈလၢႆး ၸႄႈဝဵင်းပၢင်လူင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၾၢင်ႁၢင်ႈ ပၢင်ဢုပ်ႇၶႆႈ တီႈၵေႃလိၵ်ႈလၢႆး ဝဵင်းပၢင်လူင် ၶူးႁိုၼ်း ၵႃယၢင်း လၢတ်ႈဝႃႈ “ မိူဝ်းၼႃႈၼႆႉ ၵူၼ်းၼုမ်ႇၶဝ် မီးပုၼ်ႈၽွၼ်းႁႃႉ ဢမ်ႇမီးႁႃႉ ဢၼ်ဝႃႈၼၼ်ႉ မၼ်းယူႇ တီႈၸႂ်ႁပ်ႉႁူႉႁႃႉ၊ ဢမ်ႇႁူႉႁႃႉၼႆၵူၺ်း။ ပေႃးမီး ၸႂ်ႁူႉပုၼ်ႈၽွၼ်းယဝ်ႉသမ်ႉ တေႁဵတ်းႁိုဝ်ႁၢပ်ႇႁၢမ်။ ၼင်ႇႁိုဝ် ၵူၼ်းၼုမ်ႇတေႁူႉၵႂၢင်ႈၶႂၢင်လိူဝ်ၼၼ်ႉထႅင်ႈသေ ၸင်ႇလႆႈမႃးတၢၼ်ႈၶႆႈ” ဝႃႈၼႆ။ ၶူးႁိုၼ်း သိုပ်ႇလၢတ်ႈဝႃႈ ၵူၼ်းၼုမ်ႇၼႆႉ တေပဵၼ်ၽူႈဢွၼ်ႁူဝ် ၽွင်းငမ်းဝၢၼ်ႈမိူင်းၵႂႃႇ ဝၼ်းမိူဝ်းၼႃႈ။ ယွၼ်ႉၼၼ် ထုၵ်ႇလႆႈမီးတင်းႁူႉ ပၺ်ၺႃ၊ လူဝ်ႇမီးၼမ်ႉၵတ်ႉ မေႃထတ်းသၢင်ႈ မေႃတႅပ်းတတ်း လႄႈ ပၢႆးဝူၼ်ႉလီ။ ၼင်ႇႁိုဝ် ပေႃး တေမီးတင်းႁူႉၼမ် တင်းႁၼ်ၵႂၢင်ႈၼၼ်ႉ ၵူၼ်းၼုမ်ႇႁဝ်းၶႃႈ လူဝ်ႇၶတ်းၸႂ်ႁႃတၢင်းႁူႉၼမ်ၼမ်။ ယွၼ်ႉၼၼ်ႉလႄႈ ၸင်ႇလႆႈဢုပ်ႇၶႆႈတိုၵ်းသူၼ်းပၼ်ႁႅင်းၵူၼ်းၼုမ်ႇၵႂႃႇ” ဝႃႈၼႆ။ လုင်းသုၼ်ယုၵ်ႉ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းပၢင်လူင် မွၵ်ႇလၢတ်ႈဝႃႈ “ ၼင်ႇႁိုဝ် လိၵ်ႈလၢႆးလႄႈ ၾိင်ႈႁိတ်ႈႁွႆး ပေႃးတေႁိူဝ်ႈႁိူင်းၵႂႃႇဝၼ်းတႃမိူဝ်းၼႃႈၼၼ်ႉ မၼ်းယူႇတီႈၵူၼ်းၼုမ်ႇသႅၼ်းႁုၼ်ႈမႂ်ႇၶဝ်ယဝ်ႉ။ ယိူင်းဢၢၼ်းလႆႈၸတ်းႁဵတ်းပၢင်ဢုပ်ႇၶႆႈၼႆႉ ၼင်ႇႁိုဝ်ၵူၼ်းၼုမ်ႇၶဝ် ပေႃးတေမေႃႁၵ်ႉသႃပႂ်ႉပႃး လိၵ်ႈလၢႆးႁဝ်း သေဢမ်ႇၵႃး ၼင်ႇႁိုဝ် ပေႃးတေမီးတင်းႁူႉၼမ်မႃးထႅင်ႈ” ဝႃႈၼႆ။ ပၢင်တၢၼ်ႈၶႆႈ တီႈဝဵင်းပၢင်လူင်ၼႆႉ မီးၽူႈလူင်ႉလႅၼ်ႇ လိၵ်ႈလၢႆးပၢႆပေႇတႆး မိူၼ်ၼင်ႇ ၶူးႁိုၼ်း ၵႃယၢင်း တင်း ၸရေးၵေႃႇမိူင်း ၶဝ်မႃးဢုပ်ႇၶႆႈၼႄ။ ယူႇတီႈ ၸရေးၵေႃႇမိူင်းသမ်ႉ ဢုပ်ႇၶႆႈၼႄပၼ် ၼင်ႇႁိုဝ် လိၵ်ႈလၢႆးၾိင်ႈႁိၵ်ႈႁွႆး ပေႃးတေဢမ်ႇၸူမ်ႁၢႆ ပဵၼ်ပုၼ်ႈၽွၼ်းၵူၼ်းၼုမ်ႇ လူဝ်ႇမေႃႁၵ်ႉသႃပႂ်ႉပႃးၵႂႃႇ ဝႃႈၼႆ။ ပၢင်ဢုပ်ႇၶႆႈၼႆႉ မီးၽူႈယႂ်ႇၵူၼ်းလူင် ၼႂ်းဝၢၼ်ႈၼႂ်းပွၵ်ႉလႄႈ ၵူၼ်းမိူင်းၼႂ်းပိုၼ်ႉတီႈ ၶဝ်ႈႁူမ်ႈ တင်းၼမ်လၢႆ ဝႃႈၼႆ။

['ပၢႆးပိင်ႇၺႃႇ']

2018-03-21T06:30:06

https://shannews.org/archives/3619

ပၢင်ဢုပ်ႇၶႆႈ ပၼ်ပိုၼ်ႉႁူႉ လွင်ႈၵူၼ်းၼုမ်ႇလႄႈ ထမ်းတြႃး ၸတ်းႁဵတ်း တီႈဝဵင်းလႃႈသဵဝ်ႈ

သင်ၶၸဝ်ႈ ထုင်ႉၼမ်ႉပွင်ႈ ဢွၼ်ႁူဝ် ၸတ်းႁဵတ်ပၢင်ဢုပ်ႇၶႆႈ ပၼ်ပိုၼ်ႉႁူႉ လုၵ်ႈႁဵၼ်းတႆး ၵဵဝ်ႇၵပ်း လွင်ႈၵူၼ်းၼုမ်ႇ လႄႈ တြႃး တင်းမူတ်း လုၵ်ႈႁဵၼ်းၶဝ်ႈႁူမ်ႈ ႁပ်ႉထွမ်ႇ 500 ပၢႆ ။ ဝၼ်းတီႈ 20/03/2018 ယၢမ်းဝၢႆးဝၼ်း 1 မူင်း ထိုင် 3 မူင်း ၸဝ်ႈၶူးသီရိထမ်မ ဝတ်ႉၾႃႉ ဝဵင်းဢိၼ်း ဢုပ်ႇၶႆႈၼႄ ပၼ်ပိုၼ်ႉႁူႉ လုၵ်ႈႁဵၼ်းၾိင်ႈငႄႈပုတ်ႉထလႄႈ လိၵ်ႈလၢႆးတႆး ၶၢဝ်းမႆႈ တီႈဝတ်ႉဝိႁၢရ်လူင် ဝေႇလုဝၼ်ႇ ဢိူင်ႇၼမ်ႉ ပွင်ႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ႁူဝ်ၶေႃႈ ဢၼ်ဢုပ်ႇၶႆႈၼႄ ပၼ်ပိုၼ်ႉႁူႉပၢႆးႁၼ်သမ်ႉ လွင်ႈလုၵ်ႈ ဢွၼ်ႇလႄႈ တြႃး ဝႃႈၼႆ။ ၸဝ်ႈၶူးသီရိထမ် ဝတ်ႉၾႃႉ ဝဵင်းဢိၼ်း လၢတ်ႈတီႈၽူႈတွႆႇႁွၵ်ႈဝႃႈ “ ဢၼ်ၸဝ်ႈႁဝ်း လႆႈမႃးဢုပ်ႇၶႆႈၼႄ ပၼ်လုၵ်ႈႁဵၼ်း ၾိင်ႈငႄႈပုတ်ႉထလႄႈ လိၵ်ႈလၢႆးတႆးၼႆႉ ပၼ်ပိုၼ်ႉႁူႉ လွင်ႈႁူႉပုၼ်ႈၽွၼ်း၊ လွင်ႈၵုင်ႇမုၼ်ပေႃႈမႄႈ၊ လွင်ႈမေႃၸွႆႈထႅမ် လွင်ႈၽွမ်ႉႁူမ်ႈ၊ လွင်ႈပဵၼ်လုၵ်ႈႁဵၼ်းလီလႄႈ လွင်ႈၵုင်ႇမုၼ်သႃသၼႃ ၸဵမ်ၸိူဝ်းၼႆႉ”ဝႃႈၼႆ။ ၸၢႆးလႃႉထူၺ်း ၽူႈပွင်ၵၢၼ်ၼႂ်းပႃႇတီႇႁူဝ်သိူဝ် ထုင်ႉၼမ်ႉပွင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၶႅမ်ႉတႄႉၶႃႈ ဢၼ် ၸဝ်ႈၶူးသီရိထမ်မ မႃးဢုပ်ႇၶႆႈၼႄ ပၼ်လုၵ်ႈဢွၼ်ႇတႆးႁဝ်းၸိူင်ႉၼႆ။ မိူဝ်ႈဝႃး ၶႃႈႁဝ်းၵေႃႈ လႆႈၵႂႃႇၶဝ်ႈႁူမ်ႈ ထွမ်ႇ ငိၼ်းၸွမ်း တေလႆႈဝႃႈ လႆႈတၢင်းႁူႉတၢင်းႁၼ် တင်းၼမ်လၢႆ မိူၼ်ၼင်ႇ ၵဵဝ်ႇလူၺ်ႈ ထမ်မလႄႈ လေႃးၵ ပိုင်ႈ ဢိင်ၵၼ်၊ လွင်ႈၾိင်ႈပိူင်ၵူၼ်း၊ လွင်ႈယဵၼ်ႇငႄႈၾိင်ႈထုင်း ၶွင်ႁဝ်း ၼင်ႇႁိုဝ် တေဢမ်ႇၸူမ်ႁၢႆၵႂႃႇၼၼ်ႉ ႁဝ်း တေဢွၼ်ၵၼ်ႁၵ်ႉသႃ ပႂ်ႉပႃးၵႂႃႇၸိူင်ႉႁိုဝ် ၸဵမ်ၸိူဝ်းၼႆႉ” ဝႃႈၼႆ။ လိူဝ်ၼၼ်ႉ ဢုပ်ႇၶႆႈပႃးထႅင်ႈ လွင်ႈပိုၼ်ႉႁူႉယႃႈမဝ်းၵမ် ၽွၼ်းလီ/ၽွၼ်းၸႃႉ ၸိူဝ်းၼႆႉ ထႅင်ႈလူးၵွၼ်ႇ ဝႃႈၼႆ။ မိူဝ်ႈၼႆႉ ဝၼ်းတီႈ 21 ယၢမ်းၵၢင်ၶမ်ႈသမ်ႉ ၸဝ်ႈၶူးသီရိထမ်မ ဝတ်ႉၾႃႉ ဝဵင်းဢိၼ်း တေဢုပ်ႇၶႆႈၼႄ လွင်ႈပိုၼ်ႉႁူႉ တၢင်းႁၼ် ၼႂ်းထမ်မလႄႈ လေႃးၵ ပၼ်ၵူၼ်းမိူင်း ၼႂ်းပိုၼ်ႉတီႈ ထုင်ႉၼမ်ႉပွင်ႈ တီႈဝတ်ႉဝိႁၢရ်လူင် ဝေႇလုဝၼ်ႇ ထႅင်ႈၼင်ႇၵဝ်ႇ ဝႃႈၼႆ။ ၸၢႆးလႃႉထူၺ်း လၢတ်ႈဝႃႈ မွၵ်ႇထိုင် ၵူၼ်းၼႂ်းပိုၼ်ႉတီႈႁဝ်း ထုင်ႉၼမ်ႉပွင်ႈသေ ဢမ်ႇၵႃး တၢင်ႇတီႈတၢင်ႇလႅၼ် သင်ဝႃႈ တူဝ်ႈတၼ်းၵၼ်ၵေႃႈ ဢမ်ႇဝႃႈ လဵၵ်ႉယႂ်ႇၼုမ်ႇထဝ်ႈ ႁဝ်းၶႃႈမႃးႁပ်ႉထွမ်ႇ လွင်ႈဢုပ်ႇၶႆႈ ပိုၼ်ႉႁူႉပၢႆးႁၼ် ယွၼ်ႉဝႃႈ ပၢင်ဢုပ်ႇၶႆႈၼႆႉ ပဵၼ်ပိုၼ်ႉႁူႉႁဝ်းၶႃႈ တႃႇတေဢဝ်မိူဝ်းၸႂ်ႉတိုဝ်း ၼႂ်းၸၢတ်ႈပၢၼ်ႁဝ်းၶႃႈ ႁႂ်ႈပေႃးပဵၼ် ၽွၼ်းလီ တႃႇၸိူဝ်ႉတႃႇၶိူဝ်းႁဝ်းၶႃႈသေ ဢမ်ႇၵႃး ႁႂ်ႈႁဝ်းၶႃႈ ၵူႈၵေႃႉပေႃးတေမီးတင်းႁူႉ ၶိုတ်းပိူၼ်ႈၵႂႃႇ” ဝႃႈၼႆ။ Photo FB by shiridhamma wieng Inn

['ၵူႈလွင်ႈလွင်ႈ']

2018-03-21T06:16:24

https://shannews.org/archives/3616

ဢူးထိၼ်ႇၵျေႃႇ ထွၼ်တူဝ်ဢွၵ်ႇ ၸၼ်ႉတၼ်းႁဵင်းၸွမ်ၸိုင်ႈမိူင်းႁူမ်ႈတုမ်

ဢူးထိၼ်ႇၵျေႃႇ ထွၼ်တူဝ်ဢွၵ်ႇ ၸၼ်ႉတၼ်းႁဵင်းၸွမ်ၸိုင်ႈမိူင်းႁူမ်ႈတုမ်

['Uncategorized']

2018-03-21T05:01:31

https://shannews.org/archives/3610

ဢူးထိၼ်ႇၵျေႃႇ ထွၼ်တူဝ်ဢွၵ်ႇ ၸၼ်ႉတၼ်းႁဵင်းၸွမ်ၸိုင်ႈမိူင်းႁူမ်ႈတုမ်

ႁွင်ႈၵၢၼ်ၾၢႆႇပိုၼ်ၽၢဝ်ႇ လုမ်းၸွမ်ၸိုင်ႈမိူင်းမၢၼ်ႈ Myanmar President Office ဢွၵ်ႇလိၵ်ႈပိုၼ်ၽၢဝ်ႇဝႃႈ ၸွမ်ၸိုင်ႈဢူးထိၼ်ႇၵျေႃႇ ယွၼ်းၵိုတ်းလိုဝ်ႈၵၢၼ် ဝႃႈၼႆ။ ၸွမ်ၸိုင်ႈဢူးထိၼ်ႇၵျေႃႇ ၸွမ်ၸိုင်ႈဢူးထိၼ်ႇၵျေႃႇ ဢၼ်ႁၢပ်ႇၵၢၼ်ၼႃႈတီႈၸွမ်ၸိုင်ႈ လူင်ပွင်ၸိုင်ႈ ၼူၵ်ႉယုင်း NLD မႃးၶၢဝ်းတၢင်း 2 ပီၼႆႉ တင်ႈတႄႇဝၼ်းတီႈ 21 လိူၼ်မၢတ်ႊၶျ် 2018 ၼႆႉ တေယွၼ်းလိုဝ်ႈၵၢၼ် ပူတ်းဝၢင်းတၼ်းႁဵင်းၵႂႃႇ ဝႃႈၼႆ။ ၽိုၼ်လိၵ်ႈပိုၼ်ၽၢဝ်ႇ ႁွင်ႈၵၢၼ်ၾၢႆႇပိုၼ်ၽၢဝ်ႇ လုမ်းၸွမ်ၸိုင်ႈမိူင်းမၢၼ်ႈ Myanmar President Office ဢွၵ်ႇဝႆႉ ၼႂ်းလိၵ်ႈပိုၼ်ၽၢဝ်ႇလူင်ပွင်ၸိုင်ႈၼၼ်ႉ ပႃးဝႆႉဝႃႈ – ၸွမ်းၼင်ႇ ပိူင်ငဝ်ႈပိုင်းမိူင်းမီးဝႆႉ မၢတ်ႈတႃ 73 မၢတ်ႈတႃၽႄ (ၶ) သေ တီႈယူႇၸွမ်ၸိုင်ႈ ဢၼ်ပဝ်ႇႁၢမ်းၵႂႃႇၼၼ်ႉ တေၶိုၼ်းလိူၵ်ႈထႅမ်ၶိုၼ်း ၼႂ်းၶၢဝ်းတၢင်း 7 ဝၼ်း ဝႃႈၼႆ။ ၸွမ်ၸိုင်ႈဢူးထိၼ်ႇၵျေႃႇၼႆႉ ဢႃယုလႆႈ 71 ပီ။ ပဵၼ်ၵူၼ်းၼႂ်းပႃႊတီႊၼူၵ်ႉယုင်း NLD ။ ယူႇတီႈၽူႈၵိူဝ်းၵုမ်ၸိုင်ႈ မိူင်း တေႃႇဢွင်ႇသၢၼ်းၸုၵျီႇသေ ၶတ်းလိူၵ်းမႃးပဵၼ်ၸွမ်ၸိုင်ႈ။ လႆႈႁပ်ႉတၼ်းႁဵင်းၸွမ်ၸိုင်ႈ မိူဝ်ႈပီ 2016 လိူၼ် မၢတ်ႊၶျ် ဝႃႈၼႆ။

['ၵၢၼ်မိူင်း']

2018-03-21T04:43:15

https://shannews.org/archives/3607

သင်ႇၶလႄႈၵူၼ်းမိူင်း ၸတ်းႁဵတ်းပၢင်ပွႆးပီၵွၼ်းငိုၼ်း တိူၵ်ႈသွၼ်လိၵ်ႈဝၼ်ႉၵွင်းမူးၶမ်း ဝဵင်းမူႇၸေႊ

သင်ႇၶလႄႈၵူၼ်းမိူင်း ၸတ်းႁဵတ်းပၢင်ပွႆးပီၵွၼ်းငိုၼ်း တိူၵ်ႈသွၼ်လိၵ်ႈဝၼ်ႉၵွင်းမူးၶမ်း ဝဵင်းမူႇၸေႊ

['Uncategorized']

2018-03-20T10:56:58

https://shannews.org/archives/3601

ပၢင်တိုၵ်းသိုၵ်း TNLA တင်း RCSS ၼႂ်းၼမ်ႉတူႈ ႁၢဝ်ႈႁႅင်း ၵူၼ်းပၢႆႈၽေးသိုၵ်း ဢၼ်ၵဝ်ႇလႄႈ ဢၼ်မႂ်ႇ မီး 1,500 ပၢႆ

သိုၵ်း TNLA တင်း RCSS သွင်ၾၢႆႇလေႃႇတိုၵ်းၵၼ်ၶၢဝ်းတၢင်း 9 ဝၼ်း ႁဵတ်းႁႂ်ႈၵူၼ်းမိူင်းပၢႆႈၽေးသိုၵ်း သွၼ်ႈယူႇၼႂ်းၸႄႈဝဵင်းလႃႈသဵဝ်ႈ တင်းၼမ်ႉတူႈ မီးႁိမ်း 1,000 ဝႃႈၼႆ။ တႄႇဢဝ် ဝၼ်းတီႈ 10-19 လိူၼ်မၢတ်ႊၶျ်ၼႆႉမႃး ၵူၼ်းဝၢၼ်ႈ ပၢင်ၵုတ်ႇ၊ ဝၢၼ်ႈၼႃးတီး၊ ဝၢၼ်ႈၺွင်ႇပၢင်ႇလႃႉ၊ ဝၢၼ်ႈသူပ်းမွၼ်း၊ ဝၢၼ်ႈၼႃးသၢႆး၊ ဝၢၼ်ႈပၢင်ဝႃႈ၊ ဝၢၼ်ႈလွႆပေးလႄႈ ဝၢၼ်ႈပၢင်ၶႅမ် ၼႂ်းၸႄႈဝဵင်းၼမ်ႉတူႈ ဢွၼ် ၵၼ်ပၢႆႈၽေးသိုၵ်း မႃးသွၼ်ႈဝႆႉတီႈ ဝတ်ႉပုပ်ႉပႃႇရူင်ႇ ႁူဝ်ၵူၼ်း 215 ၵေႃႉ၊ ဝတ်ႉၵုင်းၽြႃး 48 ၵေႃႉ၊ ဝတ်ႉၵျွင်းႁွင်ႇ ဝၢၼ်ႈၸၢမ် 100 ပၢႆ၊ ဝတ်ႉမိူင်းမူႉ 100 ပၢႆၼႂ်းၸႄႈဝဵင်းၼမ်ႉတူႈ။ လိူဝ်ၼၼ်ႉ ဢၼ်ပၢႆၵႂႃႇသဝ်ႈ ဝႆႉတီႈ တၢင်း လႃႈသဵဝ်ႈသမ်ႉ တီႈပွၵ်ႉ 9 ႁူဝ်ၵူၼ်း 200 ပၢႆ လႄႈ တီႈဢိူင်ႇဢီႇၼၢႆး 140 ၵေႃႉ ၸိူဝ်းၼႆႉ။ လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊၵူၼ်းပၢႆႈၽေးၼမ်ႉတူႈ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈတေႇမၼ်းတႄႉ တေႁၢင်ႈ ႁႅၼ်းသူင်ႇၵူၼ်းပၢႆႈၽေးသိုၵ်းပွၵ်ႈၶိုၼ်းႁိူၼ်းယဝ်ႉ။ ၵူၺ်းၵႃႈ ပၢင်တိုၵ်းၶိုၼ်းပဵၼ်ၶိုၼ်းလႄႈ ဢမ်ႇၸၢင်ႈသူင်ႇပွၵ်ႈ။ တေႃႈ လဵဝ်ၵူၼ်းပၢႆႈၽေး ဢၼ်မီးဝႆႉၼႂ်းၸႄႈဝဵင်းၼမ်ႉတူႈၼႆႉ ဢၼ်ၵဝ်ႇဢၼ်မႂ်ႇႁူမ်ႈၵၼ် တင်းမူတ်း မီးႁိမ်း 1,500 ၶႃႈယဝ်ႉ။ ၵူၼ်းပၢႆႈၽေးၵဝ်ႇ မီး 600 ပၢႆ။ ၵမ်းၼႆႉပၢႆႈမႃးထႅင်ႈ ႁိမ်း 1,000 ၵေႃႉ။ တေႃႈလဵဝ်တႄႉ တေပႆႇပဵၼ်ပွၵ်ႈ” ဝႃႈၼႆ။ ၵဵဝ်ႇၵပ်းလွင်ႈၼႆႉ တင်းၾၢႆႇတပ်ႉသိုၵ်း TNLA ၵေႃႈ တိုၵ်ႉထႅမ်ႁႅင်းသိုၵ်းလူင်းမႃးထႅင်ႈတင်းၼမ်သေ ဢမ်ႇၵႃး တင်းၾၢႆႇ RCSS ၵေႃႈ တိုၵ်ႉၽိူမ်ႉႁႅင်းသိုၵ်း ၼင်ႇၵၼ်တင်းသွင်ၾၢႆႇယူႇ ဝႃႈၼႆ။ လုင်းၸၢႆးပႃႉၺၢၼ်ႇ လၢတ်ႈဝႃႈ ပၢင်တိုၵ်းတႄႉ တေပႆႇလႅပ်ႈယဵၼ် မိူဝ်ႈၼႆႉ 20/03/2018 သွင်ၾၢႆႇတိုၵ်ႉပဵၼ် ပၢင်တိုၵ်းၵၼ်ႁၢဝ်ႈႁႅင်း တီႈဝၢၼ်ႈပၢင်ၵုတ်ႇ လႆႈငိၼ်းဝႃႈ သွင်ၾၢႆႇၸႂ်ႉၶိူင်ႈလူင်ယိုဝ်းၵၼ် ဝႃႈၼႆ။ မိူဝ်ႈဝၼ်းတီႈ 10 ၵေႃႈ ၵူၼ်းပၢႆႈၽေး 5 ၵေႃႉ ပွၵ်ႈမိူဝ်းၸႂ်ႈႁိူၼ်းၼၼ်ႉၺႃး ၸုမ်းယိပ်းၵွင်ႈၵၢင်ႇတီႉၺွပ်း။ မိူဝ်းၸႂ်းတူၺ်းပဵၼ်ၵူၼ်းဝၢၼ်ႈပၢင်ၵုတ်ႇ တေႃႇထိုင်ယၢမ်းလဵဝ် ဢမ်ႇလႆႈငိၼ်းၶၢဝ်ႇသင် ဢမ်ႇႁၼ်ပွၵ်ႈမႃးၶိုၼ်း တီႈပၢင်သဝ်း ၵူၼ်းပၢႆႈၽေး ဝႃႈၼႆ။ လုင်းၸၢႆးပႃႉၺၢၼ်ႇ လၢတ်ႈဝႃႈ တပ်ႉသိုၵ်းၾၢႆႇလႂ် တီႉဝႆႉ ဢဝ်ဝႆႉၵေႃႈ ၶႅၼ်းတေႃႈပွႆႇပၼ်မႃး ၶိုၼ်း သေၵမ်း။ ယဝ်ႉ ၵေႃႈ ၵူၼ်းဝၢၼ်ႈမၢင်ဝၢၼ်ႈ ဢၼ်ၺႃးသိုၵ်းတီႉၺွပ်းၵႂႃႇၸိူဝ်းၼၼ်ႉၵေႃႈ ႁႂ်ႈပွႆႇပၼ်။ ႁဝ်းၶႃႈ ၶႂ်ႈတုၵ်းယွၼ်းထိုင် သိုၵ်းတၢင်းသွင်ၾၢႆႇၵူၼ်းမိူင်းဢၼ်ဝႃႈၼၼ်ႉ သိုၵ်းတၢင်းၾၢႆႇ လႂ်မႃးယွၼ်းၵေႃႈ ႁူႉတေလႆႈပၼ် လွင်ႈၵမ်ႉထႅမ် ၶဝ်ႈၼမ်ႉတင်းၵိၼ်။ သင်ဝႃႈ ပွႆႇပၼ်ၵူၼ်းမိူင်းၶိုၼ်းမူတ်းယဝ်ႉၸိုင် တပ်ႉသိုၵ်း တင်းသွင်ၾၢႆႇ ၶႂ်ႈယိုဝ်းၵၼ် ၵေႃႈယိုဝ်း ယႃႇဢဝ်ၵူၼ်းမိူင်းၵႂႃႇၵဵဝ်ႇၶွင်ႈတုမ်ႉတိူဝ်ႉၸွမ်း။ ယဝ်ႉၵေႃႈ ယႃႇထၢင်ႇထိူမ် ဝႃႈ ၵူၼ်းမိူင်းၼႆႉ ၸွႆႈၸုမ်းၼၼ်ႉ ၸုမ်း ၼႆႉ ။ မၼ်းဢမ်ႇၸႂ်ႈၸိူင်ႉၼၼ်ႉ ၵူၼ်းမိူင်းဢၼ်ဝႃႈၼၼ်ႉ ၸုမ်းသိုၵ်းလႂ်မႃးယွၼ်းၵေႃႈ ႁူႉၵႃႈတေ လႆႈယိုၼ်ႈ ပၼ်ယူႇယဝ်ႉ ယွၼ်ႉၼၼ် ၶႂ်ႈႁႂ်ႈတပ်ႉသိုၵ်းၾၢႆႇလႂ်သေဢမ်ႇဝႃႈ ႁႂ်ႈႁူႉႁၼ်ထိုင်သေၵမ်း” ဝႃႈၼႆ။

['သုၼ်ႇလႆႈၵူၼ်း']

2018-03-20T09:58:53

https://shannews.org/archives/3598

ပၢင်တၢၼ်ႈၶႆႈပိုၼ်ႉႁူႉပၢႆးႁၼ် ၸတ်းႁဵတ်းတီႈဝဵင်းပၢင်လူင် ပွၵ်ႈၵမ်းႁႅၵ်ႈ

ပၢင်တၢၼ်ႈၶႆႈပိုၼ်ႉႁူႉပၢႆးႁၼ် ၸတ်းႁဵတ်းတီႈဝဵင်းပၢင်လူင် ပွၵ်ႈၵမ်းႁႅၵ်ႈ

['Uncategorized']

2018-03-20T07:28:26

https://shannews.org/archives/3595

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 20/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.89 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1339 ပျႃး၊ ငိုၼ်းၶႄႇ 1 ယႅၼ်ႉ = 211.30 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 20/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 19/03/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.4 ပျႃး။

['ၵၢၼ်မၢၵ်ႈမီး']

2018-03-20T07:20:12

https://shannews.org/archives/3592

ၸုမ်းယိပ်းၵွင်ႈၵၢင်ႇၸုမ်းၼိုင်ႈ တီႉၺွပ်းၵူၼ်းမိူင်း သႅၼ်ဝီၵႂႃႇ 16 ၵေႃႉ ထိုင်ယၢမ်းလဵဝ် ပႆႇပွႆႇၶိုၼ်း

ၵူၼ်းဝၢၼ်ႈ 16 ၵေႃႉ ၼႂ်းၸႄႈဝဵင်းသႅၼ်ဝီ ၺႃးသိုၵ်း ၸုမ်းယိပ်းၵွင်ႈၵၢင်ႇ ၸုမ်းၼိုင်ႈ တီႉၺွပ်းၵႂႃႇ ထိုင်ယၢမ်း လဵဝ်ပႆႇပွႆႇၶိုၼ်း ပီႈၼွင်ႉၸိူဝ်းၵိုတ်းတင်းလင် မႆႈၸႂ်ၸွမ်း ဝႃႈၼႆ။ ပၢႆႉၶဝ်ႈ/ဢွၵ်ႇဝဵင်း သႅၼ်ဝီ ဝၼ်းတီႈ 17/03/2018 ၶၢဝ်းယၢမ်းၵၢင်ၼႂ် ၸုမ်းယိပ်းၵွင်ႈၵၢင်ႇၸုမ်းၼိုင်ႈ ၶဝ်ႈတီႉၺွပ်း ၵူၼ်းဝၢၼ်ႈ ၼႂ်းဝၢၼ်ႈ ႁူဝ်မွၼ်း ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၵႂႃႇ 16 ၵေႃႉ ပဵၼ်ၽူႈၸၢႆး လၢႆလၢႆ ဢႃယု 18 ထိုင် 40 ပီပၢႆ ထိုင်ယၢမ်းလဵဝ် ပႆႇပွႆႇတူဝ်ပွၵ်ႈမႃးၶိုၼ်း ဝႃႈၼႆ။ ၸၢႆးၸိင်ႇလူႇ ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈမၢႆ (2) ၸႄႈဝဵင်းသႅၼ်ဝီ လၢတ်ႈဝႃႈ “ ၶဝ်မႃးၺွပ်း ၵူၼ်းဝၢၼ်ႈၵႂႃႇတေဢဝ်ၵႂႃႇႁဵတ်းသင်တႄႉ ဢမ်ႇႁူႉ။ ၶဝ်မႃးၺွပ်းၼၼ်ႉ ပဵၼ်ၽွင်းၵူၼ်းဝၢၼ်ႈ တိုၵ်ႉၵိၼ် ၶဝ်ႈၼႂ်ယဝ်ႉသေ တေၵႂႃႇႁဵတ်းၵၢၼ်၊ ပဵၼ်ၵူၼ်းဝၢၼ်ႈႁူဝ်မွၼ်း။ ၼႂ်း 16 ၵေႃႉၼၼ်ႉ ပႃးတႆးၵေႃႉၼိုင်ႈ။ လိူဝ်ၼၼ်ႉ ပဵၼ်ၶႄႇမႅဝ်ႉ” ဝႃႈၼႆ။ ပွတ်းတွၼ်ႈသႅၼ်ဝီၼၼ်ႉ လိူဝ်သေ သိုၵ်းလူင်ပွင်ၸိုင်ႈ၊ သိုၵ်းတႆးယဝ်ႉ မီးၸုမ်းသိုၵ်းဢူၺ်းလီ ဢၼ်မီးသိုၵ်းၶၢင်၊ သိုၵ်းၵူဝ်းၵၢင်ႉ၊ သိုၵ်းတႆး၊ သိုၵ်းတဢၢင်းလႄႈ သိုၵ်းဝႃႉ ႁူမ်ႈၵၼ်ၶွတ်ႇၽွတ်ႈဝႆႉ။ ၶၢဝ်ႇပႆႇၸၢင်ႈယိုၼ်ယၼ်တႄႉလၢတ်ႈဝႃႈ ဢၼ်တီႉၺွပ်းၼၼ်ႉ ပဵၼ်ၸုမ်းသိုၵ်းၵူဝ်းၵၢင်ႉ MNDAA ဝႃႈၼႆ။ ၸုမ်းၶဝ်ၶဝ်ႈမႃးထၢမ်ၵူၼ်းဝၢၼ်ႈဝႃႈ “ႁဵတ်းသင်ၸုမ်းသိုၵ်း မၢၼ်ႈမႃး သူဢမ်ႇပွင်ႇၶၢဝ်ႇပၼ်ႁဝ်း သူတေ လႆႈ ၺႃးတၢမ်ႇ” ဝႃႈၼႆ။ၵူၺ်းၵႃႈ ၺွပ်းဢဝ်ၵူၼ်းဝၢၼ်ႈၵႂႃႇၼၼ်ႉ တႃႇၵဵပ်းသိုၵ်းမႂ်ႇႁႃႉ ၼႆၼၼ်ႉတႄႉ ဢမ်ႇလႆႈ ႁူႉလွင်ႈတၢင်းလီလီ။ တေႃႇထိုင်ယၢမ်းလဵဝ် ၶဝ်ၵေႃႈဢမ်ႇပွင်ႇၶၢဝ်ႇသင်မႃးၶိုၼ်း ဝၼ်းတီႈ 17-19 ၶၢဝ်းတၢင်း 3 ဝၼ်းယဝ်ႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းသႅၼ်ဝီ လႆႈတၢင်ႇထိုင် တီႈၾၢႆႇဢုပ်ႉပိူင်ၽွင်းငမ်းၸႄႈဝဵင်းတင်း ၾၢႆႇၽူႈၸွပ်ႇၶၢဝ်ႇသိုၵ်း( သယၾ) ဝႆႉယူႇ ၵူၺ်းၵႃႈ ပႆႇႁၼ်တူင်ႉၼိုင် ႁဵတ်းသင်ပၼ် ဝႃႈၼႆ။ ၽူႈတႅၼ်းသႅၼ်ဝီ လၢတ်ႈဝႃႈ ၼႂ်းဝၼ်းတီႈ 18 ၼၼ်ႉၵေႃႈ ၽူႈတႅၼ်းသႅၼ်ဝီ လႆႈယွၼ်းတၢင်း ၸွႆႈထႅမ် တီႈတပ်ႉသိုၵ်းၸိုင်ႈတႆး SSPP ဢၼ်တူင်ႉၼိုင် ယူႇတၢင်း ပွတ်းတွၼ်ႈၼၼ်ႉ ႁႂ်ႈၸွႆႈလၢတ်ႈပၼ် တီႈၸုမ်း သိုၵ်းၵူဝ်းၵၢင်ႉ ႁႂ်ႈပွႆႇပၼ်ၵူၼ်းမိူင်းၸိူဝ်း ၼၼ်ႉ။ ၵူၺ်းၵႃႈ တေႃႇထိုင် ယၢမ်းလဵဝ် ၾၢႆႇလႂ်ၵေႃႈပႆႇတုမ်ႉတွပ်ႇမႃးသင် ဝႃႈၼႆ။ ဝၢၼ်ႈႁူဝ်မွၼ်းၼႆႉ မီးလင်ႁိူၼ်း 40 ပၢႆ ပဵၼ်ၶႄႇမႅဝ်ႉၵမ်ႈၼမ် လိူဝ်ၼၼ်ႉ တေမီးၸၢဝ်း တႆးလႄႈ ၶႄႇ ယူႇသဝ်းဝႆႉ ၵမ်ႈၽွင်ႈ ဝႃႈၼႆ။

['သုၼ်ႇလႆႈၵူၼ်း']

2018-03-20T06:29:46

https://shannews.org/archives/3589

ၵူၼ်းမိူင်းပၢႆႈၽေးသိုၵ်း ႁွတ်ႈၽႅဝ်ဝႆႉၼႂ်းဝဵင်းၵျွၵ်ႉမႄး 200 ပၢႆ

ၵူၼ်းမိူင်း 200 ပၢႆ ဢွၼ်ၵၼ်ပၢႆႈၶဝ်ႈဝဵင်းၵျွၵ်ႉမႄး ယွၼ်ႉသိုၵ်း TNLA တင်း RCSS ပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ။ ဝၼ်းတီႈ 16/03/2018 ၵူၼ်းဝၢၼ်ႈဢုမ်းဢုၺ်း ႁူဝ်ၵူၼ်း 233 ၵေႃႉ ဢွၼ်ၵၼ်ပၢႆႈၽေးသိုၵ်း မႃးသွၼ်ႈဝႆႉတီႈ ဝတ်ႉဝိႁၢရ်ဢွင်ႇမင်ၵလႃႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ယွၼ်ႉသိုၵ်း TNLA တင်း RCSS ပဵၼ်ပၢင်တိုၵ်း ၵၼ်ႁၢဝ်ႈႁႅင်း ဝႃႈၼႆ။ ၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ (2) ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်းဢၼ်ပၢႆႈဢွၵ်ႇမႃးၼႆႉ ပဵၼ်ၵူၼ်းဝၢၼ်ႈဢုမ်းဢုၺ်းၵူၺ်း ၵိုတ်းထႅင်ႈ 2 ဝၢၼ်ႈ ဢၼ်ၶမ်ဝႆႉ ၼႂ်းၵႄႈ သိုၵ်းၼၼ်ႉ ပဵၼ်ဝၢၼ်ႈတေႃႉၽႄႇတင်း ဝၢၼ်ႈၵုၼ်ၵေႃႇ သွင်ဝၢၼ်ႈၼၼ်ႉ ပဵၼ်ဝၢၼ်ႈယႂ်ႇဝႆႉ ၼိုင်ႈဝၢၼ်ႈ လႂ် ႁူဝ်ၵူၼ်းတေမီး 500 ပၢႆ ပေႃးသွင်ဝၢၼ်ႈၵေႃႈ တေမီး 1000 ပၢႆ။ ယူႇတီႈၾၢႆႇၸုမ်းၸွႆႈထႅမ်ၵူၼ်းထူပ်းၽႄးၵေႃႈ ပႆႇၸၢင်ႈၵႂႃႇႁပ်ႉၵူၼ်းဝၢၼ်ႈ ဢၼ်ၶမ်ဝႆႉယူႇၼႂ်းၵႄႈပၢင်တိုၵ်းၸိူဝ်းၼၼ်ႉ ယွၼ်ႉၵူဝ်ယဵပ်ႇၺႃးမၢၵ်ႇ ဢၼ်ၾင် ဝႆႉၸွမ်းသဵၼ်ႈတႃႈသၢႆတၢင်း ၸွမ်းႁိမ်းႁွမ်းၶဝ်ပဵၼ်ပၢင်တိုၵ်း ၸိူဝ်းၼၼ်ႉ” ဝႃႈၼႆ။ ယၢမ်းလဵဝ် သိုၵ်း TNLA သမ်ႉ ယူႇဝႆႉၼႂ်းဝၢၼ်ႈၵုၼ်ၵေႃႇ တင်း တေႃႉၽႄႇ။ သိုၵ်း RCSS သမ်ႉ ယူႇဝႆႉၸွမ်း ႁိမ်းၶွပ်ႇ ဝၢၼ်ႈ ဝႃႈၼႆ။ ၸၢႆးထုၼ်းၺၢၼ်ႇ လၢတ်ႈဝႃႈ ပၢင်တိုၵ်းၼႆႉ လႅပ်ႈတေပႆႇယဵၼ်လူင်း တင်းၾၢႆႇလႂ်ၵေႃႈ ဢမ်ႇထွၼ်ဢွၵ်ႇပၼ်ၵၼ်၊ လႅပ်ႈတေပဵၼ်ပၢင်တိုၵ်းၶၢဝ်းယၢဝ်းယူႇ။ ပၢင်တိုၵ်းတႄႉ ၶႂ်ႈဝႃႈပဵၼ်ၵူႈဝၼ်းယဝ်ႉ။ ဢမ်ႇပဵၼ်တီႈၼိုင်ႈၵေႃႈ ပဵၼ်တီႈ ၼိုင်ႈ။ တင်းပွတ်းဝၢၼ်ႈၵုၼ်ၵေႃႇ ဝၢၼ်ႈတေႃႉၽႄႇၼၼ်ႉ တေမီးဝၢၼ်ႈၵူၼ်း 13 ဝၢၼ်ႈ ယူႇဝႆႉၸွမ်း သၼ်လွႆ ဝႃႈၼႆ။ လိူဝ်ၼၼ်ႉ ဢမ်ႇၵႃး တၢင်းပွတ်းၸႄႈဝဵင်းၼမ်ႉတူႈၵေႃႈ တပ်ႉသိုၵ်း TNLA တင်း RCSS ၵေႃႈ ပဵၼ်ပၢင်တိုၵ်းၵၼ် ႁၢဝ်ႈႁႅင်း ၵူၼ်းမိူင်းဢွၼ်ၵၼ်ပၢႆႈႁွတ်ႈၽႅဝ်ဝႆႉတီႈ ၼႂ်းဝဵင်းၼမ်ႉတူႈတင်း လႃႈသဵဝ်ႈ ၵေႃႈမီးတင်းၼမ် ဝႃႈၼႆ။ ဝၢၼ်ႈၵုၼ်ၵေႃႇ လႄႈ ဝၢၼ်ႈတေႃႉၽႄႇၼႆႉ မီးၾၢႆႇဢွၵ်ႇမိူင်းငေႃႉ မီးၸဵင်ႇႁွင်ႇဝၼ်းဢွၵ်ႇဝဵင်းၵျွၵ်ႉမႄး။ ယၢၼ် ၵႆတင်းဝဵင်းၵျွၵ်ႉမႄး 40 လၵ်ႈပၢႆ။ တႃႇၵႂႃႇမႃးႁႃၵၼ် ယင်းပႆႇပဵၼ်သဵၼ်ႈတၢင်းယၢင်။ တိုၵ်ႉပဵၼ်တၢင်း လိၼ်လႅင်ယူႇ ဝႃႈၼႆ။ ၵူၼ်ဢၼ်မႃးယူႇတီႈဝိႁၢရ် ဢွင်ႇမင်ၵလႃႇၼၼ်ႉ ယင်းပႆႇမီးၸုမ်းလႂ်မႃးၸွႆႈ ပဵၼ်ၸုမ်းၸွႆႈထႅမ် ပရႁိတလႄႈ ၵူၼ်း မိူင်းတူၺ်းလူၵၼ်ၵူၺ်း ဝႃႈၼႆ။ ဓါတ်ပုံ – ဦးတင်မောင်သိန်း

['သုၼ်ႇလႆႈၵူၼ်း']

2018-03-20T04:30:20

https://shannews.org/archives/3586

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/03/20၊ BNI/SHAN TV Program, 2018/03/20

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/03/20၊ BNI/SHAN TV Program, 2018/03/20

['Uncategorized']

2018-03-20T04:13:20

https://shannews.org/archives/3583

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/03/20၊ BNI/SHAN TV Program, 2018/03/20

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/03/20၊ BNI/SHAN TV Program, 2018/03/20

['Uncategorized']

2018-03-19T10:59:59

https://shannews.org/archives/3577

ၶၢဝ်ႇလိုဝ်းဝႃႈ “ ဝႃႉႁပ်ႉ NCA” ၼၼ်ႉ UWSA ပိုၼ်ၽၢဝ်ႇဝႃႈ ပဵၼ်ၶၢဝ်ႇပွမ်

UWSA ဢွၵ်ႇၶေႃႈပိုၼ်ၽၢဝ်ႇဝႃႈ လွင်ႈလိုဝ်းၵၼ်ဝႃႈ ဝႃႉႁပ်ႉ NCA ၶေႃႈတူၵ်းလူင်း ၵိုတ်းတိုၵ်းပတ်းပိုၼ်ႉ တူဝ်ႈမိူင်းဢၼ်ဝႃႈၼၼ်ႉ ဢမ်ႇၸႂ်ႈပဵၼ်ၶၢဝ်ႇဢမ်ႇမၢၼ်ႇမႅၼ်ႈ ဝႃႈၼႆ။ ၾၢင်ႁၢင်ႈ တပ်ႉသိုၵ်းဝႃႉ ၽူႈမီးပုၼ်ႈၽွၼ်း လုမ်းၵပ်းသၢၼ်ဝႃႉ တီႈလႃႈသဵဝ်ႈ ဢူးယီႇယၢၼ်ႇ လၢတ်ႈဝႃႈ “ ဝၢႆးသေၶၢဝ်ႇၼႆႉ ဢွၵ်ႇယဝ်ႉ လွင်ႈဢုပ်ႇဢူဝ်းၶၵ်ႉၵၢၼ်လွင်ႈငမ်းယဵၼ်ၵႂႃႇတၢင်းၼႃႈတေမီးၸိူင်ႉႁိုဝ်ဢၼ်ဝႃႈ ၼၼ်ႉ ၶႃႈႁဝ်းဢမ်ႇလႆႈႁပ်ႉႁူႉၸွမ်း။ မိူဝ်ႈၵူႈပွၵ်ႈတႄႉ မီးလွင်ႈႁူပ်ႉထူပ်းဢုပ်ႇဢူဝ်းၵၼ်ယူႇ။ ၵၢၼ်တႅမ်ႈလိၵ်ႈ သူင်ႇယိုၼ်ႈၵၼ်ၵေႃႈ မီးယူႇ။ ဢဝ်ၼႆႉၵႂႃႇ တေသိုပ်ႇဢုပ်ႇဢူဝ်း ၵၼ်ၵႂႃႇတၢင်းၼႃႈ ပဵၼ်ၶၵ်ႉပဵၼ်တွၼ်ႈတႄႉ တိုၵ်ႉမီးတင်းၼမ်ယူႇ” ဝႃႈၼႆ။ ၼႂ်းၶေႃႈပိုၼ်ၽၢဝ်ႇၼၼ်ႉ တႅမ်ႈဝႆႉဝႃႈ ယွၼ်ႉၶၢဝ်ႇပွမ်ၼၼ်ႉသေ ႁဵတ်းႁႂ်ႈၶၵ်ႉၵၢၼ်လွင်ႈငမ်းယဵၼ်ၸိူင်ႉၵၢတ်ႈတူၵ်းလႃႈတူၵ်းလိုၼ်း။ ယူႇတီႈၸုမ်းဝႃႉသေ ဢမ်ႇသၢၼ်ၶတ်းလွင်ႈၵိုတ်းတိုၵ်းသေတႃႉ ဢၼ်ဢမ်ႇလႆႈၸႂ်ၶေႃႈတူၵ်းလူင်းမၢင်ၶေႃႈၼႂ်းလိၵ်ႈႁူမ်ႈမၢႆ NCA ၼၼ်ႉၵေႃႈ ယူႇတီႈဝႃႉသေ တေဢုပ်ႇဢူဝ်းတင်းလူင်ပွင်ၸိုင်ႈ NLD လႄႈ တပ်ႉသိုၵ်းၵႂႃႇယူႇ။ ၼင်ႇႁိုဝ် လုၵ်ႈၸုမ်းဢူၺ်းလီ ပွတ်းႁွင်ႇတေလႆႈၶဝ်ႈပႃးၼႂ်းပၢင်ၵုမ်လူင် လွင်ႈငမ်းယဵၼ်ၼၼ်ႉၵေႃႈ ၽူႈၼမ်းဝႃႉတေၶတ်းၸႂ် ဢုပ်ႇဢူဝ်းလူင်ပွင်ၸိုင်ႈလႄႈ တပ်ႉသိုၵ်းယူႇ ဝႃႈၼႆ။ လိူဝ်ၼၼ်ႉ ၼႂ်းၶေႃႈပိုၼ်ၽၢဝ်ႇၼၼ်ႉ ပႃးဝႆႉထႅင်ႈဝႃႈ သဵၼ်ႈတၢင်းတႃႇဢုပ်ႇဢူဝ်းသၢမ်ပႃႈ သၢမ်ၾၢႆႇၼၼ်ႉ ပိုတ်ႇမႃးၼၼ်ႉၵေႃႈ ဢမ်ႇၸႂ်ႈဝႃႈ ဝႃႉတူၵ်းလူင်းလႆႈၸႂ် ၶေႃႈလႆႈၸႂ် NCA ။ ဝႃႉႁၼ်လီၵမ်ႉထႅမ်ပၼ်ႁႅင်း လွင်ႈငမ်းယဵၼ်လႄႈ လွင်ႈၵိုတ်းတိုၵ်း။ ဢမ်ႇပၼ်ႁႅင်း ဢၼ်ဢဝ်ႁႅင်းသိုၵ်းသေၵႄႈလိတ်ႈပၼ်ႁႃ။ ယွၼ်ႉၼၼ် ၸုမ်းဝႃႉၸင်ႇလႆႈလူင်းလၢႆးမိုဝ်းၵိုတ်းတိုၵ်းတင်းလူင်ပွင်ၸိုင်ႈ ၸဵမ်မိူဝ်ႈပီ 2011။ ၵူၺ်းၵႃႈ လူင်ပွင်ၸိုင်ႈ ယႃႉၶေႃႈလႆႈၸႂ်လွင်ႈငမ်းယဵၼ် တင်းဝႃႉ သေ ၶိုၼ်းသၢင်ႈၶေႃႈတူၵ်းလူင်းလိၵ်ႈႁူမ်ႈမၢႆ NCA ဢၼ်ဢမ်ႇပႃး ၵၢင်ၸႂ်ဝႃႉၼၼ်ႉသေဢမ်ႇၵႃး ယင်းသူၼ်းဢီး ႁႂ်ႈဝႃႉ လူင်းလၢႆးမိုဝ်းလိၵ်ႈၵိၼ်ၵႅၼ်ႇ NCA ၼၼ်ႉထႅင်ႈ။ လူင်ပွင်ၸိုင်ႈ NLD ၵေႃႈ သိုပ်ႇႁဵတ်းၸွမ်းႁွႆး NCA ထႅင်ႈလႄႈ ၸင်ႇႁဵတ်းႁႂ်ႈၵၢင်ၸႂ်လႄႈ တၢင်းႁၼ်ထိုင် လူင်ပွင်ၸိုင်ႈ၊ တပ်ႉသိုၵ်းလႄႈ ဝႃႉၼၼ်ႉ ပိူင်ႈၵၼ် ဝႃႈၼႆ။ ၶေႃႈမုလ်း – RFA

['ၵၢၼ်သိုၵ်း']

2018-03-19T10:21:22

https://shannews.org/archives/3572

ၵူၼ်းမိူင်းၼမ်ႉတူႈ ပၢႆႈၽေးသိုၵ်းႁွတ်ႈၽႅဝ်ဝႆႉ လႃႈသဵဝ်ႈ ထႅင်ႈ 200 ပၢႆ

ၵူၼ်းမိူင်း ၼမ်ႉတူႈ 200 ပၢႆ ပၢႆႈၽေးသိုၵ်းသေ ႁွတ်ႈၽႅဝ်ဝႆႉတီႈၸႄႈဝဵင်းလႃႈသဵဝ်ႈ ထိုင်ယၢမ်းလဵဝ် ပႆႇပဵၼ်ပွၵ်ႈၶိုၼ်း ႁိူၼ်း ဝႃႈၼႆ။ ဝၼ်းတီႈ 17/03/2018 ယၢမ်းဝၢႆးဝၼ်း 2:30 မူင်းပၢႆၼၼ်ႉ ၵူၼ်းဝၢၼ်ႈၼႃးသၢႆး တင်း ဝၢၼ်ႈလွႆပေး ဢိူင်ႇၼႃးသၢႆး ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈၽေးသိုၵ်းမႃးသွၼ်ႈဝႆႉတီႈ ဝတ်ႉဢီႇၼၢႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ယွၼ်ႉသိုၵ်း TNLA တင်း သိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ။ ၼၢင်းၸၢမ်ႁွမ် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇ ၽူႈ တွႆႇႁွၵ်ႈဝႃႈ “ ၸႂ်ႈၶႃႈဢေႃႈ ဢၼ်ပၢႆႈၵႂႃႇတီႈလႃႈသဵဝ်ႈၼၼ်ႉ မီးသွင်ဝၢၼ်ႈ ပဵၼ်ဝၢၼ်ႈၼႃးသၢႆးတင်း ဝၢၼ်ႈလွႆပေး၊ ဢၼ်မီးဝႆႉတီႈ ၵျွင်းဢီႇၼၢႆးၼၼ်ႉ ႁူဝ်ၵူၼ်း မီး 125 ၵေႃႉ၊ လင်ႁိူၼ်း 45 လင်၊ ဝႃႈဢၢင်ႈတေပွၵ်ႈႁိူၼ်းယဝ်ႉ ၵူၺ်းၵႃႈ တူၺ်းငဝ်းလၢႆး ပႆႇၶႅမ်ႉသေ ပႆႇပဵၼ်ပွၵ်ႈ တိုၵ်ႉမီးဝႆႉယူႇတီႈလႃႈသဵဝ်ႈ” ဝႃႈၼႆ။ ၵူဝ်ႇမိၼ်ႉမေႃႇ ၸုမ်းၸွႆႈထႅမ် ၵူၼ်းပၢႆႈၽေး တီႈလႃႈသဵဝ်ႈလၢတ်ႈဝႃႈ “ တီႈၵျွင်းၶရိယၢၼ်ႇၶၢင် ပွၵ်ႉ 9 ၸႄႈဝဵင်းလႃႈ သဵဝ်ႈ ၵူၼ်းပၢႆႈၽေးမီး 90 ပၢႆၼင်ႇၵဝ်ႇ။ တေႃႈလဵဝ် တိုၵ်ႉယူႇဝႆႉတီႈၼႆႈယူႇၶႃႈ ပႆႇပဵၼ်ပွၵ်ႈ မိူဝ်း” ဝႃႈၼႆ။ လိူဝ်ၼၼ်ႉ ယွၼ်ႉပၢင်တိုၵ်း TNLA လႄႈ RCSS သေ ၵူၼ်းပၢႆႈၽေးဢၼ်ပၢႆႈၶဝ်ႈၵႂႃႇယူႇသွၼ်ႈဝႆႉ တီႈဝတ်ႉၵျွင်းႁွင်ႇဝၢၼ်ႈၸၢမ်၊ ဝတ်ႉမိူင်းမူႉ၊ ဝတ်ႉပုပ်ႉပႃႇရူင်ႇလႄႈ ဝတ်ႉၵုင်းၽြႃး ၸဵမ်ၸိူဝ်းၼႆႉၵေႃႈမီး ယင်းပႆႇၸၢင်ႈပွၵ်ႈႁိူၼ်းၶိုၼ်း ဝႃႈၼႆ။ သိုၵ်းလူင်ပွင်ၸိုင်ႈမၢၼ်ႈ၊ သိုၵ်း TNLA တင်း သိုၵ်း RCSS ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်းၼမ်ႉ တူႈလႄႈ ၸႄႈဝဵင်းၵျွၵ်ႉမႄး တႄႇဢဝ် ဝၼ်းတီႈ 10 လိူၼ်ၼႆႉမႃး၊ ထိုင်ယၢမ်းလဵဝ် တိုၵ်ႉၶဵင်ႈၶႅင်ၵၢၼ်သိုၵ်း ၵၼ်ယူႇ လႄႈ ၵူၼ်းပၢႆႈၽေးပႆႇၸၢင်ႈပွၵ်ႈႁိူၼ်းၶိုၼ်း။ Photo FB by Sam Howm

['သုၼ်ႇလႆႈၵူၼ်း']

2018-03-19T10:15:26

https://shannews.org/archives/3567

ပႃႇတီႇသိူဝ်ၽိူၵ်ႇ ၸႄႈဝဵင်းၵျွၵ်ႉမႄး ၸတ်းပၢင်ႁူမ်ၸူမ်းၽူႈၼင်ႈၸိုင်ႈ CSSU ၵေႃႉမႂ်ႇ

လုၵ်ႈၸုမ်းပႃႇတီႇသိူဝ်ၽိူၵ်ႇၸတ်း ပၢင်ႁူမ်ၸူမ်း ႁပ်ႉတွၼ်ႈ ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (Committee For Shan State Unity = CSSU) တီႈဝဵင်းၵျွၵ်ႉမႄး။ လုၵ်ႈၸုမ်းၶဝ်ႈႁူမ်ႈၼပ်ႉပၢၵ်ႇ။ ၶႅပ်းႁၢင်ႈ ပၢႆႉႁူမ်ၸူမ်းႁပ်ႉတွၼ်ႈ ၽူႈၼင်ႈၸိုင်ႈ CSSU ဝၼ်းတီႈ 18/03/2018 ယၢမ်းၵၢင်ၶမ်ႈ 6 မူင်း ထိုင် 10 မူင်း ယူႇတီႈၽူႈပွင်ၵၢၼ်၊ လုၵ်ႈၸုမ်း ပႃႇတီႇသိူဝ်ၽိူၵ်ႇ (SNDP) ႁူမ်ႈလူၺ်ႈ ၵူၼ်းမိူင်းတင်း ၵူၼ်းၼုမ်ႇ ၼႂ်းၸႄႈဝဵင်းၵျွၵ်ႉမႄး ႁူမ်ႈၵၼ် ႁူမ်ၸူမ်းႁပ်ႉတွၼ်ႈ လုင်း ၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ၽိူၵ်ႇ ဢၼ်လႆႈႁပ်ႉတၼ်းႁဵင်း ပဵၼ်ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၼႂ်းပီ 2018 ။ ပၢင်ႁူမ်ၸူမ်းႁပ်ႉတွၼ်ႈၼႆႉ ၸတ်းႁဵတ်းတီႈ ႁူင်းႁႅမ်းၵေႃးလီႇ ၸႄႈဝဵင်းၵျွၵ်ႉမႄး ၸိုင်ႈတႆး ပွတ်းႁွင်ႇ ဝႃႈၼႆ။ ၾၢင်ႁၢင်ႈ ၵူၼ်းၼုမ်ႇၶဝ်ႈႁူမ်ႈ ႁူမ်ၸူမ်းႁပ်ႉတွၼ်ႈၽူႈၼင်ႈၸိုင်ႈ CSSU လုင်းၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ၽိူၵ်ႇ/ ၽူႈၼင်ႈၸိုင်ႈ CSSU လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းလႆႈ မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၼႆႉ မၼ်းဢမ်ႇၸႂ်ႈ တႆးႁဝ်း ၽွမ်ႉႁူမ်ႈၵၼ်ၵူၺ်း မၼ်းတေပႃး ၸုမ်း NGO ၊ ၸုမ်းပႃႇတီႇၵၢၼ်မိူင်း၊ ၸုမ်းယိပ်းၵွင်ႈၵၢင်ႇ ၸဵမ်ၸိူဝ်းၼႆႉ။ ယဝ်ႉၵေႃႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၼႆႉ မၼ်းလူဝ်ႇပႃးၸၢဝ်းၶိူဝ်း ဢၼ်ယူႇၼႂ်းမိူင်း တႆးႁဝ်းၶႃႈတင်းသဵင်ႈ ယိူင်းဢၢၼ်းႁဝ်းတႄႉ ၶႂ်ႈႁႂ်ႈမၼ်းလႆႈပႃးၸိူင်ႉၼႆ ၵူၼ်းၸၢဝ်းၶိူဝ်း ဢၼ်ယူႇၼႂ်းမိူင်းတႆးတင်းသဵင်ႈ ႁဝ်းလူဝ်ႇၽွမ်ႉ ႁူမ်ႈၵၼ်၊ ဢၼ်လမ်ႇလွင်ႈသေပိူၼ်ႈၼႆႉ ၼႂ်းမိူင်းႁဝ်း လူဝ်ႇလႆႈၵတ်းယဵၼ်။ သင်ဝႃႈ ၵတ်းယဵၼ်ယဝ်ႉ မၼ်းၸင်ႇ ပူၵ်းပွင်လႆႈ လွင်ႈပၢႆးမၢၵ်ႈမီး၊ ၵၢၼ်ၽုၵ်ႇသွမ်ႈ၊ လဵင်ႉသတ်း၊ ၾႆးၾႃႉ၊ သဵၼ်ႈတႃႈသၢႆတၢင်း၊ လွင်ႈပၢႆးယူႇလီလႄႈ ပၢႆးပၺ်ၺႃ ၸိူဝ်းၼႆႉ ႁဝ်းၸွင်ႇတေႁဵတ်းလႆႈ” ယိူင်းဢၢၼ်းတႄႉတၵ်းလႆႈပဵၼ်ၾႅတ်ႊတရႄႊတီႊမူဝ်ႊၶရေႊသီႊ” ဝႃႈၼႆ။ ၾၢင်ႁၢင်ႈ ၽူႈယႂ်ႇၵူၼ်းလူင်ပႃႇတီႇသိူဝ်ၽိူၵ်ႇ လႄႈ ၽူႈၼင်ႈၸိုင်ႈ လုင်းၸၢႆးဢၢႆႈပဝ်း CSSU ၼႂ်းပၢင်ႁူမ်ၸူမ်းႁပ်ႉတွၼ်ႈ ၽူႈၼင်ႈၸိုင်ႈ CSSU ၼႆႉ လုင်းၸၢႆးဢၢႆႈပဝ်း မွၵ်ႇလၢတ်ႈၶေႃႈၵႂၢမ်း၊ ထၢႆႇႁၢင်ႈၵိုၵ်းၵၼ် တင်းလုၵ်ႈၸုမ်း ႁွင်ႉၽဵင်းၵႂၢမ်းႁူမ်ႈၵၼ်သေ ၵိၼ်ၶဝ်ႈႁူမ်ႈမူႇၵၼ် ၸဵမ်ၸိူဝ်းၼႆႉ ဝႃႈၼႆ။ ၼႂ်းပီ 2018 ၼႆႉ ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ပဵၼ်လုင်းၸၢႆးဢၢႆႈပဝ်း ႁူဝ်ပဝ်ႈပႃႇတီႇ သိူဝ်ၽိူၵ်ႇ SNDP လႆႈႁပ်ႉတၼ်းႁဵင်းၵႂႃႇ ၶၢဝ်းတၢင်းၼိုင်ႈပီ။ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉ မီးလုၵ်ႈၸုမ်းပႃႇတီႇ၊ တပ်ႉသိုၵ်း၊ ၸုမ်းတူင်ႇဝူင်းတႆးလၢႆၸုမ်းၶဝ်ႈႁူမ်ႈ မိူၼ်ၼင်ႇ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) ။ ၸုမ်းတႆးယိပ်းၵွင်ႈ ၵၢင်ႇလုၵ်ႉၽိုၼ်ႉ ၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၊ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၊ ၵေႃႁူမ်ႈသၢင်ႈၸိုင်ႈတႆး SSJAC [ဢၼ်မီး SSPP/SSA ၊ ပႃႇတီႇႁူဝ်သိူဝ် SNLD ၊ တပ်ႉသိုၵ်းၵူၼ်းမိူင်း (ၸုမ်းပီႇတုၸိတ်ႉသႅင်ၵႅဝ်ႉ)၊] ၸုမ်းတူင်ႇဝူင်းၵူၼ်းတႆး (Shan CBOs) ဢိၵ်ႇလၢႆမူႇလၢႆၸုမ်း ၶဝ်ႈႁူမ်ႈ ၵေႃႇတင်ႈ မိူဝ်ႈဝၼ်းတီႈ 15/10/2013 ဝၢႆးမႃး ပႃႇတီႇၵွင်ၸႆး (ESSDDP) ၊ ၸုမ်းၵပ်းသၢၼ်သိုင်ႇ ၾိင်ႈမိူင်းတႆး၊ ၸုမ်းသႅၼ်းႁုၼ်ႈမႂ်ႇၸိုင်ႈတႆး (NGSS) ၊ ၸုမ်းၵူၼ်းၼုမ်ႇတႆး (TYO) ၊ မုၵ်ႉၸုမ်းၸၢဝ်းၶိူဝ်းတႆး-မိူင်းထႆး (TNAT)၊ ၵေႃႁူမ်ႈသၢင်ႈၵူၼ်းၼုမ်ႇတႆး ၸိူဝ်းၼႆႉ ၵေႃႈၶဝ်ႈပႃးပဵၼ်လုၵ်ႈၸုမ်းမႃး။ CSSU မီးယိူင်းဢၢၼ်းလူင် ပိူဝ်ႈတႃႇၵႅတ်ႇၶႄႁႄႉၵင်ႈ သုၼ်ႇလႆႈၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း။ မီးယိူင်းဢၢၼ်း လႄႈ လၵ်း ၵၢၼ် သွင်ပိူင်- 1.ပိူဝ်ႈတႃႇ ၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း ၽွမ်ႉႁူမ်ႈၵၼ်ၵႄႈလိတ်ႈ ၵမ်ၸႃတႃ (ၵၢမ်ႇၵျမ်ႇမႃႇ) ၸိုင်ႈတႆး။ 2.ပိူဝ်ႈတႃႇႁူမ်ႈၵၼ် ႁၢင်ႈႁႅၼ်း ယူင်ႉၶၢပ်ႈၵၢၼ်မိူင်း (Political framework) ပိူဝ်ႈတႃႇ ဢုပ်ႇဢူဝ်း ၵၢၼ် မိူင်း (ၸိုင်ႈတႆးၼႂ်းဝၼ်းမိူဝ်းၼႃႈ)။ Photo FB by SNDP

['ၵၢၼ်မိူင်း']

2018-03-19T08:54:55

https://shannews.org/archives/3563

ပွႆးသၢင်ႇလွင်းဝတ်ႉၵူႇတဝ်ႈ ၵဵင်းမႆႇ ၸတ်းပႃးပၢင်ၶေႉၶႅင်ႇ ၼၢင်းသၢဝ်တႆး

ပွႆးသၢင်ႇလွင်းၾိင်ႈထုင်းတႆး ၸွမ်းၾိင်ႈထုင်းပုတ်ႉထသႃသၼႃ ဢၼ်တေၸတ်းတီႈဝတ်ႉၵူႇတဝ်ႈ ဢိူင်ႇသီၽုမ်း ဝဵင်းၵဵင်းမႆႇပီၼႆႉ မီးပႃးပၢင်ၶေႉၶႅင်ႇၼၢင်းသၢဝ်တႆး။ ပွႆးသၢင်ႇလွင်းၼႆႉ ၼႂ်းမိူင်းထႆးလၢႆလၢႆတီႈလၢႆၸႄႈဝဵင်းၵေႃႈ ၸတ်းႁဵတ်းၼင်ႇၵဝ်ႇ။ ပွႆးသၢင်ႇလွင်းဝတ်ႉၵူႇတဝ်ႈ ဢိူင်ႇသီၽုမ်း မိူင်းၵဵင်းမႆႇ ပီသႃသၼႃ 2558 ပွႆးသၢင်ႇလွင်းဝတ်ႉၵူႇတဝ်ႈ ဢိူင်ႇသီၽုမ်း မိူင်းၵဵင်းမႆႇ ပီသႃသၼႃ 2561 ၊ ၵမ်းထူၼ်ႈ 16 ၼႆႉ တူၵ်းမႅၼ်ႈ ဝၼ်းတီႈ 23-24-25 လိူၼ်မၢတ်ႊၶျ် 2018 (လိူၼ်ႁႃႈမႂ်ႇ 7 ၶမ်ႈထိုင် 9 ၶမ်ႈ) တေထိုင်ၼႆႉ။ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး (ၵဵင်းမႆႇ) လၢတ်ႈဝႃႈ- “သၢင်ႇလွင်းမီး 43 တူၼ်၊ ၸၢင်းလွင်းမီး 1 တူၼ်၊ ႁူမ်ႈ 44 တူၼ်။ ၼၢင်းသၢဝ်တႆး တေႁပ်ႉဢမ်ႇလိူဝ် 25 ၵေႃႉ၊ တေႁပ်ႉဝႂ်လဝ်ႈယိုၼ်ႈထိုင် ဝၼ်းတီႈ 22 ။ သူး/ရၢင်းဝလ်းမီးမိူၼ်ၼင်ႇ မူင်းၵုတ်ႊ၊ ထူၺ်ႈရၢင်းဝလ်း၊ ၽႃႈသၽၢႆး၊ ငိုၼ်းၸိူဝ်းၼႆႉ-” လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈ ၼင်ႇၼႆ။ ပၢင်ၶႅင်ႇပေႃႈလဵင်ႉမၢဝ်ႇမႄႈလဵင်ႉသၢဝ် တီႈပွႆးသၢင်ႇလွင်းဝတ်ႉၵူႈတဝ်ႈ မိူဝ်ႈပူၼ်ႉမႃး လိူဝ်သေၼၼ်ႉ ၼႂ်းၸႄႈတွၼ်ႈၵဵင်းမႆႇလၢႆၸႄႈဝဵင်း ယင်းမီးပွႆးသၢင်ႇလွင်းထႅင်ႈ လၢႆလၢႆတီႈ။ မိူၼ်ၼင်ႇ- ဝတ်ႉဝေႃးရဝဵတ်ႉဝိသိတ်ႇ (ဝၢၼ်ႈလိူဝ်ႇ) ဢိူင်ႇဝၢၼ်ႈဝႅၼ် ၸႄႈဝဵင်းႁၢင်ၻူင်း။ ဝတ်ႉၵူႇမၢၼ်ႉ မူင်းၶူၼ်းၶျႆး ဢိူင်ႇသၼ်ပူးလိူၺ်း ၸႄႈဝဵင်းလွႆသၵဵတ်း။ ဝတ်ႉၼွင်ဢုပူဝ်းသူတ်ႇ ဢိူင်ႇပႃႇၽႆႇ ၸႄႈဝဵင်းသၼ်သၢႆး။ ဝတ်ႉဝင်းမုၼ်ႉ ၸႄႈဝဵင်းမႄႈရိမ်း။ ဝတ်ႉရွင်ႉသၵ်ႇ ဢိူင်ႇသၼ်ၼႃးမဵင်း ၸႄႈဝဵင်းသၼ်သၢႆး။ ဝတ်ႉသၼ်မႃႉၵဵင် ၸႄႈဝဵင်းလွႆသၵဵတ်း။ ဝတ်ႉဢုပူဝ်းသူတ်ႇ ဢိူင်ႇမႄႈႁႄႇ ၸိူဝ်းၼႆႉ။ ပွႆးသၢင်ႇလွင်းဝတ်ႉပႃႇပဝ်ႈ ဢိူင်ႇသီၽုမ်းတႄႉ တတ်းမၵ်းဝႆႉဝၼ်းတီႈ 4-6 လိူၼ်ဢေႊပရိူဝ်ႊၵူႈပီ။ ပွႆးသၢင်ႇလွင်းၼႂ်းမိူင်းထႆးၼႆႉ တၢင်ႇၸႄႈတွၼ်ႈ တၢင်ႇၸႄႈဝဵင်း မိူၼ်ၼင်ႇၸႄႈဝဵင်းမႄႈတႅင်၊ ၸႄႈဝဵင်းမႄႈႁွင်ႈသွၼ်၊ ၸႄႈဝဵင်းမိူင်းၾၢင် (ဝၢၼ်ႈလၢၼ်း) ၸိူဝ်းၼႆႉၵေႃႈ ၸတ်းၵူႈပီ။ တီႈၸႄႈဝဵင်းဝဵင်းႁႅင်ၼၼ်ႉ ပွႆးသၢင်ႇလွင်းဝတ်ႉပဵင်းလူင် ၸတ်းႁဵတ်းဝၢႆးပွႆးသွၼ်းၼမ်ႉသၢင်းၵျၢၼ်ႇ ၽွင်းႁၢင်လိူၼ်ဢေႊပရိူဝ်ႊၵူႈပီ။ ၼႂ်းၶၢဝ်းတၢင်းသိပ်းပီမႃးၼႆႉ ၼႂ်းၸႄႈတွၼ်ႈၵဵင်းမႆႇ ဢၼ်ပဵၼ်ၸႄႈဝဵင်းႁိမ်းႁွမ်း မိူၼ်ၼင်ႇၸႄႈဝဵင်းမႄႈရိမ်း၊ ၸႄႈဝဵင်းလွႆသၵဵတ်း၊ ၸႄႈဝဵင်းႁၢင်ၻူင်း၊ ၸႄႈဝဵင်းသၼ်သၢႆး၊ ၸႄႈဝဵင်းသၼ်ပႃႇတွင်း၊ ၸႄႈဝဵင်းမႄႈတႅင်၊ ပႃးၸဵမ်ၸႄႈဝဵင်းမိူင်းၾၢင်၊ ၸႄႈဝဵင်းမႄႈဢၢႆး ၸိူဝ်းၼႆႉ ၸတ်းႁဵတ်းၶိုၵ်ႉယႂ်ႇၵိုၼ်းၶွၼ်ႈၵူႈပီ။ ပွႆးသၢင်ႇလွင်းၼႆႉ သိူၵ်ႈပိုၼ်းမၼ်းၵမ်ႈၽွင်ႈ ၸွမ်းၼင်ႇၵေႃႉၸႂ်ႉၸိုဝ်ႈပၢႆၵမ် “ၵမ်ၸၢၵ်ႈၵျႃႇ” တႅမ်ႈဝႆႉၼႂ်းပပ်ႉလိၵ်ႈ “ပၢႆးႁၼ်” ဢၼ်ဢိတ်ႇဢွၵ်ႇမိူဝ်ႈပီ 1994 ၼၼ်ႉ လၢတ်ႈဝႃႈ- ပွႆးသၢင်ႇလွင်ႈ ၵိူတ်ႇၶိုၼ်ႈမီးမႃးဝၢႆးပုတ်ႉထၽြႃး ပဵၼ်ၸဝ်ႈ ၶဝ်ႈၼိပ်ႉပၢၼ်ႇၵႂႃႇ လႆႈမွၵ်ႈ 200 ပီပၢႆပၢႆ။ ၽွင်းၼၼ်ႉ ၶုၼ်ႁေႃၶမ်း ဢသူဝ်ၵၽွင်းငမ်းဝၢၼ်ႈမိူင်း၊ မၼ်းၸဝ်ႈၼပ်ႉထိုဝ်ၵိူဝ်းလီ ယုၵ်ႉယွင်ႈသႃသၼႃပုတ်ႉထလူင်လၢင်သေ ႁဵတ်းတၢၼ်းၼမ်ႉမေႃႇ 84,000 (ပႅတ်ႇမိုၼ်ႇသီႇႁဵင်)၊ ၸေႇၻီႇၵွင်းမူး 84,000 ၊ လိူဝ်သေၼၼ်ႉ ပေႃးထိုင်လိူၼ် 12 မူၼ်းၵူႈပီၵေႃႈ တၢၼ်းၸီဝရသၢင်ႇၵၢၼ်း/ လဵင်ႉသွမ်းၸဝ်ႈရႁၼ်တႃဢၢၼ်ႇမိုၼ်ႇတူၼ်ၵူႈၼ်ႂ။ ပဵၵ်ႉသမ်ႉလႆႈႁႅၼ်းတၢၼ်း/ႁဵတ်းတၢင်းလီတင်းၼမ်ၵေႃႈ မၼ်းၸဝ်ႈပႆႇၶဝ်ႈၼႂ်းသၢႆမၢႆ (သႃသၼႃတႃယၸ်ႉၸ) မိူၼ်ၼၢင်းဝိသႃၶႃ၊ ၽူႈမၢၵ်ႈမီးသထေးလူင်ဢၼႃထပိၼ်ၶဝ်။ မၼ်းၸဝ်ႈၸင်ႇဢဝ်လုၵ်ႈၸၢႆး ၸဝ်ႈမႁိၼ်တ ၶဝ်ႈႁၢပ်ႇထၢမ်း ၵၢၼ်သႃသၼႃပုတ်ႉထလႄႈ ၸွမ်းၼင်ႇၾိင်ႈထုင်းၶုၼ်မီးၼၼ်ႉ ၸင်ႇၼုင်ႈၶူဝ်းၸဝ်ႈၸၢႆးၵႅမ်မိူင်း ၶိုၼ်ႈၶီႇမႃႉ၊ ၵႄႇမၢတ်ႈၽွင်းမိူင်း ၸိူင်ႉၼၢင်းၶဝ်ၵင်ႈၸွင်ႈၽိူၵ်ႇၸွင်ႈၶမ်းပၼ်သေ ၵူၼ်းဝၢၼ်ႈၵူၼ်းမိူင်း ၸင်ႇလွမ်ႉႁွပ်ႈၸွမ်းၶၢင်ႈ/ၼႃႈ/လင် ဢဝ်လဵပ်ႈႁေႃၸဵတ်းႁွပ်ႈ ၸင်ႇဢဝ်မိူဝ်းတီႈဝတ်ႉလူင် ဢသူဝ်ၵရႃမ၊ ယဝ်ႉၼုင်ႈၽႃႈလိူင်သၢင်ႇၵၢၼ်းပဵၼ်ရႁၼ်။ လုၵ်ႉတီႈၼၼ်ႈသေ ၸွမ်းၼင်ႇသႃသၼႃပုတ်ႉထၽႄႈတိူၼ်းထိုင်မိူင်းတႆးလႄႈ ၸၢဝ်းၶိူဝ်းတႆးၵိူဝ်းလီပုတ်ႉထ ၸင်ႇယိူင်ႈႁဵတ်းၸွမ်းမႃးပၢၼ်သိုပ်ႇပၢၼ် ထိုင်တီႈယဵၼ်းပဵၼ်ၾိင်ႈထုင်းတႆးမႃး ပၢၼ်သိုပ်ႇပၢၼ် တႄႇၸဵမ်ပၢၼ်ပူႇပၢၼ်မွၼ်ႇ တေႃႇယၢမ်းလဵဝ်- ၼႆယဝ်ႉ။ ၵူၺ်းၵႃႈ ဢၼ်ၵမ်ႈၽွင်ႈဝႃႈ ယိူင်ႈၸွမ်းဢဝ်မိူဝ်ႈ ၸဝ်ႈၸၢႆးသိတ်ႉထတ်ႉထ ၼေႃႇတူၼ်လွင်းၶမ်းၽြႃးပဵၼ်ၸဝ်ႈ ဢွၵ်ႇပၢႆႈႁၢင်ႈႁေႃၶဝ်ႈထိူၼ်ႇယၢမ်း ၵၢင်ၶိုၼ်းၼႆၵေႃႈမီး။ ဢၼ်တႆးဝႃႈ ပေႃႈသၢၼ်ႈ/မႄႈသၢၼ်ႈ (ၵူၼ်းလုမ်းလႃး သၢင်ႇလွင်း) ၼၼ်ႉၵေႃႈ ဝႃႈပဵၼ်ဢမၢတ်ႈသၼ်ႇၼ (ဢၼ်ၵိူတ်ႇႁူမ်ႈၽၢၵ်ႈယၢမ်းလဵဝ်ၵၼ်တင်းပုတ်ႉထၸဝ်ႈ)သေ ၸွမ်းၸဝ်ႈၵႂႃႇမိူဝ်ႈ ၶဝ်ႈထိူၼ်ႇ။ ၵွပ်ႈၸိုဝ်ႈဝႃႈ “သၼ်ၼ” ၼႆလႄႈ ဝၢႆးမႃးတႆးႁွင်ႉ ဝႃႈ “ဢၢႆႈသၢၼ်ႈ” ဝႃႈၼႆၵေႃႈမီး။ ၾိင်ႈထုင်းပွႆးသၢင်ႇလွင်းၼႆႉ တႆးၵမ်ႈၼမ်တိုၵ်ႉယုမ်ႇယမ်ဝႃႈ မီးမႃးၸဵမ်မိူဝ်ႈပၢၼ်ပုတ်ႉထၶမ်းၽြႃးပဵၼ်ၸဝ်ႈ။ လိူဝ်သေဢၼ်ၵၢဝ်ႇလၢတ်ႈမႃးယဝ်ႉ ဢၼ်ဝႃႈလုၵ်ႉတီႈၶုၼ်ႁေႃၶမ်း ဢၸႃႇတသၢတ်ႈ ဢဝ်လုၵ်ႈၸၢႆးမၼ်းၶဝ်ႈ ႁၢပ်ႇၵၢၼ်သႃသၼႃ။ ၵွပ်ႈပိူဝ်ႈတူဝ်ၵဝ်ႇလႆႈၶႃႈႁႅမ်ပေႃႈၸဝ်ႈၵဝ်ႇၶိုၼ်းသေ လႆႈၽိတ်းမႅၼ်ႈဢၼၼ်ႇတရိယၵၢမ်ႇ လႄႈ ၼင်ႇႁိုဝ်ပႃႇပဝူတ်ႈၼၵ်းလူင်ပေႃးတေပဵၼ်မဝ်မႃးၼၼ်ႉ ဝႃႈၼႆၵေႃႈယင်းမီးလူးၵွၼ်ႇ။

['ၾိင်ႈငႄႈၾိင်ႈထုင်း']

2018-03-19T08:44:17

https://shannews.org/archives/3559

ႁႅင်းၵၢၼ်ယၢၼ်မိူင်း ထူပ်းၽေးဢုပၢတ်ႈလူတ်ႉၵႃးပိၼ်ႈ လူႉတၢႆထင်တီႈ

ႁႅင်းၵၢၼ်ယၢၼ်မိူင်း ၽူႈတူင်ႉၼိုင်ၼႂ်းၸုမ်း သမႃးၶူမ်းပၢႆးပၺ်ၺႃလႄႈၾိင်ႈငႄႈတႆး ၵဵင်းမႆႇ၊ ၵိူတ်ႇၽေးဢုပၢတ်ႈ (ၽေးၵိုင်ႉၵၢင်ႉ) တၢင်းလူတ်ႉၵႃး လူႉသဵင်ႈမုၼ် ၼႂ်းၸႄႈတွၼ်ႈၵဵင်းမႆႇ မိူင်းထႆး။ ၸၢႆးလႅင်းဝၼ်း မိူဝ်ႈဝၼ်းတီႈ 18/03/2018 ၵၢင်ၼႂ်ၸဝ်ႉယၢမ်း 4 မူင်းပၢႆ၊ ၸၢႆးလႅင်းဝၼ်း ၽူႈတူင်ႉၼိုင်ၼႂ်းၸုမ်း သမႃးၶူမ်းပၢႆးပၺ်ၺႃလႄႈၾိင်ႈငႄႈတႆး ၵဵင်းမႆႇ၊ ၵိူတ်ႇၽေးဢုပၢတ်ႈ တၢင်းလူတ်ႉၵႃး တီႈၼိူဝ်သဵၼ်ႈတၢင်းလူင် ၵဵင်းမႆႇ-လမ်းပၢင်း (ၶႃဢွၵ်ႇ) မူႇ 2 ဢိူင်ႇၼွင်ၽိုင်ႈ (ႁိမ်းႁၢၼ်ႉၼမ်ႉမၼ်းၿၢင်းၸၢၵ်ႇ) ၸႄႈဝဵင်းသႃရၽီးသေ လႆႈလူႉသဵင်ႈတၢႆၵႂႃႇ-ၼႆယဝ်ႉ။ ၸၢႆးလႅင်းဝၼ်းၼႆႉ ဢႃယု 29 ပီ၊ လူတ်ႉၵႃးဢၼ်မၼ်းႁေႃႈမႃးသေ ၵိူတ်ႇၽေးဢုပၢတ်ႈပွၵ်ႈၼႆႉ ပဵၼ်လူတ်ႉလူင်တူဝ်ႊယူဝ်ႊၻႃႊ ဝီႊၵူဝ်ႊ သီလမ်၊ ပၢႆႉလူတ်ႉ (กช 8520 กรุงเทพ) ။ မၼ်းၸၢႆးႁေႃႈလူတ်ႉ မုင်ႈၼႃႈၸူးၵဵင်းမႆႇ၊ လူတ်ႉလႅၼ်ႈပုင်ႈတမ်သႂ်ႇၵုၼ်ၵၢင်တၢင်း၊ ၶၢမ်ႈၵုၼ်ၵၢင်တၢင်းသေ ၵႂႃႇၽႃႇသႂ်လူတ်ႉ 18 လေႃႉ ဢၼ်လႅၼ်ႈသူၼ်တၢင်းမႃး (လုၵ်ႉတၢင်းၵဵင်းမႆႇ ဢွၵ်ႇမႃး)၊ ႁဵတ်းႁႂ်ႈလူတ်ႉၵႃးပိၼ်ႈပဵၼ်လၢႆငူပ်ႉသေ လူင်းၶၢင်ႈတၢင်းၵႂႃႇ၊ ၵူၼ်းႁေႃႈလူတ်ႉလူင် ဢမ်ႇပဵၼ်သင်၊ ၵူၺ်းၵႃႈ ၸၢႆးလႅင်းဝၼ်းၼႆႉ တၢႆထင်တီႈၵိုၵ်းလူတ်ႉၵႃးမၼ်း- သိုဝ်ႇၶၢဝ်ႇထႆး ၵဵင်းမႆႇၼိဝ်ႊသ် ဢွၵ်ႇၵႂႃႇၼင်ႇၼႆ။ Photo:chiang mai news ယၢမ်းလဵဝ် ၸတ်းပၢင်ၸႃပၼ ႁႅၼ်းတၢၼ်းပၼ်ၸွမ်းၾိင်ႈထုင်းပုတ်ႉထသႃသၼႃဝႆႉတီႈ ဝတ်ႉပႃႇတၢၼ်း ဢိူင်ႇပႃႇတၢၼ်း ၸႄႈဝဵင်းမိူင်း ၸႄႈတွၼ်ႈၵဵင်းမႆႇ (ယူႇၾၢႆႇၶၢမ်ႈ လူဝ်းတတ်ႉ Lotus ၶမ်းတဵင်ႈ) ။ တေပူၼ်ႉၶၢပ်ႈတူဝ်-ႁွပ်ႇႁူဝ်ၶဝ်ႈႁဵဝ်ႈ ဝၼ်းသုၵ်းတီႈ 23 ၼႃႈၼႆႉ-ၼႆယဝ်ႉ။ ၸၢႆးဢွၼ်ႇၶိူဝ်း ၽူႈတူင်ႉၼိုင်ၼႂ်းသမႃးၶူမ်းပၢႆးပၺ်ၺႃလႄႈၾိင်ႈငႄႈတႆး (ၵဵင်းမႆႇ) လၢတ်ႈဝႃႈ- “ၸၢႆးလႅင်းဝၼ်းၼႆႉ ဢွၼ်တၢင်းႁဝ်းပဵၼ်လုၵ်ႈၸုမ်း ၼႂ်းၵွင်တိုၼ်းၸွႆႈထႅမ်ပၢႆးပၺ်ၺႃ။ ဝၢႆးမႃးပီ 2017 ႁဝ်းမႃးၶဝ်ႈတူင်ႉၼိုင်ၼႂ်း သမႃးၶူမ်းပၢႆးပၺ်ၺႃလႄႈၾိင်ႈငႄႈတႆး။ ၵၢၼ်တူင်ႉၼိုင် မၼ်းႁဵတ်းၶူးသွၼ်လိၵ်ႈတႆး လၢႆလၢႆတီႈၼႂ်းၵဵင်းမႆႇ၊ မိူၼ်ၼင်ႇသွၼ်လိၵ်ႈတႆး တီႈဝတ်ႉၻွၼ်းၸၼ်ႇ ၸိူဝ်းၼႆႉ။ ၽွင်းပွႆးပီမႂ်ႇတႆးၵေႃႈ တႅမ်ႈလိၵ်ႈတႅမ်ႈဝွၵ်းၸိူဝ်းၼႆႉ၊ မၼ်းပဵၼ်ၵူၼ်းမေႃလၢတ်ႈမေႃၸႃ မေႃၶဝ်ႈမေႃဢွၵ်ႇပိူၼ်ႈ”- ဝႃႈၼႆ။ သိုဝ်ႇ Tai TV Online ဢွၵ်ႇၶၢဝ်ႇဝႃႈ- ၸၢႆးဢွၼ်ႇ ၵေႃႉပဵၼ်ဢူၺ်းၵေႃႉၽူႈတၢႆ (ၸၢႆးလႅင်းဝၼ်း) လၢတ်ႈဝႃႈ- “ၶဝ်ၵႂႃႇၸွႆႈထႅမ်ၵၢၼ်ငၢၼ်းတီႈပွႆးသၢင်ႇလွင်း ဝတ်ႉပႃႇၵူၺ်ႈ (ဝတ်ႉပႃႇပဝ်ႈ 2) ၸႄႈဝဵင်းသႃရၽီး၊ ၶႃတႃၼွၼ်းမႃးသွင်ၶိုၼ်း။ မၼ်းၸၢႆးပွၵ်ႈမႃးၵၢင်ၶိုၼ်း၊ ၸၢႆးလႅင်းဝၼ်း သမ်ႉပွၵ်ႈမႃးၵၢင်ၼႂ်၊ ႁေႃႈလူတ်ႉၵႃးမႃးႁင်းၵူၺ်းသေ မႃးၵိူတ်ႇၽေးဢုပၢတ်ႈၼႆႉ- ဝႃႈၼႆ။ ၸၢႆးလႅင်းဝၼ်းၼႆႉ ပေႃႈၸိုဝ်ႈလုင်းၸၢႆးပီး၊ မႄႈၸိုဝ်ႈပႃႈထေး။ ယူႇဝၢၼ်ႈၵုင်းၺွင်ႇ ဢိူင်ႇၵုၼ်ၵွၵ်ႇ ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈပွတ်းပွတ်းႁွင်ႇ၊ ၶဝ်ႈႁဵတ်းၵၢၼ်ၼႂ်းမိူင်းထႆး လႆႈ 7 ပီ-ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-03-19T07:37:39

https://shannews.org/archives/3557

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 19/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.89 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1339 ပျႃး၊ ငိုၼ်းၶႄႇ 1 ယႅၼ်ႉ = 211.55 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 19/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 18/03/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.4 ပျႃး။

['ၵၢၼ်မၢၵ်ႈမီး']

2018-03-17T10:39:40

https://shannews.org/archives/3548

ၾိင်ႈၵၢတ်ႇၵဝ်ႇ မိူင်းၸဵင်းတုင်

မိူင်းၸဵင်းၸုင် မီးၾိင်ႈၶဝ်ႈၵၢတ်ႇၵဝ်ႇ။ ၵၢတ်ႇၵဝ်ႇၼႆႉ ၸတ်းႁဵတ်းပွႆးၶဝ်ႈၵၢတ်ႇၵၼ်ၼိုင်ႈပီ ၼိုင်ႈပွၵ်ႈၵူၺ်း။ ၵွပ်ႈပဵၼ်ၵၢတ်ႇၵဝ်ႇၵၢတ်ႇႁၢင်ႉလႄႈ ယႃႇပေႁႂ်ႈၵူၼ်းႁုၼ်ႈလင်ၶဝ် လိုမ်းလွင်ႈမၼ်း၊ ႁႂ်ႈၸမ်တွင်းဢွင်ႈတီႈမၼ်း ဢၼ်ယၢမ်ႈပဵၼ်ၵၢတ်ႇတီႈသိုဝ်ႉတီႈၶၢႆ၊ တီႈဢၼ်ၵူၼ်းမိူဝ်ႈၵွၼ်ႇၶဝ် ယၢမ်ႈဢဝ်ပဵၼ်တီႈသိုဝ်ႉၶၢႆ ပိူဝ်ႈတႃႇၵၢၼ်လဵင်ႉတွင်ႉလဵင်ႉၼႃႈႁိူၼ်းၽိူၼ်တၢင်ႇမႃး ၼပ်ႉပဵၼ်လၢႆပၢၵ်ႇပီမိူင်း။ ဝၢႆးလိုၼ်းမႃး ဢဝ်ယဵၼ်းပဵၼ်ၾိင်ႈထုင်းၼႂ်ႈပိုၼ်ႉတီႈဝၢၼ်ႈမိူင်း တီႈၼၼ်ႈၵႂႃႇႁဵတ်းၼႆ။ ၵၢတ်ႇၵဝ်ႇ မိူင်းၸဵင်းတုင် ၼႂ်းမိူင်းၸဵင်းတုင် (မိူင်း-ၼႆႉပဵၼ်ၸႄႈဝဵင်း၊ ဢမ်ႇၼၼ် ၸႄႈတွၼ်ႈမိူဝ်ႈလဵဝ်) မီးၾိင်ႈထုင်း ၶဝ်ႈၵၢတ်ႇၼိုင်ႈဝူင်ႈ (ႁႃႈဝၼ်းၶွပ်ႈ)ၼိုင်ႈပွၵ်ႈ။ ၼႂ်းမိူင်းတႆးတၢင်ႇတီႈၵေႃႈ ၸႂ်ႉတိုဝ်းၾိင်ႈထုင်း ၵၢတ်ႇႁႃႈဝၼ်းၶွပ်ႈမိူၼ်ၵၼ်ၵူႈတီႈယူႇ။ တၢင်းမိူင်းၸဵင်းတုင် တေမီးၵၢတ်ႇႁႃႈဝၼ်းၶွပ်ႈၸိူင်ႉ ၼႆ- ၵၢတ်ႇလူင်၊ ၵၢတ်ႇထၢႆႈ၊ ၵၢတ်ႇဝူင်ႈ၊ ၵၢတ်ႇတဝ်ႇ၊ ၵၢတ်ႇၾႃႉ။ ဝၢႆးၼႆႉသမ်ႉ ပိၼ်ႇပဵၼ်မႃး- ၵၢတ်ႇလူင်၊ ၵၢတ်ႇထၢႆႈ၊ ၵၢတ်ႇတဝ်ႇ၊ ၵၢတ်ႇမၢၼ်ႈ၊ ၵၢတ်ႇလီး-ၸိူင်ႉၼႆ။ (ၵၢတ်ႇလီ- လီၼၼ်ႉ သဵင်တႆးၶိုၼ် တႆးလိုဝ်ႉဢွၵ်ႇဝႃႈ- ၻီး- မိူၼ်တင်းထႆးဝႃႈ- ၻီႊ။ ၵၢတ်ႇမၢၼ်ႈ- ၵွပ်ႈၶၢႆႉမႃးၶဝ်ႈ ၵၢတ်ႇတီႈဢၼ်တပ်ႉသိုၵ်း ႁေႃၶမ်းမၢၼ်ႈ/ဝဵင်းမၼ်းတလေး မႃးပၵ်းသဝ်းဝႆႉဢွၼ်တၢင်း၊ ဝၢၼ်ႈတႆးဢၼ်ယူႇႁိမ်းႁွမ်းၵၢတ်ႇလင်ၼႆႉၵေႃႈ ၸပ်းၸိုဝ်ႈဝႃႈ- ဝၢၼ်ႈပႃႇမၢၼ်ႈ၊ ဝၢၼ်ႈၼႆႉဝၢႆး မႃးၸႅၵ်ႇဝႆႉပဵၼ်သီႇဝၢၼ်ႈလႄႈ ၸင်ႇႁွင်ႉၵၼ်ဝႃႈဝၢၼ်ႈပႃႇမၢၼ်ႈသီႇပွၵ်ႉၼႆမႃး တေႃႇထိုင် ပၢၼ်ႁဝ်းမိူဝ်ႈလဵဝ်။ မႄႈၵႃႉမႄႈၶၢႆၼႂ်းၵၢတ်ႇၵဝ်ႇ မိူင်းၸဵင်းတုင် ၼႂ်းမိူင်းၸဵင်းတုင်မိူဝ်ႈပၢၼ်ၸဝ်ႈၾႃႉၼၼ်ႉ မီးၵၢတ်ႇဝိသဵသ်ႇထႅင်ႈၵၢတ်ႇၼိုင်ႈ။ ၵၢတ်ႇလင် ၼႆႉပဵၼ်ၵၢတ်ႇႁူဝ်ၶမ်ႈ (ၶဝ်ႈၵၢတ်ႇၵၼ်ဝၢႆးဝၼ်းၸမ်ၶမ်ႈတေႃႇထိုင်ႁူဝ်ၶမ်ႈမိုတ်း)။ ၵၢတ်ႇၼႆႉ ႁွင်ႉဝႃႈ-ၵၢတ်ႇႁူဝ်ၶူင်ႇ၊ တင်ႈယူႇၼႃႈႁေႃၶမ်း ၸဵင်းတုင် ႁိမ်းၾင်ႇၼွင်တုင်ၼၼ်ႉ။ ၵွပ်ႈတင်ႈ ယူႇတီႈႁူဝ်ၶူင်ႇၵႂၢႆးၸူၼ်း(တီႈၸဝ်ႈၾႃႉၸဝ်ႈၼၢႆးၶဝ်ႁဵတ်းပွႆးတေႃးၵႂၢႆးၵၼ်၊ ဢွင်ႈတီႈဢၼ် ပၢင်ႇပဵင်းလႄႈၵႂၢင်ႈၶႂၢင်၊ သမ်ႉပဵၼ်တီႈၵူၼ်းၶွၼ်ႈတုမ်ၵၼ်ၼၼ်ႉ ၵႂၢမ်းတႆးယူၼ်း တႆးၶိုၼ် တႆးလိုဝ်ႉဝႃႈ- ၶူင်ႇ။ ၸူၼ်း-ပွင်ႇဝႃႈတေႃး၊ ပၢင်ႇပဵင်းတီႈႁဵတ်းပွႆးတေႃးၵႂၢႆးၼၼ်ႉ ၸင်ႇႁွင်ႉဝႃႈ- ၶူင်ႇၵႂၢႆးၸူၼ်း။ ၵၢတ်ႇလူင်- ဢၼ်ပဵၼ်တီႈ သိုဝ်ႉၶၢႆၵၼ်ယူႇမိူဝ်ႈလဵဝ်ၼႆႉ ပဵၼ်ၵၢတ်ႇလင်မႂ်ႇ၊ ၶဝ်ႈၸႂ်ဝႃႈတိုၵ်ႉတင်ႈမႃးမိူဝ်ႈပၢၼ်ၸဝ်ႈၾႃႉလူင် ၸဝ်ႈၵွၼ်ႈၵႅဝ်ႈ ဢိၼ်းထလႅင်(1897-1937)-ၼႆႉၵူၺ်းၼႆယူႇ။ မႄႈၵႃႉမႄႈၶၢႆၼႂ်းၵၢတ်ႇၵဝ်ႇ မိူင်းၸဵင်းတုင် ၵၢတ်ႇၵဝ်ႇၼႆႉ ပဵၼ်ၵၢတ်ႇဢၼ်တင်ႈဢွၼ်တၢင်းသုတ်းၼႂ်းပိုၼ်းမိူင်းၸဵင်းတုင်။ တင်ႈယူႇတီႈ ၵၢင်ၶူင်ႇ(ပၢင်ႇပဵင်းၵႅပ်ႈၵႅပ်ႈ) ၼႃႈဝတ်ႉၸဵင်းၸၼ်၊ ႁိမ်းၽၵ်းတူပႃႇလႅင်(ၽၵ်းတူဢွၵ်ႇဝဵင်းၵႂႃႇ တၢင်းဝတ်ႉပႃႇလႅင်မိူဝ်ႈလဵဝ်)။ သမ်ႉယူႇႁိမ်းၸမ် ၵုတ်းၸဝ်ႈၾႃႉလူင်(သုသၢၼ်ၸဝ်ႈၾႃႉ လူင်)ၶဝ်ၸဝ်ႈ ဢၼ်ၶႅၼ်ႈဝႆႉသဵၼ်ႈတၢင်းသေးတၢၼ်းလူင် တင်းသေးတၢၼ်းဢွၼ်ႇၼႆၼၼ်ႉ ထႅင်ႈၵမ်းၼိုင်ႈ။ မိူဝ်ႈလဵဝ်မီးတူၼ်ႈမႆႉ သရီလူင်လႄႈတင်းႁေႃတေးဝလႃး(ႁေႃပူးၸႃးၽီ ဝၢၼ်ႈၽီမိူင်း)ယူႇတီႈႁူဝ်ၵၢတ်ႇၼၼ်ႉ။ ၵွပ်ႈဢဝ်ၵၢတ်ႇၵဝ်ႇၼႆႉ ပဵၼ်သၼၢမ်ၵၢင်မၼ်းသေ သႄႇယၢဝ်းၶိုၼ်ႈၸွမ်းတၢင်းၵႂႃႇထိုင်ၼႃႈဝတ်ႉ ၽၸဝ်ႈလူင်ၶႅင်ႇ ယၢမ်းလဵဝ်(မိူဝ်ႈၼၼ်ႉမီး ဝတ်ႉႁူဝ်ၶူင်ႇတင်းဝတ်ႉၾႃႉၵႅဝ်ႈၵူၺ်းဝႃႈၼႆဝႆႉ)လႄႈမိူဝ်ႈလဵဝ် မႃးတင်ႈဝၢၼ်ႈၶူင်ႇယူႇၸွမ်းသွင် ၽၢၵ်ႇတၢင်း၊ ၸင်ႇႁွင်ႉဝႃႈ- ဝၢၼ်ႈသေတၢၼ်းလူင်(ၸေးတၢၼ်း-ထႅဝ်ၵၢတ်ႇ မႃးတီႈၵႂၢမ်းမၢၼ်ႈ၊ ယွၼ်ႉဝႃႈၵူၼ်းၵႃႉ ၸၢဝ်းမၢၼ်ႈၼွင်တၢင်းၸၢဝ်းပဢူဝ်းမႃးယူႇၼမ်။ လုၵ်ႉတီႈၵၢတ်ႇၵဝ်ႇသေ သႄႇလူင်းမႃးႁၢင်ၼွင်ၵႅဝ်ႈၼၼ်ႉသမ်ႉ ၵွပ်ႈမၼ်းႁဵဝ်းၸွမ်းတၢင်းမႃးလႄႈ မိူဝ်ႈတင်ႈဝၢၼ်ႈၶူင်ႇယဝ်ႉၼၼ်ႉ ၸင်ႇလႆႈၸိုဝ်ႈဝႃႈ- ဝၢၼ်ႈသေးတၢၼ်းဢွၼ်ႇ (ၸေးတၢၼ်းလဵၵ်ႉ)ၼႆ မႃးတေႃႇႁၢၼ်ႉၼႆႉ။ ပီႈၼွင်ႉၵူၼ်းဝၢၼ်ႈၵူၼ်းမိူင်း မႃးၶဝ်ႈၵၢတ်ႇၵဝ်ႇ လႆႈႁူႉၸွမ်းပိုၼ်းမိူင်းၸဵင်းတုင်ၼၼ်ႉမီးဝႃႈ- ၵၢတ်ႇလုၵ်ႈၼႆႉ(ၵၢတ်ႇၵဝ်ႇၼႆႉ) မီးမႃးတႄႇမိူဝ်ႈ ပၢၼ်ၸဝ်ႈၸဵတ်းပၼ်းၽၵ်းတူ (ၸဝ်ႈသႅင်တေႃႇၵေႃႈႁွင်ႉ- ၵိၼ်မိူင်းမိူဝ်ႈ 1350-1377) ၶုၼ်ၶိူဝ်းႁိူၼ်းႁေႃၶမ်းၸဵင်းတုင် (ၶိူဝ်းႁိူၼ်းမင်းရၢႆးၵေႃႈႁွင်ႉ) တူၼ်တီႈ (6) ၼႆၼၼ်ႉယူႇ။ ထႅင်ႈလွင်ႈၼိုင်ႈၵေႃႈ ဢွင်ႈတီႈၵၢတ်ႇၵဝ်ႇၼႆႉ ပဵၼ်တီႈတပ်ႉသိုၵ်းၸၢဝ်းယူၼ်း (ဢၼ်ပဵၼ်ပူႇမွၼ်ႇတႆးၶိုၼ်)ဢွင်ႇပေႉသိုၵ်းသေ ႁုပ်ႈယိုတ်းလႆႈမိူင်းၸဵတ်းၸဵင်း (ၸိုဝ်ႈမိူင်းၸဵင်းတုင် မိူဝ်ႈဢွၼ်တၢင်း သိုၵ်းၸၢဝ်းယူၼ်း မိူင်းၸဵင်းသႅၼ်မႃးတိုၵ်းပေႉ)ၸိူင်ႉၼႆ။ ထွႆႈၵႂၢမ်းတႆးပွတ်း ဢွၵ်ႇၶူင်းႁွင်ႉ- ဢွင်ႈတီႈဢွင်ႇပေႉသိုၵ်း-ၼႆႉဝႃႈတီႈၸႆးယၽူမိ-ၼႆယဝ်ႈ။ ၵူၼ်းပၢၼ်မႂ်ႇမိူဝ်ႈလဵဝ် သူင်ႁွင်ႉၸွမ်းၸၢဝ်းမၢၼ်ႈဝႃႈ- ဢွင်ႇမျေႇ ဢွင်ႇမျေႇ- ၸိူင်ႉၼႆ။ ဢွင်ႈတီႈၸႆးယၽူမိ(တီႈၸႆးယၽုမ်း)ၼႆႉ တင်ႈဢဝ်ပၢၼ်ၸဝ်ႈၸဵတ်းပၼ်းၽၵ်းတူ- မႃး ၵူႈပၢၼ်ပၢၼ်၊ မိူဝ်ႈၽူႈၵႃႈႁၢၼ်ၶဝ်တေဢွၵ်ႇၼႃႈသိုၵ်းၸိုင် လႆႈဢွၼ်ၵၼ်မႃးယင်ႉၼွၼ်းတီႈ ၼႆႈသွင်သၢမ်ၶိုၼ်းယဝ်ႉ ၸင်ႇသိုပ်ႇဢွၵ်ႇၵႂႃႇ ၼႃႈသိုၵ်းဝႃႈၼႆဝႆႉ။ လၢႆးၵၢၼ်တၢင်ႇပၼ်ၸၼ်ႉၵၢၼ်(ၶိုၼ်ႈယူသ်ႉ-Rank)တီႈၶုၼ်ၼၢႆး ဢမၢတ်ႈ ၶုၼ်သိုၵ်း ၶုၼ်ႁၢၼ်ၶဝ်ၵေႃႈ မႃးၸတ်းႁဵတ်းတီႈၸႆးယၽုမ်းၼႆႈၼင်ႇၵၼ်ၼႆယူႇ။ လွင်ႈပူးၸႃးႁေႃတေးဝလႃး(ႁေႃၽီ)ၼၼ်ႉ သမ်ႉမီးဝႃႈ- မိူဝ်ႈပၢၼ်ၸဝ်ႈသႅင်တေႃႇၼႆႉမိူၼ် ၵၼ်။ မၼ်းၸဝ်ႈမီးလၵ်ႈမလွမ်ႇ ၵူၼ်းၸမ်ၸႂ်ၵေႃႉၼိုင်ႈ ပဵၼ်ၸၢဝ်းၶႄႇၸိုဝ်ႈဝႃႈ-လၢဝ်းယွမ် (လၢဝ်ႇယူၼ်)၊ မီးသၸ်ႉၸႃႇလႄႈႁၵ်ႉပႅင်းၼိူဝ်ၸဝ်ႈႁေႃၶမ်း (ၸဝ်ႈၸဵတ်းပၼ်းၽၵ်းတူ)မႃး ၸဵမ်မိူဝ်ႈၸဝ်ႈယင်းလဵၵ်ႉၼႆယဝ်ႈ။ ဢဝ်ဢႃယုသၢႆၸႂ်လႅၵ်ႈသေ ဢဝ်လွင်ႈႁူမ်ႇလူမ်ႈပၼ် ၸဝ်ႈႁေႃၶမ်း ယူႇၵူႈမိူဝ်ႈၵူႈယၢမ်းၸိူင်ႉၼႆ။ ၼႂ်းပီၶရိသ်ႉတ် 1387 ၼၼ်ႉ မီးပွၵ်ႈၼိုင်ႈၸဝ်ႈႁေႃၶမ်း (ၸဝ်ႈသႅင်တေႃႇ) မီးၵၢၼ်တေဢွၵ်ႇတၢင်းၵႂႃႇတၢင်းမိူင်းၸဵင်းသႅၼ် (ၼႂ်းမိူင်းထႆးပွတ်းၼိူဝ် မိူဝ်ႈလဵဝ်)လႄႈ လႆႈဢွၼ်ဢဝ်သေၼႃး ဢမၢတ်ႈတင်းလၢႆ မႃးလိုဝ်ႈသဝ်းဢဝ်မင်ၵလႃ တီႈ ၸႆးယၽုမ်း(တီႈဢွင်ႇမေႇ) ဢၼ်ပဵၼ်ၵၢတ်ႇဝၢၼ်ႈၵၢတ်ႇမိူင်းတီႈၼႆႈ တႃႇသၢမ်ဝၼ်းသၢမ်ၶိုၼ်း ၸွမ်းၼင်ႇၾိင်ႈထုင်းမီး။ ႁဵတ်းတင်းပွႆးလၢမ်းမူၼ်ႈသိူဝ်းထႅင်ႈၼႆယူႇ။ သမ်ႉမီးလၢႆးၵၢၼ်ၶိုၼ်ႈၸၼ်ႉသေၼႃး-ဢမၢတ်ႈၶဝ် ဢိၵ်ႇတင်းၸႅၵ်ႇပၼ်ပိုၼ်ႉတီႈၸၢမ်ႇပူၺ်ႈ(ဝၢၼ်ႈ ဢိူင်ႇ တႃႇၵဵပ်းၵိၼ်ၶွၼ်ႇလဵင်ႉၼႃႈႁိူၼ်း)ၸွမ်းမိူဝ်ႈၼၼ်ႉၵမ်းလဵဝ်။ ၸဝ်ႈႁေႃၶမ်းသမ်ႉလိုမ်း ပႅတ်ႈဢမၢတ်ႈၸမ်ၸႂ်လၢဝ်းယွမ်သေ ဢမ်ႇၶုၵ်းၸႂ်လႆႈၸႅၵ်ႇပၼ်ပိုၼ်ႉတီႈၸၢမ်ႇပူၺ်ႈပၼ် မၼ်းၸိူင်ႉပိူၼ်ႈ။ ၽိူဝ်ႇၶုၵ်းၸႂ်လႆႈမႃး တီႈၸမ်ဝဵင်းလႄႈတီႈၶိုၼ်ႈယႂ်ႇ ၵူၼ်းၶွၼ်ႈ ပေႃးဢမ်ႇမီးယဝ်ႉ၊ ၸဝ်ႈႁေႃၶမ်းၸင်ႇၸတ်းပၼ်လၢဝ်းယွမ် ႁႂ်ႈၸၢမ်ႇပူၺ်ႈမိူင်းၵၢႆလႄႈမိူင်းငွမ်း(ဢၼ်မီး ၼႂ်းဢိူင်ႇမိူင်းၽျၢၵ်ႈမိူဝ်ႈလဵဝ်)ၼၼ်ႉၼႆယူႇ။ ၼၼ်သေၵေႃႈယႃႇ ဢမၢတ်ႈလၢဝ်းယွမ်ၼႆႉ ယိၼ်းၸႂ်လဵၵ်ႉၶေႃးၶူမ် လွင်ႈၸဝ်ႈႁေႃၶမ်းလိုမ်း ပႅတ်ႈမၼ်းၼၼ်ႉယဝ်ႉ ပႃးတင်းဢမ်ႇပဵင်းပေႃးၸႂ်ၸွမ်းလႄႈ လၵ်ႉလွမ်ဢဝ်မိတ်ႈတီႈဢႅဝ် မၼ်း သမ်ႈတႅင်းၸဝ်ႈႁေႃၶမ်း(ၸဝ်ႈၸဵတ်းပၼ်းၽၵ်းတူ) ၼွၼ်းၽႄးၼႂ်းၵၢင်ၵၢတ်ႇၼၼ်ႉ ၵမ်းလဵဝ်ဝႃႈၼႆ။ သေၼႃးဢမၢတ်ႈတင်းလၢႆၵေႃႈ ဢွၼ်ၵၼ်တီႉၺွပ်းယဝ်ႉႁႅမ်တၢႆလၢဝ်းယွမ် ပႅတ်ႈတီႈၼၼ်ႈၸွမ်းၵမ်းလဵဝ်ၼႆယဝ်ႈ။ ရုပ်ႈၵလၢပ်ႈၶၢပ်ႈတူဝ်ၸဝ်ႈႁေႃၶမ်းလႄႈရုပ်ႈ ၶွၼ်တူဝ်လၢဝ်းယွမ် ဢဝ်ၽဵတ်ႇၾင်ဝႆႉတီႈၼႂ်းၵၢတ်ႇၼၼ်ႉၸွမ်းၵၼ် ၸိူင်ႉၼႆ။ ဝၢႆးမႃးၼပ်ႉ ယမ်တင်းၸဝ်ႈတင်းဢမၢတ်ႈပဵၼ်မိူၼ်တေးဝလႃး (ၽီသိူဝ်ႈဝၢၼ်ႈသိူဝ်ႈမိူင်း)သေ ပူႇၸေႃး ပူးၸႃးၸွမ်းၵၼ်မႃး ပိူဝ်ႈတႃႇႁႄႉၵင်ႈပၼ်ၽေးၶဵၼ်ၸၢဝ်းမိူင်းတင်းဝၢၼ်ႈမိူင်းလႄႈ ဢဝ်ယဵၼ်းပဵၼ်ၾိင်ႈထုင်းတင်းၶဝ်ႈၵၢတ်ႇၵဝ်ႇလႄႈ တင်းပူးၸႃးသိူဝ်ႈမိူင်း(တေးဝလႃးမိူင်း)ၼႆ ၸွမ်းၵၼ်ၼၼ်ႉယူႇ။ ၵၢတ်ႇလူင်မိူင်းၼႆႉ ပဵၵ်ႉဝႃႈတီႈမၼ်းၵႅပ်ႈလႄႈလႆႈၶၢႆႉၵႂႃႇတၢင်ႇတီႈသေၵေႃႈ ဢွင်ႈတီႈမၼ်း သမ်ႉပဵၼ်တီႈၸႆးယၽုမ်း (တီႈဢွင်ႇမျေႇ)။ ထႅင်ႈလွင်ႈၼိုင်ႈၵေႃႈ ပဵၼ်တီႈၽဵတ်ႇၾင်ရုပ်ႈၵလၢပ်ႈၶၢပ်ႈတူဝ် ၸဝ်ႈမိူင်းၽူႈၵေႃႇတင်ႈၵၢတ်ႇလူင်လင်ၼႆႉ။ သမ်ႉၼပ်ႉထိုဝ်ၸဝ်ႈမိူင်းတူၼ် ၼႆႉမိူၼ်သိူဝ်ႈမိူင်း(တေးဝလႃးမိူင်း)တူၼ်ၼိုင်ႈၸိူင်ႉၼႆလႄႈ ၼင်ႇႁိုဝ်ၵူၼ်းႁုၼ်ႈလင်ၶဝ် တေဢမ်ႇလူင်လိုမ်းဢွင်ႈတီႈၸႆးယၽုမ်း ဢိၵ်ႇတင်းၶုၵ်းၸႂ်လႆႈၵုၼ်းမုၼ်ၸဝ်ႈမိူင်းၼၼ်ႉ ၸင်ႇလႆႈတင်ႈဝႆႉၾိင်ႈထုင်း ၶဝ်ႈၵၢတ်ႇၵဝ်ႇလႄႈ ဝႆႈပူးၸႃးတေးဝလႃးမိူင်း(လဵင်ႉၸဝ်ႈမိူင်း)မႃးၸိူင်ႉၼႆၵူႈၶူပ်ႇပဵၼ်ပီၼႆႉ ၼႆယဝ်ႈ။ မိူဝ်ႈဢွၼ်တၢင်းတႄႉ မီးၸႃႇမိူင်း(ၽူႈမီးပုၼ်ႈၽွၼ်း) ဢၼ်ၸဝ်ႈမိူင်းလႄႈသေၼႃးဢ မၢတ်ႈ ၵဝ်ႉၼိူဝ်သၼၢမ် (သၽႃးၸဝ်ႈၾႃႉ)ၶဝ်တႅင်ႇတင်ႈဝႆႉၼၼ်ႉ ဢွၼ်ႁဵတ်းၸွမ်းၾိင်ႈ ထုင်းၶဝ်ႈၵၢတ်ႇၵဝ်ႇၼႆႉၵူႈပီပီ။ ထိုင်မႃးပၢၼ်မႂ်ႇၼႂ်း 21 ႁူဝ်ပၢၵ်ႇၸဵင်ပီၼႆႉ ၽူႈမီးပုၼ်ႈၽွၼ်း ပဵၼ်တၢင်းၵၢၼ် ၸႃႇမိူင်းၵေႃႈဢမ်ႇမီးယဝ်ႉလႄႈ ၸင်ႇမီးၸုမ်းၵူဝ်းပၵမိူင်း ဢွၼ်ႁူဝ်ႁူမ်ႈ တင်းပေႃႈဝၢၼ်ႈမႄႈမိူင်းၶဝ် ႁူမ်ႈၵၼ်ပႂ်ႉပႃးသိုပ်ႇၽႄႈလႄႈႁႄႉၵင်ႈဝႆႉသေ ႁဵတ်းၸွမ်းလၵ်း ၵၢၼ်မိူၼ်မိူဝ်ႈပၢၼ်ၸဝ်ႈၾႃႉၼၼ်ႉမႃးၵူႈပိူင်ပိူင်ၼႆယူႇ။ (ၸုမ်းၵူဝ်းပၵမိူင်းၸဵင်းတုင်ၼႆႉ တူၺ်းၵႃႈၵၢၼ်သႃသၼႃး ပုတ်ႉထၵူၺ်းဢမ်ႇၵႃး လႆႈတူၺ်းပႃးၾိင်ႈဝၢၼ်ႈထုင်းမိူင်းၸွမ်းထႅင်ႈ လႄႈ ပဵၼ်တီႈၸၢဝ်းဝၢၼ်ႈၸၢဝ်းမိူင်းတင်းလၢႆ လႆႈပိုင်ႈဢိင်တႄႉတႄႉၼၼ်ႉၸုမ်းၼိုင်ႈ)။ ဝၼ်းၶဝ်ႈၵၢတ်ႇၵဝ်ႇၼႆႉ လိူၵ်ႈဝၼ်းၵၢတ်ႇတဝ်ႇ ၼႂ်းလိူၼ်သီႇ(တႆးတႂ်ႈ)လွင်ႈၵူႈပီ(ပဵၼ်လိူၼ် ႁႃႈလွင်ႈတႆးၶိုၼ်ၵူႈပီ)။ ယဝ်ႉၵေႃႈႁႂ်ႈပဵၼ်ဝၼ်းၵိၵ်ႈ(1-3-5-7 ၶိုၼ်ႈၵႂႃႇ)၊ ဢမ်ႇဢဝ်ဝၼ်းၵူႈ (2-4-6-8 ၶိုၼ်ႈၵႂႃႇ)။ ၶဝ်ႈၸႂ်ဝႃႈလွင်ႈဢမ်ႇလိူၵ်ႈ ဝၼ်းၵူႈၼႆႉ ၵွပ်ႈၸဝ်ႈတင်းၶႃႈတၢႆၵူႈၵၼ် ပဵၼ်ဢမင်ၵလႃၼႆလႄႈ ၸင်ႇဢမ်ႇဢဝ်ဝၼ်းၵူႈၼႆၵေႃႈ တေပဵၼ်ၵႂၢမ်းတွပ်ႇ ဢၼ်မီးယုတ်ႉ တိႁၼ်ထိုင်ၼင်ႇၼႆ(-တၢင်းႁၼ်ထိုင်ၽူႈတႅမ်ႈ)။ ပွႆးၶဝ်ႈၵၢတ်ႇၵဝ်ႇၼႆႉ လႆႈတၢင်ႇၽိူၼ်ၶူးႁေႃ သိူဝ်ႈမိူင်း(ႁေႃတေးဝလႃး) ဢၼ်မီးၼိူဝ်ႉပႃ၊ မၢၵ်ႇမႆႉႁူဝ်မၼ်းလႄႈတင်းလဝ်ႈသုရႃးမေးလႆး (8) ၽိူၼ်ထိုင် (12) ၽိူၼ်ၸိူင်ႉၼႆ။ ၽွၼ်းလီဢၼ်လႆႈတီႈၾိင်ႈပွႆးၶဝ်ႈၵၢတ်ႇၵဝ်ႇ တီႈမိူင်းၸဵင်းတုင်ၼႆႉမီးဝႃႈ- (1)ႁဵတ်းႁႂ်ႈၵူၼ်း ႁုၼ်ႈလင်ၶဝ်လႆႈႁူႉၸွမ်း ၾိင်ႈထုင်းမိူဝ်ႈၵွၼ်ႇလႄႈ မီးၸႂ်သိုပ်ႇပႂ်ႉပႃးၽႄႈတိူၼ်းလႄႈ ႁႄႉ ၵင်ႈပႅင်းမႅတ်ႇဝႆႉၾိင်ႈထုင်းၵဝ်ႇ။ (2)ႁဵတ်းႁႂ်ႈၵူၼ်း ႁုၼ်ႈလင်ၶဝ် ၵိူတ်ႇမီးၸႂ်သတ်ႉထႃးၼိူဝ် ၶုၼ်မိူင်းတူဝ်ၵဝ်ႇသေ မီးၸႂ်ၶႂ်ႈလဵပ်ႈႁဵၼ်းပိုၼ်းဝၢၼ်ႈပိုၼ်းမိူင်းၼမ်တိူဝ်းမႃး။ (3)ၵွပ်ႈၼႂ်း ပိုၼ်းတႅမ်ႈဝႆႉဝႃႈ- ပဵၼ်ဢွင်ႈတီႈ ၸႆးယၽုမ်း(တီႈဢွင်ႇမေႇ)ၼႆလႄႈႁဵတ်းႁႂ်ႈၵူၼ်း ႁုၼ်ႈလင်ၶဝ် ၵိူတ်ႇမီးႁႅင်းၸႂ်သေ ႁၵ်ႉၸိူဝ်ႉၸၢတ်ႈဝၢၼ်ႈမိူင်းတူဝ်ၵဝ်ႇမႃး။ ၸိူဝ်းၼႆႉ ပဵၼ်ၽွၼ်းလီဢၼ်လႆႈမႃးတီႈ ၾိင်ႈၶဝ်ႈၵၢတ်ႇၵဝ်ႇၼႆႉတင်းပိုၵ်းၼႆၼၼ်ႉယူႇ။ လိုၼ်းသုတ်းၼႆႉ ႁႂ်ႈၵူၼ်းၼုမ်ႇသၢဝ်ႁုၼ်ႈလင်ၶဝ် မီးသတိ ဝိရိယ သမႃထိ ပၺ်ၺႃၵူႈၵၼ် တင်းၸႂ်သတ်ႉထႃးသေ ဢွၼ်ၵၼ်ပႂ်ႉပႃး၊ ၽႄႈတိူၼ်း၊ ႁႄႉၵင်ႈၾိင်ႈထုင်းၵဝ်ႇၶွင်ဝၢၼ်ႈမိူင်း တီႈလႂ်တီႈၼၼ်ႈ ႁႂ်ႈသိုပ်ႇတင်ႈယူႇလႆႈၶၢဝ်းယၢဝ်း သေၵမ်းၼႆ- ၽူႈတႅမ်ႈတိုၵ်းသူၼ်းၼင်ႇၼႆ။ ၽိုၼ်ဢိင်။ ။ – ပိုၼ်းမိူင်းၸဵင်းတုင်(လိၵ်ႈထမ်း)ပပ်ႉ 1 ပပ်ႉ 2 ၊ ႁွမ်မိူင်းထုတ်ႇတႅမ်ႈ 1991 – ကျိုင်းတုံဈေးဟောင်းသမိုင်းအကျဉ်း- စိုင်းလုံးဆိုင်လန်း၊ အတွင်းရေးမှူး မြိူ့နယ်ဂေါပကအဖွဲ့နှင့်ဂုံရှမ်းယဉ်ကျေးမှုအဖွဲပြုစုရေးသား ၂ဝ၁၆ – The Shan State and Kengtung: By Sao Sai Mong Mangrai, 1976 – ၽိုၼ်မၢႆၸွႆႈတွင်း(notes) မႁႃမုင်ႉ (မိူင်းၸႄႈ)1997-98 မႁႃမုင်ႉ (မိူင်းၸႄႈ)

['Uncategorized']

2018-03-16T09:14:55

https://shannews.org/archives/3541

ၸုမ်းဝႃႉတင်းၸုမ်းမိူင်းလႃး တေယွမ်းႁပ်ႉ လိၵ်ႈႁူမ်ႈမၢႆ ၵိုတ်းတိုၵ်းတူဝ်ႈမိူင်း NCA ယူႇႁိုဝ်

ၽွင်းယၢမ်ႈတီႈတၢင်းမိူင်းတႆးပွတ်းႁွင်ႇ ၸုမ်းလွႆ TNLA လႄႈၸုမ်းတႆး RCSS ၶိုၼ်းၶဵင်ႈၶႅင် ပဵၼ်ပၢင်တိုၵ်းၵၼ်ယူႇၼႆႉ ယူႇတီႈၸုမ်းၶွမ်ႊမသျိၼ်ႊၵၢၼ်ငမ်းယဵၼ် သမ်ႉၶိုၼ်းမီးၶေႃႈၵၢဝ်ႇလၢတ်ႈမႃးဝႃႈ UWSA ၸုမ်းဝႃႉတင်းၸုမ်းမိူင်းလႃး ယွမ်းႁပ်ႉ NCA လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းယဝ်ႉ ဝႃႈၼႆလႄႈ ၶၢဝ်ႇငၢဝ်းၼႆႉ ႁဵတ်းႁႂ်ႈလင်လိုဝ်းၵႂႃႇၼႂ်းၵႄႈ ၸုမ်းၸိူဝ်းၵၢၼ်မိူင်းလႄႈ လွင်ႈၵၢၼ်သၢင်ႈငမ်းယဵၼ်ၼၼ်ႉ ၵႂႃႇတႄႉတႄႉဝႃႈဝႃႈ။ ႁိုၼ်း ၵႃယၢင်း ပေႃးႁဝ်းၶႃႈမႃးထတ်းသၢင်တူၺ်းၸွမ်း လွင်ႈၶေႃႈၵႂၢမ်းဢၼ်ၼႆႉ ၸွင်ႇမၼ်းတေၸႂ်ႈတႄႉႁိုဝ်၊ ပီႈၼွင်ႉဝႃႉလႄႈ ပီႈၼွင်ႉမိူင်းလႃး ယွမ်းႁပ်ႉ NCA ယဝ်ႉဢၼ်ဝႃႈၼၼ်ႉ ၸွင်ႇမၼ်းပဵၼ်လႆႈၶႃႈႁိုဝ်၊ ႁဝ်းထတ်းႁၼ်ၸွမ်း လွင်ႈၼႆႉဢိတ်းၼိုင်ႈ။ ၸုမ်းၽၢၵ်ႈၼိူဝ်ဢၼ်ဝႃႉဢွၼ်ႁူဝ်ၼႆႉ ၶဝ်ၸဝ်ႈတေမီးယူႇ 7 ၸုမ်း ဢၼ်ႁဝ်းၶႃႈႁူႉၵၼ်။ SSPP တပ်ႉသိုၵ်းတႆး ဝၢၼ်ႈႁႆး၊ ဢိၵ်ႇလူၺ်ႈပႃးတင်း KIA ၸုမ်းၶၢင်၊ မိူင်းလႃး၊ ၵဝ်ႈၵၢင်ႉ၊ ပီႈၼွင်ႉလွႆ၊ ပီႈၼွင်ႉရၶႅင်ႇၸိူဝ်းၼႆႉႁူမ်ႈၵၼ် မီးယူႇ 7 ၸုမ်း။ ၸုမ်းဢၼ်ၼႆႉ ၸဵမ်မိူဝ်ႈတႄႇၽွတ်ႈႁႅၼ်းပဵၼ်ၸုမ်း ဢူၺ်းလီၵၼ်မႃးၼၼ်ႉ ၶဝ်ႁပ်ႉပဵၼ်ၸုမ်း ၾၢႆႇၵၢၼ်သိုၵ်း ဝႃႈၼၼ်သေတႃႉ ဝၢႆးလင်မႃး ၸွမ်းလူၺ်ႈငဝ်းလၢႆးလၢႆၸိူဝ်ႉလၢႆလွင်ႈ၊ ဢိၵ်ႇပႃးတင်း လွင်ႈႁူမ်ႇလူမ်ႈသေ ၶဝ်ၶိုၼ်းယိုၼ်ဝႃႈၼႆႉပဵၼ်ၸုမ်းဢူၺ်းလီ ၵၢၼ်မိူင်းၵၼ်ၵူၺ်း၊ လႆႈတူၵ်းလူင်းၵၼ်မႃးၸိူင်ႉၼၼ် ဢၼ်ႁဝ်းၶႃႈႁူႉၸွမ်းၵၼ်။ တီႈၼႆႈယူႇတီႈၸုမ်းၽၢၵ်ႈၼိူဝ် 7 ၸုမ်းၼႆႉ သမ်ႉႁၼ်ဝႆႉဝႃႈ NCA ၼႆႉမၼ်းပႆႇၵုမ်ႇထူၼ်ႈ၊ တၵ်းတေလႆႈ မူၼ်ႉမႄးၶိုၼ်း။ ၵွပ်ႈပိူဝ်ႈၸိူင်ႉၼႆလႄႈ ပေႃးၶႂ်ႈဢုပ်ႇၵၢၼ်မိူင်းၵၼ်ၼႆ တေလႆႈယူႇတၢင်းၼွၵ်ႈၶွပ်ႇ NCA ၼႆႉသေ ႁႃလၢႆးၵႄႈလိတ်ႈၵၼ်ၵႂႃႇ ၸင်ႇတေၸၢင်ႈတူၵ်းလူင်းၵၼ်လႆႈ ၶဝ်ထတ်းႁၼ်ဝႆႉၸိူင်ႉၼၼ်။ သမ်ႉမီးထႅင်ႈၶေႃႈၼိုင်ႈ ပေႃးဝႃႈဢုပ်ႇၵၢၼ်မိူင်းၵၼ်မႃးသေလွင်ႈသေတၢင်းၼႆၸိုင် ယူႇတီႈၸုမ်းၽႂ်ၸုမ်းမၼ်း ၸုမ်းတေႃႇၸုမ်းၵူၺ်း တေဢမ်ႇဢုပ်ႇ၊ တေႁူမ်ႈၵၼ်တင်း 7 ၸုမ်းသေ ဢုပ်ႇဢူဝ်းၼႆ ပဵၼ်ၶေႃႈႁပ်ႉႁၼ် ၶဝ်ဝႆႉ။ ၵူၺ်းၵႃႈ ၼႂ်းၵႄႈငဝ်းလၢႆးၸိူင်ႉၼင်ႇၼၼ် ယူႇၾၢႆႇၸုမ်း PC ၶွမ်ႊမသျိၼ်ႊၵၢၼ်ငမ်းယဵၼ်တႄႉ ၵမ်းၼိုင်ႈႁွင်ႉႁူပ်ႉတီႈမိူင်းၶႄႇ၊ ၵမ်းၼိုင်ႈၵႂႃႇႁူပ်ႉတီႈပၢင်သၢင်း၊ ၵမ်းၼိုင်ႈၵႂႃႇႁူပ်ႉတီႈမိူင်းလႃး ႁဵတ်းၼၼ်သေယဝ်ႉ ၶတ်းၸႂ်ႁွင်ႉႁူပ်ႉၶဝ်သွင်ၸုမ်း၊ မၢင်ၵမ်းၵေႃႈၵမ်းၸုမ်းၸုမ်း ႁဵတ်းၼႆယႅၵ်ႈႁႂ်ႈပေႃး ယၢၼ်ၵၼ်တင်း ၸုမ်းၽၢၵ်ႈၼိူဝ် 5 ၸုမ်းၼၼ်ႉ လႆႈႁၼ်ၶဝ်ၶတ်းသၢင်ႈႁဵတ်းမႃးယူႇ။ ၵူၺ်းၵႃႈ ၸွင်ႇပႃႈထိုင်တီႈၶၵ်ႉတွၼ်ႈ ဢၼ်ဝႃႈယူႇတီႈဝႃႉလႄႈၸုမ်းမိူင်းလႃး ၽၢတ်ႇဢွၵ်ႇ 5 ၸုမ်းၼၼ်ႉသေ ၵႂႃႇႁဵတ်း NCA ႁင်းၵူၺ်းၶဝ်ယဝ်ႉႁႃႉ ဢၼ်ဝႃႈၼၼ်ႉတႄႉ ႁဝ်းၶႃႈဝႃႈတိုၼ်းတေပႆႇပဵၼ်လႆႈ။ မိူဝ်ႈလဵဝ်ဢုပ်ႇၵၼ် ဢၼ်ဝႃႈၼၼ်ႉၵေႃႈ မၼ်းၵူၺ်းတေပဵၼ်ပိူဝ်ႈတႃႇႁၢင်ႈႁႅၼ်းငူပ်ႉငီႉၵၼ် တေႁဵတ်းႁိုဝ် ၼင်ႇႁိုဝ်တေၸၢင်ႈ ဢုပ်ႇၵုမ်ၵၢၼ်မိူင်းၵၼ်။ တႃႇတေလူင်းလၢႆးမိုဝ်းၼၼ်ႉ ပေႃးဝႃႈတေလူင်းတႄႉမႃး ယူႇတီႈဝႃႉသမ်ႉၶႂ်ႈလႆႈၶႂ်ႈပဵၼ်ၸိူင်ႉႁိုဝ်၊ တေပဵၼ်ၶၵ်ႉၸၼ်ႉဢၼ်ၵိုတ်းၶဝ်ႈၶိုင်ႈၵၼ်ၵူၺ်းၼႆ ႁဝ်းၶႃႈလႆႈပွင်ႇၸႂ်ၸိူင်ႉၼၼ်။ ၽဵင်ႇႁဝ်းၶႃႈမႃးလၢမ်းၶၢတ်ႈတူၺ်းတႄႉ ပေႃးဝႃႈတေလူင်းလၢႆးမိုဝ်းၸွမ်း NCA ၼႆ ပေႃးဝႃႈလူင်းယဝ်ႉ ၼႂ်းၶၢဝ်းတၢင်းၼိုင်ႈပီ ႁႂ်ႈလႆႈမူၼ်ႉမႄးၶိုၼ်းယူင်ႉၶၢပ်ႈ ပၢင်ဢုပ်ႇၵုမ်ၵၢၼ်မိူင်း ဢၼ်ႁွင်ႉဝႃႈ Political Framework ၼၼ်ႉ။ တေလႆႈမႄးၸွမ်းၼင်ႇပီႈၼွင်ႉဝႃႉ ၼင်ႇၸုမ်းၽၢၵ်ႈၼိူဝ်ၶႂ်ႈပဵၼ်။ ၵူၺ်းၵႃႈ ပေႃးဢမ်ႇမႄးလႆႈ ႁႂ်ႈမီးသုၼ်ႇ ပႆဢွၵ်ႇလႆႈၶိုၼ်းၼႂ်းၶၵ်ႉၵၢၼ် NCA ၼႆႉ ။ လိူဝ်ၼၼ်ႉၵေႃႈ ႁႂ်ႈလႆႈယွမ်းႁပ်ႉ ၸုမ်းၽၢၵ်ႈၼိူဝ် တင်း 7 ၸုမ်း ႁႂ်ႈလႆႈႁူမ်ႈၶဝ်ႈပႃးၸွမ်းသဵင်ႈသဵင်ႈ၊ ၼႆႉတႄႉပဵၼ်ၶေႃႈဢၢင်ႈၾၢႆႇပီႈၼွင်ႉဝႃႉ ယၢမ်ႈလၢတ်ႈမႃးယူႇၸဵမ်ပိုင်း။ ၵူၺ်းတေပဵၼ်ၶၵ်ႉၵၢၼ်သိုၵ်းငူပ်ႉငီႉၵၼ်မွၵ်ႈၼၼ်ႉၵူၺ်း ႁဝ်းၶႃႈတႄႉထတ်းႁၼ်ၸိူင်ႉၼင်ႇၼႆ။ လိူဝ်သေၼၼ်ႉသမ်ႉ ပေႃးမႃးတူၺ်းငဝ်းလၢႆးဝၼ်းမိူဝ်ႈလဵဝ် ၸွင်ႇသမ်ႉတေၸၢင်ႈပဵၼ်မႃးလႆႈႁိုဝ် လွင်ႈတူၵ်းလူင်းၵၼ်ၸွမ်း NCA ဢၼ်ဝႃႈၼၼ်ႉ။ ပေႃးမႃးတူၺ်းငဝ်းလၢႆးတၢင်းၾၢႆႇဝႃႉၼႆ ပီႈၼွင်ႉဝႃႉၼႆႉ ၼိုင်ႈ- ၵဵဝ်ႇလူၺ်ႈၵၢၼ်သိုၵ်း ဢမ်ႇၼၼ်ၵေႃႈ ဢဵၼ်ႁႅင်းၵွင်ႈၵၢင်ႇမၢၵ်ႇမိုဝ်ႈၸိုၼ်းယၢမ်းလႄႈသင်၊ ဢဵၼ်ႁႅင်းၵၢၼ်မၢၵ်ႈမီးလႄႈသင်၊ လွင်ႈႁူမ်ႇလူမ်ႈၵူႈလွင်ႈၵူႈတၢင်း၊ လွင်ႈၶိုၼ်ႈယႂ်ႇမုၼ်းလႅင်းတင်းမူတ်း တင်းသဵင်ႈ လႆႈပိုင်ႈပီႈၼွင်ႉမိူင်းၶႄႇ၊ လႆႈပိုင်ႈလူင်ပွင်ၸိုင်ႈၶႄႇသေ ၸုၵ်းမၼ်ႈဝႆႉၵူၺ်း။ သွင်- ပီႈၼွင်ႉဝႃႉၼႆႉ ႁူမ်ႈဝႃႈမၼ်းယွၼ်းၸႄႈမိူင်းယူႇသေတႃႉ ငဝ်းလၢႆးလႄႈလွင်ႈထၢင်ႇႁၢင်ႈၸတ်းသၢင်ႈ ႁၢင်ႈပွင်မၼ်း ဝၼ်းမိူဝ်ႈလဵဝ်ၼႆႉ ယင်းၶႂ်ႈၶႅမ်ႉၶိုၵ်ႉတွၼ်းလိူဝ်ၸၼ်ႉၸႄႈမိူင်း ဢၼ်ၵူႈမိူင်းမိူင်းမီးယူႇ ၼႂ်းမိူင်းႁူမ်ႈတုမ်ၼႆႉ။ သၢမ်- ပီႈၼွင်ႉဝႃႉၼႆႉ လႆႈၼပ်ႉသွၼ်ႇတေႃႇၵၢၼ်ႁူမ်ႇလူမ်ႈ ၼႂ်းၽူႈၼမ်းၶဝ် ၸိူဝ်းမီးၸိုဝ်ႈသဵင်ၵဵဝ်ႇလူၺ်ႈ ၵၢၼ်ယႃႈမဝ်းၵမ်ၼၼ်ႉ။ သင်ၸိူဝ်ႉၽႅဝ်ဝၼ်းၼိုင်ႈမႃး ယူႇတီႈလူင်ပွင်ၸိုင်ႈမိူင်းၶႄႇ မိပ်ႇငႅၼ်းလိူဝ်ႁႅင်းတႄႉ တေၸၢင်ႈႁပ်ႉႁဵတ်းၵႂႃႇၸွမ်းလႆႈလၢႆးၵၢၼ် NCA ဢၼ်လူင်ပွင်ၸိုင်ႈၶႂ်ႈပဵၼ်ၼၼ်ႉယူႇ၊ ႁဝ်းၶႃႈႁၼ်ၸိူင်ႉၼႆ။ ၵမ်းၼႆႉ ပေႃးမႃးတူၺ်းၾၢႆႇပီႈၼွင်ႉမၢၼ်ႈ ဢၼ်ပဵၼ်လူင်ပွင်ၸိုင်ႈလႄႈ တင်းတပ်ႉမတေႃႇ။ ယွၼ်ႉပိူဝ်ႈငဝ်းလၢႆးပၼ်ႁႃ ၿင်ႊၵႃႊလီႊ၊ ရူဝ်ႇႁိၼ်ႇၵျႃႇ ဢၼ်ပဵၼ်ယူႇတၢင်းမိူင်းရၶႅင်ႇၼၼ်ႉသေယဝ်ႉ ပေႃးမႃးတူၺ်းၵၢၼ်မိူင်းၵေႃႈလီ၊ ၵၢၼ်ႁူမ်ႇလူမ်ႈၵေႃႈလီ၊ ၵၢၼ်မၢၵ်ႈမီးၸိူဝ်းၼႆႉ ထိုင်တီႈငဝ်းလၢႆးႁၢႆႉၸႃႉ ႁႅင်းသေယဝ်ႉ လႆႈၾၢင်ႉဝႆႉယူႇၵူႈယၢမ်းၵူႈၶၢဝ်း၊ ၼႆႉပဵၼ်တၢင်းယၢပ်ႇၵိၼ်းလူင်ပွင်ၸိုင်ႈ။ တႃႇတေၵႄႈလိတ်ႈလွင်ႈယၢပ်ႇၽိုတ်ႇၸိူဝ်းၼႆႉသမ်ႉ ၼွၵ်ႈသေမိူင်းၶႄႇ ၶဝ်ဢမ်ႇၸၢင်ႈပိုင်ႈၽႂ်လႆႈ၊ တႃႇတေၵႅတ်ႇၵင်ႈပၼ်ၶဝ် ၸၼ်ႉၸႂ်ႉတိုဝ်းဢႃႇၼႃႇၸီႊတူဝ်ႊ (SEATO) သေယဝ်ႉ ၵႅတ်ႇၵင်ႈပၼ် မိူင်းမၢၼ်ႈၼႆႉ ၵူၺ်းမီးမိူင်းၶႄႇပိူင်လဵဝ်၊ ၼႆႉငဝ်းလၢႆးဢၼ်ၼိုင်ႈ။ ၵွပ်ႈပိူဝ်ႈၸိူင်ႉၼၼ် ပေႃးဝႃႈယူႇတီႈမိူင်းၶႄႇ ႁပ်ႉပၢၵ်ႇပၼ်လႆႈ လွင်ႈၵၢၼ်မၢၵ်ႈမီးလႄႈ လွင်ႈႁူမ်ႇလူမ်ႈ ၼိမ်တဵင်ႈ မိူင်းမၼ်းယူႇၼႆၸိုင် ယူႇတီႈလူင်ပွင်ၸိုင်ႈမၢၼ်ႈတႄႉ ၼင်ႇပီႈၼွင်ႉၶႄႇၶႂ်ႈလႆႈၶႂ်ႈပဵၼ်ၼၼ်ႉ ၸၢင်ႈယွမ်းႁပ်ႉႁဵတ်းၸွမ်းယူႇ၊ ၼႆႉၵေႃႈပဵၼ်ငဝ်းလၢႆးဢၼ်ႁၼ်ဝႆႉတႂ်ႈၼႃႈတႂ်ႈတႃ။ ၵမ်းၼႆႉ ပေႃးမႃးထတ်းသၢင်ၸွမ်း တၢင်းလူဝ်ႇလႄႈၶေႃႈဢၢင်ႈ ၶွင်ပီႈၼွင်ႉမိူင်းၶႄႇသမ်ႉပဵၼ်ႁိုဝ်ဝႆႉ။ လူင်ပွင်ၸိုင်ႈၶႄႇၼႆႉ ပိူဝ်ႈတႃႇမၼ်းတေၶိုၼ်ႈပဵၼ်ၽူႈမီးႁႅင်း Power သုင်သုတ်း၊ ဢၼ်ႁူမ်ႇငမ်းလႆႈ ၵၢၼ်မၢၵ်ႈမီး လူမ်ႈတူဝ်ႈလႆႈတင်း လုမ်ႈၾႃႉၼၼ်ႉ မၼ်းမီးယိူင်းဢၢၼ်း၊ မီးၶေႃႈမၼ်ႈၸႂ်ဝႃႈဢမ်ႇပဵၼ်ဢမ်ႇၸူး၊ တၵ်းတေႁဵတ်း။ ပေႃးၸိူင်ႉၼၼ်မႃး ယူႇတီႈပီႈၼွင်ႉမိူင်းၶႄႇၼႆႉ ပေႃးဝႃႈမၼ်းပဵၼ်လႆႈၵႂႃႇ ၼင်ႇမၼ်းယိူင်းဢၢၼ်းၼၼ်ႉၼႆၸိုင် ၾင်ႇပၢင်ႇလၢႆႇမိူင်းမၢၼ်ႈၵေႃႈ မၼ်းတေၸႂ်ႉတိုဝ်းလႆႈလီ၊ လွင်ႈတေႃႉသူင်ႇၶူဝ်းၶွင် မိူၼ်ၸိူင်ႉၼမ်ႉမၼ်းမဵၼ် လုၵ်ႉတီႈတၢင်းပွတ်းဢွၵ်ႇတွၼ်ႈၵၢင်ၸိူဝ်းၼၼ်ႉသေယဝ်ႉ ဢမ်ႇတၢပ်ႈလူဝ်ႇလတ်းၼမ်ႉ ႁွင်ႈပၢင်ႇလၢႆႇ မလႅၵ်ႊၵႃႊ ၶဝ်ႈမႃးၼႂ်းမိူင်းမၢၼ်ႈၵမ်းသိုဝ်ႈၵူၺ်း၊ သူင်ႇၶဝ်ႈၵႂႃႇလႆႈၼႂ်းမိူင်းယုၼ်ၼၢၼ်လႆႈၵမ်းသိုဝ်ႈၼႆ ပိူဝ်ႈတႃႇမၼ်းၼႆႉ ၶၢဝ်းတၢင်းၵေႃႈတေပွတ်းၵႂႃႇၵူၺ်းဢမ်ႇၵႃး၊ ၸလိပ်ႈတေႃႉသူင်ႇၵေႃႈတေထုၵ်ႇၵႂႃႇ။ ပေႃးၸိူင်ႉၼၼ်မႃး ဢၼ်ႁွင်ႉဝႃႈ Paradise ၵၢၼ်မိူင်း၊ ၵၢၼ်မၢၵ်ႈမီးၶွင်လုမ်ႈၾႃႉ ဢၼ်ပဵၼ်ယူႇဝၼ်းမိူဝ်ႈၼႆႉ တေပႅတ်ႈလၢႆၵႂႃႇၵမ်းသိုဝ်ႈ၊ ၵွပ်ႈပိူဝ်ႈဝႃႈၶႄႇၼႆႉ ပိူဝ်ႈတႃႇတေဢဝ်ၶူဝ်းၶွင်မၼ်း ၶိုၼ်းသူင်ႇထိုင်တီႈၼၼ်ႉ ၼႂ်းပွတ်းၵၢင်ၼၼ်ႉလႄႈသင်၊ ပိူဝ်ႈတႃႇတေတေႃႉၼမ်ႉမၼ်း တၢင်းမိူင်းပွတ်းၵၢင်သေသူင်ႇတီႈၼႂ်းမိူင်းၼၼ်ႉ လႄႈသင်၊ ငၢႆႈငႅမ်ႈတိူဝ်းလိူဝ်ၵႂႃႇတႄႉတႄႉဝႃႈဝႃႈၵူၺ်းဢမ်ႇၵႃး ၵၢၼ်မၢၵ်ႈမီးတၢင်ႇဢၼ်ၵေႃႈ တေႁုပ်ႈႁၢပ်ႈသေၶိုၼ်ႈယႂ်ႇပႃးၸွမ်းမႃး၊ ႁဵတ်းႁႂ်ႈပီႈၼွင်ႉပွတ်းဝၼ်းတူၵ်းၶဝ် ပေႃးလႆႈတိုၼ်ႇသၢၼ်ႈဝႆႉ ဢၼ်ပဵၼ်ယူႇမိုဝ်ႉၼႆႉဝၼ်းၼႆႉ။ ၵူၺ်းၵႃႈ ၵၢၼ်ဢၼ်ၼႆႉ ၸွင်ႇတေၵိုင်ႉၵၢင်ႉပဵၼ်ႁႃႉ၊ ပဵၵ်ႉသမ်ႉဝႃႈၼႂ်းၶၢဝ်းတၢင်း 1-2 ပီ ပႆႇပဵၼ်လႆႈ သေတႃႉၵေႃႈ ၵႃႈဢမ်ႇပဵၼ် ၶႄႇတိုၼ်းတေႁဵတ်း၊ ၼႆႉပဵၼ်ယိူင်းဢၢၼ်းသုင်သုတ်းလူင်ၶွင်မၼ်း ဝၼ်းမိူဝ်ႈလဵဝ်။ ၵွပ်ႈပိူဝ်ႈၸိူင်ႉၼႆ ပေႃးမႃးထတ်းသၢင်ၸွမ်းလၢႆးၵၢၼ် လူင်ပွင်ၸိုင်ႈ NLD လႄႈတင်းလူင်ပွင်ၸိုင်ႈၶႄႇ ဢၼ်ပဵၼ်ယူႇ ဝၼ်းမိူဝ်ႈၼႆႉၵေႃႈ ပဵၵ်ႉသမ်ႉဝႃႈၶဝ်ၸဝ်ႈ ဢမ်ႇပိုတ်ႇၵၢဝ်ႇႁႂ်ႈၵူၼ်းမိူင်းႁူႉၸွမ်းသေတႃႉၵေႃႈ တိုၼ်းမီးၽႅၼ်ၵၢၼ်ဝႆႉယူႇ ၼင်ႇႁဝ်းၶႃႈႁူႉၸွမ်း။ လူင်ပွင်ၸိုင်ႈမိူင်းၶႄႇလႄႈ လူင်ပွင်ၸိုင်ႈမၢၼ်ႈ တိုၼ်းမီးဢဵၼ်းဢၢၼ်း ၽႅၼ်ၵၢၼ် တႄႇၵၢၼ်ဝႆႉယူႇ လွင်ႈၵေႃႇသၢင်ႈ ၾႆးၾႃႉႁိုဝ်ႉ၊ လွင်ႈၵၢၼ်ၶုတ်းႁႄႈ သၽႃႇဝတိုၼ်းပဵၼ်ႁိုဝ်ႉ၊ လွင်ႈၵၢၼ်ၶူႈတၢင်းၶုတ်းတၢင်း သိူဝ်ႇတၢင်း၊ လွင်ႈၵၢၼ်ၽုၵ်ႇသွမ်ႈ လဵင်ႉလူၸွမ်းၼႃႈတီႈၸၢဝ်းၶိူဝ်းၼၼ်ႉ ပိူဝ်ႈတႃႇၶိုၼ်ႈယႂ်ႇမုၼ်းလႅင်းမႃးၼႆ ၼႄလွင်ႈတၢင်းၸိူင်ႉၼၼ်သေ ႁဵတ်းသၢင်ႈဝႆႉယူႇယဝ်ႉ၊ တေႁဵတ်းထႅင်ႈတင်းၼမ်တင်းလၢႆ။ ၼႆႉပဵၼ်ယိူင်းဢၢၼ်း ပိူဝ်ႈတႃႇတေႁဵတ်းႁႂ်ႈပတိၵ်ႈၶၢတ်ႈ လွင်ႈၵွင်ႈၵၢင်ႇ၊ လွင်ႈသိုၵ်းသိူဝ်လူတ်းယွမ်းၵႂႃႇ ဝႃႈၼၼ်သေတႃႉၵေႃႈ ယိူင်းဢၢၼ်းသုင်သုတ်းတႄႉ ၵူၺ်းပဵၼ်ပိူဝ်ႈတႃႇၵူၼ်းမိူင်း ႁၼ်ထိုင်ၼိူဝ်ၸုမ်းၸၢဝ်းၶိူဝ်း ယိပ်းၵွင်ႈၵၢင်ႇဝႃႈ ၵွပ်ႈပိူဝ်ႈပဵၼ်ပၢင်တိုၵ်းသိုၵ်းသိူဝ်၊ ၵွပ်ႈပိူဝ်ႈပဵၼ်ပတိၵ်ႈၶၢတ်ႈၵွင်ႈၵၢင်ႇလႄႈ ဝၢၼ်ႈမိူင်း ဢမ်ႇၼိမ်တဵင်ႈ ဢမ်ႇၶိုၼ်ႈယႂ်ႇမုၼ်းလႅင်း။ မိူဝ်ႈလဵဝ် သင်ဝႃႈမီးလွင်ႈၼိမ်တဵင်ႈ ၵတ်းယဵၼ်တႄႉတႄႉၸိုင် မိူင်းႁဝ်းတၵ်းတေ ၶိုၼ်ႈယႂ်ႇလိူဝ်ၼႆႉယူႇၼႆ ၶႂ်ႈႁႂ်ႈပီႈၼွင်ႉၵူၼ်းမိူင်း ႁၼ်တႂ်ႈၼႃႈတၼ်းတႃၼၼ်ႉ ၽႅၼ်ၵၢၼ်သေႁဵတ်းသၢင်ႈယူႇ။ ၼႆႉၵေႃႈမၼ်းပဵၼ်သၢႆသိုပ်ႇ လွင်ႈတႄႇၵၢၼ် One Belt One Road ၶွင်ၽႅၼ်ၵၢၼ်လူင်မိူင်းၶႄႇၼၼ်ႉ ဢၼ်ၼိုင်ႈၵူၺ်းၼႆ ႁဝ်းၶႃႈႁၼ်ၸွမ်းၸိူင်ႉၼၼ်။ ဢိင်ၼိူဝ်ငဝ်းလၢႆးၸိူဝ်းလၢတ်ႈမႃး တင်းမူတ်းတင်းသဵင်ႈၼႆႉသေယဝ်ႉ ပီႈၼွင်ႉၸၢဝ်းၶိူဝ်းၸိူဝ်းဢၼ်ပဵၼ် ၸုမ်းလုၵ်ႉၽိုၼ်ႉၸုမ်းၽၢၵ်ႈၼိူဝ် 7 ၸုမ်းၼႆႉ သင်ၸိူဝ်ႉထိုင်တီႈငဝ်းလၢႆးဢၼ်ဝႃႈ ၼင်ႇႁိုဝ်ၼင်ႇဢမ်ႇလိူဝ်လႆႈ ၸိုင်ႈမိူင်းၶႄႇႁဵတ်းသၢင်ႈၼၼ်ႉၼႆၸိုင် ၵႃႈၼင်ႇႁဝ်းၶႂ်ႈလႆႈၶႂ်ႈပဵၼ်၊ ၵႃႈၼင်ႇႁဝ်းဢဝ်လႆႈၼၼ်ႉ ဝၵ်ႉဢဝ်သေယဝ်ႉ ၵႃႈလႆႈၶိုင်ႁဵတ်းၸွမ်းၵႂႃႇ တၢမ်ၼင်ႇၶဝ်ၶႂ်ႈပဵၼ်ၼၼ်ႉၵူၺ်းယူဝ်ႉၼႆ ပေႃးမီးၵၢင်ၸႂ်ၸိူင်ႉၼၼ်မႃး၊ ပေႃးမီးပၢႆးဝူၼ်ႉၸိူင်ႉၼၼ်မႃး ဝၼ်းၼၼ်ႉ NCA ဢမ်ႇၼၼ်ၵေႃႈ ၶၵ်ႉၵၢၼ်ငမ်းယဵၼ်ၼႆႉ ၸၢင်ႈတေပဵၼ်မႃးလႆႈယူႇ။ ၵူၺ်းၵႃႈ ၼင်ႇႁိုဝ်ၼင်ႇလူင်ပွင်ၸိုင်ႈမၢၼ်ႈၵေႃႈ ဢမ်ႇလိူဝ်လႆႈ၊ ၸုမ်းၸၢဝ်းၶိူဝ်းတင်းသဵင်ႈၵေႃႈ ဢမ်ႇလိူဝ်လႆႈၼၼ်ႉတႄႉ ၽူႈလႂ်ၽႂ်ထုၵ်ႇလီလႆႈ သုၼ်ႇလႆႈသုၼ်ႇပဵၼ်ၼမ်လိူဝ် ၵႃႈႁိုဝ် ဢီႈသင်ၸိူဝ်းၼၼ်ႉတႄႉ မီးတီႈႁဝ်းပဵၼ်ၵူၼ်းၵတ်ႉၶႅၼ်ႇ၊ ၵူၼ်းၶိုၼ်ႈယႂ်ႇမုၼ်းလႅင်းၸွမ်းၵၢပ်ႈပၢၼ်ၼၼ်ႉ ၽူႈလႂ်ၽႂ်ၸုမ်းလႂ်မီးမွၵ်ႈၵႃႈႁိုဝ်၊ ဝူၼ်ႉလႆႈၶိုတ်းလႆႈၵႃႈႁိုဝ် ဢၼ်ဝႃႈၼၼ်ႉၵူၺ်း၊ ၼၼ်ႉတေပဵၼ်ၶေႃႈတွပ်ႇမၼ်း ႁဝ်းၶႃႈတႄႉယွၼ်းထတ်းႁၼ်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၵၼ်ၵူႈၵေႃႉၶႃႈ။ ႁိုၼ်း ၵႃယၢင်း

['Uncategorized', 'ၶေႃႈထတ်းသၢင်']

2018-03-16T10:45:12

https://shannews.org/archives/3533

ၵူၼ်းၼုမ်ႇႁႅင်းၵၢၼ် တႅင်းၵၼ် ၼႂ်းၵၢတ်ႇလူင်

ႁႅင်းၵၢၼ်ယၢၼ်မိူင်းဝဵင်းၵဵင်းမႆႇ ၽိတ်းမေႃးၵၼ် ၺႃးမိတ်ႈတႅင်း ၵွင်းလင်ၵေႃႉၼိုင်ႈ မၢတ်ႇၸဵပ်း လႆႈသူင်ႇယူတ်းယႃ တူဝ်ဝႆႉတီႈႁူင်းယႃ ဝႃႈၼႆ။ သိုဝ်ႇၶၢဝ်ႇ Chiang Mai News ဝၼ်းတီႈ 14/03/2018 ယၢမ်းၵၢင်ၶိုၼ်ႈ ပိုၼ်ႇၽၢဝ်ဝႃႈ လုၵ်ႈဢွၼ်ႇတႆး တႅင်းၵၼ် ပဵၼ်တီႈ ၼႃႈႁၢၼ်ႉၶၢႆၵႃႊၾႄႊဝႃႊဝီႊ တီႈၵၢတ်ႇၶၢႆမွၵ်ႇ ၵၢတ်ႇလူင်ၵဵင်းမႆႇ။ ၸဝ်ႈၼႃႈတီႈပလိၵ်ႈ ၵဵင်းမႆႇ လၢတ်ႈဝႃႈ “ ၵူၼ်းၼုမ်ႇဢၼ်ၽိတ်းမေႃးၵၼ်ၼႆႉ တင်းသွင်ၾၢႆႇပဵၼ်ၸၢဝ်းတႆး။ မိူဝ်ႈ ၵွၼ်ႇၶဝ်ယၢမ်ႈၽိတ်းၵၼ်မႃး။ ၵမ်းၼႆႉ ၶဝ်မႃးၺႃးၵၼ်လႄႈ လမ်းပေႃႉထုပ်ႉႁဵတ်းႁၢႆႉတီႈၵၼ်ထႅင်ႈ။ ၵူၼ်းၼုမ်ႇၵေႃႉ ၺႃးတႅင်းၼၼ်ႉ ၼႅတ်ႈလႅၼ်ႈၶဝ်ႈႁႃယွၼ်း တၢင်းၸွႆႈထႅမ် ၵူၼ်းယူႇႁိမ်းႁွမ်းၸိူဝ်းၼၼ်ႉ” ဝႃႈၼႆ။ ယၢမ်ႈလဵဝ် ယူႇတီႈၸဝ်ႈၼႃႈတီႈပလိၵ်ႈ ၸႄႈဝဵင်းၵဵင်းမႆႇ တေၵူတ်ႇထတ်းတူၺ်းတီႈ ၵွင်ႈထၢႆႇCCTV ဢၼ်တိတ်းတင်ႈ ဝႆႉၼၼ်ႉသေ တေသွၵ်ႈႁႃတူဝ်ၵူၼ်းႁၢႆႉ ဢၼ်ဢဝ်မိတ်ႈတႅင်းၼၼ်ႉ။ တေႁႃတီႉၺွပ်း ပၼ်တူတ်ႈတၢမ်ႇ ၸွမ်း ၼင်ႇပၵ်းပိူင်မၢႆမီႈဝၢၼ်ႈမိူင်းမီးၼၼ်ႉ ဝႃႈၼႆ။ ၶေႃႈမုလ်း- Chiang Mai News

['ႁႅင်းငၢၼ်းၶၢမ်ႈမိူင်း']

2018-03-16T08:38:29

https://shannews.org/archives/3529

တႆး – ယၢင်းလႅင်-ယၢင်းၽိူၵ်ႇ ႁူမ်ႈၵၼ်ၸတ်းပၢင်ယွၼ်းသူး ႁႂ်ႈၼမ်ႉၶူင်းလႆႈလႆလွတ်ႈလႅဝ်း

ၸုမ်းတူင်ႉၼိုင်လွင်ႈမႄႈၼမ်ႉ မိူင်းတႆး – ယၢင်းလႅင် – ယၢင်းၽိူၵ်ႇ ႁူမ်ႈၵၼ်ၸတ်းပၢင် ယွၼ်းသူး ပၼ်မႄႈၼမ်ႉ မၢႆတွင်းဝၼ်းမႄႈၼမ်ႉလုမ်ႈၾႃႉ။ ႁၢင်ႈ – တႆး – ယၢင်းလႅင်-ယၢင်းၽိူၵ်ႇ ႁူမ်ႈၵၼ်ၸတ်းပၢင်ယွၼ်းသူး ႁႂ်ႈၼမ်ႉၶူင်းလႆႈလႆလွတ်ႈလႅဝ်း ပၢင်ယွၼ်းသူးပၼ်မႄႈၼမ်ႉၶူင်း ၸတ်းႁဵတ်းၼႂ်း ဝၼ်းတီႈ 14/03/2018 ဝၼ်းမႄႈၼမ်ႉလုမ်ႈၾႃႉ ႁိုဝ် ဝၼ်း ၵိုတ်းယိုတ်းၵၢၼ်သၢင်ႈၾၢႆၼိူဝ်မႄႈၼမ်ႉ တီႈၾင်ႇၼမ်ႉၶူင်း လႅၼ်လိၼ်တႆး – မၢၼ်ႈ ၸုမ်းတူင်ႉၼိုင်လွင်ႈသၽႃႇဝ သိင်ႇဝႅတ်ႉလွမ်ႉလႄႈ ၵူၼ်းဝၢၼ်ႈ ၸၢဝ်းတႆး – ယၢင်းလႅင် – ယၢင်းၽိူၵ်ႇ ႁူမ်ႈၵၼ် ယွၼ်းသူးႁႂ်ႈမႄႈၼမ်ႉ ၶူင်းလႆလွတ်ႈလႅဝ်း၊ ႁႂ်ႈလူင်ပွင်ၸိုင်ႈတင်း ၸုမ်းသိုၵ်းလူင်ပွင်ၸိုင်ႈမၢၼ်ႈ ဢုပ်ႇဢူဝ်းၵၼ်သေၵိုတ်းလွင်ႈႁႅၼ်းသိုၵ်းပိုတ်းယိုဝ်း တေႃႇၸၢဝ်းၶိူဝ်း ။ ႁၢင်ႈ – တႆး – ယၢင်းလႅင်-ယၢင်းၽိူၵ်ႇ ႁူမ်ႈၵၼ်ၸတ်းပၢင်ယွၼ်းသူး ႁႂ်ႈၼမ်ႉၶူင်းလႆႈလႆလွတ်ႈလႅဝ်း ၸၢႆးၶိူဝ်းသႅင် ၸုမ်းတူင်ႉၼိုင်သိင်ႇဝႅတ်ႉလွမ်ႉၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃးဝႃႈၵေႃႇသၢင်ႈ ၾၢႆၼႆႉယဝ်ႉ ၵူၼ်းမိူင်းတေလႆႈၸၢမ်ႇပူၺ်ႈၼမ်ႉတွၼ်းၽွၼ်းလီဢေႇလိူဝ် ၽွၼ်းႁၢႆႉ။ သင်ၸိူဝ်ႉဝႃႈ ပဵၼ်သေၸိူဝ်ႉသေလွင်ႈလႄႈ ၾၢႆတႅၵ်ႇၵႂႃႇၸိုင် ၵူၼ်းမိူင်းတၵ်းလႆႈ ႁပ်ႉၽွၼ်းၸႃႉၵမ်းသိုဝ်ႈ ၼမ်ႉတွၼ်းၽွၼ်းလီ ၵဵဝ်ႇၵပ်းလွင်ႈ ၾႆးၾႃႉတႄႉ တိုၼ်းဢမ်ႇမီးတႃႇၵူၼ်းမိူင်း – ” ဝႃႈၼႆ။ ၼိူဝ်မႄႈၼမ်ႉၶူင်းၼႆႉ လူင်ပွင်ၸိုင်ႈမၢၼ်ႈ တေတဵင်ၾၢႆ ႁဵတ်းၶူင်းၵၢၼ်ၾႆးၾႃႉႁႅင်းၼမ်ႉ 6 တီႈ၊ ၼႂ်းၸိုင်ႈတႆး 4 တီႈ၊ ၼႂ်းမိူင်းယၢင်းလႅင် 1 တီႈ၊ ၼႂ်းမိူင်းယၢင်းၽိူၵ်ႇ 1 တီႈ။ တႃႇတေႁဵတ်း ၶူင်းၵၢၼ်ၸိူဝ်းၼႆႉ လူင်ပွင်ၸိုင်ႈမၢၼ်ႈ လႆႈလူင်းလၢႆးမိုဝ်း ပၼ်ၶေႃႈၵိၼ်ၵႅၼ်ႇ (ပၼ်ၶွၼ်ႊထရႅၵ်ႊ) တီႈၶွမ်ႊပၼီႊၶႄႇတင်း ၶွမ်ႊပၼီႊထႆး။

['သိင်ႇဝႅတ်ႉလွမ်ႉ']

2018-03-16T08:27:04

https://shannews.org/archives/3526

ၵေႃႁူမ်ႈသၢင်ႈၵူၼ်းၼုမ်ႇတႆး ႁူမ်ႈႁႅင်း ႁဵတ်းလွင်ႈမူတ်းသႂ် ၵဵပ်းယုၵ်းယၵ်း ၼႂ်းၸႄႈ ဝဵင်းလွၵ်ႉၸွၵ်ႇ

ၵေႃႁူမ်ႈသၢင်ႈၵူၼ်းၼုမ်ႇတႆး ႁူမ်ႈႁႅင်း ႁဵတ်းလွင်ႈမူတ်းသႂ် ၵဵပ်းယုၵ်းယၵ်း ၼႂ်းၸႄႈ ဝဵင်းလွၵ်ႉၸွၵ်ႇ

['Uncategorized']

2018-03-16T08:37:36

https://shannews.org/archives/3525

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 16/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.97 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1338 ပျႃး၊ ငိုၼ်းၶႄႇ 1 ယႅၼ်ႉ = 211.48 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 16/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 15/03/2018 ငိုၼ်းထႆး 1 ဝၢတ်ႇ = 42.93 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.62 ပျႃး။

['ၵၢၼ်မၢၵ်ႈမီး']

2018-03-16T08:14:45

https://shannews.org/archives/3522

ၾၢႆႇပႃႇမႆႉ တီႉလႆႈမႆႉၵႃႈၶၼ်ယႂ်ႇ ၵူၺ်းဢမ်ႇပႆႇတီႉလႆႈၸဝ်ႈၶွင်

ႁွင်ႇၵၢၼ်ၾၢႆႇပႃႇမႆႉ ပိုၼ်ၽၢဝ်ႇ တီႉလႆႈမႆႉၵႄႇတွၵ်ႈတင်း မႆႉသၵ်း 60 တၼ်ႊပၢႆ ၼႂ်းၸႄႈဝဵင်းမၢၼ်ႈပဵင်း ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ၵူၺ်းၵႃႈ ၸဝ်ႈၶွင်တႄႉ ဢမ်ႇတီႉလႆႈ ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 10/03/2018 ယူႇတီႈပလိၵ်ႈၾၢႆႇပႃႇမႆႉသေ ႁူမ်ႈၵၼ် ၵႂႃႇၵူတ်ႇထတ်းတီႉလႆႈမႆႉၵႄႇတွၵ်ႈတင်း မႆႉသၵ်း ဢၼ်ဢမ်ႇၶဝ်ႈပဵၼ်တၢင်းၵၢၼ် မူၵ်းယုမ်းဝႆႉ ၼႂ်းၸႄႈဝဵင်းမၢၼ်ႈပဵင်း ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ။ တင်းမူတ်းတီႉလႆႈ မႆႉ 61.3936 တၼ်ႊ ဝႃႈၼႆ။ ယၢမ်းလဵဝ် တီႉမႆႉၼႆသေ ယူႇတီႈၾၢႆႇၸဝ်ႈၼႃႈတီႈပလိၵ်ႈ ၸွမ်းသွၵ်ႈႁႃ ၽူႈၵဵဝ်ႇၶွင်ႈမႆႉသေ မႃးပၼ် တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈ ၸိုင်ႈမိူင်းမီးၼၼ်ႉ ဝႃႈၼႆ။ ၶေႃႈမုလ်း – ဆင်ဟွာ သတင်း

['သိင်ႇဝႅတ်ႉလွမ်ႉ']

2018-03-16T07:24:46

https://shannews.org/archives/3515

ၵေႃတႆး တေၸတ်းပၢင်ၵၢတ်ႇတႆး ပိူဝ်ႈယုၵ်ႉမုၼ်းၶူဝ်းၶွင်တႆး ႁႂ်ႈၵူၼ်းမိူင်းတႆးမီးၵၢၼ်

ၸုမ်းၵေႃတႆးလႃႈသဵဝ်ႈ တေၸတ်းပၢင်ၵၢတ်ႇတႆး တႃႇႁႂ်ႈပဵၼ်ၵၢၼ်ယုၵ်ႉမုၼ်းၶူဝ်းၶွင်တႆး ႁႂ်ႈၵူၼ်းမိူင်းတႆးမီးၵၢၼ်ငၢၼ်း၊ လူတ်းယွမ်းၵူၼ်းဢွၵ်ႇႁဵတ်းၵၢၼ်ၼွၵ်ႈမိူင်း။ ႁၢင်ႈ – ၽိုၼ်လိၵ်ႈပိုၼ်ၽၢဝ်ႇ ႁွင်ႉမွၵ်ႇၽူႈသူၼ်ၸႂ် ဢႅဝ်ႇယဵမ်ႈပၢင်ၵၢတ်ႇတႆး ၸုမ်းၵေႃတႆး လႃႈသဵဝ်ႈ တေၸတ်းႁဵတ်းပၢင်ၵၢတ်ႇတႆး ၽွင်းၶၢဝ်းသွၼ်းၼမ်ႉ 3 ဝၼ်း ဝၼ်းတီႈ 14 – 16 /04/2018 ၶၢဝ်းယၢမ်းၵၢင်ၼႂ် 7 မူင်း တေႃႇ 8 မူင်းၵၢင်ၶမ်ႈ တီႈသူၼ်ၵၢၼ်ႁဵၼ်းတူင်ႇဝူင်းၵူၼ်းတႆး ၵေႃတႆး ၊ မၢၼ်ႈၵွင်း ၊ ဢိူင်ႇတႃႈပုင်ႇ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸၢႆးလႅင်းၶမ်း ၽူႈမီးပုၼ်ႈၽွၼ်းၼႂ်းၸုမ်းၵေႃတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ယိူင်းဢၢၼ်းဢၼ် ၸတ်းပၢင်ၵၢတ်ႇတႆးၼႆႉ ပိူဝ်ႈယုၵ်ႉမုၼ်းၶူဝ်းၶွင်ဢၼ်ဢွၵ်ႇၼႂ်းမိူင်းတႆး၊ ႁႂ်ႈၶူဝ်းၶွင်တႆး မီးၸၼ်ႉ၊ မီးၵႃႈၶၼ်၊ ႁႂ်ႈၵူၼ်းမိူင်းတႆးမီးၵၢၼ်ငၢၼ်းႁဵတ်း၊ မိူဝ်ႈလဵဝ်ဝၢၼ်ႈႁၢမ်းၵေႃႈၼမ် ယွၼ်ႉၵူၼ်းမိူင်း ဢွၼ်ၵၼ်ၵႂႃႇႁဵတ်းၵၢၼ်မိူင်း ၶႄႇ၊ မိူင်းထႆး။ ၼင်ႇႁိုဝ်ပၢင်ၵၢတ်ႇတႆး ပေႃးတေၶိုၼ်ႈယႂ်ႇ၊ ၵူၼ်းမိူင်းတႆးတေ မီးၵၢၼ်၊ ဝၢၼ်ႈမိူင်းတႆးတေၶိုၼ်ႈယႂ်ႇၼၼ်ႉ ယွၼ်းႁႂ်ႈၵူၼ်းမိူင်းတႆးႁဝ်းၶႃႈ သႂ်ႇၸႂ်ပၼ်ႁႅင်း ဢွၼ်ၵၼ် မႃးၶဝ်ႈၵၢတ်ႇႁဝ်းၼမ်ၼမ်သေၵမ်းၶႃႈ ”ဝႃႈၼႆ။ ၼႂ်းပၢင်ၼႆႉ တေတမ်းၶၢႆၶူဝ်းၶွင်ဢၼ်ဢွၵ်ႇၼႂ်းမိူင်းတႆး ။ ႁွႆးမိုဝ်းတႆး၊ တၢင်းၵိၼ်တႆး၊ ၶိူင်ႈၸႂ်ႉတိုဝ်းတႆး ဢၼ်ၶိုၵ်ႉ ၶႅမ်ႉၸိူဝ်းၼႆႉ လိူဝ်ၼၼ်ႉတေမီးပၢင်မူၼ်ႈသိူဝ်းပၢၼ်ၵဝ်ႇ၊ ပၢၼ်မႂ်ႇ သင်ၽူႈလႂ်ၽႂ်သူၼ်ၸႂ် ၶႂ်ႈၶၢႆၶူဝ်းၶွင်ၸိုင်ၵပ်း သိုပ်ႇတီႈလုမ်းၵေႃတႆးလႆႈယူႇဝႃႈၼႆ။ ၸၢႆႈဢူၶႂၼ်တႆး ၸုမ်းၵေႃတႆး လၢတ်ႈဝႃႈ – “ ပၢင်ၵၢတ်ႇတႆးၼႆႉ ပဵၼ်တီႈဢၼ်ၶၢႆၶူဝ်းၶွင် ၶိူင်ႈၸႂ်ႉၶူဝ်း တိုဝ်းတႆးႁဝ်းမိူဝ်ႈၵွၼ်ႇလႄႈယၢမ်းလဵဝ် မႃးတမ်းၶၢႆ ႁႂ်ႈၵူၼ်းမိူင်းလႄႈ ႁႂ်ႈလုမ်ႈၾႃႉပေႃးလႆႈႁူႉဝႃႈ တႆးႁဝ်းၵေႃႈမီးၶူဝ်းၶွင်ၸႂ်ႉတိုဝ်းၶိုၵ်ႉၶႅမ်ႉယူႇတင်းၼမ် ” ဝႃႈၼႆ။ မိူဝ်ႈဝၼ်းတီႈ 20-22/02/2018 ၼၼ်ႉၵေႃႈ ၸုမ်းၵေႃတႆး ၸတ်း “ပၢင်ၵၢတ်ႇတႆး” တီႈသူၼ်ၵၢၼ် ႁဵၼ်းတူင်ႇ ဝူင်းၵူၼ်းတႆး ၵေႃတႆး ဝၢၼ်ႈၵွင်း ဢိူင်ႇတႃႈပုင်ႇ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ယဝ်ႉၵမ်းၼိုင်ႈ ပွၵ်ႈၼႆႉပဵၼ်ပွၵ်ႈၵမ်း2ယဝ်ႉဝႃႈၼႆ။

['ၵူႈလွင်ႈလွင်ႈ']

2018-03-16T07:45:42

https://shannews.org/archives/3514

လုၵ်ႈႁဵၼ်းၸၼ်ႉၸွမ် လႃႈသဵဝ်ႈ ၺႃးၾၼ်း မၢတ်ႇၸဵပ်းႁၢဝ်ႈႁႅင်း

လုၵ်ႈႁဵၼ်းၸၼ်ႉၸွမ်ထဵၵ်ႊၼူဝ်ႊလူဝ်ႊၵျီႊ (နည်းပညာတက္ကသိုလ်) ဢႃယု မွၵ်ႈ 20 ပီ ၵေႃႉၼိုင်ႈ ၺႃးၸုမ်းၵူၼ်းႁၢႆႉ ဢဵၼ်ႁႅင်း မွၵ်ႈ 3 ၵေႃႉ ဢဝ်မိတ်ႈလမ်းၾၼ်း သႂ်ႇမၼ်းၸၢႆး မၢတ်ႇၸဵပ်းႁႅင်း တေႃႈလဵဝ် လႆႈသူင်ႇယႃ တူဝ်ဝႆႉတီႈႁူင်း ယႃလူင်လႃႈသဵဝ်ႈ ဝႃႈၼႆ။ ပၢႆႉၶဝ်ႈဢွၵ်ႇဝဵင်းလႃႈသဵဝ်ႈ ဝၼ်းတီႈ 14/03/2018 ယၢမ်းဝၢႆးဝၼ်း 3 မူင်း လုၵ်ႈႁဵၼ်းၸၼ်ႉၸွမ်IT ၵေႃႉၼိုင်ႈ ၸိုဝ်ႈႁွင်ႉ တၵျၢၼ်ႇ ဢူး ၽွင်းမၼ်းၸၢႆးႁေႃႈလူတ်ႉၶိူင်ႈတေပွၵ်ႈႁိူၼ်းၼၼ်ႉ ၺႃးၸုမ်းၵူၼ်းႁၢႆႉ ၸုမ်းၼိုင်ႈ ဢဝ်မိတ်ႈ/လႅဝ်းသေ လမ်းၾၼ်း သႂ်ႇမၼ်းၸၢႆး တီႈၼိူဝ်သဵၼ်ႈတၢင်းလူင် လႃႈသဵဝ်ႈ – သႅၼ်ဝီ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ မၼ်းၸၢႆး လႆႈတိူဝ်ႉမၢတ်ႇၸဵပ်းႁၢဝ်ႈႁႅင်းတီႈၵွၵ်းႁူဝ်လႄႈ တိၼ် ယၢမ်းလဵဝ် လႆႈသူင်ႇယူတ်းယႃတူဝ်ဝႆႉတီႈႁူင်းယႃ လႃႈသဵဝ်ႈ ဝႃႈၼႆ။ ၼၢင်းမူၺ်လႅင်း လုၵ်ႈႁဵၼ်းၸၼ်ႉၸွမ် ၾၢႆႇပၢႆးၸၢၵ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼႂ်းလိူၼ်ၼႆႉၵူၺ်း လုၵ်ႈ ႁဵၼ်းၸၼ်ႉၸွမ်ၾၢႆႇပၢႆးၸၢၵ်ႈႁဝ်း ၺႃးၾၼ်း 2 ပွၵ်ႈယဝ်ႉ။ လွင်ႈၼႆႉ ဢမ်ႇထုၵ်ႇလီ ပဵၼ်သေဢိတ်း တေႃႈလဵဝ်သမ်ႉ တီႈၸၼ်ႉၸွမ်ႁဝ်းၶႃႈ သမ်ႉၸမ်တေတွပ်ႇလိၵ်ႈယဝ်ႉၵေႃႈပိူင်ၼိုင်ႈ။ ပေႃးၼႆ ၵေႃႉၺႃးၾၼ်းၼၼ်ႉ တေႁဵတ်းႁိုဝ် မီးၶၢဝ်းယၢမ်းလူလိၵ်ႈ တူၺ်းလိၵ်ႈယဝ်ႉ။ မၼ်းၸၢႆးလႆႈမၢတ်ႇ ၸဵပ်းႁၢဝ်ႈႁႅင်း တီႈၵွၵ်းႁူဝ်ဝႆႉ ၸုမ်းဢၼ်မႃးၾၼ်းသႂ်ႇမၼ်းၸၢႆးၼၼ်ႉ မီး 3 ၵေႃႉ ယင်းပႆႇတီႉလႆႈ တင်းမူတ်း” ဝႃႈၼႆ။ ၼႂ်းၸႄႈဝဵင်းလႃႈသဵဝ်ႈၼႆႉ ၵႆႉၵႆႉမီးလွင်ႈလမ်းၾၼ်းၵၼ် ယူႇတႃႇသေႇ ၸုမ်းဢၼ်လမ်းၾၼ်းပိူၼ်ႈ ၸွမ်း သဵၼ်ႈတႃႈသၢႆတၢင်းၼၼ်ႉ ပဵၼ်ၵူၼ်းၼုမ်ႇ ယွင်ႇယႃႈမဝ်းၵမ်၊ လႄႇဢႅဝ်ႇႁႃၽိတ်းပိူၼ်ႈ ၸုမ်းၼိုင်ႈယဝ်ႉၸုမ်းၼိုင်ႈ၊ ၵေႃႉၼိုင်ႈယဝ်ႉၵေႃႉၼိုင်ႈ ဝႃႈၼႆ။ ၼၢင်းမူၺ်လႅင်း သိုပ်ႇလၢတ်ႈထႅင်ႈဝႃႈ ဢမ်ႇၶႂ်ႈႁတ်းဢွၵ်ႇႁိူၼ်းယဝ်ႉ ပေႃးပဵၼ်ၸိူင်ႉၼႆ လီၵူဝ်ၼႃႇၶႃႈ။ ထႅင်ႈၾၢႆႇ ၼိုင်ႈ ၵေႃႈ ၶႂ်ႈႁႂ်ႈၾၢႆႇၽူႈမီးပုၼ်ႈၽွၼ်းၶဝ် ပၵ်းၸႂ်သႂ်ႇၸႂ် ဢဝ်ႁူမ်ႇလူမ်ႈပၼ် ၵူၼ်းမိူင်းႁဝ်းၶႃႈ။ တေႃႈလဵဝ်ၼႆႉ ၼႂ်းမိူင်းႁဝ်းၶႃႈ မိူၼ်ဢမ်ႇမီးလွင်ႈႁူမ်ႇလူမ်ႈသင်သေဢိတ်း” ဝႃႈၼႆ။ ယၢမ်းလဵဝ် ယူႇတီႈပလိၵ်ႈ လႆႈတီႉၺွပ်းတူဝ် ၵူၼ်းၼုမ်ႇ ဢၼ်လမ်းၾၼ်း လုၵ်ႈႁဵၼ်းၸၼ်ႉၸွမ်ၼၼ်ႉ ဝႆႉယူႇဝႃႈၼႆ။ Photo FB by Lashio Media

['ယႃႈမဝ်းၵမ်']

2018-03-16T06:51:19

https://shannews.org/archives/3508

သင်ၶၸဝ်ႈ ဝဵင်းမိူင်းၶၢၵ်ႇ ပိုတ်ႇပၢင်သွၼ်လိၵ်ႈပိုၼ်ႉမိူင်း(တႆးၶိုၼ်) ပွၵ်ႈၵမ်း 2 မီးလုၵ်ႈႁဵၼ်း 200 ပၢႆ

သင်ၶၸဝ်ႈဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ ပိုတ်ႇပၢင်သွၼ်လိၵ်ႈပိုၼ်ႉမိူင်း(တႆးၶိုၼ်) တင်းမူတ်း 7 ပၢင် မီးလုၵ်ႈဢွၼ်ႇၶဝ်ႈႁဵၼ်း 202 ၵေႃႉ ဝႃႈၼႆ။ ၽွင်းလုၵ်ႈဢွၼ်ႇ တိုၵ်ႉသွၼ်ႁဵၼ်း ပၢင်သွၼ်လိၵ်ႈပိုၼ်ႉမိူင်း(တႆးၶိုၼ်) 7 ပၢင် ပိုတ်ႇဝၼ်းတီႈ 10-12/03/2018 တီႈ ဝၢၼ်ႈပႃႇၵၢင်၊ ဝၢၼ်ႈၶမ်းၼွႆႉ၊ ဝၢၼ်ႈယၢင်းလူင်၊ ဝၢၼ်ႈၸူင်၊ ဝၢၼ်ႈၸႅင်ႈ၊ ဝၢၼ်ႈတပ်ႉမႂ်ႇလႄႈ ဝၢၼ်ႈ ဢၢင်ႈ ၼႂ်းဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇ။ ၼင်ႇႁိုဝ် လုၵ်ႈဢွၼ်ႇ သႅၼ်းႁုၼ်ႈလင် ပေႃးတေမေႃႁၵ်ႉသႃပႂ်ႉပႃးလႄႈ သိုပ်ႇပိုၼ်ၽေႈၵႂႃႇထႅင်ႈတၢင်းၼႃႈ ၸဵမ်ၸိူဝ်းၼႆႉ ဝႃႈၼႆ။ ၽွင်းလုၵ်ႈဢွၼ်ႇ တိုၵ်ႉသွၼ်ႁဵၼ်း ၸဝ်ႈၶူး တူႉယီႈ ၽူႈဢွၼ်ႁူဝ် ပိုတ်ႇပၢင်သွၼ် လိၵ်ႈပိုၼ်ႉမိူင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်လႆႈ ပိုတ်ႇပၢင်သွၼ်လိၵ်ႈပိုၼ်ႉမိူင်း တီႈဢိူင်ႇမိူင်းၼုင်းႁဝ်းၶႃႈၼႆႉ ပဵၼ်ပွၵ်ႈၵမ်း 2 ယဝ်ႉ။ ၼႂ်းပၢင်သွၼ်ၼႆႉ ဢမ်ႇၸႂ်ႈဝႃႈ သွၼ်လိၵ်ႈပိုၼ်ႉမိူင်း(တႆးၶိုၼ်) ဢၼ်လဵဝ်ၵူၺ်း။ ပူင်သွၼ်ပႃးလိၵ်ႈတႆး လႄႈ ပိုၼ်းၽြႃးတိပ်ႉ ဢိၼ်းသၢၼ် ႁဝ်းၶႃႈပႃးထႅင်ႈ။ ယိူင်းဢၢၼ်းဢၼ်လႆႈပိုတ်ႇသွၼ်ပၼ်လုၵ်ႈဢွၼ်ႇႁဝ်းၶႃႈၼႆႉ ၼင်ႇႁိုဝ် ၶဝ်တေမေႃႁၵ်ႉသႃ ပႂ်ႉပႃးလိၵ်ႈႁဝ်းသေဢမ်ႇၵႃး ႁႂ်ႈၶဝ်မေႃသိုပ်ႇပိုၼ်ၽႄႈၵႂႃႇထႅင်ႈတၢင်းၼႃႈ။ ထႅင်ႈလွင်ႈၼိုင်ႈၵေႃႈ ႁဝ်းၸဝ်ႈၶဝ် လႆႈဢဝ်တိုဝ်ႉတၢင်း ဢၼ်ႁူင်းႁဵၼ်းလူင်ပွင်ၸိုင်ႈဢိုတ်းယင်ႉၶၢဝ်းမႆႈ တႃႇသၢမ်လိူၼ်ၼႆႉသေ ၸင်ႇပိုတ်ႇပၢင် သွၼ်ၵႂႃႇလိၵ်ႈပိုၼ်ႉမိူင်း(တႆးၶိုၼ်)” ဝႃႈၼႆ။ ၽွင်းလုၵ်ႈဢွၼ်ႇ တိုၵ်ႉသွၼ်ႁဵၼ်း ပၢင်သွၼ်လိၵ်ႈပိုၼ်ႉမိူင်း(တႆးၶိုၼ်) တီႈဢိူင်ႇမိူင်းၼုင်းၼႆႉ ပူင်သွၼ်ပၼ်လုၵ်ႈႁဵၼ်းသမ်ႉ ၸၼ်ႉငဝ်ႈ ၽႃသႃၶိုၼ် ပိုၼ်ႉမိူင်း၊ ဢၢၼ်ႇထမ်း၊ ပိုၼ်းၽြႃးတိပ်ႉဢိၼ်းသၢၼ်လႄႈ ပပ်ႉႁဵၼ်းလိၵ်ႈတႆး ၸဵဝ်းမေႃဝႆး ၸဵမ်ၸိူဝ်းၼႆႉ ဝႃႈၼႆ။ ၽွင်းလုၵ်ႈဢွၼ်ႇ တိုၵ်ႉသွၼ်ႁဵၼ်း ပၢင်သွၼ်လိၵ်ႈၼႆႉ တႄႇပိုတ်ႇဝၼ်းတီႈ 10 လိူၼ်မၢတ်ႊၶျ် ထိုင် လိူၼ်မေႊ ၶၢဝ်းတၢင်း မွၵ်ႈ 2 လိူၼ်။ လုၵ်ႈဢွၼ်ႇဢၼ်မႃးၶိုၼ်ႈႁဵၼ်းသမ်ႉ ဝၢၼ်ႈပႃႇၵၢင် 53 ၵေႃႉ၊ ဝၢၼ်ႈၶမ်းၼွႆႉ 27 ၵေႃႉ၊ ဝၢၼ်ႈယၢင်းလူင် 36 ၵေႃႉ၊ ဝၢၼ်ႈၸူင် 8 ၵေႃႉ၊ ဝၢၼ်ႈၸႅင်ႈ 14 ၵေႃႉ၊ ဝၢၼ်ႈတပ်ႉမႂ်ႇ 53 ၵေႃႉလႄႈ ဝၢၼ်ႈဢၢင်ႈ 20 ၵေႃႉ တင်းမူတ်း 202 ၵေႃႉ ဝႃႈၼႆ။ Photo by Tuyee Mongnung

['ပၢႆးပိင်ႇၺႃႇ']

2018-03-15T11:04:44

https://shannews.org/archives/3504

ႁႅင်းၵၢၼ်ယၢၼ်မိူင်း ၸိူဝ်းဢႃယုဝတ်းဝႂ်တေမူတ်းၼႂ်းလိူၼ်ၼႆႉ ႁႂ်ႈသႂ်ႇၸႂ်တေႃႇဝႆးဝႆး

ႁႅင်းၵၢၼ်ယၢၼ်မိူင်း ၸိူဝ်းဢႃယုဝတ်းဝႂ်တေမူတ်းၼႂ်းလိူၼ်ၼႆႉ ႁႂ်ႈသႂ်ႇၸႂ်တေႃႇဝႆးဝႆး

['Uncategorized']

2018-03-15T10:30:16

https://shannews.org/archives/3500

ၾႆးမႆႈႁိူၼ်းလင်ၼိုင်ႈ တီႈဝဵင်းၵုၼ်ႁဵင် ယွၼ်ႉသၢႆၾႆးၾႃႉသျွတ်ႊ

ၾႆးၾႃႉသျွတ်ႊၾႆးမႆႈႁိူၼ်းလင်ၼိုင်ႈ တီႈဝဵင်းၵုၼ်ႁဵင် မႅၼ်ႈၽွင်းၵူၼ်းထဝ်ႈ ယူႇႁိူၼ်းၵေႃႉလဵဝ် ၶူဝ်းႁိူၼ်းဢမ်ႇတၼ်းလႆႈသင် လူႉသုမ်းၼပ်ႉငိုၼ်းၸမ် 100 သႅၼ်ပျႃး။ ႁၢင်ႈ- ၾႆးမႆႈႁိူၼ်းလင်ၼိုင်ႈ တီႈဝဵင်းၵုၼ်ႁဵင် ဝၼ်းတီႈ 14/03/2018 ၶၢဝ်းယၢမ်းဝၢႆးဝၼ်း မွၵ်ႈ 4 မူင်း သၢႆ ၾႆးၾႃႉသျွတ်ႊလႄႈ ၾႆးမႆႈ ႁိူၼ်းလုင်းပၢၼ်း ပွၵ်ႉ 4 ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ႁၢင်ႈ- ၾႆးမႆႈႁိူၼ်းလင်ၼိုင်ႈ တီႈဝဵင်းၵုၼ်ႁဵင် ၸၢႆးဢွင်ႇၵျေႃႇဢူး ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းၵုၼ်ႁဵင် လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈၽွင်းၾႆးမႆႈၼၼ်ႉ မီးၵူၼ်းထဝ်ႈယူႇႁိူၼ်းၵေႃႉလဵဝ်ၵူၺ်းလႄႈ ဢမ်ႇတၼ်း လႆႈသင်။ ၾႆးမႆႈပွၵ်ႈၼႆႉပဵၼ်ယွၼ်ႉ သၢႆၾႆးၾႃႉသျွတ်ႊ၊ မိူဝ်ႈလဵဝ်ပဵၼ်ၶၢဝ်းမႆႈ ၶၢဝ်းႁႅင်ႈလႄႈ ႁႂ်ႈပီႈၼွင်ႉႁဝ်းတိူဝ်းဝႆႉသတိ လွင်ႈၵၢၼ်ၸႂ်ႉၽိုၼ်း၊ ၸႂ်ႉၾႆး ပိူင်လူင်ပဵၼ်သၢႆ ၾႆးၾႃႉၸိူဝ်းၼႆႉသေၵမ်း ” ဝႃႈၼႆ။ ၾႆးမႆႈပွၵ်ႈၼႆႉ ၵူၼ်းတႄႉဢမ်ႇမီးလွင်ႈမၢတ်ႇၸဵပ်းလူႉတၢႆ – မိူဝ်ႈလဵဝ်ယူႇတီႈၽူႈတႅၼ်း ၊ ၽူႈၵွၼ်း၊ ဢိၵ်ႇၽူႈမီးပုၼ်ႈၽွၼ်း ၼႂ်းဝဵင်းၵုၼ်ႁဵင် ဢွၼ်ၵၼ်ၵဵပ်း ငိုၼ်းလူႇတီႈ ၵူၼ်းဝၢၼ်ႈသေ တေၵႂႃႇၸွႆႈ ထႅမ် ၵူၼ်းၼႂ်းၼႃႈႁိူၼ်းဢၼ်ထုၵ်ႇၾႆးမႆႈၼႆႉယူႇဝႃႈၼႆ။ ႁိူၼ်းဢၼ်ၺႃးၾႆးမႆႈၼႆႉ ပဵၼ်ႁိူၼ်းလုင်းၸၢႆးပၢၼ်း ပဵၼ်ႁိူၼ်းမႆႉ သွင်ၸၼ်ႉ ၵူၼ်းယူႇၼႂ်း ႁိူၼ်းမီးမွၵ်ႈ 5 ၵေႃႉ ယွၼ်ႉၾႆးမႆႈဢမ်ႇတၼ်းလႆႈသင် လူႉသုမ်းၼပ်ႉပဵၼ်ငိုၼ်းမႅၼ်ႈမွၵ်ႈ 100 သႅၼ် (ပၢၵ်ႇသႅၼ်) ဝႃႈၼႆ။ မိူဝ်ႈဝၼ်းတီႈ 13/03/2018 ယၢမ်းၵၢင်ၶိုၼ်း 10 မူင်း ၾႆးမႆႈဝတ်ႉဝိႁၢရ်လူင်မွၵ်ႇတွင်း ၼႂ်းၸႄႈဝဵင်း သီႇပေႃႉ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ယူႇၼိူဝ်သဵၼ်ႈတၢင်းၵႃး သီႇပေႃႉ- လႃႈသဵဝ်ႈ။ မီးၼႂ်းၵႄႈၵၢင်ဝၢၼ်ႈႁၢင်ၼႃးလႄႈ ဝၢၼ်ႈၼမ်ႉမႃႉ ၸႄႈဝဵင်းသီႇပေႃႉ။

['ၵူႈလွင်ႈလွင်ႈ']

2018-03-15T10:19:20

https://shannews.org/archives/3495

မေႃယႃထႆးၾၢင်ႉ ယႃႇႁႂ်ႈမႃ၊ မႅဝ်း လေး၊ ၶူပ်း ပိူဝ်ႈႁႄႉၵင်ႈတၢင်းပဵၼ်မႃမႃႈ

လုၵ်ႈဢွၼ်ႇႁႅင်းၵၢၼ် ဢၼ်ၺႃးမႃမႃႈၶူပ်းၼၼ်ႉ လူႉတၢႆၵႂႃႇၽွင်းၶဝ်ႈယူတ်းယႃတူဝ် တီႈႁူင်းယႃလူင် ၼႂ်းမိူင်းထႆး။ မေႃယႃထႆးၾၢင်ႉ ယႃႁႂ်ႈမႃဢမ်ႇၼၼ်မႅဝ်း၊ ၶူပ်း၊ လေးၺႃးႁွႆးၸဵပ်း ၸွမ်းတူဝ်ၶိင်းဝႃႈၼႆ။ ႁၢင်ႈ – လုၵ်ႈဢွၼ်ႇဢၼ်ၺႃး မႃၶူပ်း မိူဝ်ႈဝၼ်းတီႈ 14/03/2018 ၼၼ်ႉ လုၵ်ႈဢွၼ်ႇၸၢႆး ဢႃယု 7 ၶူပ်ႇ ၵူၼ်းမိူင်းႁူမ်ႈတုမ်မၢၼ်ႈ ၺႃးမႃၶူပ်းသေ ၸပ်းတၢင်းပဵၼ်မႃမႃႈ ၶဝ်ႈယူတ်းယႃတူဝ်တီႈႁူင်းယႃ ၽူပ်းၽရႃႊ ၸႄႈတွၼ်ႈ တၢၵ်ႇၼၼ်ႉ လႆႈလူႉတၢႆၵႂႃႇယဝ်ႉ ဝႃႈၼႆ။ မေႃယႃလူင် Dr. သၵ်ႊပၼ်ႊၶျႃႊ သူမ်ႊၶျႆႊမူင်ႊၶူလ် ႁူင်းယႃၽူပ်ႊၽရႃႊ လၢတ်ႈဝႃႈ – “ ႁႂ်ႈၵူၼ်းဝၢၼ်ႈ ၵူၼ်းမိူင်းၾၢင်ႉ ယႃႇယူႇၸမ်မႃ ၊ ၸမ်မႅဝ်း ယႃႁႂ်ႈမႃ ၊ မႅဝ်းၶူပ်း ပေႃးၺႃးမႃ၊ မႅဝ်းဢၼ်မီးၸိူဝ်ႉမႅင်းၶူပ်းၼႆ မၼ်းယႃယၢပ်ႇသေ ထိုင်တီႈၸၢင်ႈတၢႆလႆႈ ပေႃးၺႃးမႃတူဝ် လႂ်ၶူပ်းသေဢမ်ႇဝႃႈ ႁႂ်ႈႁိပ်ႈၼႅတ်ႈ ၵႂႃႇၸူးမေႃယႃ ” ဝႃႈၼႆ။ တၢင်းပဵၼ်မႃမႃႈၼႆႉ ပဵၼ်ယွၼ်ႉၸိူဝ်ႉမႅင်းရေႊပိတ်ႊ ( Rabies) ၽႄႈတိူၼ်းၼႂ်းလိူတ်ႈၵူၼ်း၊ မႅဝ်း၊ လိင်း၊မႃ ၊ ၸွၼ်ႈ၊ ဝိင်ႇ ။ ၸိူဝ်ႉမႅင်းၼႆႉၸၢင်ႈတုမ်ႉတိူဝ်ႉဢွၵ်းဢေႃ ထိုင်တီႈၸၢင်ႈလူႉတၢႆ ။ မိူဝ်ႈလဵဝ်ပႆႇမီးယႃႈယႃ ။ တၢင်းပဵၼ်ၼႆႉၸပ်းလႆႈ 2 တၢင်းၺႃးမႃ၊ မႅဝ်း ဢၼ်မီးၸိူဝ်ႉမႅင်း ၶူပ်းဢမ်ႇၼၼ် လေးတီႈသူပ်း ဢမ်ႇၼၼ် တီႈၽိဝ်ၼိူဝ်ႉဢၼ်မီးႁွႆးၸဵပ်း ၸိူဝ်းၼႆႉ။ မိူဝ်ႈဝၼ်းတီႈ 13/03/2018 ၼၼ်ႉၵေႃႈ ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊၶျႃႊ ၸွမ်ၽွင်းလူင် မိူင်းထႆးၵေႃႈ မွၵ်ႇလၢတ်ႈ ႁႂ်ႈၵူၼ်းမိူင်း ၸိူဝ်းဢၼ်လဵင်ႉတူဝ်သတ်း မႃ၊ မႅဝ်းၸိူဝ်းၼႆႉ ႁႂ်ႈဢွၼ်ဢဝ် သတ်းၽႂ်မၼ်းၵႂႃႇသိတ်ႇသမ်းယႃႁႄႉၵင်ႈ တၢင်းပဵၼ်မႃမႃႈ ဝႃႈၼႆ ။

['ၵူႈလွင်ႈလွင်ႈ']

2018-03-15T09:25:05

https://shannews.org/archives/3489

ၸုမ်းၵူၼ်းၼုမ်ႇ SSYCBC ၸတ်းပၢင်သွၼ်ယုၵ်ႉမုၼ်း ၽူႈဢွၼ်ႁူဝ် ၸုပ်ႈတီႈ 4

ၵေႃပူၵ်းပွင်ၵူၼ်းၼုမ်ႇၸိုင်ႈတႆး (SSYCBC) ၸတ်းႁဵတ်း ပၢင်ယုၵ်ႉမုၼ်းၼမ်ႉၵတ်ႉ ၽူႈဢွၼ်ႁူဝ်သႅၼ်းႁုၼ်ႈမႂ်ႇ လႄႈ မေႃသွၼ် တီႈလုမ်းၵူၼ်းၼုမ်ႇ ၼႂ်းငဝ်ႈငုၼ်းဝၢၼ်ႈႁႆး ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းတီႈ 14/03/2018 ၵၢင်ၼႂ်ၶၢဝ်းယၢမ်း 9 မူင်းၼၼ်ႉ ယူႇတီႈ ၵေႃပူၵ်းပွင်ၵူၼ်းၼုမ်ႇၸိုင်ႈတႆး (SSYCBC) ဢွၼ်ႁူဝ်ၸတ်းႁဵတ်း ပၢင်သွၼ် ၵဵဝ်ႇၵပ်းႁူဝ်ၶေႃႈဝႃႈ ပၢင်ယုၵ်ႉမုၼ်းၼမ်ႉၵတ်ႉ သႅၼ်းႁုၼ်ႈမႂ်ႇလႄႈ မေႃသွၼ်ၸုပ်ႈတီႈ 4 ၊ မီးၽူႈယႂ်ႇၵူၼ်းလူင် ၼႂ်းငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး မိူၼ်ၼင်ႇ ၵႅမ်ၽူႈၸတ်းၵၢၼ်ၽွင်းငမ်း ၸဝ်ႈသိုၵ်းလူင်ထိူၼ်ႇမိူင်း၊ ၽူႈဢွၼ်ႁူဝ်ၵူၼ်းၼုမ်ႇ ၸဝ်ႈႁၢၼ်တၢၼ်းဢွင်ႇလႄႈ ၽူႈတၢင်တူဝ်မုၵ်ႉၸုမ်းၼၢင်းယိင်းၸိုင်ႈတႆး မွၵ်ႇလၢတ်ႈၶေႃႈၵႂၢမ်းပၼ်ႁႅင်း။ ပၢင်သွၼ်ၼႆႉ တေၸတ်းၵႂႃႇၼႂ်းၶၢဝ်းတၢင်း 3 လိူၼ်၊ ဢွင်ႈတီႈလုမ်းၵူၼ်းၼုမ်ႇ၊ ၼႂ်းဝၼ်းပိုတ်ႇပၢင်သွၼ်ၼၼ်ႉ မီးၽူႈယႂ်ႇၵူၼ်းလူင်လႄႈလုၵ်ႈႁဵၼ်းၶိုၼ်ႈႁွတ်ႈၶဝ်ႈႁူမ်ႈ 67 ၵေႃႉ-ၼႆယဝ်ႉ။ ၸဝ်ႈသိုၵ်းလူင်ထိူၼ်ႇမိူင်း ၵႅမ်ၽူႈၸတ်းၵၢၼ်ၾၢႆႇၽွင်းငမ်း မွၵ်ႇလၢတ်ႈၶေႃႈၵႂၢမ်းပိုတ်ႇပၢင်သွၼ်ၵႂႃႇဝႃႈ- “ငဝ်းလၢႆးဝၢၼ်ႈမိူင်းႁဝ်းၶႃႈဝၼ်းမိူဝ်ႈၼႆႉ ပေႃးဢဝ်မၢၵ်ႇတႃၵၢၼ်သိုၵ်းသေတူၺ်းၸိုင် ဢမ်ႇဝႃႈၵၢၼ်သိုၵ်းၵေႃႈယဝ်ႉ၊ ၵၢၼ်ၽွင်းငမ်းၵေႃႈယဝ်ႉ၊ တီႈလမ်ႇလွင်ႈမၼ်းၼၼ်ႉ မၢၼ်ႈၶဝ်တိုၼ်း ဢဝ်တီႈယူႇဝႆႉယူႇယဝ်ႉ။ ၵွပ်ႈၼၼ် ၵူၼ်းၼုမ်ႇႁဝ်းၶႃႈဝၼ်းမိူဝ်ႈၼႆႉ ယႃႇပေၵူဝ်ႁႄ၊ ဝႆႉၸႂ်ၼိမ်ၼိမ် ဝႆႉၸႂ်ၶႅင်ၶႅင်၊ ႁႂ်ႈမုင်ႈႁၼ်မိူဝ်းၼႃႈသေ ႁတ်းဢဝ်တီႈယူႇၵႂႃႇ။ ယွၼ်ႉဝႃႈၵူၼ်းၼုမ်ႇဝၼ်းမိူဝ်ႈၼႆႉ တေပဵၼ်ၵူၼ်းလူင် ဝၼ်းမိူဝ်းၼႃႈၼႆလႄႈ ၼင်ႇႁိုဝ်ဝၢၼ်ႈမိူင်းႁဝ်းၶႃႈ ပေႃးတေၶိုၼ်ႈယႂ်ႇမႂ်ႇသုင်ၵႂႃႇၼၼ်ႉၵေႃႈ တၢင်းမုင်ႈမွင်းမီးၼိူဝ်ၵူၼ်းၼုမ်ႇႁဝ်းၶႃႈ ဝၼ်းမိူဝ်ႈၼႆႉယဝ်ႉ။ ၵွပ်ႈၸိူင်ႉၼၼ်လႄႈ လွင်ႈသင်ၵေႃႈယဝ်ႉ လူဝ်ႇလႆႈယိူၼ်ႉၵၼ်ႈ ယွမ်းတုၵ်ႉယၢပ်ႇၽိုတ်ႇ တေႃႇသူႈႁဵၼ်းဢဝ် ႁႂ်ႈပေႃးလႆႈၵႂႃႇလီငၢမ်းသေၵမ်း”- ဝႃႈၼႆ။ “ၵွပ်ႈပိူဝ်ႈငဝ်းလၢႆးမိူဝ်ႈလဵဝ် ႁဝ်းၶႃႈတိုၵ်ႉပဵၼ်ၶီႈၶႃႈ ပိူၼ်ႈဝႆႉယူႇလႄႈ လွၵ်းလၢႆးဢၼ်ပိူၼ်ႈၽႅၼ်တေႃႇႁဝ်း ၵူႈလၢႆးလၢႆးၼၼ်ႉ ၼင်ႇႁိုဝ်သမ်ႉပေႃးတေဢမ်ႇၵႂႃႇတူၵ်းလွၵ်းပိူၼ်ႈၼၼ်ႉ ႁဝ်းၶႃႈလူဝ်ႇလၵ်းလႅမ် ၽႂ်းၽၢႆ လဵပ်ႈႁဵၼ်း၊ ဝႆႉၼမ်ႉၸႂ်တူၼ်ႈၸႂ်သိုဝ်ႈယူဝ်း တေႃႇၵၢၼ်ၸိူဝ်ႉၸၢတ်ႈႁဝ်းလႄႈ ၸွမ်းလၵ်းမၢႆဢၼ်မီးၼၼ်ႉ ၵႂႃႇသေၵမ်း” ၸဝ်ႈႁၢၼ်တၢၼ်းဢွင်ႇ လၢတ်ႈ။ ၵေႃပူၵ်းပွင်ၵူၼ်းၼုမ်ႇၸိုင်ႈတႆး (SSYCBC) ၼႆႉ ၸတ်းပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ၊ ၼမ်ႉၵတ်ႉၽူႈဢွၼ်ႁူဝ်သႅၼ်းႁုၼ်ႈမႂ်ႇလႄႈ မေႃသွၼ်။ ၸုပ်ႈၼႆႉၸတ်းႁဵတ်းပဵၼ်ၸုပ်ႈတီႈ 4 ယဝ်ႉ။ ၵူၺ်းၵႃႈ ပၢင်သွၼ်ၶၢဝ်းပွတ်းၵေႃႈ ၸတ်းႁဵတ်းမႃးယူႇတႃႇသေႇ၊ မိူဝ်းၼႃႈမႃးၵေႃႈ ၼင်ႇႁိုဝ်ၵူၼ်းၼုမ်ႇ ပေႃးတေမီးၼမ်ႉၵတ်ႉၵႂႃႇ ၼမ်ၼမ်ၼၼ်ႉ တေၶတ်းၸႂ်ၸတ်းၵႂႃႇထႅင်ႈ-ၼႆယဝ်ႉ။

['ပၢႆးပိင်ႇၺႃႇ']

2018-03-15T08:57:20

https://shannews.org/archives/3483

TNLA တင်း RCSS ၶဵင်ႈၶႅင်ၵၢၼ်သိုၵ်းၵၼ် ၼႂ်းၸိုင်ႈတႆးပွတ်းႁွင်ႇ ၵူၼ်းမိူင်း ႁိမ်း 1,000 ၵေႃႉ လႆႈပၢႆႈ ၶဝ်ႈၼမ်ႉတူႈ

သိုၵ်း TNLA တင်း သိုၵ်း RCSS ၶဵင်ႈၶႅင်ၵၢၼ်သိုၵ်းပိုတ်းယိုဝ်းၵၼ် ၼႂ်းၸႄႈဝဵင်းၵျွၵ်ႉမႄး လႄႈၼမ်ႉတူႈ ၶၢဝ်းတၢင်း 3-4 ဝၼ်း သိုၵ်းမၢၼ်ႈ သူင်ႇႁႅင်းသိုၵ်းၶိုၼ်ႈၸွမ်းတၢင်းၵႃးလႄႈ ၵူၼ်းမိူင်း ႁိမ်း 1,000 ဢွၼ်ၵၼ်ပၢႆႈၶဝ်ႈ ဝဵင်းၼမ်ႉတူႈ ဝႃႈၼႆ။ ၾၢင်ႁၢင်ႈ ၵူၼ်းပၢႆႈၽေး တီႈၼမ်ႉတူႈ ဝၼ်းတီႈ 10-14/03/2018 ၼႆႉမႃး သိုၵ်း TNLA တင်း သိုၵ်း RCSS/SSA ပဵၼ်ပၢင်တိုၵ်းၵၼ် ႁၢဝ်ႈႁႅင်း ၼႂ်းၸႄႈ ဝဵင်းၼမ်ႉတူႈ တင်း ၵျွၵ်ႉမႄး ၵူၼ်းမိူင်း ႁိမ်း 1,000 ၵေႃႉ ဢွၼ်ၵၼ်ပၢႆႈၵႂႃႇမူၵ်းသွၼ်ႈဝႆႉ တီႈဝတ်ႉၵျွင်းဝၢၼ်ႈၸၢမ်၊ ဝတ်ႉၵျွင်းၵုင်းၽြႃး၊ ဝတ်ႉၵျွင်းမိူင်းမူႉလႄႈ ပုပ်ႉပႃႇရူင်ႇ ၼႂ်းၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ ဝႃႈၼႆ။ ၾၢင်ႁၢင်ႈ ၵူၼ်းပၢႆႈၽေး တီႈၼမ်ႉတူႈ ၼၢင်းၸၢမ်ႁွမ် ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ (2) ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ “ မိူဝ်ႈဝၼ်းတီႈ 10-11 ၼၼ်ႉ TNLA တင်း RCSS ပဵၼ်ပၢင်တိုၵ်းၵၼ် ႁိမ်းဝၢၼ်ႈပၢင်ၵုတ်ႇသေ ၵူၼ်း ဝၢၼ်ႈ ၼႂ်းဢိူင်ႇပၢင်သေႃႉ 4 ဝၢၼ်ႈ ဝၢၼ်ႈပၢင်ၵုတ်ႇ၊ ဝၢၼ်ႈပၢင်သေႃႉ၊ မၢၼ်ႈဝႃႈလႄႈ ဝၢၼ်ႈၼႃးတီး ႁူဝ်ၵူၼ်း 336 ၵေႃႉ လႆႈဢွၼ်ၵၼ်ပၢႆႈမႃးသွၼ်ႈဝႆႉတီႈ ဝတ်ႉဝိႁၢရ်ၵျွင်းႁွင်ႇဝၢၼ်ႈၸၢမ်။ ဝၼ်းတီႈ 13 ၼၼ်ႉ ၵူၼ်းဝၢၼ်ႈပၢင် သေႃႉတင်း ဝၢၼ်ႈမၢၼ်ႈဝႃႈ ႁူဝ်ၵူၼ်း 137 ၵေႃႉ ပွၵ်ႈမိူဝ်းၶိုၼ်းဝၢၼ်ႈ ၽႂ်မၼ်းယဝ်ႉ” ဝႃႈၼႆ။ ၾၢင်ႁၢင်ႈ ၵူၼ်းပၢႆႈၽေး တီႈၼမ်ႉတူႈ ၵူၼ်းပၢႆႈၽေး ဢၼ်ပၢႆႈမႃး တင်ႈတႄႇ ဝၼ်းတီႈ 10 ထိုင်ဝၼ်း မိူဝ်ႈၼႆႉတီႈၼမ်ႉတူႈ တေမီးမွၵ်ႈႁူဝ်ၵူၼ်း 900 ။ ပေႃးမႃးထွၼ်ဢွၵ်ႇၶိုၼ်း 137 ၵေႃႉ ဢၼ်သွင်ဝၢၼ်ႈပွၵ်ႈမိူဝ်းၶိုၼ်းၼၼ်ႉ တေႃႈလဵဝ် ၵိုတ်းဝႆႉ 700 ပၢႆ။ ပၢင်တိုၵ်းၼႆႉ ဢမ်ႇပဵၼ်တီႈလဵဝ်။ ပဵၼ်တီႈဢိတ်းတီႈဢွတ်း ၶႂ်ႈဝႃႈမီးယူႇၵူႈဝၼ်းလႄႈ ၵူၼ်းဝၢၼ်ႈ ၸင်ႇဢွၼ်ၵၼ်ပၢႆႈ ဝႃႈၼႆ။ ယၢမ်းလဵဝ်ၼႆႉ သိုၵ်းဢၼ် တူင်ႉၼိုင် ပဵၼ်ပၢင်တိုၵ်း ၵၼ်တၢင်းပွတ်းတွၼ်ႈၼၼ်ႉသမ်ႉ မီးဝႆႉ 3 ၸုမ်း သိုၵ်း TNLA သိုၵ်း RCSS/SSA လႄႈ တပ်ႉသိုၵ်းလူင် ပွင်ၸိုင်ႈမၢၼ်ႈ ဝႃႈၼႆ။ ၸၢႆးလႃႉ ၵူၼ်းပိုၼ်ႉတီႈ ၸႄႈဝဵင်းၼမ်ႉတူႈ လၢတ်ႈဝႃႈ “ တၢင်းပွတ်းႁဝ်းၶႃႈယူႇၼႆႉ မီးဝႆႉ 3 ၸုမ်း သင်ဝႃႈၸုမ်းလႂ် ၽႃႇၺႃးၵၼ်ၼႆၵေႃႈ တိုၼ်းပဵၼ်ပၢင်တိုၵ်းၵၼ်ယူႇ ၵူႈၾၢႆႇယဝ်ႉ” ဝႃႈၼႆ။ ၵဵဝ်ႇၵပ်းလွင်ႈပဵၼ်ပၢင်တိုၵ်းၵၼ်ၼႆႉသေ မိူဝ်ႈဝၼ်းတီႈ 10-11 ၼၼ်ႉ ၵူၼ်းဝၢၼ်ႈပၢင်ၵုတ်ႇ၊ ဝၢၼ်ႈပၢင်သေႃႉ၊ ဝၢၼ်ႈ မၢၼ်ႈဝႃႈလႄႈ ဝၢၼ်ႈၼႃးတီး ဢွၼ်ၵၼ်ပၢႆႈမႃး တီႈဝတ်ႉၵျွင်းႁွင်ႇဝၢၼ်ႈၸၢမ် ႁူဝ်ၵူၼ်း 336 ၵေႃႉ။ ဝၼ်းတီႈ 12 သမ်ႉ ၵူၼ်းဝၢၼ်ႈၼႃးသၢႆး၊ ဝၢၼ်ႈပၢင်ၶႅမ် ဢွၼ်ၵၼ်ပၢႆႈ ယူႇတီႈဝတ်ႉၵျွင်းမိူင်းမူႉ ႁူဝ်ၵူၼ်း 478 ၵေႃႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၵူၼ်းဝၢၼ်ႈသူပ်းမွၼ်း ဢွၼ်ၵၼ်ပၢႆႈမႃး တီႈဝတ်ႉၵုင်းၽြႃး 70 ၵေႃႉ။ ဝၼ်းတီႈ 13 သမ်ႉ ၵူၼ်းဝၢၼ်ႈပဵင်းထွမ်ႇ၊ ဝၢၼ်ႈၼမ်ႉပၢႆႇဢွၼ်ၵၼ်ပၢႆႈမႃး တီႈဝတ်ႉၵျွင်းႁွင်ႇ ဝၢၼ်ႈၸၢမ်ထႅင်ႈ ႁူဝ်ၵူၼ်း 113 ၵေႃႉ ၸဵမ်ၸိူဝ်းၼႆႉ ဝႃႈၼႆ။ ၵူၼ်းပၢႆႈၽေး ဢၼ်ပၢႆႈမႃးယူႇသွၼ်ႈဝႆႉတီႈဝတ်ႉၵျွင်း 4 တီႈ တေႃႈလဵဝ် ၵိုတ်းဝႆႉပဵၼ် ဝၢၼ်ႈသူပ်းမွၼ်း၊ ဝၢၼ်ႈပဵင်းထွမ်ႇ၊ ဝၢၼ်ႈၼမ်ႉပၢႆႇ၊ ဝၢၼ်ႈပၢင်ၶႅမ်၊ ဝၢၼ်ႈၼႃးသၢႆး၊ ဝၢၼ်ႈပၢင်ၵုတ်ႇလႄႈ ဝၢၼ်ႈၼႃးတီး ၸိူဝ်းၼႆႉ ဝႃႈၼႆ။ ၼွၵ်ႈလိူဝ်ၼၼ်ႉ ၼႂ်းဝၼ်းတီႈ 13/03/2018 သိုၵ်း TNLA တင်း RCSS/SSA လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းထႅင်ႈ ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ မီးၵူၼ်းမိူင်း မၢတ်ႇၸဵပ်းလႄႈ လူႉတၢႆ ၵမ်ႈၽွင်ႈ ယူႇတီႈႁွင်ႈၵၢၼ်ၾၢႆႇပွင်ႇ ၶၢဝ်ႇ TNLA ပိုၼ်ၽၢဝ်ႇဝႆႉၼင်ႇၼႆ။ Photo by Sai Yan Phay

['ၵၢၼ်သိုၵ်း']

2018-03-15T08:34:20

https://shannews.org/archives/3480

လုၵ်ႈၸၢႆးယွင်ႇမႃႈ ယွၼ်ႉယႃႈမဝ်းၵမ် လမ်းၾၼ်းပေႃႈတင်းမႄႈ – ပေႃႈတၢႆထင်တီႈ

လုၵ်ႈၸၢႆး ယွင်ႇမႃႈယိပ်းၽႃႉမိတ်ႈလမ်းၾၼ်း ပေႃႈမႄႈၸဝ်ႈၵဝ်ႇၶိုၼ်း တီႈၸႄႈဝဵင်းသီႇသႅင်ႇ ၸိုင်ႈတႆးပွတ်းၸၢၼ်း ၵေႃႉပဵၼ်ပေႃႈလႆႈလူႉတၢႆထင်တီႈ ဝႃႈၼႆ။ ၾၢင်ႁၢင်ႈ မိူဝ်ႈၽွင်းလုၵ်ႈၸၢႆး ဢဝ်လႅဝ်းၾၼ်း သႂ်ႇၵေႃႉပေႃႈလူႉတၢႆထင်တီႈ ဝၼ်းတီႈ 12/03/2018 ယၢမ်းၵၢင်ၶမ်ႈ မွၵ်ႈ 8 မူင်း ၸၢႆးထုၼ်းလိၼ်း(ႁွင်ႉ) ၵူဝ်ႇလိၼ်း ယူႇပွၵ်ႉသီႇရိ ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း လမ်းၾၼ်းပေႃႈတင်းမႄႈ ၵေႃႉပဵၼ်ပေႃႈ လူႉတၢႆထင်တီႈ။ ၵေႃႉပဵၼ်မႄႈ မၢတ်ႇၸဵပ်းႁၢဝ်ႈႁႅင်း ၵူၺ်းၵႃႈ ဢမ်ႇထိုင်တၢႆ လႆႈႁၢမ်သူင်ႇႁူင်းယႃလူင် ၸဝ်ႈၸၢမ်ႇထုၼ်း ဝဵင်းတူၼ်ႈ တီးၵႂႃႇ ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းသီႇသႅင်ႇ ၵေႃႉၼိုင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မၼ်းၸၢႆးၼႆႉ တိုၵ်ႉလုၵ်ႉ တီႈႁူင်းယႃပၢႆးၸႂ် တီႈတႃႈၵုင်ႈမႃး တၼ်းလႆႈ သၢမ်ဝၼ်းၵူၺ်း။ ယွၼ်ႉဝႃႈ မိူဝ်ႈၵူႈပွၵ်ႈ မၼ်းၸၢႆး ယွင်ႇမဝ်းယႃႈ လႄႈလႆႈသူင်ႇယူတ်းယႃတူဝ်တီႈႁူင်းယႃပၢႆးၸႂ်တႃႈၵုင်ႈ။ ဝၢႆးမၼ်းၸၢႆးပွၵ်ႈမႃးယူႇၶိုၼ်းႁိူၼ်းၼၼ်ႉ မၼ်းၸၢႆး တင်း ပေႃႈမၼ်း ၵႆႉၵႆႉၽိတ်းမေႃးထဵင်ၵၼ်ယူႇ” ဝႃႈၼႆ။ ယၢမ်းလဵဝ် ပလိၵ်ႈမၢၼ်ႈ ၵုမ်းၶင်တူဝ် ၸၢႆးထုၼ်းလိၼ်းဝႆႉသေ ပိုတ်ႇဢမူႉ(ၶၻီႊ) ၶႃႈႁႅမ်ၵူၼ်းတၢႆ ဝႆႉတီႈႁူင်းပလိၵ်ႈ ၸႄႈဝဵင်းသီႇသႅင်ႇ ဝႆႉယဝ်ႉ ဝႃႈၼႆ။ ၾၢႆႇပၵ်းတႃယႃႈမဝ်းၵမ်ၸိုင်ႈတႆး ၵေႃႈပိုၼ်ၽၢဝ်ႇဝႃႈ – ယႃႈမႃႉယႃႈမဝ်းၵမ်ၼႂ်းၸိုင်ႈတႆး လိူင်ႇၼမ်။ လုၵ်ႈဢွၼ်ႇ ဢႃယု 12 ၶူပ်ႇ ယင်းၵိၼ် ဝႃႈၼႆ။

['ယႃႈမဝ်းၵမ်']

2018-03-15T08:28:51

https://shannews.org/archives/3473

ၵူၼ်းမိူင်းပိုၼ်ႉတီႈ ႁူမ်ႈၵၼ် ယွၼ်းသူးပၼ် မႄႈၼမ်ႉတူႈ ႁႂ်ႈလႆႈလႆလွတ်ႈလႅဝ်း ဢႃယုယိုၼ်းယၢဝ်း

ပၢင်ယွၼ်းသူးပၼ် မႄႈၼမ်ႉတူႈ ႁႂ်ႈလႆႈလႆလွတ်ႈလႅဝ်း၊ ၵိုၵ်းလုမ်ႈၾႃႉ ၸတ်းႁဵတ်းတီႈၸႄႈဝဵင်းသီႇပေႃႉ မီးၵူၼ်းမိူင်းၶဝ်ႈႁူမ်ႈ 300 ပၢႆ။ ၵူၼ်းမိူင်း ႁူမ်ႈၵၼ် လွင်ႈပႄးဢၼ်ပႃးပၢႆႉလိၵ်ႈ ဢၼ်ၵူၼ်းမိူင်းႁူမ်ႈၵၼ် ယွၼ်းသူးပၼ်မႄႈၼမ်ႉတူႈ ဝၼ်းတီႈ 14/03/2018 ယၢမ်းၵၢင်ၼႂ် 9 မူင်း ထိုင် 11 မူင်း ၵူၼ်းမိူင်းၼႂ်းပိုၼ်ႉတီႈ၊ ၵေႃႁူမ်ႈသၢင်ႈ ၸဝ်ႈႁႆႈၸဝ်ႈၼႃး ၸိုင်ႈတႆး၊ ၸုမ်းၵူၼ်းၼုမ်ႇလႄႈ ၸုမ်းတူင်ႉၼိုင်တူင်ႇဝူင်းတႆး ႁူမ်ႈၵၼ်သေ ၸတ်းႁဵတ်းပၢင်ယွၼ်းသူးပၼ် မႄႈၼမ်ႉတူႈ တီႈႁိမ်းၾင်ႇမႄႈၼမ်ႉတူႈ ဝၢၼ်ႈတႃႈလူင် ဢိူင်ႇၼႃးမၢၵ်ႇၶေႃ ၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ယွၼ်းသူႈပၼ် မႄႈၼမ်ႉတူႈ ႁႂ်ႈလႆႈလႆၵိုၵ်းၵမ်ႇၽႃႇ၊ ႁႂ်ႈမႄႈၼမ်ႉတူႈလႆႈမူတ်းသႂ်လႄႈ ပဵၼ်ၼိူဝ်ႉလိူတ်ႈသၢႆၸႂ် တႃႇၵူၼ်းမိူင်းတႆး ဝႃႈၼႆ။ ပၢႆႉယွၼ်းသူးပၼ်မႄႈၼမ်ႉတူႈ ၸၢႆးထမ်းဢၢႆး ၽူႈပွင်ၵၢၼ် ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပိူင်လူင် မၼ်းတႄႉၵေႃႈ ဢၼ်ႁဝ်းယွၼ်းသူးပၼ်မႄႈၼမ်ႉၼႆႉ ယွၼ်ႉပိူဝ်ႈ ပိူၼ်ႈမႃးႁဵတ်းၾၢႆၼၼ်ႉၶႃႈယဝ်ႉ ။ ယွၼ်ႉဝႃႈ ပိူၼ်ႈ မႃးသၢင်ႈၾၢႆယႄးယႂႃႇတွၼ်ႈၼိူဝ်ၼႆလႄႈ ၼမ်ႉတေထူမ်ႈဝၢၼ်ႈတႃႈလူင် ႁဝ်းၶႃႈ ၸင်ႇလႆႈႁူမ်ႈၵၼ် ၸတ်းႁဵတ်း ပၢင်ယွၼ်းသူးမႄႈၼမ်ႉတူႈ။ တေလႆႈဝႃႈ ပဵၼ်ပွၵ်ႈၵမ်း 4 ယဝ်ႉ” ဝႃႈၼႆ။ ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်း ဢွၼ်တၢင်းတႄႉ ယိူင်းဢၢၼ်းဝႆႉ တေႁူမ်ႈၵၼ် သၢၼ်ၶတ်းၼႄၵၢင်ၸႂ် တေႃႇၵၢၼ်ၵေႃႇသၢင်ႈၾၢႆ တီႈႁိမ်းၾင်ႇ ၼမ်ႉတူႈၼႆႉသေတႃႉ ယွၼ်ႉငဝ်းလၢႆး ဢမ်ႇပၼ်မႃး။ ထႅင်ႈၾၢႆႇၼိုင်ႈၵေႃႈ တပ်ႉသိုၵ်းလူင်ပွင်ၸိုင်ႈမၢၼ်ႈသမ်ႉ ဢဝ်ႁႅင်းသိုၵ်းၶဝ်ထိုင်ၼႂ်းဝၢၼ်ႈဝႃႈမႃး ၸႅၵ်ႇယႃႈယႃပၼ်ၵူၼ်းဝၢၼ်ႈ။ ၵွပ်ႈၼႆလႄႈ ဝူၼ်ႉထိုင်လွင်ႈႁူမ်ႇ လူမ်ႈၵူၼ်း ဝၢၼ်ႈ။ ၵူၺ်းတႅမ်ႈလိၵ်ႈသႂ်ႇတီႈၽႅၼ်ႇၶၢဝ်ဝႃႈ “ ႁႂ်ႈၵိုတ်းယိုတ်းၵၢၼ်သၢင်ႈၾၢႆ ၼိူဝ်မႄႈၼမ်ႉတူႈ” ။ တဵၵ်းႁၢင်ႈၽႃႇမိုဝ်း သႂ်ႇၼိူဝ်ၽႅၼ်ႇၶၢဝ်သေ မၢတ်ႇသႂ်ႇတီႈႁူဝ် သၢၼ်ၶတ်းၵၢၼ်သၢင်ႈၾၢႆ လူၺ်ႈလၢႆးၵတ်းယဵၼ် ဝႃႈၼႆ။ ၾၢင်ႁၢင်ႈ ၵူၼ်းမိူင်းၶဝ်ႈႁူႈ ပၢင်ယွၼ်းသူးမႄႈၼမ်ႉတူႈ ပၢင်ယွၼ်းသူးပၼ် မႄႈၼမ်ႉတူႈၼႆႉ မီးၽူႈယႂ်ႇၵူၼ်းလူင် ၼႂ်းပိုၼ်ႉတီႈ၊ ပူႇႁဵင်၊ ပႃႇတီႇႁူဝ်သိူဝ်လႄႈ ၵေႃႁူမ်ႈသၢင်ႈ ၸဝ်ႈႁႆႈၸဝ်ႈၼႃး ၸိုင်ႈတႆး မွၵ်ႇလၢတ်ႈၶေႃႈၵႂၢမ်း။ လိူဝ်ၼၼ်ႉ လွင်ႈပႄးဢၼ်ပႃး ပၢႆႉလိၵ်ႈ ဢၼ်ၵူၼ်းမိူင်းႁူမ်ႈၵၼ် ယွၼ်း သူးပၼ်မႄႈၼမ်ႉတူႈ ဝႃႈၼႆ။ ၵူၼ်းမိူင်းႁူမ်ႈၵၼ် တႅမ်ႈလိၵ်ႈသႂ်ႇၼိူဝ်ၽႅၼ်ႇၶၢဝ် သၢၼ်ၶတ်း “ ႁႂ်ႈၵိုတ်းယိုတ်းၵၢၼ်ၵေႃႇသၢင်ႈၾၢႆ ၼိူဝ်မႄႈၼမ်ႉတူႈ” လႄႈ တဵၵ်းႁၢင်ႈၽႃႇမိုဝ်း သႂ်ႇၼိူဝ်ၽႅၼ်ႇၶၢဝ် ၾၢႆဢၼ်တေသၢင်ႈၼိူဝ်မႄႈၼမ်ႉတူႈ တေမီးလၢႆလၢႆဢၼ်- ၾၢႆယႄးယႂႃႇတွၼ်ႈၵၢင် (ဢလႄႇယႄးယႂႃႇ) သၢင်ႈၼႂ်းၸႄႈဝဵင်းၼွင်ၶဵဝ်၊ ၾၢႆယႄး ယႂႃႇတွၼ်ႈၼိူဝ် (ဢထႅတ်ႉယႄးယႂႃႇ) သၢင်ႈၼႂ်းၸႄႈဝဵင်းၵျွၵ်ႉမႄး၊ ၾၢႆလီလူႉ ၸႄႈဝဵင်းသီႇပေႃႉလႄႈ ၼႂ်းမိူင်းမၢၼ်ႈ တိူင်းတႃႈလိူဝ်ႇ တွၼ်ႈၵၢင် သမ်ႉ ၾၢႆယႄးယႂႃႇလႄႈ ၾၢႆတီးတုတ်ႉ ၸဵမ်ၸိူဝ်းၼႆႉ။ သင်ၸိူဝ်ႉဝႃႈ သၢင်ႈၾၢႆယႄးယႂႃႇတွၼ်ႈၼိူဝ် ၼႂ်းၸႄႈဝဵင်းၵျွၵ်ႉမႄးၼၼ်ႉၸိုင် ၵူၼ်းဝၢၼ်ႈတႃႈလူင် ၼႂ်းၸႄႈဝဵင်း သီႇပေႃႉ ဢၼ်ယူႇၾၢႆႇတႂ်ႈၾၢႆယႄးယႂႃႇ(ၼိူဝ်) တေထူပ်းၺႃးၽေးၼမ်ႉထူမ်ႈၼမ်ႉလုပ်ႇ တီႈလိၼ်ၽုၵ်ႇသွမ်ႈလႄႈ သူၼ်ႁႆႈၼႃးၵူၼ်းမိူင်း တင်းၼမ်လၢႆ တေတူၵ်းတႂ်ႈၼမ်ႉမူတ်း ဝႃႈၼႆ။ Photo By Thum Ai

['သုၼ်ႇလႆႈၵူၼ်း']

2018-03-15T07:03:42

https://shannews.org/archives/3471

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 15/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.47 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.62 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 15/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 14/03/2018 ငိုၼ်းထႆး 1 ဝၢတ်ႇ = 42.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-03-15T06:27:48

https://shannews.org/archives/3465

ပၢင်ပွႆးပီၵွၼ်းငိုၼ်း တိူၵ်ႈသွၼ်လိၵ်ႈ ဝတ်ႉၵွင်းမူးၶမ်း ဝဵင်းမူႇၸေႊ

ပၢင်ပွႆးပီၵွၼ်းငိုၼ်း ၶုၵ်းထူပ်းယွင်ႈၵုၼ်းယေႃးမုၼ် တိူၵ်ႈသွၼ်လိၵ်ႈဝတ်ႉၵွင်းမူးၶမ်း ဝဵင်းမူႇၸေႊ မိူင်းတႆးပွတ်းႁွင်ႇ။ မီးသြႃႇၸဝ်ႈလူင်/ ၸဝ်ႈတူၼ်ၶူးမဵတ်ႉတႃႇထမ်ႇမတေႇသၼႃႇ ႁေႃးထမ်းတြႃးလႄႈ ပၢင်တၢၼ်ႈၶႆႈ ၼႂ်းပၢင်ပွႆး။ ႁူင်းႁဵၼ်းၶေႃႊလိၵ်ႊသႃရိပုတ်ႉတ ဝၼ်းတီႈ 17-19/03/2018 ၶၢဝ်းတၢင်း 3 ဝၼ်းၼႆႉ တေမီးပၢင်ပွႆးပီၵွၼ်းငိုၼ်း (ၶွပ်ႈၶူပ်ႇ 25 ပီ) တိူၵ်ႈသွၼ်လိၵ်ႈ ဝတ်ႉၵွင်းမူးၶမ်း ဝဵင်းမူႇၸေႊ ၸႄႈတွၼ်ႈမူႇၸေႊ ၸိုင်ႈတႆးပွတ်းပွင်ႇ။ ၼႂ်းပၢင်ပွႆးၼႆႉ တေမီးသင်ၶၸဝ်ႈတူၼ်ၸိုဝ်ႈလိုဝ်းယႂ်ႇ ၼႂ်းမိူင်းတႆးဢိၵ်ႇမိူင်းမၢဝ်း မႃးမဵတ်ႉတႃႇထမ်းမတေႇသၼႃႇ။ မီးၽူႈလူင်ႉလႅၼ်ႇပၢႆးပိုၼ်း ဢိၵ်ႇတူင်ႇဝူင်းၵူၼ်းၸိူဝ်းၼႆႉ မႃးဢုပ်ႇလၢတ်ႈတၢၼ်ႈၶႆႈ ပၼ်တၢင်းႁူႉတၢင်းႁၼ်-ၼႆယဝ်ႉ။ ၽူႈၸွႆႈၵၢၼ် ၾၢႆႇပၢႆးပၺ်ၺႃ ၸဝ်ႈၶူးၻွၵ်ႊတိူဝ်ႊ မႁႃႇပၺ်းၺႃး လၢတ်ႈဝႃႈ- ” ၼႂ်းဝတ်ႉၵွင်းမူးၶမ်းၼႆႉ မီးႁူင်းႁဵၼ်းသင်ၶ၊ မီးႁူင်းႁဵၼ်းၶေႃႊလိၵ်ႊ။ ႁူင်းႁဵၼ်းသင်ၶၼႆႉပဵၼ် ႁူင်းႁဵၼ်းဢၼ်တေႁၢင်ႈႁႅၼ်း ၶိုၼ်ႈၶေႃႊလိၵ်ႊ။ ႁူင်းႁဵၼ်းသင်ၶၼႆႉ မီး 4 ၸၼ်ႉ- ၸၼ်ႉဢွၼ်၊ ၸၼ်ႉငဝ်ႈ၊ ၸၼ်ႉၵၢင်၊ ၸၼ်ႉသုင်။ ၼႂ်းသီႇၸၼ်ႉၼႆႉ လိူဝ်သေလိၵ်ႈမုၼ်ၸဝ်ႈ လိၵ်ႈပႃႇလိ၊ ၾိင်ႈထုင်းပုတ်ႉထ၊ လႆႈသွၼ်ပႃးပၢႆးၼပ်ႉ၊ လိၵ်ႈဢိင်းၵလဵတ်ႈ၊ လိၵ်ႈမၢၼ်ႈၸိူဝ်းၼႆႉ။ ပေႃးယဝ်ႉသီႇၸၼ်ႉ ၼႂ်းႁူင်းႁဵၼ်းသင်ၶၼၼ်ႉယဝ်ႉ တေလႆႈၶိုၼ်ႈ Diploma တီႈၶေႃႊလိၵ်ႉ ၶၢဝ်းတၢင်း 2 ပီ၊ သိုပ်ႇၼၼ်ႉၶိုၼ်ႈၸၼ်ႉၸွမ် B.A တႃႇ 3 ပီ၊ ၸၼ်ႉၸွမ် B.A ၵေႃႈမီးၼႂ်းဝတ်ႉၼႆႉၼင်ႇၵဝ်ႇ”-ဝႃႈၼႆ။ ၸဝ်ႈၶူးၻွၵ်ႊတိူဝ်ႊ မႁႃႇပၺ်းၺႃး မၼ်းၸဝ်ႈသိုပ်ႇလၢတ်ႈဝႃႈ- “ၶေႃႊလိၵ်ႊၼႆႉ ပိုတ်ႇမႃးၸဵမ်မိူဝ်ႈပီ 2013 ၊ ပဵၼ်ၸၼ်ႉၸွမ်သင်ၶ၊ မိူဝ်ႈဢွၼ်တၢင်းပိုတ်ႇ Diploma (ၸၼ်ႉၸွမ်ဢွၼ်ႇ) တႃႇႁၢင်ႈႁႅၼ်းၶိုၼ်ႈၸၼ်ႉၸွမ်၊ မိူဝ်ႈလဵဝ်ပိုတ်ႇပႃး ၸၼ်ႉၸွမ် B.A ၊ ၸၼ်ႉၸွမ် B.A ၼႆႉ မီးလၵ်းသုတ်ႇ 3 ပီ၊ တေလႆႈၶိုၼ်ႈ Diploma 2 ပီဢွၼ်တၢင်း။ ပီၼႆႉ တေမီးၸဝ်ႈဢၼ်ၶဝ်ႁဵၼ်းၸၼ်ႉၸွမ် တီႈၼႆႈသေ တေဢွင်ႇပူၼ်ႉၸုပ်ႈႁႅၵ်ႈ၊ ပေႃးလိူၼ်မေႊၼႆႉ တေႁပ်ႉၸုမ်ႈၶူးဢွၼ်တၢင်းသုတ်း”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ တွၼ်ႈပၢင်ထမ်းမတေႇသၼႃႇၼၼ်ႉ ဝၼ်းတီႈ 17/03/2018 (လိူၼ်ႁႃႈမႂ်ႇ 1 ၶမ်ႈ) ၵၢင်ၶမ်ႈယၢမ်း 7 မူင်း၊ ၸဝ်ႈသြႃႇဝၼ်ႇၼိတ မႁႃႇသတ်ႉထမ်ႇမၸေႃးတိတၸ၊ ၵျွင်းသႅင် မိူင်းဝၼ်း၊ မဵတ်ႉတႃႇပွၼ်ႈထမ်းတြႃးပၼ် ပီႈၼွင်ႉၵူၼ်းမိူင်း ၽူႈၶဝ်ႈႁူမ်ႈပၢင်ပွႆး။ ဝၼ်းတီႈ 18/03/2018 (လိူၼ်ႁႃႈမႂ်ႇ 2 ၶမ်ႈ) ၵၢင်ၶမ်ႈယၢမ်း 7 မူင်း၊ ၸဝ်ႈတူၼ်သုၶမိၼ်ႇတ (ၸဝ်ႈသုၶမ်း) ဢၵ်ႉၵမႁႃႇၵမ်ႇမတ်ႉထႃႇၼႃႇၸရိယ ဝတ်ႉလွႆတိုင်ၶမ်း ဝဵင်းမူႇၸေႊ၊ မဵတ်ႉတႃႇထမ်းတြႃး။ ဝၼ်းတီႈ 19/03/2018 (လိူၼ်ႁႃႈမႂ်ႇ 3 ၶမ်ႈ) ၵၢင်ၶမ်ႈယၢမ်း 7 မူင်း၊ ၸဝ်ႈၶူးမႁေႃႇသထႃႇလင်ႇၵႃႇရ မႁႃႇၵၼ်ႇထဝႃႇၸၵပၼ်ႇတိတ ဝတ်ႉဢွင်ႇၶျၢမ်းသႃႇ ဝဵင်းပၢင်တူႈ၊ မဵတ်ႉတႃႇထမ်းတြႃး။ တွၼ်ႈပၢင်ဢုပ်ႇၶႆႈ/ပၢင်တၢၼ်ႈၶႆႈၼၼ်ႉ ဝၼ်းတီႈ 17/03/2018 ၵၢင်ဝၼ်းယၢမ်း 11:30-12:30 မူင်း၊ မႄႈၶူးၶိူဝ်းသႅၼ် ဝဵင်းတူၼ်ႈတီး။ ၵၢင်ဝၼ်းယၢမ်း 12:30-13:30 မူင်း၊ Dr.ၸဝ်ႈၶူးဝႃးတိုၼ်းတႆး၊ မႁႃႇသတ်ႉထမ်ႇမၸေႃးတိၵထၸ ဝတ်ႉၵွင်းႁေႃၶမ်း မိူင်းမၢဝ်း။ ဝၼ်းတီႈ 18/03/2018 ၵၢင်ဝၼ်းယၢမ်း 11:30-12:30 မူင်း၊ ၸရေးၸၢႆးၵေႃႇမိူင်း ဝၢၼ်ႈၼမ်ႉပႅၼ်ႈ မိူင်းသီႇပေႃႉ။ ဝၢႆးဝၼ်းယၢမ်း 12:30-13:30 မူင်း၊ ၸဝ်ႈၶူးသီႇရိထမ်ႇမ ဝတ်ႉၾႃႉဝဵင်းဢိၼ်း။ ဝတ်ႉၵွင်းမူးၶမ်း ဝဵင်းမူႇၸေႈၼႆႉ ပူၵ်းတင်ႈမႃးမိူဝ်ႈပီ ၶရိတ်ႉ 1910 ၼီႈ (မႅၼ်ႈမိူဝ်ႈပီသႃသၼႃ 2453 ၼီႈ)။ တိူၵ်ႈသွၼ်လိၵ်ႈ တင်ႈမႃးမိူဝ်ႈပီ 1992 ၊ မႅၼ်ႈမိူဝ်ႈပီသႃသၼႃ 2535 ၼီႈ၊ လိူၼ်ပႅတ်ႇမႂ်ႇ 5 ၶမ်ႈ။ ထိုင်မႃးပီ 2000 ပိုတ်ႇပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ။ 02/07/2008 ၵေႃႇတင်ႈတိူၵ်ႈသွၼ်လိၵ်ႈ ႁူင်းႁဵၼ်းသင်ႇၶ ။ 24/04/2013 ၵေႃႇတင်ႈႁူင်းႁဵၼ်းၶေႃႊလိၵ်ႊသႃရိပုတ်ႉတ- ၼႆယဝ်ႉ။

['ၾိင်ႈငႄႈၾိင်ႈထုင်း']

2018-03-15T06:05:05

https://shannews.org/archives/3462

ၸုမ်းတူင်ႉၼိုင်တူင်ႇဝူင်းတႆးၼႂ်းမိူင်းထႆး ႁူမ်ႈၵၼ်ၶွတ်ႇၽွတ်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး TNPCE

ၸုမ်းတူင်ႉၼိုင်တူင်ႇဝူင်းတႆးၼႂ်းမိူင်းထႆး ႁူမ်ႈၵၼ်ၶွတ်ႇၽွတ်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး TNPCE

['Uncategorized']

2018-03-15T03:13:29

https://shannews.org/archives/3452

ပၢင်ဢုပ်ႇၶႆႈလွင်ႈလိၵ်ႈလူင်လႄႈ ၽႃသႃလိၵ်ႈလၢႆးတႆး

ပိူဝ်ႈတႃႇၵဵပ်းႁွမ်တွမ်ၶွၼ်ႈလိၵ်ႈလူင် တႃႇမေႃလိၵ်ႈလူင်ၶဝ်လႄႈ ၵူၼ်းၼုမ်ႇႁုၼ်ႈသႅၼ်းလင် တေလႆႈႁဵၼ်းႁူလႄႈ သိုပ်ႇ တေႃႉတႆႇၶပ်းၶိုင်ၵႂႃႇမိူဝ်းၼႃႈၼၼ်ႉ တီႈငဝ်ႈငုၼ်းသုၼ်ၵၢင်ႁဵၼ်းႁူႉ လွင်ႈၾိင်ႈငႄႈတႆးမိူင်းမႄႈႁွင်ႈသွၼ် လႆႈၸတ်းပၢင် ဢုပ်ႇၶႆႈၵႂႃႇ 2 ဝၼ်း။ မိူဝ်ႈဝၼ်းတီႈ 12 ၼၼ်ႉ တၢင်းသုၼ်ၵၢင်လဵပ်ႈႁဵၼ်းလွင်ႈတႆး တီႈၸႄႈမိူင်းမႄႈႁွင်ႈသွၼ် လႆႈၸတ်းပၢင်ပိုတ်ႇႁူဝ်ၶေႃႈ ဢုပ်ႇၶႆႈလွင်ႈလိၵ်ႈလၢႆးပၢႆပေႇ၊ ႁူမ်ႈၵဵပ်းသၢႆမၢႆလိၵ်ႈလူင်လႄႈပၢင်သွၼ်လၢႆးတႅမ်ႈ Academic Writing တီႈသုၼ်ၵၢင် ႁဵၼ်းႁူႉလွင်ႈၾိင်ႈငႄႈတႆး မိူင်းမႄႈႁွင်ႈသွၼ် ၸိုင်ႈထႆးလႄႈဝၼ်းႁႅၵ်ႈ တီႈ 12 ၼၼ်ႉ မီးမေႃလိၵ်ႈလူင် ၼႂ်းၸႄႈ တွၼ်ႈဝဵင်းမႄႈႁွင်ႈသွၼ် ၶဝ်ႈႁူမ်ႈသၢဝ်းပၢႆသေဢုပ်ႇၶႆႈ လွင်ႈလၢႆးၶူင်တႅမ်ႈလိၵ်ႈလူင်ဢၢၼ်ႇ လိၵ်ႈလူင်လႄႈဝၢင်ႈၽႅၼ် တႃႇၶူၼ်ႉသွၵ်ႈႁႃၵဵပ်းႁွမ်လိၵ်ႈလူင် ၸွမ်းၼင်ႇယိုၼ်းၶိုတ်းလႆႈၸိူဝ်းမီးယူႇၸွမ်းဝတ်ႉ ၸွမ်းဝႃး ၼႂ်းမိူင်းမႄႈႁွင်ႈသွၼ်။ ထိုင်မႃးဝၼ်းတီႈ 13 သမ်ႉဢၼ်တၢင်းသုၼ်ၵၢင်လဵပ်ႈႁဵၼ်းလွင်ႈတႆး တီႈၸႄႈဝဵင်းမႄႈႁွင်ႈသွၼ်လႆႈဝွၵ်ႇၸိူၼ်းဝႆႉ တၢင်းၵဵင်းမႆႇ ၸိူင်ႉၼင်ႇ ၸဝ်ႈပၢႆးပိုၼ်း ၶူးမႂ်ႁွင်း တႆးတုမ်ၵႅၼ်ႇ လႄႈၽူႈလူင်ႉလႅၼ်ႇၾၢႆႇလိၵ်ႈလၢႆးတႆး ၶူးသၢႆလိူၼ် ၶမ်းလႄႈၸၢႆးသႅင်ယ ၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇ လႆႈမႃးဢုပ်ႇၶႆႈၼႄလွင်ႈပိုၼ်းတႆး လွင်ႈလိၵ်ႈလၢႆးလႄႈ လွင်ႈၽႃးသႃၵႂၢမ်းလၢတ်ႈလိၵ်ႈလၢႆးတႆး။ ၵမ်းၼႆႉပဵၼ်ပွၵ်ႈၵမ်းဢွၼ်တၢင်းသုတ်း ဢၼ်တၢင်းသုၼ်ၵၢင်လဵပ်ႈႁဵၼ်းလွင်ႈတႆး တီႈၸႄႈမိူင်းမႄႈႁွင်ႈသွၼ်ၼႆႉပဵၼ် ၵမ်းႁႅၵ်းသုတ်း တင်ႈတႄႇပိုတ်ႇသုၼ်ၼႆႈမႃးလႆႈ 3 ပီလႄႈ တိုၵ်ႉပဵၼ်ၽွင်းသၢင်ႈႁူင်းႁေႃပိုၼ်း ႁူင်းတူၺ်းလိၵ်ႈ ဢိၵ်ႇတင်း တီႈႁဵၼ်းႁူႉၵၢၼ်ၽုၵ်ႇသွမ်ႈလႄႈတီႈၶူၼ်ႈၶႆႈႁႃ တၢင်းႁူႉၵူႈလွင်ႈလွင်ႈၵဵဝ်ႇလူၺ်ႈလွင်ႈတႆး။ ၼႂ်းပၢင်ဢုပ်ႇၶႆႈလွင်ႈလိၵ်ႈလၢႆးပၢႆပေႇ၊ ႁူမ်ႈၵဵပ်းသၢႆမၢႆလိၵ်ႈလူင်ၵမ်းၼႆႉ မီးၸၢႆးသႅင်ဝၼ်း ဢၼ်တိုၵ်ႉႁဵၼ်းၻွၵ်ႉတိူဝ်ႊ ယူႇတီႈၸၼ်ႉၸွမ်ၵဵင်းမႆႇလႄႈ ဢႃးၸၢၼ်ၵႄး ၸရေးသိူဝ်ၶၢၼ်ႇၾႃႉ ပဵၼ်ၽူႈၶပ်း ၶိုင်ၵၢၼ်လႄႈၵႅဝ်ပၢင်။ ဢႃၸၢၼ်ၵႄး ၸရေးသိူဝ်ႇၶၢၼ်ႇၾႃႉ ပိုတ်ႇလၢတ်ႈဝႃႈ – ၼင်ႇႁိုဝ်သုၼ်ၼႆႉ တေပဵၼ်ငဝ်ႈငုၼ်းသုၼ်ၵၢင် တႃႇပီႈၼွင်ႉ တႆးလႄႈပဵၼ်တီႈ လဵပ်ႈႁဵၼ်းလွင်ႈၾိင်ႈငႄႈလိၵ်ႈလၢႆး ၵူႈပၢႆးပၢႆးၼၼ်ႉ တေၶွမ်ႈတုမ်ႁူမ်ႈႁႅင်း တင်း ပီႈၼွင်ႉတႆးၵူႈတီႈတီႈ ၽူႈမီးတၢင်းႁူႉပၺ်ၺႃလူႈလွင်ႈလွင်ႈသေ ၶဵၼ်ႇသၢင်ႈလေႃႇလွမ်ႁႂ်ႈပဵၼ်တီႈ ၵူၼ်းႁုၼ်ႈသႅၼ်းၼုမ်ႇမႂ်ႇၶဝ် တေလႆႈလဵပ်ႈ ႁဵၼ်းႁူႉပွင်ႇ မႅတ်ႇပႅင်းႁၵ်ႉသႃ တေႃႉတႆႇၶႆႈသိုပ်ႇ ပုတ်ႈတိၼ်တၢင်မိုဝ်းၵႂႃႇ မိူဝ်းၼႃႈၶၢဝ်းႁိုင်ၼႆယဝ်ႉ။ ၸၢႆးသႅင်ဝၼ်း ဢၼ်တိုၵ်ႉႁဵၼ်းၻွၵ်ႉတိူဝ်ႊယူႇတီႈၸၼ်ႉၸွမ်ၵဵင်းၵဵင်းမႆႇ ၵေႃႉပဵၼ်လုၵ်ႈၼွင်ႉပွင်ႈပၢႆ ၸဝ်ႈၶူးလူင် ပႃမွၵ်ႉၶ ၻွၵ်ႉတိူဝ်ႊသႃမိ ၶမ်းမၢႆ ဢၼ်လႆႈႁူမ်ႈၸတ်းပၢင်ၵုမ်းၼႆႉ ပိုတ်ႇလၢတ်ႈဝႃႈ ပိူဝ်ႈတႃႇႁႂ်ႈလိၵ်ႈလူင် တႆးႁဝ်း တေၶိုၼ်ႈသင်ႉလၵ်းသုင်ၼၼ်ႉ တေပႆၸွမ်းႁွႆးတိၼ်ၻွၵ်ႉတိူဝ်ႊသႃမိ ၶမ်းမၢႆ တူၼ်ၸဝ်ႈၶူးလူင်ႁဝ်းသေ ယုၵ်ႉယွင်ႈမေႃ လိၵ်ႈလူင်တႆးႁဝ်းၵႂႃႇၼႆယဝ်ႉ။ သုၼ်ၵၢင်လဵပ်ႈႁဵၼ်းလွင်ႈတႆးတီႈၸႄႈမိူင်းမႄႈႁွင်ႈသွၼ်ၼႆႉ ပိုၼ်ႉတီႈၼႃႈလိၼ်တၢင်းၵႂၢင်ႈမီး 7 ႁႆႈသေ ၻွၵ်ႉတိူဝ်ႊ ၸရုၼ်ႊ ၶမ်းၼူၼ်ႊတႃ ပဵၼ်ၸဝ်ႈတႃႇၼ မွပ်ႈတၢၼ်းပၼ်တီႈလိၼ်ၼႆႉပိူဝ်ႈတႃႇပိုတ်ႇပဵၼ် သုၼ်ၵၢင်လဵပ်ႈႁဵၼ်း လွင်ႈတႆး တီႈၸႄႈမိူင်းမႄႈႁွင်ႈသွၼ်ၼႆႉၼၼ်ႉယဝ်ႉ။

['ၾိင်ႈငႄႈၾိင်ႈထုင်း']

2018-03-14T15:31:08

https://shannews.org/archives/3447

ၾႆးမႆႈဝတ်ႉဝိႁၢရ် မွၵ်ႇတွင်း ၸႄႈဝဵင်းသီႇပေႃႉ လူႉသုမ်းသွင်ႁဵင်သႅၼ်ပၢႆ

ၾႆးမႆႈဝတ်ႉဝိႁၢရ် မွၵ်ႇတွင်း ၸႄႈဝဵင်းသီႇပေႃႉ လူႉသုမ်းသွင်ႁဵင်သႅၼ်ပၢႆ

['Uncategorized']

2018-03-14T11:35:59

https://shannews.org/archives/3441

ႁႅင်းၵၢၼ်ယၢၼ်မိူင်း ၸိူဝ်းဢႃယုဝတ်းဝႂ်တေမူတ်းၼႂ်းလိူၼ်ၼႆႉ ႁႂ်ႈသႂ်ႇၸႂ်တေႃႇဝႆးဝႆး

ႁွင်ႈၵၢၼ်ၾၢႆႇၸတ်းႁႃၵၢၼ် ဝဵင်းၵဵင်းမႆႇ ၾၢၵ်ႇထိုင်ပေႃႈလဵင်ႉ/မႄႈလဵင်ႉလႄႈ ႁႅင်းၵၢၼ်ၸိူဝ်းယိပ်း ဝႂ်သီၶွင်ႇ ဢၼ်ၵႂႃႇထတ်းထွင်ၵူၼ်းၵိုၵ်းမိူင်း ႁဵတ်းမႃးပပ်ႉၶၢမ်ႈမိူင်း Passport သီလႅင်၊ သီၶဵဝ် ဢၼ်ဢႃယုတေမူတ်း ၼႂ်းဝၼ်းတီႈ 31/03/2018 ႁႂ်ႈဢွၼ်ၵၼ် ၵႂႃႇၶပ်းၶိုင်ၸွမ်းၼင်ႇၶၢဝ်း ယၢမ်းမၵ်းမၼ်ႈၼၼ်ႉဝႃႈၼႆ။ ၾၢင်ႁၢင်ႈ ႁႅင်းၵၢၼ်ယၢၼ်မိူင်း ၵႂႃႇပႂ်ႉႁဵတ်းဝတ်းဝႂ် တီႈမိူင်းထႆးတီႈၼိုင်ႈ ၸိူဝ်းဢၼ်ယိပ်းဝတ်းဝႂ်သီၶွင်ႇလႄႈ ဝႂ်ၸပ်းၵူႈ ဢၼ်လူင်ပွင်ၸိုင်ႈသိုၵ်း ႁဵတ်းပၼ် ဢၼ်ဢႃယုတေမူတ်း ဝၼ်းတီႈ 31/03/2018 ၼႆႉ ႁႂ်ႈၵႂႃႇတီႈတေႃႇဝႂ် သုၼ် One stop Service OSS ပိုၼ်ႉတီႈလႂ် ပိုၼ်ႉတီႈၼၼ်ႈ ၊ တွၼ်ႈတႃႇၵူၼ်းၸိူဝ်းယိပ်းပပ်ႉၶၢမ်ႈမိူင်း Passport သီၵမ်ႇ တင်းဝႂ်ၶႂၢင်ႉႁဵတ်းၵၢၼ်သီသွမ်ႇ ဢႃယုတေမူတ်းၵွၼ်ႇဝၼ်းတီႈ 31/03/ 2018 ၼႆႉသမ်ႉ – ဢွၼ်တၢင်းသုတ်းႁႂ်ႈၵႂႃႇယွၼ်းဝႂ်ႁပ်ႉႁွင်း လွင်ႈဝႃႈၵူၼ်းလႄႈ ၸိုဝ်ႈၼႂ်းပပ်ႉၼၼ်ႉ ပဵၼ်ၵူၼ်းၵေႃႉလဵဝ်ၵၼ်တီႈ လုမ်းၽွင်းတၢင်မၢၼ်ႈ ၼႂ်းမိူင်းထႆး၊ 2. ၵႂႃႇၵူတ်ႇထတ်းပၢႆးယူႇလီတီႈႁူင်းယႃ၊ 3. ၵႂႃႇဢဝ်ဝႂ်ႁပ်ႉႁွင်း တီႈၸတ်း ႁႃၵၢၼ်၊ 4. ၵႂႃႇတေႃႇဝီႊသႃႊတီႈတေႃးမေႃး 5. ၵႂႃႇတေႃႇဝႂ်ႁဵတ်းၵၢၼ် တီႈႁွင်ႈၵၢၼ်ၾၢႆႇၸတ်းႁႃၵၢၼ် ပိုၼ်ႉတီႈလႂ် ပိုၼ်ႉတီႈၼၼ်ႈ။ ၾၢင်ႁၢင်ႈ ႁႅင်းၵၢၼ်ယၢၼ်မိူင်း ၵႂႃႇပႂ်ႉႁဵတ်းဝတ်းဝႂ် တီႈမိူင်းထႆးတီႈၼိုင်ႈ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈ HRDF လၢတ်ႈတီႈၸုမ်း ၶၢဝ်ႇၽူႈတွႆႇ ႁွၵ်ႈဝႃႈ – “ မိူဝ်ႈလဵဝ်ႁူင်းယႃလၢႆတီႈၼႂ်းၵဵင်းမႆႇ ၸိုင်ႈထႆး မိူၼ်ၼင်ႇႁူင်းယႃ ၼၶွၼ်ႊၽိင်း၊ သၼ်သၢႆး၊ လွႆသၵဵတ်း၊ မႄႈဝၢင်း၊ ႁၢင် ၻူင်ႊ၊ သၼ်ပႃႇတွင်ႊ၊ လွႆလေႃႇ ၸိူဝ်းၼႆႉ။ လိူဝ်ၼၼ်ႉ ႁူင်းယႃ ႁၢင်ၻူင်ႊ၊ လွႆလေႃႇ၊ သၼ်ပႃႇတွင်းတႄႉႁပ်ႉၵူတ်ႇ ပၼ်ပႃးၵူၼ်းၼွၵ်ႈပိုၼ်ႉတီႈတၢင်ႇၸႄႈဝဵင်းသေ ၾၢႆႇမေႃယႃၶဝ် တေတႅမ်ႈမၢႆပၼ်ၼႂ်းဝႂ်ႁပ်ႉႁွင်း (ပရႃႊၵၼ်ႊ) ဝႃႈ ယူတ်းယႃတူဝ်လႆႈၼႂ်းႁူင်းယႃပိုၼ်ႉတီႈ ဢၼ်ႁဝ်းယူႇၸမ်ၼၼ်ႉ ” ဝႃႈၼႆ။ ၾၢင်ႁၢင်ႈ ႁႅင်းၵၢၼ်ယၢၼ်မိူင်း ၵႂႃႇပႂ်ႉႁဵတ်းဝတ်းဝႂ် တီႈမိူင်းထႆးတီႈၼိုင်ႈ ၼၢင်းၶမ်း ႁႅင်းၵၢၼ်ဢၼ်ၵႂႃႇတေႃႇဝတ်းဝႂ် လၢတ်ႈဝႃႈ – “ ၵႂႃႇႁဵတ်းဝတ်းၵေႃႈၵူၼ်းၼမ် လႆႈပႂ်ႉတင်းဝၼ်းတင်း ၶိုၼ်း ငိုၼ်းၵေႃႈသဵင်ႈၼမ် တုၵ်ႉၶၼႃႇၶႃႈ ယွၼ်းႁႂ်ႈၽူႈယႂ်ႇၵူၼ်းလူင်ႁဝ်းၶႃႈ ႁႃလၢႆးတၢင်း ၸွႆႈပၼ်ၵမ်ၸတႃၵူၼ်းတႆးႁဝ်းသေၵမ်းၶႃႈ ယူႇမိူင်းႁဝ်းၵေႃႈတုၵ်ႉၶ မိူင်းထႆးၵေႃႈတုၵ်ႉၶၼႃႇၶႃႈ ” ဝႃႈၼႆ။ မိူဝ်ႈလဵဝ် ဝတ်းဝႂ်ႁႅင်းၵၢၼ်ယၢၼ်မိူင်းၼႆႉ မီးယူႇလၢႆသႅၼ်း ၊ၸိူဝ်းဢၼ်ယိပ်းပပ်ႉၶၢမ်ႈမိူင်း သီၶဵဝ်ဢမ်ႇၼၼ်သီလႅင်လႄႈဝႂ်သီၶွင်ႇ။ ပပ်ႉသီလႅင်၊ သီၶဵဝ်လႄႈဝႂ်ႁဵတ်းၵၢၼ်သီသွမ်ႇ ။ ၸိူဝ်းဢၼ်မီးဝႂ်သီၶွင်ႇလႄႈ ပပ်ႉၶၢမ်ႈမိူင်းသီၵမ်ႇ ၼၼ်ႉ တေလႆႈလၢႆႈပဵၼ် ပပ်ႉၶၢမ်ႈမိူင်းသီလႅင် ဢမ်ႇၼၼ် သီၶဵဝ်ၼႆယဝ်ႉ။ Credit Photo to – Sai On One Lee

['ႁႅင်းငၢၼ်းၶၢမ်ႈမိူင်း']

2018-03-14T11:23:52

https://shannews.org/archives/3437

ၸၢတ်ႈၸိုင်ႈလုမ်ႈၾႃႉတူၵ်ႇတၵ်ႉဝႃႈ ၸၢဝ်းၶိူဝ်းၼႂ်းမိူင်းမၢၼ်ႈပႅင်းၸင်းၵၼ်ယွၼ်ႉ Facebook

ၽူႈလူင်ႉလႅၼ်ႇၾၢႆႇသုၼ်ႇလႆႈၵူၼ်း ၸၢတ်ႈၸိုင်ႈလုမ်ႈၾႃႉ တူၵ်ႇလၢတ်ႈဝႃႈ ၾဵတ်ႊသ်ၿုၵ်ႊၼႆႉ ပဵၼ်တူဝ်ၽႄ ထွႆႈၵႂၢမ်းလိူင်း ထွႆႈၵႂၢမ်းဢမ်ႇလီသေ ႁဵတ်းႁႂ်ႈပဵၼ်လွင်ႈပႅင်းၸင်းၵၼ်ၼႂ်းၸိူဝ်ႉၸၢတ်ႈ။ ၾၢင်ႁၢင်ႈ – ၵူၼ်းတိုၵ်ႉဢွၼ်ၵၼ်လဵၼ်ႈ Facebook သိုဝ်ႇၶၢဝ်ႇ Reuters ပိုၼ်ၽၢဝ်ႇမိူဝ်ႈဝၼ်းတီႈ 13/03/2018 ၼၼ်ႉဝႃႈ ၽူႈလူင်ႉလႅၼ်ႇၾၢႆႇသုၼ်ႇလႆႈၵူၼ်း ၸၢတ်ႈၸိုင်ႈလုမ်ႈၾႃႉ တူၵ်ႇတၵ်ႉဝႃႈ ၵူၼ်းမိူင်းမၢၼ်ႈၸႂ်ႉသိုဝ်ႇ Online ၼမ် ယွၼ်ႉၵၢၼ်ၸႂ်ႉ Facebook သေ သၢင်ႈလွင်ႈပႅင်းၸင်းၵၼ်ၼႂ်းၸိူဝ်ႉၸၢတ်ႈ။ မႃႊသူႊၵီႊ ၻႃႊရူႊသမၢၼ်ႊ ႁူဝ်ပဝ်ႈၽူႈၶူၼ်ႉသွၵ်ႈႁႃလွင်ႈပဵၼ်တႄႉမီးတႄႉၸၢတ်ႈၸိုင်ႈလုမ်ႈၾႃႉ ၾၢႆႇမိူင်း ႁူမ်ႈတုမ်မၢၼ်ႈ မႃႊသူႊၵီႊ ၻႃႊရူႊသမၢၼ်ႊ ႁူဝ်ပဝ်ႈၽူႈၶူၼ်ႉသွၵ်ႈႁႃလွင်ႈပဵၼ်တႄႉမီးတႄႉၸၢတ်ႈၸိုင်ႈလုမ်ႈၾႃႉ ၾၢႆႇမိူင်း ႁူမ်ႈတုမ်မၢၼ်ႈလၢတ်ႈဝႃႈ “ မိူဝ်ႈလဵဝ်ၵူၼ်းၼႂ်းမိူင်းႁူမ်ႈတုမ်မၢၼ်ႈ သူင်ၸႂ်ႉတိုဝ်းသိုဝ်ႇၼိူဝ်ဢွၼ်ႊလၢႆႊ (Online) ၼမ်မႃးတႄႉတႄႉသေ ႁဵတ်းႁႂ်ႈသူင်ႇၶေႃႈၵႂၢမ်း ထႃႉ ၊လႃႇလိူင်းၸိူင်းၸူးၵၼ်ငၢႆႈလႄႈ ႁဵတ်းႁႂ်ႈမီး လွင်ႈၽိတ်းမေႃးၵၼ်၊ တႅၵ်ႇယႅၵ်ႈၵၼ်၊ ပႅင်းၸင်းၵၼ်ၼမ်မႃးသေ ႁဵတ်းႁႂ်ႈဝၢၼ်ႈမိူင်းသုၵ်ႉယုင်ႈမႃး ” ဝႃႈၼႆ။ ၼၢင်းယၢင်ႊႁီႊလီႊ ၽူႈတူင်ႉၼိုင်သုၼ်ႇလႆႈၵူၼ်း ၸၢတ်ႈၸိုင်ႈလုမ်ႈၾႃႉ ၾၢႆႇမိူင်းမၢၼ်ႈ လၢတ်ႈဝႃႈ “ ယၢမ်းမိူဝ်ႈလဵဝ်ၼႆႉ ဢမ်ႇဝႃႈလူင်ပွင်ၸိုင်ႈ၊ ၸုမ်းတူင်ႉၼိုင်လၢႆၾၢႆႇၸိူဝ်းၼႆႉ ဢွၼ်ၵၼ်ၸႂ်ႉ Facebook ၼႂ်းၵၢၼ်သူင်ႇၶၢဝ်ႇ၊ သူင်ႇၶေႃႈမုလ်ႊ ထိုင်ၵူၼ်းဝၢၼ်ႈၵူၼ်းမိူင်း ၊ မၢင်ၸိူဝ်းၸႂ်ႉFacebook ပဵၼ်ၶိူင်ႈမိုဝ်းသေ သၢင်ႈလွင်ႈတႅၵ်ႇယႅၵ်ႈ လွင်ႈပႅင်းၸင်းၵၼ် ၸိူဝ်းၼႆႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ တၢင်းၾၢႆႇၸဝ်ႈၼႃႈတီႈ Facebook တႄႉပႆႇဢွၵ်ႇမႃးလၢတ်ႈသင် ၵူၺ်းၵႃႈ ဢၼ်မွတ်ႇယႃႉပႅတ်ႈဝီႊၻီႊဢူဝ်ႊလႄႈ ၶႅပ်းႁၢင်ႈဢၼ်ႁၢင်ႈၸႃႉႁၢင်ႈဝူၺ်ႇ ဢၼ်လီၵူဝ်၊ ၶေႃႈၵႂၢမ်းလိူင်းၸိူင်း ဢၼ်ႁဵတ်းႁႂ်ႈမီး လွင်ႈတႅၵ်ႇယႅၵ်ႈ ပိၵ်ႉပႅတ်ႈသဵၼ်ႈၸိုဝ်ႈ Account တီႈပိုၼ်ၽႄႈၶေႃႈမုလ်ႊလႄႈ ၶေႃႈၵႂၢမ်းဢၼ်ႁဵတ်းႁႂ်ႈမီးလွင်ႈ ပႅင်းၸင်းၵၼ် ၼႂ်းၸိူဝ်ႉၸၢတ်ႈၸိူဝ်းၼႆႉ လႆႈႁၼ်မႅၼ်ႈယူႇ – ၽူႈလူင်ႉလႅၼ်ႇၾၢႆႇ IT ၶဝ်လၢတ်ႈ။ Facebook ၼႆႉၵေႃႇတင်ႈမီးမႃး မိူဝ်ႈပီ 2004 ၽူႈၵေႃႇသၢင်ႈပဵၼ် Mark Zuckerberg။ ၽႄႈတိူၼ်းၶဝ်ႈ ၼႂ်းၵုၼ်ဢေႊသျိူဝ်ႊ မိူဝ်ႈပီ 2008 – 2009 ၸိူဝ်းၼႆႉ။ ၽူႈၶဝ်ႈၸႂ်ႉFacebook ၼႂ်းလုမ်ႈၾႃႉၼိုင်ႈဝၼ်း ၽတ်ႉ ၽဵင်ႇမီး 2 ႁဵင်လၢၼ်ႉၵေႃႉ ။ ၽူႈယိင်းၸႂ်ႉ Facebook ၼမ်လိူဝ်ၽူႈၸၢႆး လႆႈႁူႉၸွမ်းၶေႃႈမုလ်ႊ Facebook Company – ပိုၼ်ၽၢဝ်ႇဝႆႉ။

['ၵူႈလွင်ႈလွင်ႈ']

2018-03-14T11:02:27

https://shannews.org/archives/3433

ၵူၼ်းဝၢၼ်ႈ 28 ဝၢၼ်ႈ ၼႂ်းၸႄႈဝဵင်းပၢင်းတရႃႉ ႁူပ်ႉထူပ်းတၢင်းယၢပ်ႇၽိုတ်ႇ လွင်ႈၼမ်ႉၸႂ်ႉ/ၵိၼ်

ၵူၼ်းဝၢၼ်ႈ 28 ဝၢၼ်ႈ ဢၼ်မီးၼႂ်းၸႄႈဝဵင်းပၢင်းတရႃႉ ၸိုင်ႈတႆးပွတ်းၸၢၼ်း ႁူပ်ႉထူပ်းလွင်ႈယၢပ်ႇၽိုတ်ႇ ၼမ်ႉၸႂ်ႉၼမ်ႉၵိၼ် ၽွင်းၶၢဝ်းမႆႈ ဝႃႈၼႆ။ ၾၢင်ႁၢင်ႈ မိူဝ်ႈၽွင်း ၵူၼ်းမိူင်းတိုၵ်ႉတၢၵ်းၼမ်ႉ ၵူၼ်းပိုၼ်ႉတီႈ ၸၢဝ်းၶိူဝ်းတွင်ႇလိူဝ်း ၵေႃႉၼိုင်ႈလၢတ်ႈဝႃႈ “ ၼႂ်းၸႄႈဝဵင်းပၢင်းတရႃႉ ဢၼ်ပီႈၼွင်ႉတွင်ႇလိူဝ်းႁဝ်းယူႇ သဝ်း 28 ဝၢၼ်ႈၼႆႉ ႁူပ်ႉတၢင်းယၢပ်ႇၽိုတ်ႇလွင်ႈၼမ်ႉၸႂ်ႉၼမ်ႉၵိၼ် ပေႃးထိုင် ၶၢဝ်းမႆႈမႃးၼႆ ၼမ်ႉၸႂ်ႉၼမ်ႉၵိၼ် တႃႇၸႂ်ႉဢမ်ႇမီး။ ၵမ်ႈၼမ် ၵူၼ်းဝၢၼ်ႈဢၼ်ၺႃးလွင်ႈၼမ်ႉႁႅင်ႈသမ်ႉ ပဵၼ်တၢင်းပွတ်းၾၢႆႇၸၢၼ်းဝဵင်းလႄႈ ၾၢႆႇႁွင်ႇဝဵင်း။ တၢင်းၾၢႆႇၸၢၼ်းတႄႉ ၼမ်ႉႁႅင်ႈ ၸဵမ်မိူဝ်ႈလႂ်ယဝ်ႉ။ ပေႃးထိုင်မႃး ၶၢဝ်းမႆႈၸိုင် ၼမ်ႉၸႂ်ႉၼမ်ႉၵိၼ်ၼႆႉ ႁႅင်ႈတႃႇသေႇ ဢမ်ႇၵုမ်ႇထူၼ်ႈ” ဝႃႈၼႆ။ ၼႂ်းၸႄႈဝဵင်းပၢင်းတရႃႉၼႆႉ မၢင်ဝၢၼ်ႈၶုတ်းၼမ်ႉမေႃႇ လူင်းလိုၵ်ႉ 400 ထတ်းၵေႃႈ ဢမ်ႇၺႃးၼမ်ႉၵေႃႈယင်းမီး ဝႃႈၼႆ။ မၢင်ဝၢၼ်ႈ တႃႇတေလႆႈမီးၼမ်ႉၸႂ်ႉၼမ်ႉၵိၼ် လႆႈပၼ်ၶၢဝ်းယၢမ်း ၼိုင်ႈဝၼ်း 1 ၸူဝ်ႈမူင်း ထိုင် 2 ၸူဝ်ႈမူင်း၊ ဢွၼ်ၵၼ်ၵႂႃႇတၵ်းၼမ်ႉမႃးဝႆႉၸႂ်ႉ။ ၼႂ်းၸႄႈဝဵင်းပၢင်းတရႃႉၼႆႉ ပီႈၼွင်ႉတွင်ႇလိူဝ်း ယူႇသဝ်း တင်းမူတ်း 28 ဝၢၼ်ႈ ၵူၼ်းယူႇသဝ်း မီး 15,000 ၵေႃႉ ။ ပေႃးထိုင်မႃးၶၢဝ်းမႆႈၸိုင် ဢွၼ်ၵၼ်ထူပ်းတၢင်းယၢပ်ႇ လွင်ႈၼမ်ႉၵိၼ်ၼမ်ႉၸႂ်ႉ ယူႇတႃႇသေႇ ဝႃႈၼႆ။ ၶေႃႈမုလ်း – DVB

['သိင်ႇဝႅတ်ႉလွမ်ႉ']

2018-03-14T10:58:47

https://shannews.org/archives/3426

ၾႆးမႆႈဝတ်ႉဝိႁၢရ် မွၵ်ႇတွင်း ၸႄႈဝဵင်းသီႇပေႃႉ လူႉသုမ်းမွၵ်ႈ သွင်ႁဵင်သႅၼ်ပၢႆ

ၾႆးမႆႈဝတ်ႉဝိႁၢရ်မွၵ်ႇတွင်း ၸႄႈဝဵင်းသီႇပေႃႉ လွင်ႈၵူၼ်းမၢတ်ႇၸဵပ်းလူႉတၢႆ ဢမ်ႇမီး ၶူဝ်းၶွင် ၼႂ်းဝတ်ႉဝိႁၢရ်တႄႉ လႆႈလူႉ သုမ်းမႆႈၵႂႃႇၸွမ်းၾႆး ၵႃႈၶၼ်မွၵ်ႈ သွင်ႁဵင်သႅၼ်ပျႃး ဝႃႈၼႆ။ ၾၢင်ႁၢင်ႈ မိူဝ်ႈၽွင်းၾႆးတိုၵ်ႉမႆႈ ဝတ်ႉမွၵ်ႇတွင်း။ Photo by တႆးႁုၼ်ႈမႂ်ႇ ဝၼ်းတီႈ 13/03/2018 ယၢမ်းၵၢင်ၶိုၼ်း 10 မူင်း ၾႆးမႆႈဝတ်ႉဝိႁၢရ်လူင်မွၵ်ႇတွင်း ၼႂ်းၸႄႈဝဵင်းသီႇပေႃႉ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ယူႇၼိူဝ်သဵၼ်ႈတၢင်းၵႃး သီႇပေႃႉ- လႃႈသဵဝ်ႈ။ မီးၼႂ်းၵႄႈၵၢင်ဝၢၼ်ႈႁၢင်ၼႃးလႄႈ ဝၢၼ်ႈၼမ်ႉမႃႉ ၸႄႈဝဵင်းသီႇပေႃႉ။ ၾၢင်ႁၢင်ႈ မိူဝ်ႈၽွင်းၾႆးတိုၵ်ႉမႆႈ ဝတ်ႉမွၵ်ႇတွင်း။ ၸၢႆးလႃႉထူၺ်း ဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်မႆႈၵႂႃႇတႄႉ ပဵၼ်ၶၢဝ်းၵၢင်ၶိုၼ်း မွၵ်ႈ 10 မူင်း။ လွင်ႈမၢတ်ႇၸဵပ်းလူႉတၢႆ ဢမ်ႇမီးၵူၺ်းၵႃႈ ၶူဝ်းၶွင်ၼႂ်းဝတ်ႉတႄႉမႆႈမူတ်း။ ၵႃႈၶၼ်လူႉသုမ်းမွၵ်ႈ 2300 သႅၼ်ပျႃး။ ၵမ်ႈၼမ်တႄႉ ဝႃႈပဵၼ်ၾႆးတဵၼ်း” ဝႃႈၼႆ။ ဝၢႆးၾႆးမႆႈ။ Photo by တႆးႁုၼ်ႈမႂ်ႇ ဝတ်ႉဝိႁၢရ်မွၵ်ႇတွင်းၼႆႉ ပဵၼ်ဝတ်ႉဝိႁၢရ်သွင်ၸၼ်ႉ ၸၼ်ႉတႂ်ႈသမ်ႉ ၵေႃႇဢုတ်ႇဝႆႉ ၸၼ်ႉၼိူဝ်သမ်ႉ ၵင်ႈၽႃမႆႉ၊ သိူဝ်ႇ ပႅၼ်ႈ၊ ပဵၼ်ဝတ်ႉဝိႁၢရ်ဢၼ်ၵဝ်ႇၵႄႇလင်ၼိုင်ႈ ယၢၼ်ၵႆလႃႈသဵဝ်ႈ မွၵ်ႈ 22 လၵ်း၊ ယၢၼ်ၵႆသီႇပေႃႉမွၵ်ႈ 40 လၵ်း။ မီးၾၢႆႇၸဵင်ႇၸၢၼ်းဝၼ်းဢွၵ်ႇ ဝဵင်းလႃႈသဵဝ်ႈ ဝႃႈၼႆ။ ဝၢႆးၾႆးမႆႈ “ လႅပ်ႈတေပဵၼ်ၾႆးတဵၼ်းၶႃႈ။ ပဵၼ်ၶၢဝ်းၼွၼ်းယဝ်ႉလႄႈ ၸဝ်ႈသၢင်ႇၶဝ်ယင်းဢမ်ႇတိုၼ်ႇၵူၼ်း ဝၢၼ်ႈလႆႈၵႂႃႇ ႁွင်ႉပူၵ်း။ ပဵၼ်ၽွင်းၸဝ်ႈၵွၼ်းဝတ်ႉဢမ်ႇယူႇတီႈဝတ်ႉ။ ၵတ်ႉၵႃႈ ဢမ်ႇမႆႈပႃးၵူၼ်း။ တေႃႈၼင်ႇၸဝ်ႈသၢင်ႇၶဝ် ဢဝ် ၵၼ်ပၢႆႈဢမ်ႇတၼ်းလႆႈၶႅပ်းတိၼ်” ။ ဝၢႆးၾႆးမႆႈ။ ၵူၼ်းဝၢၼ်ႈလႄႈ လူတ်ႉၶႄၾႆးလႃႈသဵဝ်ႈတၼ်းၶႄလႆႈလႄႈၾႆးဢမ်ႇတၼ်းလၢမ်းႁိူၼ်းၵူၼ်းဝၢၼ်ႈမွၵ်ႇတွင်း” ၼၢင်း ၸၢမ်ၶမ်း ၵူၼ်းသီႇပေႃႉလၢတ်ႈၼင်ႇၼႆ။ ဝတ်ႉဝိႁၢရ်မွၵ်ႇတွင်းၼႆႉ မိူဝ်ႈၵွၼ်ႇၾႆးယၢမ်ႈမႆႈယဝ်ႉ 2 ပွၵ်ႈ ၵူၺ်းၵႃႈ ပွၵ်ႈၼႆႉ ပဵၼ်ဢၼ်လူႉသုမ်းၼမ်လိူဝ်ႁႅင်း သမ်ႉပေႃးဢမ်ႇတၼ်းလႆႈၶူဝ်းၶွင်ဝတ်ႉၵျွင်းသင် ဝႃႈၼႆ။ ဝၼ်းတီႈ 28/02/2018 ယၢမ်းႁူဝ်ၶမ်ႈ မွၵ်ႈ 7 မူင်း ၾႆးမႆႈ ဝတ်ႉဝိႁၢရ်လူင် ဝတ်ႉလွႆ ၼႂ်းဢိူင်ႇၼွင်ဝၼ်း/ ၵုင်းၸူင် ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ယွၼ်ႉၸဝ်ႈသၢင်ႇၸပ်းၾႆးတဵၼ်းၼႂ်းႁွင်ႈၼွၼ်းဝႆႉသေ ၵႂႃႇလဵၼ်ႈတၢင်းၼွၵ်ႈ ႁွင်ႈ။ ၾႆးမႆႈပႅတ်ႈတင်းလင် လွင်ႈမၢတ်ႇၸဵပ်းလူႉတၢႆဢမ်ႇမီး ၵူၺ်းၵႃႈ ၶူဝ်းၶွင်ၼႂ်းဝတ်ႉတႄႉ ဢမ်ႇတၼ်းလႆႈသင် ၼၼ်ႉၵေႃႈ ၺႃးၾႆးမႆႈၵႂႃႇတင်းမူတ်း ဝႃႈၼႆ။

['သိင်ႇဝႅတ်ႉလွမ်ႉ']

2018-03-14T10:22:44

https://shannews.org/archives/3422

လူင်ပွင်ၸိုင်ႈတေမွပ်ႈလိၼ်ၼမ်ႉၼွင်ၵူင်း 30 ဢေႊၶိူဝ်ႊပၢႆ ပၼ်ၵူၼ်းၵေးသီးၶိုၼ်း

ၵႅမ်ၽွင်းလူင် ၾၢႆႇၵႅတ်ႇၶႄ လူင်ပွင်ၸိုင်ႈမၢၼ်ႈ လၢတ်ႈၼႂ်းပၢင်ၵုမ်သၽႃးၵူၼ်းမိူင်းဝႃႈ တေမွပ်ႈပၼ်ၶိုၼ်းလိၼ် ၼမ်ႉၵူင်း ၸူးၵူၼ်းမိူင်းၵေးသီးၶိုၼ်း တႃႇ 31 ဢေႊၶိူဝ်ႊ ဝႃႈၼႆ။ ၵႅမ်ၽွင်းလူင် ၾၢႆႇၵႅတ်ႇၶႄ တင်း ၸၢႆးဢွင်ႇၵျေႃႇ ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵေးသီး ဝၼ်းတီႈ 13/03/2018 ပၢင်ၵုမ်သၽႃးၵူၼ်းမိူင်း ပွၵ်ႈၵမ်း 2 ၵမ်းထူၼ်ႈ 7 ၼေႇပျီႇတေႃႇ ၸၢႆးဢွင်ႇၵျေႃႇ ၽူႈတႅၼ်း သၽႃးၵူၼ်းမိူင်း ၸႄႈဝဵင်းၵေးသီး တၢင်ႇလဝ်ႈတုၵ်းယွၼ်း ထၢမ်ထိုင် ၼႂ်းသၽႃးၵူၼ်းမိူင်းၵႂႃႇဝႃႈ တီႈလိၼ် ၵူၼ်းမိူင်းဢၼ်ပႃးၸဵမ် ၼွင်ၼမ်ႉၵူင်း ၵိုၵ်းဝဵင်းၵေးသီး ဢၼ်တပ်ႉသိုၵ်းမၢၼ်ႈ ၶလရ 131 ယိုတ်းဢဝ် ပဵၼ်ၶွင်တပ်ႉၵႂႃႇ ၸဵမ်မိူဝ်ႈပူၼ်ႉမႃး 20 ပီၼၼ်ႉ ၸွင်ႇတေမွပ်ႈပၼ်ၶိုၼ်းၵူၼ်းမိူင်းၼႆလႄႈ ၵႅမ်ၽွင်းလူင်ၾၢႆႇၵႅတ်ႇၶႄ တွပ်ႇလၢတ်ႈဝႃႈ တေပၼ်ၶိုၼ်း 31 ဢေႊၶိူဝ်ႊ ဝႃႈၼႆ။ ၼွင်ၼမ်ႉၵူင်း ၸႄႈဝဵင်းၵေးသီး။ Photo By Hsenpai ယူႇတီႈၸွမ်ႁၢၼ် မိၼ်ႉၼၢႆႇ ၵႅမ်ၽွင်းလူင် ၾၢႆႇၵႅတ်ႇၶႄ တွပ်ႇလၢတ်ႈပၼ်ၼႂ်းသၽႃးၵူၼ်မိူင်းဝႃႈ “ ၸွမ်းၼင်ႇ ၵၢင်ၸႂ် ၵူၼ်းမိူင်းၵေးသီးလႄႈ သင်ၶၸဝ်ႈ တုၵ်းယွၼ်းမႃးၼၼ်ႉ ႁဝ်းၶႃႈ တေမွပ်ႈပၼ်ၶိုၼ်း ၼႂ်းမိုဝ်းၵူၼ်းမိူင်း ၵေးသီး 31 ဢေႊၶိူဝ်ႊ ဢၼ်ပဵၼ်လိၼ်ၼမ်ႉၵူင်းလႄႈ လိၼ်လၢႆႇၼမ်ႉဢၼ်ၵူၼ်းမိူင်းၸႂ်ႉၼမ်ႉ ” ဝႃႈၼႆ။ ၸၢႆးဢွင်ႇၵျေႃႇ ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵေးသီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼမ်ႉၵူင်း ၵေး သီးႁဝ်းၶႃႈၼႆႉ မၼ်းပဵၼ်တႃႇၵူၼ်းမိူင်းႁဝ်းၶႃႈ တင်းဝဵင်းတိုဝ်းၸႂ်ႉ၊ ၵမ်းၼႆႉတပ်ႉၶဝ်သမ်ႉ ယိုတ်းၵႂႃႇယဝ်ႉလႄႈ တႃႇႁဝ်းၶႃႈ တေၶဝ်ႈလုမ်းလႃးၼွင်၊ ၸွမ်းႁိမ်းၾင်ႇၼွင် တူၼ်ႈမႆႉတူၼ်ႈတွၵ်ႇၸိူဝ်းၼၼ်ႉ ၵူၼ်းမိူင်းႁဝ်း တေဢမ်ႇ ၸၢင်ႈၶဝ်ႈၵႂႃႇလုမ်းလႃး၊ ၵွပ်ႈၼၼ် ၶႃႈၸင်ႇတၢင်ႇလဝ်ႈတုၵ်းယွၼ်း ထၢမ်ထိုင် ၸွင်ႇသူၸဝ်ႈတေပၼ်ၶိုၼ်း ႁႂ်ႈပဵၼ် ၶွင်ၵူၼ်းမိူင်း လႆႈၸႂ်ႉတိုဝ်းၶိုၼ်း” ဝႃႈၼႆ။ ဢၼ်ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵေးသီး လႆႈတွင်ႈထၢမ်ၵႂႃႇ မီး 2 ၶေႃႈ၊ လွင်ႈတီႈလိၼ် ၼွင်ၼမ်ႉၵူင်း 31 ဢေႊၶိူဝ်ႊၼၼ်ႉ ၸွင်ႇတေပၼ်ၵူၼ်းမိူင်းၶိုၼ်း။ ထႅင်ႈလွင်ႈၼိုင်ႈ တႃႇတီႈလိၼ် 165 ဢေႊၶိူဝ်ႊ ဢၼ်တပ်ႉသိုၵ်း လူင်ပွင်ၸိုင်ႈမၢၼ်ႈ ႁုပ်ႈယိုတ်းဝႆႉ ဢၼ်မီးႁိမ်းဝၢၼ်ႈၼွင်ယူမ်းၼၼ်ႉ ႁႂ်ႈပွႆႇပၼ်ၵူၼ်းမိူင်း ႁႂ်ႈလႆႈႁဵတ်းၵၢၼ် ၽုၵ်ႇသွမ်ႈၵိၼ်ၼႂ်းမၼ်းၶိုၼ်း ဝႃႈၼႆ။ လွင်ႈတီႈလိၼ် 165 ဢေႊၶိူဝ်ႊၼၼ်ႉတႄႉ ယူႇတီႈၵႅမ်ၽွင်းလူင် တွပ်ႇလၢတ်ႈဝႃႈ တေဢမ်ႇပၼ်ၶိုၼ်း ဝႃႈၼႆ။ ၸၢႆးဢွင်ႇၵျေႃႇ လၢတ်ႈဝႃႈ တီႈလိၼ်ထႅင်ႈ 165 ဢေႊၶိူဝ်ႊ ဢၼ်မီးႁိမ်း ဝၢၼ်ႈၼွင်ယူမ်း ၼႂ်းၸႄႈဝဵင်းၵေးသီးၼၼ်ႉ ပဵၼ်လိၼ်သူၼ်ႁႆႈၼႃးၵူၼ်းမိူင်းပၢၼ်ပူႇမွၼ်ႇ။ တီႈလိၼ်ၼၼ်ႉ တပ်ႉသိုၵ်းမၢၼ်ႈယိုတ်းဢဝ်ၵႂႃႇ ပဵၼ်ၶွင်တပ်ႉၶဝ်ၼႆ သေတႃႉ မီးၵႆတပ်ႉၶဝ်လႄႈ ၶဝ်ဢမ်ႇၽုၵ်ႇသွမ်ႈ ပွႆႇဝႆႉလၢႆလၢႆၵူၺ်း။ တီႈၵေးသီးၼႆႉ တီႈလိၼ်သူၼ်ဢၼ်သိုၵ်းမၢၼ်ႈယိုတ်းဢဝ်ၵႂႃႇ တင်းမူတ်း မီး 500 ဢေႊၶိူဝ်ႊပၢႆ ဢၼ်ၵူၼ်း မိူင်းတုၵ်းယွၼ်းၶိုၼ်းယူႇ ယၢမ်းလဵဝ်ၼႆႉ ပဵၼ် 200 ဢေႊၶိူဝ်ႊ ဢၼ်ၸၢင်ႈၽုၵ်ႇသွမ်ႈၵိၼ်ၶိုၼ်းၼၼ်ႉၵူၺ်း။ ၼင်လိၼ်ၸိူဝ်းၼႆႉ ၵူၼ်းမိူင်းလႄႈ ၵူၼ်းၼုမ်ႇၵေးသီး ႁူမ်ႈၵၼ်တုၵ်းယွၼ်းမႃးၸဵမ်မိူဝ်ႈပီၵၢႆ 2017 ။

['ၵၢၼ်မိူင်း']

2018-03-14T06:39:46

https://shannews.org/archives/3416

တွင်ႈထၢမ် ၸဝ်ႈသိုၵ်းလူင်ၸၢႆးငိုၼ်း ၵဵဝ်ႇၵပ်းပၢင်ၵုမ်လူင်ၸိူဝ်ႉၸၢတ်ႈတႆးလႄႈပီႁူဝ်ပၢၵ်ႇ 21 ပၢင်လူင်

တွင်ႈထၢမ် ၸဝ်ႈသိုၵ်းလူင်ၸၢႆးငိုၼ်း ၵဵဝ်ႇၵပ်းပၢင်ၵုမ်လူင်ၸိူဝ်ႉၸၢတ်ႈတႆးလႄႈပီႁူဝ်ပၢၵ်ႇ 21 ပၢင်လူင်

['Uncategorized']

2018-03-14T05:39:16

https://shannews.org/archives/3410

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 14/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.46 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.62 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 14/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 13/03/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-03-13T11:37:30

https://shannews.org/archives/3399

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 13/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.71 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 211.06 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 13/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 12/03/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 210.7 ပျႃး။

['ၵၢၼ်မၢၵ်ႈမီး']

2018-03-13T11:31:25

https://shannews.org/archives/3391

တႆးၵဵင်းမႆႇ မႄႈႁွင်ႈသွၼ် ႁူမ်ႈၵၼ် ပၢင်ၵုမ်မေႃလိၵ်ႈလူင်တႆး တီႈမႄႈႁွင်ႈသွၼ်

ၽူႈႁၵ်ႉလိၵ်ႈလၢႆးတႆး မႄႈႁွင်ႈသွၼ် ႁူမ်ႈၵၼ် ၸတ်းႁဵတ်း ပၢင်ဢုပ်ႇၶႆႈလိၵ်ႈလၢႆးပၢႆပေႇ၊ လၢႆးၵဵပ်းသဵၼ်ႈမၢႆ လိၵ်ႈလူင် လႄႈ ပၢင်သွၼ်လၢႆးတႅမ်ႈ ပိူင်ၽူႈလူင်ႉလႅၼ်ႇ Academic Writing တီႈမႄႈႁွင်ႈသွၼ် ၸိုင်ႈထႆး မီးၸဝ်ႈၸရေး တႆးတင်း ၽူႈၶဝ်ႈႁူမ်ႈလဵပ်ႈႁဵၼ်း တင်းမူတ်း ႁိမ်း 40 ၵေႃႉ ဝႃႈၼႆ။ ပႆၢ့ ပၢင်ဢုပ်ႇၶႆႈ လိၵ်ႈလႆၢးပႆၢပေႇ တီႈမႄႈႁွင်သွၼ် ၸိုင်ႈထႆး ဝၼ်းတီႈ 12-13/03/2018 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း ပီႈၼွင်ႉတႆး မႄႈႁွင်ႈသွၼ် တင်း ၵဵင်းမႆႇ ႁူမ်ႈ ၵၼ် ၸတ်းႁဵတ်းပၢင်ဢုပ်ႇၶႆႈလိၵ်ႈလၢႆးတႆး၊ လၢႆးၵဵပ်းသဵၼ်ႈမၢႆလိၵ်ႈလူင် လႄႈ လၢႆးတႅမ်ႈလိၵ်ႈပိူင်ၽူႈလူင်ႉလႅၼ်ႇ ၸတ်းႁဵတ်းတီႈသုၼ်ၵၢၼ်ႁဵၼ်းႁူႉလွင်ႈၾိင်ႈငႄႈတႆး ၸၼ်ႉၸွမ်မႄႈႁွင်ႈသွၼ် ၸိုင်ႈထႆး။ ပၢင်ဢုပ်ႇၶႆႈလိၵ်ႈလၢႆးပၢႆ ပေႇၼႆႉ ၾိုၵ်းၽွၼ်ႉပၼ် မေႃလိၵ်ႈလူင်(ၸရေးႁေႃးလိၵ်ႈ) ႁႂ်ႈတႅမ်ႈလိၵ်ႈ လူၺ်ႈလွၵ်းပိူင် ၸွမ်းၼင်ႇၼႂ်းပၢင်ၵုမ် ၶွၼ်ႊၾရႅၼ်ႊလိၵ်ႈ လူင် ဢၼ်တေၸတ်းႁဵတ်း တီႈပၢင်ဢူႈလူင် ပွၵ်ႈၵမ်း 6 ဝႃႈၼႆ။ ၾၢင်ႁၢင်ႈ ပၢင်ဢုပ်ႇၶႆႈလိၵ်ႈလႆၢးပႆၢပေႇ တီႈမႄႈႁွင်ႈသွၼ် ၸၢႆးသႅင်ဝၼ်း လုၵ်ႈႁဵၼ်း Ph.D ၵဵင်းမႆႇ/ ၽူႈၶပ်းၶိုင်ႁၢင်ႈႁႅၼ်းပၢင်ဢုပ်ႇၶႆႈလိၵ်ႈလၢႆးပၢႆပေႇ တီႈမႄႈႁွင်ႈသွၼ် လၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး ဝၼ်းတီႈ 12 တႄႉ လၢတ်ႈၼႄလွင်ႈ ပၢင်ၵုမ်ၶွၼ်ႊၾရႅၼ်ႊ လိၵ်ႈလူင် သပ်း လႅင်းၼႄ လွၵ်းလၢႆးမၼ်းဝႃႈ ယိူင်းဢၢၼ်းမၼ်းမီးၸိူင်ႉႁိုဝ်၊ ၶွၼ်ႊၾရႅၼ်ႊဢၼ်ဝႃႈၼၼ်ႉ ပိူၼ်ႈႁဵတ်းႁိုဝ်တႅမ်ႈတၢင်ႇ၊ ပိူၼ်ႈႁဵတ်းႁိုဝ်ၵႂႃႇတၢင်ႇ၊ ပိူၼ်ႈတေလႆႈဢၢၼ်ႇလူ လၢႆၼႃးထီး ၸဵမ်ၸိူဝ်းၼႆႉ။ လိူဝ်ၼၼ်ႉ သိုပ်ႇၼႄပၼ် ၵၢၼ်ၶဵၼ်ႇ တႅမ်ႈလိၵ်ႈလူၺ်ႈပိူင်ၽူႈလူင်ႉလႅၼ်ႇ Academic Writing ၸိူဝ်းၼႆႉ” ဝႃႈၼႆ။ ၽွင်းၸဝ်ႈၸရေး တိုၵ့်ၶူၼ့်ၶႂႃ့ တႃႇၵဵပ်းသဵၼ်ႈမႆၢ လိၵ်ႈလူင် သိုပ်ႇလၢတ်ႈဝႃႈ ပေႃးပၢင်ၵုမ်လူင် ၶွၼ်ႊၾရႅၼ်ႊလိၵ်ႈလူင် ပွၵ်ႈၵမ်း 6 ဢၼ်တေၸတ်းႁဵတ်းတီႈ ပၢင်ဢူႈလူင်ၼၼ်ႉ ၼင်ႇႁိုဝ် ၸဝ်ႈၸရေးၶဝ် ဢၼ်မီးယူႇဝႆႉတၢင်းမိူင်းထႆးၼႆႉ ပေႃးတေလႆႈၶဝ်ႈႁူမ်ႈၸွမ်းလႄႈ ပေႃးတေမေႃတႅမ်ႈလိၵ်ႈ တၢင်ႇထိုင် ၼႂ်းပၢင်ၵုမ်ၶွၼ်ႊၾရႅၼ်ႊ။ လိူဝ်ၼၼ်ႉ ႁႂ်ႈၸဝ်ႈၸရေးၶဝ် ႁုပ်ႈၵဵပ်းသၢႆမၢႆလိၵ်ႈလူင် ဢၼ်မီးဝႆႉ တၢင်း မိူင်းထႆးၼႆႉသေ ၸင်ႇဢဝ်မိူဝ်းသပ်းလႅင်းၼႄ” ဝႃႈၼႆ။ ၽွင်းၸဝ်ႈၸရေး တိုၵ့်ၶူၼ့်ၶႂႃ့ တႃႇၵဵပ်းသဵၼ်ႈမႆၢ လိၵ်ႈလူင် ၼႂ်းဝၼ်းတီႈ 13 တွၼ်ႈၵၢင်ၼႂ် ၸတ်းႁဵတ်းပၢင်ဢုပ်ႇၶႆႈလိၵ်ႈလၢႆးပၢႆပေႇတႆးသေ မီးၽူႈလူင်ႉလႅၼ်ႇ/ ၽူႈမီး တၢင်းႁူႉလၢႆလၢႆၵေႃႉ ဢုပ်ႇၶႆႈလၢတ်ႈၼႄၵႂႃႇ မိူၼ်ၼင်ႇ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆး ၵဵင်းမႆႇ ဢုပ်ႇၶႆႈၼႄ လွင်ႈထတ်းသၢင်လိၵ်ႈလၢႆးတႆးလႄႈ ပၢႆးပၺ်ၺႃတႆး ၼႂ်းမိူင်းတႆး ယၢမ်းလဵဝ်ၼႆႉ၊ ၶူးသၢႆလိူၼ်ၶမ်းသမ်ႉ လၢတ်ႈလွင်ႈ ၶူၼ်ႉၶိုၼ်းဢပုမ်ႇၵဝ်ႇတႆးမိူဝ်ႈၵွၼ်ႇ၊ ၶူးမႂ်ႁွင်းသမ်ႉ သပ်းလႅင်းၼႄ ပိုၼ်ႉငဝ်ႈႁၢၵ်ႈလိၵ်ႈတႆး၊ လိၵ်ႈထႆးလႄႈ လိၵ်ႈ ထူဝ်ႇငွၵ်ႈ၊ လိၵ်ႈတႆးမၢဝ်း။ ၼၢင်းၸၢမ်ပဝ်း လၢတ်ႈၼႄ လွင်ႈၽွမ်ႉႁူမ်ႈ ပီႈၼွင်ႉတႆး မႄႈႁွင်ႈသွၼ် တင်း ၵဵင်းမႆႇ၊ ၸၢႆးသႅင်ဝၼ်းသမ်ႉ လၢတ်ႈသပ်းလႅင်းၼႄ ပေႃႇလသီႇၵႂၢမ်းလၢတ်ႈ လႄႈ ၵဵဝ်ႇၵပ်းၸၢဝ်းၶိူဝ်းၵူႈၶိူဝ်းၶိူဝ်း ၸဵမ်ၸိူဝ်းၼႆႉ ဝႃႈၼႆ။ ၽွင်းသပ်းလႅင်းၼႄ လႆၢးတႅမ်ႈ Academin Writing တင်း လွၵ်းလႆၢးတႃႇၵဵပ်းသဵၼ်ႈသႆၢမႆၢ လိၵ်ႈလူင် ၼႂ်းပၢင်ဢုပ်ႇၶႆႈၼႆႉ ယူႇတီႈၸဝ်ႈတူၼ်ၶူးလူင် ၻွၵ်ႊတိူဝ်ႊၶမ်းမၢႆ ထမ်မသႃမိၵေႃႈ လႆႈတႅမ်ႈလိၵ်ႈသူင်ႇထိုင်ၸူး ၸဝ်ႈၸရေးၶဝ် ဢၼ်မႃးၶဝ်ႈႁူမ်ႈပၢင်ဢုပ်ႇၶႆႈလိၵ်ႈလၢႆးပၢႆပေႇ၊ လၢႆးၵဵပ်းသဵၼ်ႈမၢႆလိၵ်ႈလူင် လႄႈ လၢႆးတႅမ်ႈလိၵ်ႈ Academic Writing ဝႃႈၼႆ။ ၶႅပ်းႁၢင်ႈ – ၸႆၢးသႅင်ဝၼ်း

['ပၢႆးပိင်ႇၺႃႇ']

2018-03-13T11:13:56

https://shannews.org/archives/3386

လူမ်းလႅင်ႉၶဝ်ႈၽတ်ႉ ၼႂ်းၸႄႈဝဵင်းတႃႈၶီႈလဵၵ်း လင်ႁိူၼ်း 70 ပၢႆ လူႉလႅဝ်

ၾူၼ်ယႂ်ႇလူမ်းလူင် ၽတ်ႉပဝ်ႇ ၼႂ်းဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်း လင်ႁိူၼ်း 70 လင်ပၢႆလႄႈ ဝတ်ႉဝိႁၢရ်လင် ၼိုင်ႈ လႆႈလူႉလႅဝ် ဝႃႈၼႆ။ ၾၢင်ႁၢင်ႈ ႁိူၼ်းၵူၼ်းမိူင်း ၺႃးလူမ့်လႅင့် ၽတ့်ပဝ်ႇ လင်ၶႃးႁိူၼ်းၵွၵ်းပိဝ် ၸႄႈဝဵင်းတႃႈၶီႈလဵၵ်း ဝၼ်းတီႈ 11/03/2018 ယၢမ်းၵၢင်ၶိုၼ်း 9 မူင်းပၢႆၼၼ်ႉ ၾူၼ်ယႂ်ႇလူမ်းလူင် ၽတ်ႉပဝ်ႇသႂ်ႇႁိူၼ်းၵူၼ်းမိူင်း လူႉၵွႆၵႂႃႇ 76 လင် ၼႂ်းဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ဝတ်ႉဝိႁၢရ်ၼိုင်ႈလင် လူႉလႅဝ်ပႃး ဝႃႈၼႆ။ ၾၢင်ႁၢင်ႈ ႁိူၼ်းၵူၼ်းဝၢၼ်ႈ ၺႃးလူမ့်လႅင့် ၽတ့်ပဝ်ႇလင်ၶႃးႁိူၼ်း ၸႄႈဝဵင်းတႃႈၶီႈလဵၵ်း လုင်းၸၢႆးသႅင် ၵူၼ်းပိုၼ်ႉတီႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူင်းၵူဝ်းႁဝ်းၶႃႈ ၺႃးလူမ်းလႅင်ႉ ၽတ်ႉႁၢဝ်ႈ ႁႅင်းယေးၶဝ်ႈ၊ ထဵင်ၼႃး/ထဵင်ႁႆႈ လႄႈ ထဵင်ၵၢတ်ႇ ၸဵမ်ၸိူဝ်းၼႆႉ လူႉလႅဝ်ၼမ်။ မၢၵ်ႇႁဵပ်းတႄႉ ဢမ်ႇပႃးပဵၼ် လူမ်းလႄႈ ၾူၼ်ၵူၺ်း ဢၼ်မႃးႁၢဝ်ႈႁႅင်း၊ ႁိူၼ်းၵူၼ်းတႄႉ လဵၵ်းၽိူၵ်ႇပိဝ်၊ ၽႃႁိူၼ်းပင်း ၸဵမ်ၸိူဝ်းၼႆႉ” ဝႃႈၼႆ။ ၾၢင်ႁၢင်ႈ လင်ၶႃးပိဝ် ၸႄႈဝဵင်းတႃႈၶီႈလဵၵ်း ၵွၼ်ၵၢင်ၸိုင်ႈတႆး မိူၼ်ၸႄႈဝဵင်းၵုၼ်ႁဵင်၊ ၵႃလိလႄႈ မိူင်းသူႈ ၵေႃႈ ၺႃးလူမ်းလႅင်ႉ။ လူမ်းလူင်ၽတ်ႉပဝ်ႇ ၼႂ်းၸႄႈ ဝဵင်းၵုၼ်ႁဵင် တင်း ၵႃလိလႄႈ လင်ႁိူၼ်း 104 လင် လူႉလႅဝ် ၼၢင်းယိင်း 2 ၵေႃႉ လႆႈမၢတ်ႇၸဵပ်း ႁၢဝ်ႈႁႅင်း။ လိူဝ်ၼၼ်ႉ ၼႂ်းဝၼ်းတီႈ 11 ယၢမ်းဝၢႆးဝၼ်း 2 မူင်းၶိုင်ႈ ထိုင် 3 မူင်း ယွၼ်ႉၾူၼ်မၢၵ်ႇႁဵပ်းတူၵ်း ၼႂ်းၸႄႈဝဵင်း မိူင်းသူႈလႄႈ သူၼ်တႅင်လူႉၵွႆၼမ်၊ ၸဝ်ႈသူၼ်ပေႃးပဵၼ်ၼမ်ႉတႃ ဝႃႈၼႆ။ Photo By စိုင်းဇောယျာ

['သိင်ႇဝႅတ်ႉလွမ်ႉ']

2018-03-13T11:01:37

https://shannews.org/archives/3380

ၵူၼ်းၼုမ်ႇတႆး ႁိမ်း 200 ၵေႃႉ ႁူမ်ႈၵၼ် ႁဵတ်းလွင်ႈမူတ်းသႂ် သိင်ႇဝႅတ်ႉလွမ်ႉ ၼႂ်းၸႄႈဝဵင်းလွၵ်ႉၸွၵ်ႇ

ၵေႃႁူမ်ႈသၢင်ႈၵူၼ်းၼုမ်ႇတႆး TYN ဢဵၼ်ႁႅင်း ႁိမ်း 200 ၵေႃႉ ႁူမ်ႈၵၼ် ႁဵတ်းလွင်ႈမူတ်းသႂ် ၵဵပ်းယုၵ်းယၵ်း ၼႂ်းၸႄႈ ဝဵင်းလွၵ်ႉၸွၵ်ႇ ပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ၶႅပ်းႁၢင်ႈ ၵူၼ်းၼုမ်ႇတႆး ထႆၢႇႁၢင်ႈၵိုၵ်းၵၼ် တႃႇမႆၢတွင်း ႁူမ်ႈၵၼ် ၵဵပ်းယုၵ်းယၵ်း တီႈဝဵင်းလွၵ့်ၸွၵ်ႇ ဝၼ်းတီႈ 13/03/2018 ယၢမ်းၵၢင်ၼႂ် 8 မူင်း ထိုင် 12 မူင်းၵၢင်ဝၼ်း ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network (TYN) ဢွၼ်ႁူဝ်ၵူၼ်းၼုမ်ႇ ၸႄႈဝဵင်းလွၵ်ႉၸွၵ်ႇ၊ တူၼ်ႈတီး၊ ၵျွၵ်ႉမႄး၊ သီႇပေႃႉလႄႈ ၼမ်ႉလၼ်ႈ ဢဵၼ် ႁႅင်း ႁိမ်း 200 ၵေႃႉ ႁူမ်ႈၵၼ် ပတ်းၽဵဝ်ႈ ၵဵပ်းယုၵ်းယၵ်း တီႈဝၢၼ်ႈၸလၢႆး ၼႂ်းၸႄႈဝဵင်းလွၵ်ႉၸွၵ်ႇ ႁဵတ်းလွင်ႈမူတ်း သႂ်တႃႇပဵၼ်ၵၢၼ်ႁၵ်ႉသႃ သိင်ႇဝႅတ်ႉလွမ်ႉ ဝႃႈၼႆ။ ၾၢင်ႁၢင်ႈ မိူဝ်ႈၽွင်းၵူၼ်းၼုမ်ႇတႆး ႁူမ်ႈၵၼ် ၵဵပ်းယုၵ်းယၵ်း ဝဵင်းလွၵ့်ၸွၵ်ႇ ၼၢင်းမူဝ်သီႇတႃႇ ၽူႈပွင်ၵၢၼ် ၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼင်ႇႁိုဝ် ၵူၼ်းၼုမ်ႇႁဝ်းၶႃႈ တေမေႃႁၵ်ႉသႃသိင်ႇဝႅတ်ႉလွမ်ႉ ႁႂ်ႈမီးပၵ်းမီးပိူင်ၸွမ်းလူၺ်ႈ ၾိင်ႈၵူၼ်းမႃး။ ယႃႇပေဝႃႈ မိူင်းႁဝ်း မိူင်းပိူၼ်ႈ ႁဝ်းၶႃႈလူဝ်ႇလႆႈတႅၵ်ႈၵၼ် ႁဝ်းဢမ်ႇပႆႇၶိုၼ်ႈယႂ်ႇၵေႃႈ ယႃႇပေႁႂ်ႈႁဝ်းၶႃႈ လႆႈယူႇၼႂ်းသိင်ႇဝႅတ်ႉလွမ်ႉ ဝုၺ်ႇႁင်ႈ ဢၼ်ၼႆႉလွင်ႈၼိုင်ႈ။ လိူဝ်ၼၼ်ႉ ႁႂ်ႈၵူၼ်းဝၢၼ်ႈ ၵူၼ်းမိူင်းႁဝ်းၶႃႈ ၵူႈၵေႃႉ ႁူႉလွင်ႈဝႃႈ ၵူႈၵေႃႉမီးပုၼ်ႈ ၽွၼ်းမိူၼ်ၵၼ်မူတ်း တွၼ်ႈတႃႇလုမ်းလႃး သိင်ႇဝႅတ်ႉလွမ်ႉလႄႈ ႁၵ်ႉသႃလွင်ႈမူတ်းသႂ် လွင်ႈယူႇသဝ်း တႃႇပၢႆးယူႇလီ” ဝႃႈၼႆ။ ၾၢင်ႁၢင်ႈ မိူဝ်ႈၽွင်းၵဵပ်းယုၵ်းယၵ်း ႁူမ်ႈၵၼ်လႄႈ ထႆၢႇႁၢင်ႈၵိုၵ်းၵၼ် တီႈဝဵင်းလွၵ့်ၸွၵ်ႇ ၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႆႉ မီးယိူင်းဢၢၼ်းလႄႈၽႅၼ်ၵၢၼ်ဝႆႉထႅင်ႈ တေၽုၵ်ႇတူၼ်ႈမႆႉၼႂ်းၸႄႈဝဵင်း လွၵ်ႉၸွၵ်ႇထႅင်ႈ ဝႃႈၼႆ။ ၾၢင်ႁၢင်ႈ ၵူၼ်းၼုမ်ႇတႆး ၵဵပ်းယုၵ်းယၵ်းယဝ့်သေ ထႆၢႇႁၢင်ႈၵိုၵ်းၵၼ် တီႈဝဵင်းလွၵ့်ၸွၵ်ႇ ၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႆႉ ၶွတ်ႇၽွတ်ႈတူင်ႉၼိုင်တႃႇၵူၼ်းၼုမ်ႇမႃးၸဵမ်မိူဝ်ႈပီ 2013။ ၼင်ႇႁိုဝ်ၵူၼ်း ၼုမ်ႇတႆး ပေႃးတေမေႃႁၵ်ႉသႃ သိင်ႇဝႅတ်ႉ လွမ်ႉလႄႈ ယၢၼ်ၵႆယႃႈမဝ်းၵမ် ႁႂ်ႈၼႄၾၢင်ႁၢင်ႈၽွမ်ႉႁူမ်ႈၵၼ်သေ ၶိုၼ်ႈလွႆသုင် ဢၼ်ၸိုဝ်ႈ သဵင်လင်ၼႂ်းမိူင်းတႆး မႃးၵူႈပီ။ Photo FB by Nang Mo SiThar

['သိင်ႇဝႅတ်ႉလွမ်ႉ']

2018-03-13T10:30:50

https://shannews.org/archives/3377

ပၢင်ယွင်ႈၵုင်ႇယေႃးမုၼ် ၸဝ်ႈၶူးဝႃးဝုၼ်းၸုမ်ႉ တီႈၸၼ်ႉၸွမ်ပုတ်ထ ဝဵင်းတူၼ်ႈတီး

ပၢင်ယွင်ႈၵုင်ႇယေႃးမုၼ် ၸဝ်ႈၶူးဝႃးဝုၼ်းၸုမ်ႉ တီႈၸၼ်ႉၸွမ်ပုတ်ထ ဝဵင်းတူၼ်ႈတီး

['Uncategorized']

2018-03-13T10:09:40

https://shannews.org/archives/3372

ၽူႈၵွၼ်းၸႄႈတွၼ်ႈ/ၸႄႈဝဵင်း SSPP လူင်းႁူပ်ႉထူပ်းၵူၼ်းမိူင်း သပ်းလႅင်းပၢႆးပၺ်ၺႃ တူင်ႇဝူင်းၵူၼ်း

ၽူႈၵွၼ်းၸႄႈတွၼ်ႈ/ၸႄႈဝဵင်း ၼႂ်းငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ႁူမ်ႈၵၼ် လူင်းႁူပ်ႉထူပ်းၵူၼ်းမိူင်း မိူင်းၵႅတ်ႈ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ပူၼ်ႉမႃးမိူဝ်ႈဝၼ်းတီႈ 02/03/2018 ၵၢင်ၼႂ်မွၵ်ႈၶၢဝ်းယၢမ်း 9 မူင်းၼၼ်ႉ ယူႇတီႈၽူႈၵွၼ်းၸႄႈတွၼ်ႈ မၢႆ 10 ၵႅမ်ၶုၼ်ႁၢၼ်ဝၼ်းလီ လႄႈၽူႈၵွၼ်းၸႄႈဝဵင်း ၵႅမ်ၶုၼ်ႁၢၼ်ၵေႃးလိင်ႇ ဢွၼ်ႁူဝ်သေ လူင်းႁူပ်ႉထူပ်း ၵူၼ်းမိူင်း တီႈႁူင်းႁဵၼ်းဝၢၼ်ႈၼႃး ဢိူင်ႇမိူင်းၵႅတ်ႈ ၼႂ်းၸႄႈဝဵင်းလႃႈသဵဝ်ႈ။ သပ်းလႅင်းၼႄလွင်ႈပၢႆးပၺ်ၺႃ၊ တူင်ႇဝူင်းၵူၼ်း၊ ၽွၼ်းႁၢႆႉယႃႈမဝ်းၵမ်ၸိူဝ်းၼႆႉသေ ၶွတ်ႇၽွတ်ႈပၼ်ၸုမ်းပေႃႈႁႆႈမႄႈၼႃး မုၵ်ႉၸုမ်းၸၢႆးယိင်းပၢၼ်မႂ်ႇ၊ မီးၽူႈၶိုၼ်ႈႁွတ်ႈႁိမ်း 200 ၵေႃႉ-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၽူႈၵေႃႉၵႂႃႇၶဝ်ႈႁူမ်ႈပၢင်ႁူပ်ႉထူပ်း ၵေႃႉၼိုင်ႈလၢတ်ႈဝႃႈ- “ၶဝ်ၸဝ်ႈမႃးသပ်းလႅင်းၼႄ ၵဵဝ်ႇၵပ်းလွင်ႈႁူင်းႁဵၼ်း ပၢႆးပၺ်ၺႃမၼ်းလမ်ႇလွင်ႈၸိူင်ႉႁိုဝ်၊ ၵၢၼ်တူင်ႇဝူင်းၵူၼ်း ဢၼ်လႂ်လီႁဵတ်းသၢင်ႈလႄႈ ဢၼ်လႂ်ဢမ်ႇမီးႁဵတ်းသၢင်ႈ၊ လွင်ႈတုမ်ႉတိူဝ်ႉယႃႈမဝ်းၵမ်ၼႆႉ မၼ်းၸၢင်ႈပဵၼ်ၸိူင်ႉႁိုဝ်၊ ထုၵ်ႇလီဝႄႈယႃႈမဝ်းၵမ် ယႃႇပေသူင်မၵ်ႉမၼ်းၸိူဝ်းၼႆႉ။ လိူဝ်သေၼၼ်ႉ ၶွတ်ႇၽွတ်ႈပၼ်ပႃး ၸုမ်းပေႃႈႁႆႈမႄႈၼႃးလႄႈ မုၵ်ႉၸုမ်းၸၢႆးယိင်းပၢၼ်မႂ်ႇ ၼင်ႇႁိုဝ်သမ်ႉပေႃးတေမီးငိုၼ်းပၼ်ႇႁွၼ်ႈလႄႈ ၵႆယၢၼ်ယႃႈမဝ်းၵမ်ၸိူဝ်းၼႆႉ။ ယူႇတီႈႁဝ်းၶႃႈၵေႃႈ ယိၼ်းၸူမ်းတႄႉတႄႉ တီႈလႆႈမီးပၢင်ႁူပ်ႉထူပ်းၸိူင်ႉၼႆ”- ဝႃႈၼႆ။ “ပၢင်ၵုမ်ဢုပ်ႇဢူဝ်း ဢမ်ႇၼၼ် ပၢင်လူင်းႁူပ်ႉထူပ်းၵူၼ်းမိူင်းၸိူင်ႉၼႆၼႆႉ ၼႂ်းၼႃႈတီႈၵုမ်းၵမ် ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၊ ၾၢႆႇၽွင်းငမ်းၸႄႈဝဵင်းလႂ်ၸႄႈဝဵင်းၼၼ်ႉ ၼင်ႇႁိုဝ်သမ်ႉပေႃးတေလႆႈႁူႉ လွင်ႈတၢင်းယၢပ်ႇၽိုတ်ႇၵူၼ်းမိူင်းလႄႈ ၸမ်ၸႂ်ၵူၼ်းမိူင်းၼၼ်ႉ ၵဵပ်းဢဝ်သဵင်ၵၢင်ၸႂ်ၵူၼ်းမိူင်း၊ ၶေႃႈႁၼ်ထိုင်ၵူၼ်းမိူင်း ဢၼ်ၶႂ်ႈပၼ်တၢင်းႁၼ်ထိုင် ၶႂ်ႈလႅၵ်ႈလၢႆႈၼိူဝ် SSPP/SSA ၸိူင်ႉႁိုဝ်ၸိူဝ်းၼႆႉ၊ ပဵၼ်လွင်ႈထႅမ်ထွၼ် လႅၵ်ႈလၢႆႈ မူၼ်ႉမႄးၵၼ် ၼင်ႇႁိုဝ်တေၶိုၼ်ႈယႂ်ႇၵႂႃႇ။ ယွၼ်ႉၼၼ် ပၢင်ႁူပ်ႉထူပ်းၵူၼ်းမိူင်းၼႆႉ ႁဝ်းၶႃႈယၢမ်ႈၸတ်းႁဵတ်းမႃးယူႇၵူႈပီပီ၊ မိူဝ်းၼႃႈမႃးၵေႃႈ တေၶတ်းၸႂ်လူင်းႁူပ်ႉထူပ်းၵူၼ်းမိူင်းႁဝ်းၶႃႈသေ ပိၼ်ႇပႆႇလႅၵ်ႈလၢႆႈၵၼ်ၵႂႃႇတိၵ်းတိၵ်း”- ၽူႈမီးၸၼ်ႉၼႂ်း SSPP/SSA ၸဝ်ႈၼိုင်ႈလၢတ်ႈၼင်ႇၼႆ။ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA)ၼႆႉ ပဵၼ်ၸုမ်းဢၼ်လူင်းလၢႆးမိုဝ်း ၵေႃႇသၢင်ႈလွင်ႈငမ်းယဵၼ် ၸၼ်ႉၸႄႈမိူင်း၊ ၸၼ်ႉမိူင်းႁူမ်ႈတုမ်ဝႆႉ တင်းလူင်ပွင်ၸိုင်ႈမၢၼ်ႈ/ တပ်ႉသိုၵ်းမၢၼ်ႈ မိူဝ်ႈႁူဝ်ပီ 2012 ။ ၵူၺ်းၵႃႈ ပဵၼ်ၸုမ်းဢမ်ႇလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ၊ မိူဝ်ႈလဵဝ် ၶဝ်ႈပႃးပဵၼ်လုၵ်ႉၸုမ်း FPNCC ဢၼ်ၸုမ်းဝႃႉဢွၼ်ႁူဝ်ၼမ်းၼႃႈဝႆႉ။

['ပၢႆးပိင်ႇၺႃႇ']

2018-03-13T09:56:38

https://shannews.org/archives/3366

သိုၵ်းထႆး ၸတ်းပၢင်သွၼ် လၢႆးပူၵ်းပွင်ၵၢၼ်ၽုၵ်ႇသွမ်ႈ ႁွင်ႈၵၢၼ်လူင် ၾၢႆႇၽုၵ်ႇသွမ်ႈမိူင်းမၢၼ်ႈ ၶဝ်ႈႁူမ်ႈႁဵၼ်းဢဝ်

တပ်ႉသိုၵ်းထႆး ၸတ်းပၢင်ၾိုၵ်းသွၼ် လၢႆးၸတ်းပွင်ၵၢၼ်ၽုၵ်ႇသွမ်ႈ ပိူဝ်ႈယုၵ်ႉမုၼ်းၵၢၼ်ၽုၵ်ႇသွမ်ႈၼႂ်းၸိုင်ႈမိူင်း။ ၾၢင်ႈ ၸုမ်းတူင်ႉၼိုင်ၵၢၼ်ၽုၵ်ႇသွမ်ႈမိူင်းမၢၼ်ႈတင်း သိုၵ်းလူင်ပွင်ၸိုင်ႈထႆး ႁူပ်ႉၵၼ် ဝၼ်းတီႈ 07 – 14/03/2018 တပ်ႉသိုၵ်းထႆးပဵၼ်ၵဝ်ႉၵၼ်းသေ ၸတ်းႁဵတ်းပၢင်သွၼ် လၢႆးၸတ်းပွင်ၵၢၼ်ၽုၵ်ႇသွမ်ႈ၊ လႅၵ်ႈလၢႆႈတၢင်းႁူႉၵၼ်၊ လွၵ်းလၢႆးၽုၵ်ႇၶဝ်ႈႁႂ်ႈဢွၵ်ႇၼမ်ၸိူဝ်းၼႆႉ ၸတ်းႁဵတ်းတီႈဢိူင်ႇၶူႊၶူတ်ႊ ၸႄႈဝဵင်းလမ်ႊလုၵ်ႊၵႃႊ ၸႄႈတွၼ်ႈပထုမ်းထႃႊၼီႊ ၸိုင်ႈထႆး ၽူႈၶဝ်ႈႁူမ်ႈ 14 ၵေႃႉ ။ ၾၢင်ႈ ၸုမ်းတူင်ႉၼိုင်ၵၢၼ်ၽုၵ်ႇသွမ်ႈမိူင်းမၢၼ်ႈတင်း သိုၵ်းလူင်ပွင်ၸိုင်ႈထႆး ႁူပ်ႉၵၼ် Maesainews ပိုၼ်ၽၢဝ်ႇဝႃႈ – ယိူင်းဢၢၼ်းဢၼ်ၸတ်းႁဵတ်းၼႆႉ ပိူဝ်ႈသၢင်ႈလွင်ႈမိုတ်ႈၵိုဝ်းၸမ်ၸႂ်မိူင်းႁူမ်ႈတုမ်မၢၼ်ႈလႄႈ မိူင်းထႆး ၊ ႁႂ်ႈၸၢင်ႈႁူမ်ႈမိုဝ်းပူၵ်းပွင်ၵၢၼ်ၽုၵ်ႇသွမ်ႈ၊ ႁႂ်ႈမီးလွင်ႈၵႂႃႇမႃးၶဝ်ႈဢွၵ်ႇၵၼ် ၸဵမ်ၸိူဝ်းၼႆႉ။ လိူဝ်ၼၼ်ႉၼႂ်း ဝၼ်းတီႈ 12 /03/2018 ၸွမ်သိုၵ်းလူင် ထၢၼ်ႊၶျႆႊယၼ်ႊ သီႊသူႊဝၼ်ႊ ၽူႈၵွၼ်းသိုၵ်းထႆးသုင်သုတ်း ႁူပ်ႉထူပ်းၸုမ်းၽွင်းလူင်မိူင်းမၢၼ်ႈလႄႈ ၸုမ်းတူင်ႉၼိုင်ၾၢႆႇၵၢၼ်ၽုၵ်ႇသွမ်ႈ ဢၼ်မႃးၶိုၼ်ႈပၢင်သွၼ်ၵၢၼ် ၽုၵ်ႇသွမ်ႈ ၼႆယဝ်ႉ။ ပၢင်ၾိုၵ်းၽွၼ်ႉ လၢႆးပူၵ်းပွင်ၵၢၼ်ၽုၵ်ႇသွမ်ႈၼႆႉ ယူႇတီႈတပ်ႉသိုၵ်းထႆး ၸတ်းႁဵတ်းမႃး 8 ၸုပ်ႈ ႁူမ်ႈၵူၼ်းဢၼ်လႆႈၶဝ်ႈႁူမ်ႈ 73 ၵေႃႉ ၸုပ်ႈၼႆႉပဵၼ်ၸုပ်ႈတီႈ 9 ယဝ်ႉ ဝႃႈၼႆ ။

['ၵူႈလွင်ႈလွင်ႈ']

2018-03-13T09:34:14

https://shannews.org/archives/3360

ၸၼ်ႉၸွမ်ပုတ့်ထ ဝဵင်းတူၼ်ႈတီး ယေႃးမုၼ် ၸဝ်ႈၶူးဝႃးဝုၼ်းၸုမ်ႉ

ပၢင်ယွင်ႈၵုင်ႇယေႃးမုၼ် ၸဝ်းၶူးဝႃးဝုၼ်းၸုမ်ႉ ဢၼ်လႆႈႁပ်ႉၸုမ်ႈၶူး ဢႅၵ်ႉၵမႁႃၵမ်မထႃၼႃၸရိယ ယူႇတီႈလူင် ပွင်ၸိုင်ႈမိူင်းႁူမ်ႈတုမ် မွပ်ႈယိုၼ်ႈပၼ်ၼၼ်ႉ ၸတ်းႁဵတ်းပၢင်ယွင်ႈၵုင်ႇယေႃးမုၼ် တီႈၸၼ်ႉၸွမ်ပုတ်ႉထ ဝဵင်း တူၼ်ႈတီး မီးတၵ်ႉၵႃႉသတ်ႉထႃးတီႈၸမ်/ၵႆ ၶဝ်ႈႁူမ်ႈယွင်ႈၵုင်ႇတင်းၼမ်လၢႆ ဝႃႈၼႆ။ ဢွင်ႇတီႈ ယွင်ႈၵုင်ႇယေႃးမုၼ် ဝၼ်းတီႈ 12/03/2018 ၸုမ်းသင်ၶၸဝ်ႈလႄႈ ၸုမ်းလူင်ပွင်ၸိုင်ႈ ဢိၵ်ႇတင်းပေႃႈမႄႈၵူၼ်းမိူင်း ၸႄႈဝဵင်း တူၼ်ႈတီး လႆႈႁူမ်ႈၵၼ်သေ ၸတ်းႁဵတ်းပၢင်ယွင်ႈၵုင်ႇယေႃးမုၼ် ၸဝ်ႈၶူးဝႃးဝုၼ်းၸုမ်ႉ တီႈၸၼ်ႉၸွမ်ပုတ်ႉထ မိူင်းတႆး ၸႄႈဝဵင်းတူၼ်ႈတီႈ ၸိုင်ႈတႆးပွတ်းၸၢၼ်း ဝႃႈၼႆ။ ၽွင်းတိုၵ့်သိုပ်ႇၸႆၢးတႃ ၼၢင်းၼူၼ်းမူဝ် ၽူႈထတ်းသဵၼ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး လၢတ်ႈတီႈ ၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ ယၢမ်းၵၢင်ၼႂ် 8 မူင်း သိုပ်ႇၸၢႆးတႃၸဝ်ႈၶူးဝႃးဝုၼ်ႉၸုမ်ႉ၊ ယဝ်ႉၵေႃႈ ၵၢပ်ႈသွမ်းဝၼ်းသေ ပေႃးဝၢႆးဝၼ်း 1 မူင်းသမ်ႉ ၸင်ႇၸတ်းႁဵတ်းပၢင်ယွင်ႈၵုင်ႇယေႃးမုၼ်ၵႂႃႇ။ မိူဝ်ႈပူၼ်ႉမႃး ဝၼ်းတီႈ 3 ၼၼ်ႉ တီႈၸၼ်ႉၸွမ်ပုတ်ႉ ထမိူင်းတႆး လႆႈၸတ်းႁဵတ်းပၢင်ယွင်ႈၵုင်ႇယေႃးမုၼ် သင်ၶၸဝ်ႈ ဢၼ်လႆႈၸုမ်ႈၶူးတီႈၼေႇပျီႇတေႃႇမႃး တင်းမူတ်း 8 ၸဝ်ႈ မိူဝ်ႈၽွင်းၼၼ်ႉ ၸဝ်ႈၶူးဝႃးဝုၼ်းၸုမ်ႉသမ်ႉ ဢွၵ်ႇၶၢဝ်းတၢင်း ဝႆႉလႄႈဢမ်ႇတၼ်းလႆႈယွင်ႈၵုင်ႇယေႃးမုၼ်” ဝႃႈၼႆ။ တၵ့်ၵႃႇသတ့်ထႃး ၶဝ်ႈႁူမ်ႈပၢင်ယွင်ႈၵုင်ႇယေႃးမုၼ် တီႈပၢင်ယွင်ႈၵုင်ႇယေႃးမုၼ်ၼႆႉ ယၢမ်းပွတ်းၼႂ် ၸွမ်ၽွင်းလူင်မိူင်းတႆး ၻွၵ်ႊတိူဝ်ႊလိၼ်းထုတ်ႉ မႃးလူႇတၢၼ်း မွပ်ႈပၼ် ၸုမ်ႈၶူးဢႅၵ်ႉၵမႁႃႇၵမ်မထႃၼႃၸရိယ တီႈၸဝ်ႈၶူးဝႃးဝုၼ်းၸုမ်ႉ တင်း ၶူဝ်းလူႇၶူဝ်းတၢၼ်းလၢႆလွင်ႈ။ ဝၢႆးၼၼ်ႉ ၵေႃႈ လႆႈၸတ်းပၢင်သိုပ်ႇၸႆးတႃ။ ယၢမ်းဝၢႆးဝၼ်းသမ်ႉ ယွင်ႈၵုင်ႇယေႃးမုၼ်လႄႈ လူႇတၢၼ်းယၢတ်ႇ ၼမ်ႉၶွမ်ႈတဝ်ႈ ၊ ဝၢႆးၼၼ်ႉယဝ်ႉ ၸဝ်ႈၶူးဝုၼ်းၸုမ်ႉ မိူဝ်ႈလူႇတၢၼ်းၶဝ်ႈသွမ်းသၢၼ် တီႈဝတ်ႉဝေႇလုဝၼ်ႇ ၸႄႈဝဵင်းတူၼ်ႈတီးထႅင်ႈ ဝႃႈၼႆ။ တၵ့်ၵႃႇသတ့်ထႃး ၶဝ်ႈႁူမ်ႈပၢင်ယွင်ႈၵုင််ႇယေႃးမုၼ် ဝၼ်းတီႈ 03/03/2018 ယၢမ်းၵၢင်ဝၼ်း 12 မူင်း ထိုင် 3 မူင်းဝၢႆးဝၼ်း ၸၼ်ႉၸွမ်ပုတ်ႉထ မိူင်းတႆး ၸတ်းႁဵတ်း ပၢင်ယွင်ႈၵုင်ႇယေႃးမုၼ် သင်ၶၸဝ်ႈ 8 တူၼ် ။ ပဵၼ်သင်ၶၸဝ်ႈ ဢၼ်လႆႈႁပ်ႉၸုမ်ႈၶူး ၾၢႆႇပူၵ်းပွင်ပိုၼ်ၽႄႈ သႃ သၼႃ၊ ၾၢႆႇၵၢၼ်သွၼ် ႁဵၼ်းလႄႈ ၾၢႆႇတေႇသၼႃႇပွၼ်ႈထမ်း ႁေႃးတြႃး ဢၼ်လူင်ပွင်ၸိုင်ႈမွပ်ႈပၼ်ၼၼ်ႉ 6 ၸဝ်ႈလႄႈတင်း သင်ၶၸဝ်ႈတႆးၼႂ်းမိူင်းၶႄႇ 2 ၸဝ်ႈ။ ပၢင်ယွင်ႈၵုင်ႇယေႃးမုၼ်ၼႆႉ ၸတ်း ႁဵတ်းတီႈ ၸၼ်ႉၸွမ် ပုတ်ႉထ မိူင်းတႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ၸဝ်ႈၶူးဝႃးဝုၼ်းၸုမ်ႉၼႆႉ ပဵၼ်လုၵ်ႈပေႃႈသႅင်လႃႈလႄႈ မႄႈၶမ်းလႃႈ။ ၸႃတိတီႈၵိူတ်ႇ ဝဵင်းၵဵင်းသႅၼ် ၸိုင်ႈထႆး။ ၽွင်းဢႃယု ၸဝ်ႈ 4 ပီ ထိုင် 10 ပီ လႆႈၶဝ်ႈႁဵၼ်းတၢင်းႁူႉ ၼႂ်းႁူင်းႁဵၼ်းထႆး။ ထိုင်မႃး ဢႃယု ၸဝ်ႈလႆႈ 11 ပီ ၶိုၼ်ႈ ပဵၼ်ၸဝ်ႈသၢင်ႇသေ ထိုင်မႃးဢႃယု 12 ပီ တၵ်ႉၵႃႇသတ်ႉထႃး ဢိူင်ႇမိူင်းၽူင်း ၸႄႈဝဵင်းတႃႈၶီႈလဵၵ်း ၸင်ႇၵႂႃႇပၢင်း ၸဝ်ႈၶူးဝႃးဝုၼ်းၸုမ်ႉသေ ပူၵ်းပွင်သႃသၼႃ တီႈဢိူင်ႇမိူင်းၽူင်း တေႃႇထိုင်ဝၼ်းမိူဝ်ႈၼႆႉ ဝႃႈၼႆ။

['ၵူႈလွင်ႈလွင်ႈ']

2018-03-13T08:35:38

https://shannews.org/archives/3354

သိုၵ်းထႆးတီႉၺွပ်းလႆႈယႃႈမဝ်းၵမ် ၼပ်ႉလၢၼ်ႉမဵတ်ႉ ႁိမ်းလႅၼ်လိၼ်

သိုၵ်းလူင်ပွင်ၸိုင်ႈထႆးတင်း ၾၢႆႇၵဵဝ်ႇၶွင်ႈ ႁူမ်ႈၵၼ်ၵူတ်ႇထတ်း ၵူၼ်းတေႃႉယႃႈ -တီႉလႆႈယႃႈမႃႉၼပ်ႉလၢၼ်ႉမဵတ်ႉ လႄႈ ၵူၼ်းတေႃႉယႃႈတီႈလႅၼ်လိၼ်တႆး – ထႆးသေ ၸတ်းပၢင်သပ်းၸႅင်ႈၶၢဝ်ႇ။ သိုၵ်းထႆးတီႉၺွပ်းလႆႈ ၵူၼ်းၵဵဝ်ႇၶွင်ႈယႃႈမဝ်းၵမ် ႁိမ်းလႅၼ်လိၼ် မိူဝ်ႈဝၼ်းတီႈ 9/03/2018 ၸဝ်ႈၼႃႈတီႈသိုၵ်းထႆး လႆႈႁပ်ႉၸႅင်ႈဝႃႈ – တေမီးၸုမ်းလၵ်ႉတေႃႉယႃႈ ၼႂ်းပိုၼ်ႉတီႈ ၸွမ်းလႅၼ်လိၼ်တႆး – ထႆး တီႈၼွင်ဢုၵ်း (ဢရုၼူဝ်ႊထႆး) ဢိူင်ႇမိူင်းၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇသေ ဢွၼ်ၵၼ်ပႂ်ႉၵူတ်ႇထတ်း ။ ႁၢင်ႈၽႅၼ်တီႈ သိုၵ်းထႆးတီႉၺွပ်းလႆႈယႃႈမဝ်းၵမ် ၼပ်ႉလၢၼ်ႉမဵတ်ႉ ႁိမ်းလႅၼ်လိၼ် ၽွင်းၼၼ်ႉ ထူပ်းႁၼ်ၵူၼ်းဢၼ်ထၢင်ႇထိူမ် 2 ၵေႃႉ ၸဝ်ႈၼႃႈတီႈၸင်ႇၼႄတူဝ် ယွၼ်းၵူတ်ႇထတ်း ၵူၺ်းၵႃႈ ၵူၼ်း 2 ၵေႃႉဢဝ်ထူင်ပိူဝ်ႉဝိုတ်ႉပႅတ်ႈသေလႅၼ်ႈပၢႆႈ လမ်းတီႉလႆႈ1ၵေႃႉ ၸိုဝ်ႈႁွင်ႉဝႃႈ ၸၢႆးလၢဝ် ပုၼ်ႊတႆး ယူႇဝၢၼ်ႈၼွင်ဢုၵ်း။ သိုဝ်ႇ Maesai News ပိုၼ်ၽၢဝ်ႇဝႃႈ – ၸဝ်ႈၼႃႈတီႈၵူတ်ႇထတ်းထူင်ပိူဝ်ႉတင်း 19 ထူင် ထူပ်းႁၼ် ယႃႈမႃႉ 2,840,000 မဵတ်ႉ ၸင်ႇလႆႈတီႉၺွပ်း တူဝ်ၵူၼ်းလႄႈ ယႃႈမဝ်းၵမ် ပၼ်တူတ်ႈတၢမ်ႇၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းသိုပ်ႇၵႂႃႇသေ ၸတ်းႁဵတ်းပႃး ပၢင်သပ်းၸႅင်ႈၵႂႃႇ မိူဝ်ႈဝၼ်းတီႈ 10/03/ 2018 တီႈၵဵင်းမႆႇ။ ယႃႈမဝ်းၵမ်ၼႆႉတႄႇဢဝ်လိူၼ် ဢွၵ်ႊထူဝ်ႊၿိူဝ်ႊ 2017 တေႃႇထိုင် လိူၼ်ၾႅပ်ႊၿိဝ်ႊရီႊ 2018 ၼႆႉ သိုၵ်းလူင်ပွင် ၸိုင်ႈထႆးတင်း ၸဝ်ႈၼႃႈတီႈၾၢႆႇၵဵဝ်ႇၶွင်ႈ တီႉၺွပ်းလႆႈယႃႈမႃႉတင်းမူတ်း 11,572,100 မဵတ်ႉ ဢိၵ်ႇယႃႈမဝ်းၵမ်လၢႆလၢႆသႅၼ်း ၼႆယဝ်ႉ။ Photo by- AEC TV online

['ယႃႈမဝ်းၵမ်']

2018-03-13T07:21:57

https://shannews.org/archives/3351

ပၢင်တၢၼ်ႈၶႆႈတီႈဝၢၼ်ႈဝႃႉ တေမီးပႃးႁူဝ်ၶေႃႈ တိုၵ်းတေႃးၽေးယႃႈမဝ်းၵမ်

ပၢင်တၢၼ်ႈၶႆႈ ဢၼ်တေၸတ်းတီႈဝၢၼ်ႈဝႃႉ ဢိူင်ႇဝၢၼ်ႈဝႃႉ ၸႄႈဝဵင်းၵေးသီးၼၼ်ႉ လိူဝ်သေႁူဝ်ၶေႃႈ လွင်ႈပိုၼ်း၊ လွင်ႈၼႃႈႁိူၼ်းမူၼ်းယဝ်ႉ မီးပႃးလွင်ႈၽေးယႃႈမဝ်းၵမ်။ ပေႃးထိုင်မႃးဝၼ်းတီႈ 15/03/2018 ၼႆႉ သင်ၶၸဝ်ႈလႄႈတၵ်ႉၵႃႇသတ်ႉထႃး ပီႈၼွင်ႉၵူၼ်းမိူင်း ႁူမ်ႈၵၼ်ၸတ်းပၢင်တၢၼ်ႈၶႆႈ/ဢုပ်ႇၶႆႈ ပၼ်တၢင်းႁူႉတၢင်းႁၼ် တီႈဝတ်ႉ/ၵျွင်းဝၢၼ်ႈဝႃႉ ဢိူင်ႇဝၢၼ်ႈဝႃႉ ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၽူႈတေမႃးဢုပ်ႇလၢတ်ႈတၢၼ်ႈၶႆႈ မီး 3 ၵေႃႉ/ၸဝ်ႈ- 1.ၸဝ်ႈပၢႆးပိုၼ်း ၶူးၼၢင်းၶိူဝ်းသႅၼ် “ပိုၼ်းတီႈယူႇ ၵူႈတီႈၼွၼ်း ၵွၼ်းတီႈၼင်ႈ”။ 2.ၸရေးၵေႃႇမိူင်း “ၽူဝ်လီမေးပႅင်း”။ ၸဝ်ႈၶူးသီႇရိထမ်ႇမ “ပုတ်ႉထ ထမ်ႇမ လေႃးၵ”-ၼႆယဝ်ႉ။ ၸဝ်ႈၶူးသီႇရိထမ်ႇမ ၸဝ်ႈၽူႈလႆႈႁပ်ႉသူး/ရၢင်းဝလ်း ၸဝ်ႈၼၢင်းသုၸၼ်ႇတီႇ လၢတ်ႈဝႃႈ-“ၸဝ်ႈႁဝ်းလႆႈႁပ်ႉမွၵ်ႇထိုင်မႃး ႁႂ်ႈၵႂႃႇႁေႃးထမ်းတြႃးၵဵဝ်ႇၵပ်းလွင်ႈၽေးယႃႈမဝ်းၵမ်။ ဢၼ်ၸဝ်ႈႁဝ်းၶဝ်မီးယိူင်းဢၢၼ်း၊ မီးလၵ်းၼမ်းသေ လႆႈႁေႃးလွင်ႈၽေးယႃႈမဝ်းၵမ်ၼႂ်းမိူင်းတႆး ၶၢဝ်းတၢင်းသွင်ပီမႃးၼႆႉ ယွၼ်ႉႁၼ်ထိုင်ဝႃႈၽေးယႃႈမဝ်းၵမ်ၼၼ်ႉ မၼ်းႁၢဝ်ႈႁႅင်းလိူဝ်ႁႅင်း၊ ပဵၼ်ၽေးလူင်မၢႆၼိုင်ႈတေႃႇလုၵ်ႈဢွၼ်ႇၼုမ်ႇ၊ တေႃႇၼေႃႇတႅၼ်းၶိူဝ်းတႆးႁဝ်း။ ပေႃးၼေႃႇတႅၼ်းၶိူဝ်းႁဝ်း ၵုမ်ႇပဵၼ်ၶီႈလဝ်ႈၶီႈယႃႈႁဵတ်းၼႆ မိူဝ်းၼႃႈဢၼႃႇၵၢတ်ႈ ဢၼ်တေလုၵ်ႉမႃးႁၢပ်ႇၵၢၼ်ဝၢၼ်ႈမိူင်း ၵၢၼ်ၸိူဝ်ႉၶိူဝ်းၼၼ်ႉ ၶဝ်ၵေႃႈတေဢမ်ႇပွင်ပဵၼ်လႆႈၵူၺ်းဢမ်ႇၵႃး တေပဵၼ်ၽေးတေႃႇတူဝ်ၵဝ်ႇ၊ ၼႃႈႁိူၼ်းလႄႈၼႂ်းဝၢၼ်ႈၼႂ်းဢိူင်ႇ ၼႂ်းၸၢတ်ႈၼႆႉ။ လိူဝ်သေၼၼ်ႉ ၸၢင်ႈၽိတ်းမႅၼ်ႈသိလ်ထမ်းၶေႃႈမၢႆ 5 လႄႈၸၢင်ႈလိူတ်ႇမႆႈၼႂ်းတုၵ်ႉၶတိၶူင်းငရၢႆးၼႆၼၼ်ႉ ပုတ်ႉထၽြႃးပဵၼ်ၸဝ်ႈၵေႃႈႁေႃးဝႆႉ”- ဝႃႈၼႆ။ သိုပ်ႇလၢတ်ႈဝႃႈ-“ၵွပ်ႈၸဝ်ႈႁဝ်းမႆႈၸႂ် ၽေးယႃႈမဝ်းၵမ် တေပၼ်ၽွၼ်းႁၢႆႉၼႂ်းၸၢတ်ႈၼႆႉဢမ်ႇၵႃး ဢိၵ်ႇပႃးၸၢတ်ႈၼႃႈလႄႈ ယူႇတီႈႁဝ်းမုၼ်ၸဝ်ႈ ၸင်ႇဢဝ်ထမ်းတြႃးၵႂႃႇတေႇသၼႃႇႁေႃးၼႄ ၽွၼ်းလီၽွၼ်းႁၢႆႉပၼ် ပီႈၼွင်ႉၵူၼ်းမိူင်းၶဝ်။ ႁႂ်ႈပီႈၼွင်ႉၵူၼ်းဝၢၼ်ႈၵူၼ်းမိူင်းပေႃးလႆႈႁူႉလႆႈငိၼ်းသေ ယူဝ်ၸၢင်ႈမေႃငိူင်ႉဝႄႈ၊ ယူဝ်ၸၢင်ႈမေႃၵူဝ်၊ ယိူင်းဢၢၼ်းၸိူင်ႉၼင်ႇၼႆသေ ဢွၵ်ႇႁႃႁေႃးထမ်းတြႃးလွင်ႈၽေးႁၢႆႉယႃႈမဝ်းၵမ်”-ဝႃႈၼႆ။ ယွၼ်းၾၢၵ်ႇထိုင်တၵ်ႉၵႃႇသတ်ႉထႃး ပီႈၼွင်ႉမိူင်းတႆးဝႃႈ- ပေႃးႁဝ်းဝႄႈယႃႈမဝ်းၵမ် ပဵၼ်လွင်ႈၶိုၼ်ႈယႂ်ႇ မင်ႇၵလႃႇ၊ ပဵၼ်လွင်ႈဢမ်ႇၽိတ်းသိလ်ၽိတ်းထမ်းလႄႈ မိူၼ်တင်းႁဝ်းႁဵတ်းၵၢၼ်လီၵုသူလ်ယဝ်ႉ။ ၵွပ်ႈၼၼ်လႄႈ ႁႂ်ႈပီႈၼွင်ႉၵူၼ်းမိူင်းတႆးႁဝ်း မေႃပွင်ႇၸႂ်သေမေႃဢွၼ်ၵၼ်ငိူင်ႉဝႄႈ ယႃႈမဝ်းၵမ်၊ တေမီးတၢင်းၵတ်းယဵၼ်ၶိုၼ်ႈယႂ်ႇ မင်ႇၵလႃႇ ၸွမ်းၼင်ႇၼႂ်းထမ်းတြႃးမင်ႇၵလႃႇသုတ်ႈၵေႃႈ ႁေႃးလၢတ်ႈဝႆႉၸိူင်ႉၼႆ- ၸဝ်ႈၶူးသီႇရိထမ်ႇမ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ဝၢၼ်ႈဝႃႉ ဢိူင်ႇဝၢၼ်ႈဝႃႉ ၸႄႈဝဵင်းၵေးသီးၼႆႉ ပဵၼ်ပိုၼ်ႉတီႈၼႃႈလိၼ် ဢၼ်ၵူၼ်းဝၢၼ်ႈၵူၼ်းမိူင်း လႆႈၶဵင်ႇတႃႉတေႃႇၽေးယႃႈမဝ်းၵမ်တီႈၼိုင်ႈ-ၼႆယဝ်ႉ။ ဢွၼ်ၼႃႈၼႆႉ မိူဝ်ႈဝၼ်းတီႈ 02/03/2018 သင်ၶၸဝ်ႈၼႂ်းထုင်ႉဝၢၼ်ႈၸၢမ်-မိူင်းမူႉ ဢိၵ်ႇသင်ၶၸဝ်ႈ ထုင်ႉမိူင်းယဵၼ် ႁူမ်ႈၵၼ်လူင်းၸတ်းပၢင်ႁေႃးထမ်းတြႃးဢိၵ်ႇပၢင်တၢၼ်ႈၶႆႈ ၵဵဝ်ႇလူၺ်ႈလွင်ႈၽွမ်ႉႁူမ်ႈ၊ လွင်ႈၽေးႁၢႆႉယႃႈမဝ်းၵမ်၊ လွင်ႈငမ်းယဵၼ်ၸိူဝ်းၼႆႉ ၼႂ်းထုင်ႉမိူင်းယဵၼ် တီႈဝတ်ႉလူင်မိူင်းယဵၼ်၊ မီးၽူႈၶဝ်ႈႁူမ်ႈထွမ်ႇငိၼ်း 400 ပၢႆ။ မိူဝ်ႈၼၼ်ႉ ၸဝ်ႈၶူးသီႇရိထမ်ႇမ ၵေႃႈလႆႈပွၼ်ႈႁေႃးထမ်းတြႃး လွင်ႈၽေးႁၢႆႉယႃႈမဝ်းၵမ် ၼင်ႇၵဝ်ႇ။

['ယႃႈမဝ်းၵမ်']

2018-03-13T05:46:09

https://shannews.org/archives/3348

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/03/13၊ BNI/SHAN TV Program, 2018/03/13

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/03/13၊ BNI/SHAN TV Program, 2018/03/13

['Uncategorized']

2018-03-13T05:16:38

https://shannews.org/archives/3345

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/03/13၊ BNI/SHAN TV Program, 2018/03/13

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/03/13၊ BNI/SHAN TV Program, 2018/03/13

['Uncategorized']

2018-03-12T10:53:47

https://shannews.org/archives/3332

TNLA တင်း RCSS ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉတူႈ ၵူၼ်းမိူင်း 330 ပၢႆ လႆႈပၢႆႈ

ၵူၼ်းမိူင်း ၼႂ်းဢိူင်ႇပၢင်သေႃႉ ႁူဝ်ၵူၼ်း 336 ၵေႃႉ လႆႈဢွၼ်ၵၼ်ပၢႆႈသွၼ်ႈယူႇဝႆႉ တီႈဝၢၼ်ႈၸၢမ် ၸႄႈဝဵင်းၼမ်ႉတူႈ ယွၼ်ႉသိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး မႃးတီႈဝၢၼ်ႈၸၢမ် ၸႄႈဝဵင်းၼမ့်တူႈ ဝၼ်းတီႈ 10-11/03/2018 ၼႂ်းၶၢဝ်းတၢင်း 2 ဝၼ်း ၵူၼ်းမိူင်း ဝၢၼ်ႈၼမ်ႉၵုတ်ႇ၊ ဝၢၼ်ႈၼႃးတီး၊ ဝၢၼ်ႈ ပၢင်သေႃႉလႄႈ ဝၢၼ်ႈဝၢႆႇၼႂ်းဢိူင်ႇပၢင်သေႃႉ ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈမႃး ယူႇတီႈဝတ်ႉဝိႁၢရ်လူင် ဝၢၼ်ႈၸၢမ် ယၢၼ်ၵႆဢိူင်ႇပၢင်သေႃႉ 3 လၵ်း ၼႂ်းၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး မႃးတီႈဝၢၼ်ႈၸၢမ် ဝဵင်းၼမ့်တူႈ လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ တေႃႈလဵဝ် ႁဝ်းမႃးမီးဝႆႉတီႈ ဝၢၼ်ႈၸၢမ်ၼႆႉ မႃးၸႅၵ်ႇၶူဝ်းၶွင်လႄႈ ၶဝ်ႈၼမ်ႉတၢင်းၵိၼ်။ ထႅင်ႈၾၢႆႇၼိုင်ႈၵေႃႈ ၵျွင်းႁွင်ႇ ဝၢၼ်ႈၸၢမ်သမ်ႉ ဝၼ်းတီႈ 17 တေထိုင်ၼႆႉ သမ်ႉတေမီးပွႆးသၢင်ႇလွင်းၼႆလႄႈ လွင်ႈၼႆႉ ႁဝ်းၶႃႈ တိုၵ်ႉ ဢုပ်ႇဢူဝ်းငူပ်ႉၺီႉၵၼ်ယူႇဝႃႈ တႃႇပီႈၼွင်ႉတႆး ၼႂ်းဝၢၼ်ႈပၢင်သေႃႉ 30 ပၢႆၼၼ်ႉ တေႁႂ်ႈယူႇဝႆႉတီႈ ဝၢၼ်ႈၸၢမ်။ ဢၼ်ၵိုတ်းထႅင်ႈ 3 ဝၢၼ်ႈ ႁူဝ်ၵူၼ်း 300 ၼၼ်ႉ မိူဝ်ႈၽုၵ်ႈ ဝၼ်းတီႈ 13 တေႁပ်ႉၶဝ်ႈမႃးဝႆႉတီႈ ဝတ်ႉၵျွင်းလွႆ (ပုပ်ႉ ပႃႇရူင်ႇ) ၼႂ်းဝဵင်းၼမ်ႉတူႈ” ဝႃႈၼႆ။ ၾၢင်ႁၢင်ႈ ၵူၼ်းပႆၢႈၽေး ၵူၼ်းပႆၢႈၽေးမႃး တီႈဝတ့်ဝၢၼ်ႈၸၢမ် ဢိင်ၼိူဝ်သိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ်သေ ၵူၼ်းပၢႆႈၽေးသိုၵ်း မီးၵႂႃႇ 336 ၵေႃႉ၊ မီးတီႈဝတ်ႉဝိႁၢရ်လူင် ဝၢၼ်ႈၸၢမ် ၸၢႆး 149 ၵေႃႉ၊ ယိင်း 197 ၵေႃႉ ဝႃႈၼႆ။ ဝၢၼ်ႈၸၢမ်ၼႆႉ ယၢၼ်ၵႆဝဵင်းၼမ်ႉတူႈ 14 လၵ်း မီးၼႂ်းၵႄႈ ၼမ်ႉတူႈတင်း သီႇပေႃႉ။

['သုၼ်ႇလႆႈၵူၼ်း']

2018-03-12T10:10:02

https://shannews.org/archives/3325

လူမ်ႉလႅင်ႉၽတ်ႉ မၢၵ်ႇႁဵပ်းတူၵ်း ၵွၼ်ၵၢင်ၸိုင်ႈတႆး လင်ႁိူၼ်း 100 ပၢႆ မၢၵ်ႇၶဝ်ႈတဝ်ႈၼမ်ႉၼႂ်းသူၼ်လူႉၵွႆမူတ်း

ၾူၼ်ယႂ်ႇလူမ်းလူင်ၽတ်ႉပဝ်ႇမၢၵ်ႇႁဵပ်းတူၵ်းၼႂ်းၸႄႈဝဵင်းၵုၼ်ႁဵင် ၵႃလိလႄႈ မိူင်းသူႈ လင်ႁိူၼ်း 100 ပၢႆ လႆႈလူႉလႅဝ် လႄႈ မီးၵူၼ်းဝၢၼ်ႈလႆႈမၢတ်ႇၸဵပ်းၸွမ်း 2 ၵေႃႉ၊ မၢၵ်ႇၶဝ်ႈတဝ်ႈၼမ်ႉလူႉၵွႆမူတ်း။ ၾၢင်ႁၢင်ႈ လင်ၶႃးႁိူၼ်းပိဝ် ဝၼ်းတီႈ 10/03/2018 ယၢမ်းဝၢႆးဝၼ်း 4:30 မူင်းပၢႆၼၼ်ႉ ၾူၼ်ယႂ်ႇလူမ်းလူင် ၽတ်ႉပဝ်ႇသႂ်ႇႁိူၼ်းၵူၼ်းမိူင်း ႁၢဝ်ႈ ႁႅင်း ၼႂ်းၸႄႈဝဵင်းၵုၼ်ႁဵင် ၸိုင်ႈတႆးပွတ်းၸၢၼ်း ၺႃးၾူၼ်ယႂ်ႇလူမ်းလူင်ၽတ်ႉသႂ်ႇ ႁိူၼ်း 96 လင်၊ ၸႄႈဝဵင်း ၵႃလိသမ်ႉ ၺႃး 18 လင် ၼႂ်းၼၼ်ႉ ၵူၼ်းဝၢၼ်ႈၼၢင်းယိင်း 2 ၵေႃႉ ၺႃးမႆႉလူမ်ႉၽတ်ႉသႂ်ႇသေ လႆႈမၢတ်ႇၸဵပ်း တင်းသွင် ဝႃႈၼႆ။ ၾၢင်ႁၢင်ႈ ဝႆၢးၾူၼ်လူင် ၽတ့်ပဝ်ႇယဝ့် ၸၢႆးဢွင်ႇၵျေႃႇဢူး(ႁွင်ႉ) ၸၢႆးဢွမ်ၶမ်း ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ(2) ၸႄႈဝဵင်းၵုၼ်ႁဵင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼႂ်းၸႄႈဝဵင်းၵႃလိ ႁဝ်းၶႃႈၼႆႉ တင်းမူတ်း မီး 6 ပွၵ်ႉ ဢၼ်ၺႃးၽေးလူမ်းႁၢဝ်ႈႁႅင်း ၽတ်ႉ ပဝ်ႇသႂ်ႇသမ်ႉ ပဵၼ် ပွၵ်ႉ 1 တင်း ပွၵ်ႉ 4 ယွၼ်ႉဝႃႈ 2 ပွၵ်ႉၼႆႉ မၼ်းမီးၾၢႆႇႁွင်ႇတၢင်း ၵႃလိ။ လိူဝ်ၼၼ်ႉ ဢၼ်ၵိုတ်း ထႅင်ႈ 4 ပွၵ်ႉတႄႉ ဢမ်ႇပေႃးတုမ်ႉယွၼ်ႈၼမ်” ဝႃႈၼႆ။ ၾၢင်ႁၢင်ႈ မိူဝ်ႈလင်ၶႃးႁိူၼ်းၵွၵ်းပိဝ် သိုပ်ႇလၢတ်ႈဝႃႈ တၢင်းၸႄႈဝဵင်းၵုၼ်ႁဵင်တႄႉ တေလႆႈဝႃႈၵွႆၼမ်ဝႆႉ တင်းမူတ်း 5 ပွၵ်ႉ ၺႃးတင်း 5 ပွၵ်ႉယဝ်ႉ။ လိူဝ် ၼၼ်ႉ ၸွမ်းဝၢၼ်ႈၼွၵ်ႈၼႃးပၢင်ႇႁဝ်းသမ်ႉ တေပႃး ဝၢၼ်ႈၼမ်ႉၶမ်း ဝဵင်းၼၢင်း ဝၢၼ်ႈလၢႆးၵၢမ် ၸဵမ်ၸိူဝ်းၼႆႉ။ ဝတ်ႉ ဝိႁၢရ်ဢၼ်ၺႃးလူမ်းၽတ်ႉသႂ်ႇသမ်ႉ 3 လင်၊ ႁူင်းႁဵၼ်းၸၼ်ႉသုင် ၵုၼ်ႁဵင် 1 လင်လႄႈ ၸၼ်ႉငဝ်ႈ 2 လင် ၸဵမ် ၸိူဝ်းၼႆႉ” ဝႃႈၼႆ။ ႁၢင်ႈမၢၵ်ႇႁဵပ်းတူၵ်း ၼ်ႂးမိူင်းသူႈ ယွၼ်ႉၾူၼ်ယႂ်ႇလူမ်းလူင် ၽတ်ႉပဝ်ႇႁၢဝ်ႈႁႅင်းသေ လင်ၶႃးမုင်းႁိူၼ်းပိဝ် ၸွမ်းလူမ်း၊ မၢင်ႁိူၼ်းၽႃႁိူၼ်းပိဝ် ပွင်ႇဢွၵ်ႇၵႂႃႇၵေႃႈမီး။ ၼႂ်းၸႄႈဝဵင်းၵႃလိသမ်ႉ ႁူဝ်ႉဝၢင်းႁိူၼ်း 3 ၸဝ်ႈ တၢင်းယၢဝ်း 60-70 ထတ်း လႆႈၵူၼ်ႇ ပင်းသေဢမ်ႇၵႃး ၼၢင်းယိင်း 2 ၵေႃႉ ဢႃယု ၼႂ်းၵႄႈ 25-30 ပီ ၽွင်းၵႂႃႇသၵ်ႉသိူဝ်ႈၽႃႈ တီႈတႃႈၼမ်ႉ ၼွင်ငိုၼ်း ပွၵ်ႉ 4 ၼၼ်ႉ ၺႃးမႆႉၸွမ်းတၢင်း လူမ်ႉၽတ်ႉသႂ်ႇသေ လႆႈတိူဝ်ႉမၢတ်ႇၸဵပ်းတီႈႁူဝ် လႄႈ တီႈတူဝ် ၵမ်ႈၽွင်ႈ တေႃႈလဵဝ် လႆႈသူင်ႇယူတ်းယႃဝႆႉတီႈႁူင်းယႃ။ လိူဝ်ၼၼ်ႉ ႁူဝ်ၵူၼ်း 300 ပၢႆ ဢၼ်ၺႃးလူမ်းၽတ်ႉသႂ်ႇႁိူၼ်း ယေးလူႉၵွႆဝႆႉ ဝႃႈၼႆ။ ႁၢင်ႈမၢၵ်ႇႁဵပ်းတူၵ်း ၼ်ႂးမိူင်းသူႈ ၵဵဝ်ႇၵပ်းလွင်ႈၼႆႉ ယူႇတီႈၽူႈတႅၼ်း ၸႄႈဝဵင်းၵုၼ်ႁဵင် လႆႈၵဵပ်းသဵၼ်ႈသၢႆမၢႆ လွင်ႈလူႉသုမ်းႁိူၼ်းၵူၼ်းဝၢၼ်ႈ ဢၼ်ၺႃးလူမ်းလူင်ၽတ်ႉပဝ်ႇႁၢဝ်ႈႁႅင်း လႆႈတၢင်ႇထိုင်လုမ်းၾၢႆႇၽွင်းငမ်းၸႄႈဝဵင်းၵုၼ်ႁဵင်။ မိူဝ်ႈၼႆႉ ယၢမ်း ဝၢႆးဝၼ်း ယူႇတီႈၽူႈမီးပုၼ်ႈၽွၼ်း လုမ်းၽွင်းငမ်းၸႄႈဝဵင်းၵုၼ်ႁဵင် တေလူင်းၵမ်ႉထႅမ်ပၼ် ငိုၼ်းလႄႈၶူဝ်းၶွင် ၵမ်ႈၽွင် ဝႃႈၼႆ။ ဝၼ်းတီႈ 11/03/2018 ၵေႃႈ ၾူၼ်မၢၵ်ႇႁဵပ်းတူၵ်း ၼႂ်းၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်း ယၢမ်းၵၢင်ဝၼ်း 2 မူင်းၶိုင်ႈထိုင် 3 မူင်း။ လင်ၶႃႁိူၼ်း/ လဵၵ်းသႂ်မုင်းႁိူၼ်းပွင်ႇ၊ ၸိူဝ်းမုင်းဝႆႉ လဵၵ်းသႂ်ၼမ်ႉလႆႈ လၢႆႈမူတ်းဝႃႈၼႆ။ ယွၼ်ႉၾူၼ်မၢၵ်ႇႁဵပ်းၼၼ်ႉသေ မၢၵ်ႇၶဝ်ႈတဝ်ႈၼမ်ႉ ဢၼ်ၽုၵ်ႇဝႆႉၼႂ်းသူၼ်ၼႂ်းၼႃးၼၼ်ႉ လူႉၵွႆမူတ်း။ ဢမ်ႇလိူဝ်သေ မၢၵ်ႇမူင်ႈ မၢၵ်ႇလၢင်းၵေႃႈမွၵ်ႇ၊ မႂ်ႁူင်ႈၵွႆ။ ၸဝ်ႈသူၼ်ၸဝ်ႈႁႆႈ ၸႂ်ပေႃးလူႉ ဝႃႈၼႆ။ Photo FB by Ying Cherry

['သိင်ႇဝႅတ်ႉလွမ်ႉ']

2018-03-12T11:46:56

https://shannews.org/archives/3320

သိုၵ်းမၢၼ်ႈၽၢမ်းႁဵတ်းသိုၵ်း ၸုမ်းယိပ်းၵွင်ႈၵၢင်ႇ ယိုဝ်းၵူၼ်းမိူင်းတၢႆထင်တီႈ

သိုၵ်းမၢၼ်ႈပွတ်းတွၼ်ႈဝဵင်းၵျွၵ်ႉမႄး ၽၢမ်းပွမ်ႁဵတ်းသိုၵ်းၸုမ်းယိပ်းၵွင်ႈၵၢင်ႇ ပႂ်ႉမူၵ်းယိုဝ်းၵႃးတၢင်ႇဝူဝ်း ၵူၼ်းမိူင်း၊ မီးလွင်ႈလူႉတၢႆလႄႈ မၢတ်ႇၸဵပ်း ၼႂ်းၵႄႈၼွင်ၶဵဝ်-ၵျွၵ်ႉမႄး ၸိုင်ႈတႆးပွတ်းႁွင်ႇ။ မိူဝ်ႈဝၼ်းတီႈ 10/03/2018 ၵၢင်ၼႂ်ၶၢဝ်းယၢမ်းမွၵ်ႈ 10 မူင်းၼၼ်ႉ သိုၵ်းမၢၼ်ႈတပ်ႉ 502 ဢၼ်ယူႇၾၢႆႇတႂ်ႈ ငဝ်ႈငုၼ်းၵုမ်းၵမ်ၽႅၼ်ၵၢၼ်ယၼ်ႇသိုၵ်း (ၸၵၶ) 1 ၵျွၵ်ႉမႄး ၸဝ်ႈႁၢၼ်ၶျူၵ်ႉၸူဝ်းလုၼ်ႇ ၵုမ်းၵမ် ႁႅင်းၵူၼ်း 2 ၵေႃႉ ၽၢမ်းပွမ်ႁဵတ်းသိုၵ်းၸုမ်းယိပ်းၵွင်ႈၵၢင်ႇသေ မူၵ်းပႂ်ႉယိုဝ်းၵႃးတၢင်ႇဝူဝ်း တီႈႁိမ်းလွႆလမ် ၾၢႆႇၸၢၼ်းဝၢၼ်ႈၶၢႆႈတူၼ်ႈႁုင်း၊ ယၢၼ်ၵႆမွၵ်ႈ 1 လၵ်းပၢႆ (တၢင်းၽႄၵႂႃႇဝၢၼ်ႈလွႆၵူင်) ၼိူဝ်သဵၼ်ႈတၢင်းလူင် ၼွင်ၶဵဝ်-ၵျွၵ်ႉမႄး။ တိူဝ်ႉၺႃးၵူၼ်းၶီႇၵႃးသွင်ၵေႃႉၽူဝ်မေးတၢႆထင်တီႈလႄႈ ၵူၼ်းၸွမ်းၵႃးၵေႃႉၼိုင်ႈ မၢတ်ႇၸဵပ်းႁၢဝ်ႈႁႅင်း-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၵူၼ်းပိုၼ်ႉတီႈဝဵင်းၵျွၵ်ႉမႄး လၢတ်ႈၼႄဝႃႈ- “ၵႃးတၢင်ႇဝူဝ်းၼႆႉ လုၵ်ႉတၢင်းၼွင်ၶဵဝ်ၶိုၼ်ႈမႃး တၢင်းၵျွၵ်ႉမႄး၊ ၶဝ်လႅပ်ႈတေၶိုၼ်ႈမႃးၸွမ်းၵၼ် 3 လမ်း၊ ၵူၺ်းၵႃႈ ၶဝ်တေမႃးဢမ်ႇၶိုတ်းၵၼ်လႄႈ ၵႃးဢၼ်ထုၵ်ႇၺႃးယိုဝ်းၼႆႉ တေလႅပ်ႈမႃးဢွၼ်တၢင်း။ ၽွင်းၶဝ်တိုၵ်ႉၶိုၼ်ႈမႃးၼၼ်ႉ သိုၵ်းမၢၼ်ႈတပ်ႉၵွင် 502 ၼႆႉႁူႉၶၢဝ်ႇသေ သိုၵ်းမၢၼ်ႈသွင်ၵေႃႉၶီႇလူတ်ႉၶိူင်ႈ ၵႂႃႇမူၵ်းပႂ်ႉယူႇ။ မိူဝ်ႈၵႃးၽႅဝ်မႃးၼၼ်ႉ ၶဝ်ႁႄႉဢမ်ႇၵိုတ်းလႄႈ ၸင်ႇဢဝ်ၵွင်ႈယိုဝ်းသႂ်ႇသွင်ၵေႃႉၽူဝ်မေးတၢႆထင်တီႈ တင်းၵူၼ်းၸွမ်းၵႃးၵေႃႉၼိုင်ႈမၢတ်ႇၸဵပ်းႁၢဝ်ႈႁႅင်းၶႃႈဢေႃႈ”- ဝႃႈၼႆ။ သိုပ်ႇလၢတ်ႈထႅင်ႈဝႃႈ-“ဝၢႆးသေသိုၵ်းမၢၼ်ႈယိုဝ်းၵႃး တၢင်ႇဝူဝ်းလမ်းၼႆႉယဝ်ႉ ၵႃးဢၼ်တိုၵ်ႉၶိုၼ်ႈမႃး ၾၢႆႇလင်ထႅင်ႈသွင်လမ်းၼၼ်ႉတႄႉ ပူၼ်ႉၶိုၼ်ႈၵႂႃႇယူႇ၊ သွင်ၵေႃႉၽူဝ်မေးဢၼ်ၺႃးယိုဝ်းတၢႆထင်တီႈၼၼ်ႉ လႄႈၵေႃႉမၢတ်ႇၸဵပ်းၼၼ်ႉတႄႉ ၸုမ်းပရႁိတ ဝၢၼ်ႈၼွင်ပိင်ၶဝ်လႆႈဢဝ်သူင်ႇၵႂႃႇတီႈႁူင်းယႃ ဝဵင်းၵျွၵ်ႉမႄး လီငၢမ်းယဝ်ႉ၊ ၶဝ်သၢမ်ၵေႃႉၼႆႉ ပဵၼ်ၵူၼ်းတၢင်းဝဵင်းမိတ်ႉတႃး တိူင်းဝဵင်းလိူဝ်ႇ- ဝႃႈၼႆ။ လွင်ႈဢၼ်သိုၵ်းမၢၼ်ႈၶဝ် ၽၢမ်းပွမ်ႁဵတ်းသိုၵ်းၸုမ်းယိပ်းၵွင်ႈၵၢင်ႇ သေပႂ်ႉမူၵ်းယိုဝ်းၵူၼ်းမိူင်းၸိူင်ႉၼႆၼႆႉ တင်ႈၸႂ်ၵဝ်းယႃႉၸိုဝ်ႈသဵင်ၵၼ်လူႉၵူၺ်း၊ လၢႆးတၢင်းသိုၵ်းမၢၼ်ႈႁဵတ်းၼႆႉ ႁဵတ်းႁႂ်ႈၵူၼ်းဢမ်ႇမီးတၢင်းၽိတ်းသင် ၵူၼ်းႁဵတ်းၵၢၼ်ႁႃၵိၼ်လဵင်ႉတွင်ႉလူႉသုမ်းသၢႆၸႂ် ယွၼ်ႉမၼ်းလၢႆလၢႆၵူၺ်း၊ ဢမ်ႇမီးၽွၼ်းလီသင်- ၽူႈမီးၸၼ်ႉၼႂ်းတပ်ႉသိုၵ်းၸိုင်ႈတႆးၵေႃႉၼိုင်ႈ ဢၼ်တူင်ႉၼိုင်ပွတ်းတွၼ်ႈၼၼ်ႉ လၢတ်ႈ။ ပိုၼ်ႉတီႈပွတ်းတွၼ်ႈၼႆႉ ပၼ်ႁႃၸိူင်ႉၼႆၵႆႉၵႆႉၵိူတ်ႇၶိုၼ်ႈယူႇ၊ မိူဝ်ႈလိူၼ်ပူၼ်ႉမႃးၼၼ်ႉၵေႃႈ ၵႃးတၢင်ႇဝူဝ်းၸုမ်းၼိုင်ႈ ထုၵ်ႇယိုဝ်းၼင်ႇၵဝ်ႇ။ ၼႃႈတီႈတွၼ်ႈလိၼ်ပွတ်းတွၼ်ႈၼႆႉ လိူဝ်သေသိုၵ်းလူင်ပွင်ၸိုင်ႈမၢၼ်ႈယဝ်ႉ မီးတပ်ႉသိုၵ်းၸိုင်ႈတႆး RCSS/SSA, SSPP/SSA ၸိူဝ်းၼႆႉတူင်ႉၼိုင်ဝႆႉ-ၼႆယဝ်ႉ။

['သုၼ်ႇလႆႈၵူၼ်း']

2018-03-12T09:53:16

https://shannews.org/archives/3317

ၽူႈၵိူဝ်းၵုမ်ၸိုင်ႈမိူင်း တိုၵ်းသူၼ်းႁႂ်ႈၵူၼ်းမိူင်းသႂ်ႇၸႂ် ၵၢၼ်ၽုၵ်ႇသွမ်ႈ ၵူၼ်းမိူင်းတႄႉ ၶႂ်ႈႁႂ်ႈလူင်ပွင်ၸိုင်ႈ ႁႃပၼ်ပႃးလွၵ်းၵၢတ်ႇၶၢႆ

ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ တိုၵ်းသူၼ်းထိုင်ၸဝ်ႈႁႆႈၸဝ်ႈၼႃး ပၼ်ႁႅင်းႁႂ်ႈ လုၵ်ႈလၢၼ်သႂ်ႇၸႂ်ၼိူဝ် ၵၢၼ်ၽုၵ်ႇသွမ်ႈ။ Farmers at work on the outskirts of Hsipaw, Shan State, မၼ်းၼၢင်း မွၵ်ႇလၢတ်ႈတိုၵ်းသူၼ်း ၼႂ်းပၢင်ၵုမ်လူင်ၵၢၼ်ၵႃႉၶၢႆၶဝ်ႈ တီႈၼေႇပျီႇတေႃႇ မိူဝ်ႈဝၼ်းတီႈ 06/ 03/ 2018 ၼၼ်ႉဝႃႈ – ႁႂ်ႈၵူၼ်းဝၢၼ်ႈၵူၼ်းမိူင်း တိုၵ်းသူၼ်းႁႂ်ႈလုၵ်ႈလၢၼ် သႂ်ႇၸႂ်ၼိူဝ်ၵၢၼ်ၽုၵ်ႇသွမ်ႈ သိုဝ်ႇၶၢဝ်ႇသိၼ်းႁႂႃပိုၼ်ၽၢဝ်ႇ။ ၼၢင်းဢွင်ႇသၢၼ်းၸုၵျီႇ လၢတ်ႈတီႈၼႂ်းပၢင်ၵုမ်ဝႃႈ – “ ဝၢၼ်ႈမိူင်းတေၶိုၼ်ႈယႂ်ႇမႂ်ႇသုင်မႃးယဝ်ႉၼႆသေတႃႉ မိူဝ်း ၼႃႈမႃးၼႆႉ ဢမ်ႇၶႂ်ႈႁႂ်ႈၵူၼ်းၼုမ်ႇၵွင်လင်ၸူးၵၢၼ်ၽုၵ်ႇသွမ်ႈသေ ႁႃႁဵတ်းၵၢၼ်ၼႂ်းဝၢၼ်ႈၼႂ်းဝဵင်း၊ ၵွပ်ႈၼၼ်လႄႈ ဢွၼ်ၵၼ်တိုၵ်းသူၼ်း လုၵ်ႈလၢၼ်ႁႂ်ႈဝႆႉၵႃႈၶၼ် ၵၢၼ်ၽုၵ်ႇသွမ်ႈ ၼင်ႇႁိုဝ်တေဢမ်ႇႁူပ်ႉလွင်ႈတၢင်းယၢပ်ႇမိူဝ်းၼႃႈ ” ဝႃႈၼႆ။ ၸၢႆးပိုၼ်းႁၢၼ် ႁူဝ်ၼႃႈၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ဢၼ်တူင်ႉၼိုင်ၵၢၼ်ၽုၵ်ႇသွမ်ႈ လၢတ်ႈဝႃႈ – “ ဢၼ်လူင်ပွင်ၸိုင်ႈပၼ်ႁႅင်းၵၢၼ်ၽုၵ်ႇသွမ်ႈၼႆႉၵေႃႈ ပဵၼ်လွင်ႈလီယူႇ ၵူၺ်းၵႃႈၶႂ်ႈ ႁႂ်ႈလူင်ပွင်ၸိုင်ႈ ႁႃလွၵ်းၵၢတ်ႇပၼ်ၵူၼ်းမိူင်း ပေႃးၽုၵ်ႇယဝ်ႉၵေႃႈ ႁႂ်ႈလႆႈၶၢႆ ပေႃးမီးလွၵ်းၵၢတ်ႇၶၢႆၸိုင် ၵူၼ်းမိူင်းၵေႃႈတေမီးႁႅင်းၸႂ်တႃႇတေသိုပ်ႇ ၽုၵ်ႇသွမ်ႈၵႂႃႇ ” ဝႃႈၼႆ။ မိူင်းႁူမ်ႈတုမ်မၢၼ်ႈၼႆႉ ပဵၼ်မိူင်းဢၼ်သူင်ႇၶဝ်ႈဢွၵ်ႇၶၢႆၼမ်မိူင်းၼိုင်ႈ တွၼ်ႈတႃႇပီ 2017 – 2018 တေႃႇထိုင်လိူၼ်မၢတ်ႊၶျ်ၼႆႉ သူင်ႇဢွၵ်ႇၶဝ်ႈ 3 လၢၼ်ႉတၼ်ႊ တေလႆႈဝႃႈၼမ်သုတ်းၼႂ်းႁွပ်ႈ 70 ပီ။ Photo: Jari Anttonen/Flickr

['ၵူႈလွင်ႈလွင်ႈ']

2018-03-12T08:42:50

https://shannews.org/archives/3313

ၵူၼ်းမိူင်းလၢႆးၶႃႈ ႁူမ်ႈၵၼ်လုမ်းလႃးၼွင်ၼွၵ်ႈဝဵင်းလုၵ်ႈၼိုင်ႈ ၶိုင်ပဵၼ်တီႈဢႅဝ်ႇယဵမ်ႈမႂ်ႇ

ၵူၼ်းမိူင်းလၢႆးၶႃႈ လၢႆၸုမ်းလၢႆၾၢႆႇ ႁူမ်ႈၵၼ်လုမ်းလႃး ၼမ်ႉၼွင်ၸိတ်ႇ ၶပ်းၶိုင်ႁႂ်ႈပဵၼ်တီႈ ဢႅဝ်ႇယဵမ်ႈမိူဝ်းၼႃႈ။ ၵူၼ်းမိူင်းလၢႆးၶႃႈ ႁူမ်ႈၵၼ်လုမ်းလႃးၼွင်ၸိတ်ႇ ၶိုင်ပဵၼ်တီႈဢႅဝ်ႇယဵမ်ႈမႂ်ႇ ဝၼ်းတီႈ 09/03/2018 ၸုမ်းၵူၼ်းၼုမ်ႇတႆး၊ ၸုမ်းတႆးၵေႃႉလီ၊ ၵူၼ်းဝၢၼ်ႈႁၢႆးသႅင်၊ ဝၢၼ်ႈၼမ်ႉပွၵ်ႉ၊ ဝၢၼ်ႈလုၵ်း၊ ဝၢၼ်ႈပၢင်ႇၵျွင်း ပႃးၸဵမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢဵၼ်ႁႅင်းၸမ် 200 ၵေႃႉဢွၼ်ၵၼ်ၵႂႃႇလုမ်းလႃး ပိုၼ်ႉတီႈသၢပ်ႇၼမ်ႉၼွင်ၸိတ်ႇ ႁႂ်ႈပဵၼ်ပိုၼ်ႉတီႈဢႅဝ်ႇယဵမ်ႈ။ ၵူၼ်းမိူင်းလၢႆးၶႃႈ ႁူမ်ႈၵၼ်လုမ်းလႃးၼွင်ၸိတ်ႇ ၶိုင်ပဵၼ်တီႈဢႅဝ်ႇယဵမ်ႈမႂ်ႇ ၸၢႆးယွတ်ႈၽိူဝ်ၼုမ်ႇ ၽူႈၵိူဝ်းၵုမ် ၸုမ်းၵူၼ်းၼုမ်ႇ လၢႆးၶႃႈ လၢတ်ႈဝႃႈ – “ ယၢမ်းလဵဝ်ႁဝ်းၶႃႈဢွၼ်ၵၼ်မႃးလုမ်းလႃးဝႆႉမိူၼ်ၼင်ႇ ဢွၼ်ၵၼ်တီႇသဵၼ်ႈတၢင်းႁႂ်ႈရူတ်ႉၵႃးၵႂႃႇမႃးလႆႈ၊ လၢင်းတိုဝ်ႉၼမ်ႉႁႂ်ႈ ၸၢင်ႈလဵၼ်ႈၼမ်ႉ၊ ဢၢပ်ႇ ၼမ်ႉလႆႈ ၊ ပၵ်းပၢႆႉတီႈလႂ်ပဵၼ်တီႈလႂ်ၸိူဝ်းၼႆႉ ၊ ပေႃးၸမ်လိူၼ် ႁႃႈမႃးႁဝ်း ၶႃႈတေ ဢွၼ်ၵၼ်ၵႂႃႇလုမ်းလႃးထႅင်ႈၶႃႈဢေႃႈ” – ဝႃႈၼႆ။ ဝၼ်းတီႈ 01/02/2018 ၼၼ်ႉၵေႃႈ ၸုမ်းၵူၼ်းၼုမ်ႇတႆး ဝဵင်းလၢႆးၶႃႈ ႁူမ်ႈၵၼ်ၵႂႃႇဢႅဝ်ႇလဵပ်ႈႁဵၼ်းပိုၼ်ႉတီႈၼမ်ႉ ၼွင်ၸိတ်ႇ ဢၼ်မီးၼွၵ်ႈဝဵင်း တႃႇလုမ်းလႃးၸတ်းပွင် ႁႂ်ႈပဵၼ်ပိုၼ်ႉတီႈဢႅဝ်ႇယဵမ်ႈ ၵႂႃႇမိူဝ်းၼႃႈလႄႈ ႁႂ်ႈပဵၼ်ၶွင် ၵူၼ်းမိူင်းၵူႈၵေႃႉ။ ၼမ်ႉၼွင်ၸိတ်ႇၼႆႉပဵၼ်ၼမ်ႉႁူး လႆလူင်းပဵၼ်ၼမ်ႉၼွင် လႆလတ်းတူင်ႈၼႃး လဵင်ႉၼမ်ႉၼႃးၵူၼ်းဝၢၼ်ႈသေလႆ ၶဝ်ႈၸူးၼမ်ႉတဵင်း ယူႇၾၢႆႇၸဵင်ႇၸၢၼ်းဝၼ်းဢွၵ်ႇဝဵင်းလၢႆးၶႃႈ ယၢၼ်ၵႆဝဵင်းမွၵ်ႈ 8 လၵ်း၊ ယူႇၼႂ်းဝၢၼ်ႈႁၢႆးသႅင် ဢိူင်ႇႁၢႆးသႅင် ၸႄႈဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။

['ၵူႈလွင်ႈလွင်ႈ']

2018-03-12T08:03:12

https://shannews.org/archives/3310

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 12/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.65 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1335 ပျႃး၊ ငိုၼ်းၶႄႇ 1 ယႅၼ်ႉ = 211.17 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 12/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 11/03/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 210.6 ပျႃး။

['ၵၢၼ်မၢၵ်ႈမီး']

2018-03-12T07:53:22

https://shannews.org/archives/3304

ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ်တူၼ်ႈတီး ၸတ်းႁဵတ်းပွႆးသွၼ်းၼမ်ႉ သူင်ႇသင်ႇယင်ႉလိုဝ်ႈၵၢၼ်ႁဵၼ်း

လုၵ်ႈႁဵၼ်းတႆး ၸိူဝ်းမႃးၶိုၼ်ႈႁဵၼ်း ၸၼ်ႉၸွမ် ဝဵင်းလူင်တူၼ်ႈတီး ႁူမ်ႈၵၼ် ၸတ်းႁဵတ်း ပွႆးသွၼ်းၼမ်ႉ တီႈႁူင်းႁေႃၵေႃလိၵ်ႈလၢႆးတႆး ဝဵင်းတူၼ်ႈတီးသေ သူင်ႇသင်ႇယင်ႉလိုဝ်ႈၵၢၼ်ႁဵၼ်း ပီ 2018 ။ ၾၢင်ႁၢင်ႈ ၽွင်းတိုၵ့်တေပိုတ်ႇပၢင် ပွႆးသွၼ်းၼမ့် တီႈတူၼ်ႈတီး ဝၼ်းတီႈ 11/03/2018 ယၢမ်းဝၢႆးဝၼ်း 3:30 ထိုင် 5:30 မူင်းႁူဝ်ၶမ်ႈ ၸၼ်ႉၸွမ်တင်းလူင် ဝဵင်းတူၼ်ႈတီး ဢွၼ် ႁူဝ်ၼမ်းၼႃႈ လုၵ်ႈႁဵၼ်းတႆး ၸိူဝ်းဢၼ်မႃးၶိုၼ်ႈႁဵၼ်း တီႈၸၼ်ႉၸွမ် ဝဵင်းလူင်တူၼ်ႈတီး 4 တီႈ မိူၼ်ၼင်ႇ ၸၼ်ႉ ၸွမ်ၾၢႆမေႃယႃ/ ယႃႈယႃ၊ ၸၼ်ႉၸွမ်တူၼ်ႈတီး၊ ၸၼ်ႉၸွမ်ၾၢႆႇပၢႆးၸၢၵ်ႈလႄႈ ၸၼ်ႉၸွမ်ၶွမ်ႊၽိဝ်ႊတိူဝ်ႊ ၸတ်းႁဵတ်းပၢင်ႁပ်ႉတွၼ်ႈ ပွႆးသွၼ်းၼမ်ႉ တီႈႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း ဝႃႈၼႆ။ ၾၢင်ႁၢင်ႈ လုၵ်ႈႁဵၼ်းၸၼ့်ၸွမ် လဝ်ႇမူၼ်ႈၵႃႈၼႄ တၢင်းၵႃႈ ၾိင်ႈႁိတ်ႈႁွႆးတႆး ၼၢင်းၼူၼ်းမူဝ် ၽူႈထတ်းသဵၼ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး လၢတ်ႈတီႈ ၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ ဢၼ်ႁဝ်းၶႃႈ ၸတ်းႁဵတ်းပၢင်ႁပ်ႉတွၼ်ႈ ပွႆးသွၼ်းၼမ်ႉ တီႈတူၼ်ႈတီး ပီၼႆႉ ပဵၼ်ပီ ဢွၼ် တၢင်းသုတ်း ယဝ်ႉ။ ယူႇတီႈလုၵ်ႈႁဵၼ်းၸၼ်ႉၸွမ် လၢႆလၢႆၸၼ်ႉၸွမ် ဢၼ်မီးၼႂ်းတူၼ်ႈတီးၼႆႉသေ မႃးႁူမ်ႈ ၵၼ်ႁဵတ်း။ ယွၼ်ႉဝႃႈ ပေႃးထိုင်ၶၢဝ်းသွၼ်းၼမ်ႉတႄႉတႄႉၸိုင် သမ်ႉပဵၼ်ၶၢဝ်းဢိုတ်းႁဵၼ်းယဝ်ႉၼႆလႄႈ လုၵ်ႈ ႁဵၼ်းၶဝ်ၵေႃႈ သမ်ႉတေ ဢွၼ်ပွၵ်ႈမိူဝ်းၶိုၼ်းႁိူၼ်းယေး ၽႂ်မၼ်းယဝ်ႉ တေဢမ်ႇမီးၽႂ် ယွၼ်ႉၼၼ် ၸင်ႇဢွၼ်ၵၼ် ၸတ်းႁဵတ်းပၢင်ပွႆး သွၼ်းၼမ်ႉ ၸဵမ်ၸဝ်ႉ” ဝႃႈၼႆ။ ၾၢင်ႁၢင်ႈ လုၵ်ႈႁဵၼ်းၸၼ့်ၸွမ် ၶဝ်ႈႁူမ်ႈပၢင်ပွႆးသွၼ်းၼမ့် ပၢင်ပွႆးသွၼ်းၼမ်ႉ ဢၼ်ၸတ်းႁဵတ်းတီႈတူၼ်းတီးၼႆႉ ႁူဝ်ပဝ်ႈ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတူၼ်ႈတီး မွၵ်ႇလၢတ်ႈၶေႃႈၵႂၢမ်း၊ လုၵ်ႈႁဵၼ်းတႆး ၵူႈၸၼ်ႉၸွမ် ဢဝ်တၢင်းၵႃႈ ၾိင်ႈႁိတ်ႈႁွႆးတႆး လဝ်ႇမူၼ်ႈတူၼ်ႈၸႂ် ၼႄၵၼ်ၵႂႃႇ ၸဵမ်ၸိူဝ်းၼႆႉ ဝႃႈၼႆ။ ၾၢင်ႁၢင်ႈ လုၵ်ႈႁဵၼ်းၶဝ်ႈႁူမ်ႈပၢင်ပွႆးလႄႈ လဵၼ်ႈၼမ့်ၵၼ် ၸၼ်ႉၸွမ်ဝဵင်းတူၼ်ႈတီးၼႆႉ ၵမ်ႈၼမ် ပဵၼ်လုၵ်ႈႁဵၼ်းၼႂ်းမိူင်းတႆး တၢင်းပွတ်းၸၢၼ်းလႄႈ ၼႂ်းပိုၼ်ႉတီႈဝဵင်းတူၼ်ႈ တီးၶဝ်ႈႁဵၼ်းသွၼ်ဢဝ် ဝႃႈၼႆ။ Photo FB by Noon Mo

['ပၢႆးပိင်ႇၺႃႇ']

2018-03-12T07:44:52

https://shannews.org/archives/3299

ၸုမ်းတူင်ႉၼိုင်တူင်ႇဝူင်းတႆး မိူင်းထႆး ႁူမ်ႈၵၼ်ၶွတ်ႇၽွတ်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး TNPCE သေ ပိုၼ်ၽၢဝ်ႇ ၸိုဝ်ႈသဵင်

ၸုမ်းတူင်ႉၼိုင်တူင်ႇဝူင်းတႆး ၼႂ်းၵဵင်းမႆႇ လၢႆမူႇၸုမ်း ၶွတ်ႇၽွတ်ႈၵေႃႇတင်ႈၶိုၼ်ႈမႃး ၵေႃႁူမ်ႈသၢင်ႈၸိူဝ်ႉၸၢတ်ႈတႆး သေ ႁူမ်ႈၵၼ် ပိုၼ်ၽၢဝ်ႇ ပဵၼ်တၢင်းၵၢၼ် တီႈၵဵင်းမႆႇ ၸိုင်ႈထႆး ယိူင်းဢၢၼ်း ပိူဝ်ႈတႃႇလွင်ႈၽွမ်ႉႁူမ်ႈ ဝႃႈၼႆ။ ထႆၢႇႁၢင်ႈၵိုၵ်းၵၼ် ႁ်ႂႈပဵၼ်တီႈမႆၢတွင်း ဝၼ်းတီႈ 11/03/2018 ယၢမ်းၵၢင်ၼႂ် 9 မူင်း ထိုင် 3 မူင်း ဝၢႆးဝၼ်းၼၼ်ႉ ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ၊ မုၵ်ႉၸုမ်းၸၢဝ်းၶိူဝ်းတႆး၊ ၵွင်တိုၼ်းၵၢင်ၸွႆႈၸၢတ်ႈ၊ ၸုမ်းႁူမ်ႈတုမ်ပီႈၼွင်ႉတႆးလႄႈ မူႇၸုမ်းၼုမ်ႇတႆးၵတ်းယဵၼ်ၶဝ် 5 ၸုမ်းၼႆႉ ႁူမ်ႈၵၼ် တင်ႈၶိုၼ်ႈၸုမ်းမႂ်ႇ ၵေႃႁူမ်ႈသၢင်ႈၸိူဝ်ႉၸၢတ်ႈတႆး (Tai National Partnership Constructive Engagement / เครือข่ายสร้างสรรค์ชนชาติไตย) သေ ပိုၼ်ၽၢဝ်ႇ ၸိုဝ်ႈသဵင် ပဵၼ်တၢင်းၵၢၼ် တီႈဝတ်ႉၵူႇတဝ်ႈ ဢိူင်ႇသီၽုမ်း ၸႄႈဝဵင်းၵဵင်းမႆႇ ၸိုင်ႈထႆး ဝႃႈၼႆ။ ၾၢင်ႁၢင်ႈ မိူဝ်ႈၽွင်းတိုၵ့်သပ်းလႅင်းၼႄ ၽူႈၶဝ်ႈႁူမ်ႈ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆး ၵဵင်းမႆႇ/ ၵေႃႉႁပ်ႉဢဝ်တၼ်းႁဵင်း ၽူႈၼမ်းၼႂ်း ၵေႃႁူမ်ႈသၢင်ႈၸိူဝ်ႉၸၢတ်ႈတႆး လၢတ်ႈဝႃႈ “ ႁဝ်းၶႃႈ မီးယိူင်းဢၢၼ်း ၶႂ်ႈလႆႈလွင်ႈၽွမ်ႉႁူမ်ႈ ယွၼ်ႉပိူဝ်ႈၶႂ်ႈလႆႈလွင်ႈၽွမ်ႉႁူမ်ႈသေလႄႈ လၢႆးႁဵတ်း လၢႆးသၢင်ႈႁဝ်းၵေႃႈ မၼ်းပႆႇထုၵ်ႇမႃး မၼ်းၵေႃႈ ဢမ်ႇယိုၼ်း ယၢဝ်း ယွၼ်ႉပိူဝ်ႈၼၼ်လႄႈ မိူဝ်ႈႁၢင်ပီ 2017 ၼၼ်ႉ ႁဝ်းၶႃႈ လႆႈမႃးဢုပ်ႇၵၼ် ၼႂ်းႁူဝ်ၼႃႈၸုမ်း လၢႆလၢႆၵေႃႉသေ ပိူဝ်ႈတႃႇတေႁူမ်ႈၵၢၼ်ႁူမ်ႈငၢၼ်းၵၼ် ပိူဝ်ႈတႃႇတေ ၽွမ်ႉႁူမ်ႈၵၼ်။ တွၼ်ႈတႃႇတေၽွမ်ႉႁူမ်ႈၵၼ်ၼၼ်ႉ ႁဝ်းၶႃႈ သမ်ႉ တေႁဵတ်းႁိုဝ်လႃႇၼႆ ပေႃးႁဝ်းၶႃႈ ဢမ်ႇမီးၵၢင် ႁဝ်းၶႃႈ မႃးတမ်းဝၢင်းဝႆႉၼႆ ႁဝ်းၶႃႈတေႁဵတ်းႁိုဝ်ၽွမ်ႉၵၼ်။ ၵမ်းၼႆႉ ႁဝ်းၶႃႈ ၸင်ႇမႃးဝူၼ်ႉတူၺ်း ၼႃႈၵၢၼ်တႃ ငၢၼ်းႁဝ်း ၵူႈၸုမ်းၸုမ်း ႁဵတ်းလႆႈၵေႃႈ ဢမ်ႇၵႃႈႁိုဝ် ပေႃး ႁဝ်းၶႃႈ ႁူမ်ႈၵၼ်သေ ႁဵတ်းၼႆ မၼ်းတေဢမ်ႇလီသေ ၼႆႉႁႃႉ မၼ်းတေဢမ်ႇလႆႈၼမ်လႆႈၵႂၢင်ႈသေၼႆႉႁႃႉၼႆသေ ။ ၵမ်းၼႆႉ ႁဝ်းၶႃႈ ၸင်ႇလႆႈၸႂ်ၵၼ်ဝႃႈ ၵူႈၸုမ်းၸုမ်း ဢၼ်ႁဵတ်းယူႇၼၼ်ႉ ႁႂ်ႈႁဵတ်းၵႂႃႇ ၸုမ်းၽႂ်ၸုမ်းမၼ်း ယဝ်ႉၵေႃႈ မၢင်လွင်ႈမၢင်လႂ် ဢၼ်ၵၢၼ်ယႂ်ႇၵၢၼ်လူင် ဢၼ်ႁဝ်းဢမ်ႇပေႉလႆႈၸိူဝ်းၼၼ်ႉ ႁဝ်းၶႃႈမႃးႁူမ်ႈၵၼ် ဢွၼ်ၵၼ်ႁဵတ်း ၸွင်ႇတေလီႁိုဝ်ၼႆ ၵမ်းၼႆႉ ၵူႈၵေႃႉၵေႃႈ လႆႈၸႂ်ၵၼ်သေ ၸင်ႇၵေႃႇတင်ႈၶိုၼ်ႈမႃး ၵေႃႁူမ်ႈသၢင်ႈၸိူဝ်ႉၸၢတ်ႈတႆး” ဝႃႈၼႆ။ ၽူႈၼင်ႈၸိုင်ႈ တင်း ၽူႈၼမ်းၼ်ႂး ၵေႃႁူမ်ႈသၢင်ႈၸိူဝ့်ၸၢတ်ႈတႆး ထႆၢႇႁၢင်ႈၵိုၵ်းၵၼ် ၵဵဝ်ႇၵပ်းလွင်ႈၼႆႉ ယူႇတီႈၸုမ်းတႆး 5 ၸုမ်း ဢၼ်မီးၼႂ်းၵဵင်းမႆႇ ၸိုင်ႈထႆး ၽွမ်ႉႁူမ်ႈလႆႈၸႂ်ၵၼ်သေ ၵေႃႇတင်ႈ “ ၵေႃႁူမ်ႈသၢင်ႈၸိူဝ်ႉၸၢတ်ႈတႆး” ပိူဝ်ႈတႃႇပဵၼ် ၵၢၼ်ႁူမ်ႈမိုဝ်းၼႃႈၵၢၼ်တႃငၢၼ်း ၵဵဝ်ႇၵပ်းၵၢၼ်ၼႂ်းတူင်ႇဝူင်းၵူၼ်းတႆး လႄႈ ၵၢၼ်ၸိူဝ်ႉၸၢတ်ႈ ႁႂ်ႈပေႃးမီးလွင်ႈၽွမ်ႉႁူမ်ႈၵၼ်လႄႈ ပိၼ်ႇပႆႇၸွႆႈထႅမ်ၵမ်ႉယၼ်ၵၼ်ၵႂႃႇ ၼႆယဝ်ႉ။ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ ၽူႈၼင်ႈၸိုင်ႈ ပဵၼ်ၸၢႆးသၢႆဝၼ်း ႁူဝ်ပဝ်ႈ မုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ ၼွၵ်ႈ လိူဝ်ၼၼ်ႉ ၽူႈၼမ်းၼႂ်းသမ်ႉ ၶိုၼ်းဢဝ် ႁူဝ်ပဝ်ႈ ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ၊ ၵွင်တိုၼ်းၵၢင်ၸွႆႈ ၸၢတ်ႈ၊ မူႇၸုမ်းၼုမ်ႇတႆးၵတ်းယဵၼ် လႄႈ ၸုမ်းႁူမ်ႈတုမ်ပီႈၼွင်ႉတႆး ၸဵမ်ၸိူဝ်းၼႆႉ ဝႃႈၼႆ။ ၽူႈၼမ်းၼႂ်း ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ ၶိုၼ်းဢဝ် ႁူဝ်ပဝ်ႈ ၸုမ်းတႆး 5 ၵေႃႉၼၼ်ႉပဵၼ်ၶိုၼ်း။ ၼႂ်း 5 ၵေႃႉၼၼ်ႉ ၵေႃႉၼိုင်ႈ ၶိုၼ်ႈပဵၼ်ၽူႈၼင်ႈၸိုင်ႈယဝ်ႉ ထႅင်ႈ 4 ၵေႃႉၼၼ်ႉ ၶိုၼ်ႈပဵၼ်ၸုမ်းၽူႈၼမ်းၼႂ်းၵႂႃႇ။ လိူဝ်ၼၼ်ႉ တေႁပ်ႉၽူႈၶဝ်ႈၸုမ်း ဢမ်ႇဝႃႈ သုၼ်ႇတူဝ်၊ ၸုမ်းၽႂ်ၵေႃႈၶဝ်ႈလႆႈ။ ၵူၺ်းၵႃႈ ၼိုင်ႈပီလႂ် တေၵဵပ်း ငိုၼ်းၵွင်ၵၢင် 400 ဝၢတ်ႇ” ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-03-12T07:02:24

https://shannews.org/archives/3296

ၵူၼ်းမိူင်းဢမ်ႇလႆႈၸႂ် ၶႄႇတေမႃးလူင်းတိုၼ်း ႁဵတ်းၶူင်းၵၢၼ်ပၢႆးမၢၵ်ႈမီး ၸွမ်းသၢပ်ႇၼမ်ႉမၢဝ်း

ၶွမ်ႊပၼီႊ ၸဝ်ႈငိုၼ်းသႃး ၵူၼ်းႁဵတ်းၵၢၼ်ပၢႆးမၢၵ်ႈမီးမိူင်းၶႄႇ မွၵ်ႈ 50 ပၢႆ ႁူၺ်းသူၼ်းပီႈၼွင်ႉၵူၼ်းမိူင်း ၼမ်ႉၶမ်း တႃႇတေမႃးႁဵတ်းၵၢၼ်ပၢႆးမၢၵ်ႈမီး ၸွမ်းသၢပ်ႇၼမ်ႉမၢဝ်း။ ၵူၼ်းမိူင်းၼမ်ႉၶမ်း ဢမ်ႇလႆႈၸႂ်။ ၵူၼ်းမိူင်းၼမ်ႉၶမ်း ႁဵတ်းပၢင်ၵုမ် တႃႇတေသၢၼ်ၶတ်း ၶွမ်ႊပၼီႊမိူင်းၶႄႇ တေမႃးႁဵတ်းၵၢၼ်ပၢႆးမၢၵ်ႈမီး ၸွမ်းသၢပ်ႇၼမ်ႉမၢဝ်း မိူဝ်ႈဝၼ်းတီႈ 06/03/2018 ၼၼ်ႉ ၶွမ်ႊပၼီႊ Gold Gaday လႄႈၵူၼ်းမိူင်းၶႄႇမွၵ်ႈ 50 ၵေႃႉ မႃးႁဵတ်းပၢင်ၵုမ်ပၢင်သပ်းလႅင်း တီႈလုမ်းပွင်ၵၢၼ်ၵူႈလွင်ႈလွင်ႈၸႄႈဝဵင်း၊ ဝဵင်းၼမ်ႉၶမ်းသေ လၢတ်ႈၼႄလွင်ႈ ဢၼ်ၶဝ်ၶႂ်ႈၵေႃႇသၢင်ႈ ၼႃႈတီႈပၢႆးမၢၵ်ႈမီး ၸွမ်းသၢပ်ႇၼမ်ႉမၢဝ်း ၼႂ်းသၢမ်ၸႄႈဝဵင်း မိူၼ်ၼင်ႇ ပၢင်ႇသၢႆး၊ မူႇၸေႊ၊ ၼမ်ႉၶမ်း ၸိူဝ်းၼႆႉ။ ၵဵဝ်ႇၵပ်းလွင်ႈၼႆႉ ဝၼ်းတီႈ 09/03/2018 ၵူၼ်းမိူင်းၼမ်ႉၶမ်း မွၵ်ႈ 300 ၵေႃႉပၢႆ ဢွၼ်ၵၼ်ႁဵတ်းပၢင်ၵုမ် တႃႇတေသၢၼ်ၶတ်းလွင်ႈၼႆ့ၵႂႃႇ တီႈဢွင်ႈလဵင်ႉလူတႆးၵၢၼ်ႁပ်ႉၶႅၵ်ႇ ပွၵ်ႉၵွင်းၼွင်မူဝ်၊ ၸႄႈဝဵင်းၼမ်ႉၶမ်း။ ၵူၼ်းမိူင်းတင်းၼမ်ဢမ်ႇလႆႈၸႂ် ဢၼ်ၶဝ်တေမႃးၵေႃႇသၢင်ႈပၢႆးမၢၵ်ႈမီး ယွၼ်ႉမၼ်းတုမ်ႉတိူဝ်ႉၼႃႈလိၼ် တီႈႁဵတ်းၵိၼ်ၵၢၼ်ၽုၵ်ႇသွမ်ႈ၊ ႁႆႈၼႃးၵူၼ်းမိူင်းတင်းၼမ် တေႁၢႆလၢႆၵႂႃႇ-ၼႆယဝ်ႉ။ တီႈပၢင်ၵုမ်ၼၼ်ႉ မီးၶေႃႈၽွမ်ႉလႆႈၸႂ်ၵၼ်ဝႃႈ တိုၼ်းဢမ်ႇၽွမ်ႉၸွမ်းလွင်ႈ ၶွမ်ႊပၼီႊၶဝ်တေမႃးလူင်းတိုၼ်းသေဢမ်ႇၵႃး သင်ဝႃႈၶွမ်ႊပၼီႊၶဝ် တေႁူပ်ႉထူပ်းၵူၼ်းမိူင်းသေ တွင်ႈထၢမ်ၵၢင်ၸႂ်ၵူၼ်းမိူင်းၼၼ်ႉ တေႁူမ်ႈႁႅင်းၵၼ်သေသၢၼ်ၶတ်းၵႂႃႇ-ၼႆယဝ်ႉ။ လုင်းမွၵ်ႇသႂ် ပႃႇတီႇသိူဝ်ၽိူၵ်ႇၼမ်ႉၶမ်းလၢတ်ႈၼႄဝႃႈ -“ၶွမ်ႊပၼီႊၶဝ်မႃးသပ်းလႅင်းၼႄဝႃႈ တေဢဝ်ၼႃႈလိၼ် ထုင်ႉမၢဝ်းတၢင်းၵႂၢင်ႈ (24700) ဢေႊၵႃႊပၢႆသေ ႁဵတ်းၼႃႈတီႈပူၵ်းပွင်ၵႃႉၶၢႆပၢႆးမၢၵ်ႈမီး တေႃႇၵၼ်သွင်မိူင်း။ ၵဵဝ်ႇၵပ်းလွင်ႈၼႆႉ ၵူၼ်းမိူင်းဢွၼ်ၵၼ်မႆႈၸႂ်ဝႃႈ ပေႃးႁဵတ်းၸိုင် တီႈလိၼ်ၽုၵ်ႇသွမ်ႈတေမူၺ်ႉႁၢႆလၢႆမူတ်း။ ၼင်ႇႁိုဝ်တေၸၢင်ႈႁူမ်ႈႁႅင်းၵၼ်ၵႅတ်ႇၶႄလႆႈၼၼ်ႉ ၸင်ႇမႃးယွၼ်းတၢင်းၸွႆႈထႅမ်ႁဝ်းၸုမ်းပႃႇတီႇသိူဝ်ၽိူၵ်ႇလႄႈ ၸုမ်းၶွတ်ႇလိူတ်ႈ၊ ႁႂ်ႈဢွၼ်ၵၼ်ႁဵတ်းပၢင်ၵုမ်သပ်းလႅင်းပၼ်မိူင်းၵူၼ်း။ ႁဝ်းၶႃႈသွင်ၸုမ်းၵေႃႈၸင်ႇလႆႈၶပ်းၶိုင်ပၢင်သပ်းလႅင်း ထတ်းထွင်ၵၢၼ်လူင်းတိုၼ်းၼႆယဝ်ႉ၊ လႆႈႁူႉငိၼ်းသဵင်ၵၢင်ၸႂ်ၵူၼ်းမိူင်းၼမ်ႉၶမ်းဝႃႈ တိုၼ်းဢမ်ႇၽွမ်ႉၸွမ်းလႆႈလွင်ႈၼႆႉလႃးလႃး”- ဝႃႈၼႆ။

['ၵၢၼ်မၢၵ်ႈမီး']

2018-03-11T06:01:55

https://shannews.org/archives/3292

ၾူၼ်လူင်လူမ်းလူင် တီႈဝဵင်းၵုၼ်ႁဵင်

ၾူၼ်လူင်လူမ်းလူင် တီႈဝဵင်းၵုၼ်ႁဵင်

['Uncategorized']

2018-03-09T11:09:48

https://shannews.org/archives/3290

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 09/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.11 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 210.69 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 09/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 08/03/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-03-09T11:03:29

https://shannews.org/archives/3286

လႅၼ်လိၼ်တႆး-ၶၢင် တေပိုတ်ႇႁူင်းႁဵၼ်း ၸၼ်ႉဢွၼ် 2 လင်

ၵူၼ်းမိူင်း ဝူင်ႈၵၢင်ၼမ်ႉၶမ်း – မၢၼ်ႈမေႃႇ ထုင်ႉလွႆႁူဝ်သိူဝ် ႁူမ်ႈၵၼ်ၵေႃႇသၢင်ႈ ႁူင်းႁဵၼ်းၸၼ်ႉဢွၼ်ဢမ်ႇၼၼ် ႁူင်းႁဵၼ်းၸိူဝ်ႉၸၢတ်ႈ 2 လင် ဝႃႈၼႆ။ ၶႅပ်းႁၢင်ႈ – မိူဝ်ႈတိုၵ့်ၵေႃႇသၢင်ႈ ႁူင်းႁဵၼ်း ၸၼ့်ဢွၼ် တီႈထုင့်လွႆႁူဝ်သိူဝ် တႄႇဢဝ် ႁၢင်လိူၼ်ၵျႅၼ်ႊၼိဝ်ႊရီႊ ပီ 2018 ၼႆႉမႃး ၶွမ်ႊမတီႊ ႁူင်းႁဵၼ်းၸၼ်ႉဢွၼ်တႆး ထုင်ႉလွႆႁူဝ်သိူဝ် ဢွၼ်ႁူဝ် ပီႈၼွင်ႉၵူၼ်းမိူင်း ၵေႃႇသၢင်ႈႁူင်းႁဵၼ်းၸၼ်ႉဢွၼ်တႆး တီႈဝၢၼ်ႈၼမ်ႉႁီး တင်း မၢၼ်ႈဝဵင်း ၼႂ်းထုင်ႉ လွႆႁူဝ်သိူဝ် ဢၼ်မီးၼႂ်းၸိုင်ႈတႆးပွတ်းႁွင်ႇလႄႈ ၼႂ်းၸႄႈမိူင်းၶၢင် ဝႃႈၼႆ။ ၾၢင်ႁၢင်ႈ တိုၵ့်ၵေႃႇသၢင်ႈ ႁူင်းႁဵၼ်း ၸၼ့်ဢွၼ် ၸၢႆးမိူင်း ၽူႈၶဝ်ႈၸုမ်းလႄႈ ၽူႈၵပ်းသၢၼ် ၶွမ်ႊမတီႊၵေႃႇသၢင်ႈႁူင်းႁဵၼ်းၸၼ်ႉဢွၼ်တႆး လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ “ ၼႂ်းထုင်ႉလွႆႁူဝ်သိူဝ်ႁဝ်းၶႃႈၼႆႉ ဝၢၼ်ႈၵူၼ်း တင်းမူတ်း မီး 24 ဝၢၼ်ႈ ႁဝ်းၶႃႈ ၵေႃႇသၢင်ႈႁဵတ်း ႁူင်းႁဵၼ်း 2 တီႈ တီႈၼိုင်ႈၼၼ်ႉ ပဵၼ်ၼႂ်းမၢၼ်ႈ ဝဵင်း၊ ထႅင်ႈတီႈၼိုင်ႈသမ်ႉ ၼႂ်းဝၢၼ်ႈၼမ်ႉႁီး သွင်တီႈၼႆႉ မၼ်းတေႁၢင်ႇၵႆၵၼ် မွၵ်ႈ 4 လၵ်း။ ပိူင်သွၼ်ႁဵၼ်း တင်း မူတ်း တေမိူၼ်ၵၼ်တင်း 2 လင်ၼႆႉ ဢမ်ႇၸႂ်ႈယႅၵ်ႈၵၼ်သေႁဵတ်း ပဵၼ်ဢၼ်လဵဝ် ၵၼ်ၵူၺ်း” ဝႃႈၼႆ။ သိုပ်ႇလၢတ်ႈဝႃႈ ႁူင်းႁဵၼ်းၸၼ်ႉဢွၼ်တႆးၼႆႉ ယိူင်းဢၢၼ်းႁႂ်ႈလႆႈပူၵ်းပွင်ပၼ်လုၵ်ႈဢွၼ်ႇႁဝ်းမႃးၸဵမ်လဵၵ်ႉ လွင်ႈ ၵိၼ်လွင်ႈယူႇ လွင်ႈလၢတ်ႈလႄႈ လွင်ႈလိၵ်ႈလၢႆးၸဝ်ႈၵဝ်ႇဝႆႉသေ သင်ၶဝ်ၵႂႃႇသိုပ်ႇၶိုၼ်ႈႁူင်းႁဵၼ်းလူင်ပွင်ၸိုင်ႈၵေႃႈ ႁႂ်ႈၶဝ်ပေႃးပေႉတူဝ်ၵႂႃႇၵမ်းလဵဝ်။ ႁူင်းႁဵၼ်းတႄႉတေဢၢၼ်းၵေႃႇသၢင်ႈယဝ်ႉ ၵွၼ်ႇၶဝ်ႈဝႃႇသႃ ၼႂ်းပီၼႆႉ ဝႃႈၼႆ။ ႁူင်းႁဵၼ်းၸၼ်ႉဢွၼ်တႆး တေၸႂ်ႉငိုၼ်း 750 သႅၼ်သေ ၵေႃႇသၢင်ႈ ၵမ်ႈၼမ်တေၸႂ်ႉမႆႉၸိင် မႆႇၽႆႇ(မႆႉပူၵ်ႇ/ မႆႉမွင်)သေႁဵတ်း။ ႁူင်းႁဵၼ်းၸၼ်ႉဢွၼ်တႆးၼႆႉ တေပိုတ်ႇပူင်သွၼ်ပၼ် တွၼ်ႈၵၢင်ဝၼ်း ႁပ်ႉလုၵ်ႈဢွၼ်ႇဢႃယု 2 ၶူပ်ႇ ထိုင် 5 ၶူပ်ႇ။ တွၼ်ႈၵၢင်ၶမ်ႈသမ်ႉ တေပိုတ်ႇပူင်သွၼ်ပၼ် ပၢင်ၾိုၵ်းၽွၼ်ႉ တႃႇၵူၼ်းမိူင်းလႄႈ ၵူၼ်းလူင် ၸဵမ်ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-03-09T10:58:44

https://shannews.org/archives/3283

ပၢင်တွပ်ႇလိၵ်ႈၸၼ်ႉ 10 ဝၼ်းထူၼ်ႈသွင် လုၵ်ႈႁဵၼ်းၶၢတ်ႇႁၢႆ 3 ႁဵင်ပၢႆ

ဝၼ်းတွပ်ႇလိၵ်ႈၸၼ်ႉသိပ်း ဝၼ်းထူၼ်ႈသွင် ၽႃသႃဢင်းၵိတ်း လုၵ်ႈႁဵၼ်းၼႂ်းမိူင်းတႆး 3,000 ၵေႃႉပၢႆ ၶၢတ်ႇႁၢႆဢမ်ႇမႃးတွပ်ႇလိၵ်ႈ ဝႃႈၼႆ။ ပၢင်တွပ်ႇလိၵ်ႈၸၼ့်သိပ်း ၼ်ႂးမိူင်းတႆး တူၼ်ႈတီး ဝၼ်းတီႈ 08/03/2018 ယၢမ်းၵၢင်ၼႂ် 9 မူင်း ထိုင် 12 မူင်း မိူင်းႁူမ်ႈတုမ်ပတ်းပိုၼ်ႉၸတ်းပၢင်တွပ်ႇလိၵ်ႈ ၸၼ်ႉသိပ်း ပီ 2017-2018 ပဵၼ်ဝၼ်းထူၼ်ႈသွင် “ဝၼ်းတွပ်ႇလိၵ်ႈၽႃသႃဢင်းၵိတ်း လုၵ်ႈႁဵၼ်းၼႂ်း မိူင်းတႆးပတ်းပိုၼ်ႉ ဢမ်ႇၶဝ်ႈပၢင်တွပ်ႇလိၵ်ႈၽႃသႃဢင်းၵိတ်း မီး 3,332 ၵေႃႉ။ ၽူႈမီးပုၼ်ႈၽွၼ်း ၾၢႆႇပၢႆးပၺ်ၺႃ မိူင်းတႆး လၢတ်ႈဝႃႈ “ ဝၼ်းထူၼ်ႈသွင် ပဵၼ်ဝၼ်းတွပ်ႇလိၵ်ႈၽႃသႃဢင်းၵိတ်း ၼႂ်းမိူင်းတႆးပတ်းပိုၼ်ႉ လုၵ်ႈႁဵၼ်းၸၢႆး 1,744 ၵေႃႉ၊ ယိင်း 1,588 ၵေႃႉ ႁူမ်ႈၵၼ် 3,332 ၵေႃႉ ဢမ်ႇမႃးတွပ်ႇလိၵ်ႈ” ဝႃႈၼႆ။ သိုပ်ႇလၢတ်ႈထႅင်ႈ မိူဝ်ႈဝၼ်းတွပ်ႇလိၵ်ႈၽႃသႃမၢၼ်ႈသမ်ႉ လုၵ်ႈႁဵၼ်းဢၼ်မႃးပၼ်သဵၼ်ႈမၢႆ တေၶဝ်ႈတွပ်ႇလိၵ်ႈ လုၵ်းႁဵၼ်းၸၢႆး 21,417 ၵေႃႉ၊ ယိင်း 34,114 ၵေႃႉ၊ တင်းမူတ်း 55,531 ၵေႃႉ ၼႂ်းမိူင်းတႆးပတ်းပိုၼ်ႉ။ ၼႂ်း 55,531 ၵေႃႉၼၼ်ႉ ဢၼ်မႃးၶဝ်ႈတွပ်ႇလိၵ်ႈသမ်ႉ မီး 52,199 ၵေႃႉ၊ လုၵ်ႈႁဵၼ်းၸၢႆး 19,673 ၵေႃႉ၊ ယိင်း 32,533 ၵေႃႉ ဝႃႈၼႆ။ ၵမ်ႈၽွင်ႈဢမ်ႇယူႇလီလႄႈ ၾၢႆႇၸတ်းပၢင်တွပ်ႇလိၵ်ႈ လႆႈၵႂႃႇၶိုင်ပၼ်ႁႂ်ႈလုၵ်ႈႁဵၼ်းလႆႈတွပ်ႇလိၵ်ႈ တီႈႁူင်းယႃၵေႃႈမီး။

['ပၢႆးပိင်ႇၺႃႇ']

2018-03-09T10:52:44

https://shannews.org/archives/3277

ၽူႈၸၢႆးၵေႃႉၼိုင်ႈ ယိုဝ်းတူဝ်တၢႆ ၼႂ်းၸႄႈဝဵင်းၵဵင်းတုင်

ၽူႈၸၢႆးၵေႃႉၼိုင်ႈ ယူႇၼႂ်းဢိူင်ႇမိူင်းလၢပ်ႈ ၸႄႈဝဵင်းၵဵင်းတုင် ဢဝ်ၵွင်ႈသတ်ႉယၢမ်းယဵတ်ႈသႂ်ႇပၢၵ်ႇသေ ယိုဝ်း တူဝ်ၸဝ်ႈၵဝ်ႇတၢႆ ထင်တီႈ။ ပႆၢ့ၶဝ်ႈ/ဢွၵ်ႇ ဝဵင်းၵဵင်းတုင် ဝၼ်းတီႈ 07/03/2018 ယၢမ်းဝၢႆးဝၼ်း မွၵ်ႈ 4 မူင်း ၸၢႆးယီႈၼူၼ်း ၽူႈၵွၼ်းဢိူင်ႇမိူင်းလၢပ်ႈ ၵပ်းၾူၼ်းၸူးတီႈႁူင်း ပလိၵ်ႈ ၸႄႈဝဵင်းၵဵင်းတုင် ပွင်ႇၶၢဝ်ႇထိုင်ပလိၵ်ႈ လွင်ႈၵူၼ်းမိူင်း ၵေႃႉၼိုင်ႈ ၼႂ်းဝၢၼ်ႈပႃႇသႃ (ဝၢၼ်ႈလႃးႁူႇ) ၼႂ်းဢိူင်ႇ မိူင်းလၢပ်ႈ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ဢူမ်ပၢၵ်ႇၵွင်ႈသတ်ႉယၢမ်း ယိုဝ်းတူဝ်ၸဝ်ႈ ၵဝ်ႇတၢႆ ဝႃႈၼႆ။ ၵဵဝ်ႇၵပ်းလွင်ႈၼႆႉ ၽူႈၸၢႆးၵေႃႉဢၼ်ယူႇၼႂ်းဝၢၼ်ႈပႃႇသႃ ဢၼ်ဢဝ်ၵွင်ႈယိုဝ်းၶိုၼ်းတူဝ်ၸဝ်ႈၵဝ်ႇတၢႆၼၼ်ႉ ၸိုဝ်ႈ ႁွင်ႉ ဢူးၵျႃႇလႃး။ မၼ်းၸၢႆးဢူမ်ပၢၵ်ႇၵွင်ႈသတ်ႉယၢမ်းသေ ၸႂ်ႉတိၼ်လၼ်ႇၵႆးယိုဝ်းတူဝ်ၵဝ်ႇတၢႆ ထင်တီႈ။ ၵွင်ႈဢၼ်မၼ်း ၸၢႆးယိုဝ်းၼၼ်ႉ ပဵၼ်ၵွင်ႈသတ့်ယၢမ်း တၢင်းယၢဝ်းတေမီးမွၵ်ႈ 5 ထတ်း ဝႃႈၼႆ။ တူဝ်တၢႆ ဢူးၵျႃႇလႃး ဝၢၼ်ႈပႃႇသႃၼႆႉ ယူႇတီႈၸုမ်းၸွႆႈထႅမ် ၽေးၵိုင်ႉၵၢင်ႉ သူင်ႇၵႂႃႇတီႈႁူင်းယႃ ၵဵင်းတုင် ၵူတ်ႇ ထတ်းတူၺ်း လွင်ႈပိူင်ပဵၼ်ၵၢၼ်တၢႆ မၼ်းၸၢႆး သေပူၼ်ႉၶၢပ်ႈတူဝ်ပၼ်ၵႂႃႇ ဝႃႈၼႆ။ ၶေႃႈမုလ်း – Tachileik

['သုၼ်ႇလႆႈၵူၼ်း']

2018-03-09T10:49:26

https://shannews.org/archives/3274

ဝဵင်းၵဵင်းတုင် ၽူႈၸၢႆးၵေႃႉၼိုင်ႈ ၶျေႃးဢဝ်ဢွၼ်ႇယိင်း ဢႃယု 13 သေ ဢမ်ႇႁပ်ႉပုၼ်ႈၽွၼ်းလႄႈ ၺႃးၸႅင်ႈၵႂၢမ်း

ၽူႈၸၢႆးၵေႃႉၼိုင်ႈ ဢႃယု 24 လၵ်ႉဢဝ်ဢွၼ်ႇယိင်း ဢႃယု 13 ၶူပ်ႇ ၵေႃႉၼိုင်ႈ ၵႂႃႇယူႇၸွမ်းပဵၼ်ၽူဝ်ပဵၼ်မေးသေ ဢမ်ႇႁပ်ႉဢဝ်ပုၼ်ႈၽွၼ်းလႄႈ ၺႃးၾၢႆႇပေႃႈမႄႈၼၢင်းယိင်းၸႅင်ႈၵႂၢမ်းတီႈႁူင်းပလိၵ်ႈၵဵင်းတုင်။ ပႆၢ့ၶဝ်ႈ/ဢွၵ်ႇ ဝဵင်းၵဵင်းတုင် ဝၼ်းတီႈ 06/03/2018 ယၢမ်းၵၢင်ၶမ်ႈ 6 မူင်း ဢွၼ်ႇယိင်း ၵေႃႉၼိုင်ႈ ယူႇဝၢၼ်ႈမႆႉႁုင်း ဢိူင်ႇမိူင်းပၼ်ႇ ၸႄႈဝဵင်း ၵဵင်းတုင် ၺႃးၽူႈၸၢႆး ဢႃယု 24 ပီ ၵေႃႉၼိုင်ႈႁွင်ႉၵႂႃႇယူႇၸွမ်း။ ၾၢႆႇပေႃႈမႄႈၽူႈယိင်းၸႂ်ႉႁႂ်ႈ မၼ်းၸၢႆးႁပ်ႉပုၼ်ႈ ၽွၼ်း၊ မၼ်းၸၢႆးဢမ်ႇႁပ်ႉလႄႈ ပေႃႈမႄႈၸိူဝ်ႉၶိူဝ်း တၢင်းၾၢႆႇၼၢင်းယိင်း ၵႂႃႇၸႅင်ႈၵႂၢမ်း ဢဝ်လိူင်ႈၽူႈၸၢႆးၵေႃႉ ၼၼ်ႉဝႆႉ တီႈႁူင်းပလိၵ်ႈၵဵင်းတုင် ဝႃႈၼႆ။ ၽူႈမီးပုၼ်ႈၽွၼ်း ႁူင်းပလိၵ်ႈၸႄႈဝဵင်းၵဵင်းတုင် လၢတ်ႈဝႃႈ “ ၶဝ်သွင်ၵေႃႉၼႆႉ ပဵၼ်ၵူၼ်းယူႇဝၢၼ်ႈလဵဝ်ၵၼ်၊ ပဵၼ်ၸူႉႁၵ်ႉၵၼ်ၵေႃႈၸႂ်ႈ။ မိူဝ်ႈပူၼ်ႉမႃး မွၵ်ႈလိူၼ်ပၢႆၼၼ်ႉ ၶႃလၵ်ႉၵၼ်ပၢႆႈသေ ၵႂႃႇယူႇၸွမ်းၵၼ် လင်ၼၼ်ႉၵေႃႈ လႆႈၸတ်းႁဵတ်းပၼ်ပွႆးၵူပ်ႉၵူႈပၼ်ၶႃယဝ်ႉ။ တေႃႈလဵဝ်သမ်ႉ ၽူႈၸၢႆးၵေႃႉပဵၼ် ၸဝ်ႈ ၽူဝ်မၼ်း ၼၢင်းသမ်ႉ ဢမ်ႇၶႂ်ႈႁပ်ႉပုၼ်ႈၽွၼ်းသင်ၼႆသေ ယူႇတီႈၾၢႆႇၼၢင်းယိင်း ၸင်ႇမႃးၸႅင်ႈၵႂၢမ်း ဢဝ်ဢမူႉ (ၶၻီး)” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇၼၢင်းယိင်း လႆႈပိုတ်ႇဢမူႉ(ၶၻီး) သေ ႁႂ်ႈဢဝ်လိူင်ႈၵေႃႉပဵၼ်ၽူဝ်မၼ်းၼၢင်း ၸိုဝ်ႈႁွင်ႉၵူဝ်ႇၵျႃႇႁေႇ လူၺ်ႈမၢႆမီႈ မၢတ်ႉတႃ 376 တီႈႁူင်းပလိၵ်ႈၸႄႈဝဵင်းၵဵင်းတုင် ဝႃႈၼႆ။

['သုၼ်ႇလႆႈၵူၼ်း']

2018-03-09T10:46:06

https://shannews.org/archives/3267

သိုၵ်းဝႃႉ UWSA လႅၼ်လိၼ်ထႆး ၸတ်းပၢင်ၵူပ်ႉၵူႈပၼ်ၵူၼ်းသိုၵ်း112 ၵူႈ

ငဝ်ႈငုၼ်း တပ်ႉသိုၵ်းဝႃႉ 171 ဢၼ်ပၵ်းဝႆႉ ၼႂ်းၸိုင်ႈတႆး ပွတ်းဢွၵ်ႇၶူင်း ၸတ်းႁဵတ်းပၢင်ၵူပ်ႉၵူႈ ပၼ်ၽူႈမီးၸၼ်ႉလႄႈ ၵေႃႉသိုၵ်းႁၢၼ် တႃႇ 112 ၵူႈ တီႈငဝ်ႈငုၼ်းတပ်ႉသိုၵ်း 171 ႁူၺ်ႈဢေႃႈ ဝႃႈၼႆ။ ပၢင်ၵူပ့်ၵူႈသိုၵ်းဝႃ့ 112 ၵူႈ ဝၼ်းတီႈ 08/03/2018 ငဝ်ႈငုၼ်းတပ်ႉသိုၵ်းဝႃႉ 171 ဢၼ်ပၵ်းဝႆႉ တီႈဝၢၼ်ႈႁူၺ်ႈဢေႃႈ ၵိင်ႇၸႄႈဝဵင်း ပုင်ႇပႃႇၶႅမ်ၼၼ်ႉ ၸတ်းႁဵတ်း ပၢင်ပွႆးၵူပ်ႉၵူႈပၼ် ၽူႈမီးၸၼ်ႉလႄႈ ၵေႃႉသိုၵ်းႁၢၼ် ၼႂ်းတပ်ႉသိုၵ်းဝႃႉ ၸတ်းႁဵတ်းတီႈႁူင်းႁေႃ ဝၢၼ်ႈႁူၺ်ႈ ဢေႃႈ ႁိမ်းဝဵင်းပုင်ႇပႃႇၶႅမ် ၼႂ်းၸႄႈဝဵင်းမိူင်းတူၼ် ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇ ဝႃႈၼႆ။ ပၢင်လဵင့်လူ ၼ်ႂးပၢင်ၵူပ့်ၵူႈသိုၵ်းဝႃ့ ၽူႈမီးပုၼ်ႈၽွၼ်း ၼႂ်းတပ်ႉငဝ်ႈငုၼ်း 171 လၢတ်ႈဝႃႈ “ ဢၼ်လႆႈၸတ်းႁဵတ်းပွႆးၵူပ်ႉၵူႈပၢင်ၶႅၵ်ႇ ပၼ်ၵေႃႉသိုၵ်း ႁၢၼ်ႁဝ်းၶႃႈၼႆႉ တႃႇတေပဵၼ်မႃးပွႆးပၢင်ၶႅၵ်ႇၵေႃႈဢမ်ႇငၢႆႈငၢႆႈ ယွၼ်ႉၼၼ် ၸင်ႇၸွႆႈၵမ်ႉထႅမ်သေ ၵႄႈလိတ်ႈ ပၼ်ႁႃပၼ်ၵႂႃႇလွင်ႈၼႆႉၵေႃႈၸႂ်ႈ ယွၼ်ႉဝႃႈ ၵူၼ်းႁဝ်းၼိုင်ႈၵေႃႉၼႆႉ လႆႈၶႂၢင်ႉၵူပ်ႉၵူႈပဵၼ်ႁေႃပဵၼ်ႁိူၼ်း ၼိုင်ႈပွၵ်ႈ ၵူၺ်း။ ယွၼ်ႉၼၼ် ပီၼႆႉ လႆႈၸတ်းပွႆးပၢင်ၶႅၵ်ႇပၼ် တင်းမူတ်း 112 ၵူႈ။ ယဝ်ႉၵေႃႈ လွင်ႈၸတ်းႁဵတ်းပွႆးပၢင်ၶႅၵ်ႇၼႆႉ ဢမ်ႇလႆႈလိူၵ်ႈၽႃသႃၶိူဝ်းၵူၼ်း” ဝႃႈၼႆ။ ၾၢင်ႁၢင်ႈ ၵူပ့်ၵူႈသိုၵ်းဝႃ့ ၸၢႆးထီး ၵူၼ်းယူႇႁူၺ်ႈဢေႃႈ လၢတ်ႈဝႃႈ “ ပေႃးပဵၼ်ၵူၼ်းၸၢႆးတၵ်းလႆႈပဵၼ်ၶိူဝ်းဝႃႉ သိုၵ်းဝႃႉ ဢဝ်ၶႄႇ၊ တႆး၊ လႃးႁူႇ – ဢဝ်ၽႂ်ၵေႃႈလႆႈမူတ်း ၼၼ်ႉတႄႉၸတ်းပၼ်ပၢင်ၶႅၵ်ႇ။ ပေႃးဢမ်ႇၸႂ်ႈမိုဝ်ႉၸႂ်ႈၶၢဝ်း။ ၽူႈယိင်းဝႃႉၵႂႃႇဢဝ်ၵူၼ်း တၢင်ႇၶိူဝ်းတႄႉ ဢမ်ႇၵမ်ႉထႅမ်” ဝႃႈၼႆ။ ပၢင်ၵူပ့်ၵူႈသိုၵ်းဝႃ့ ပၢင်ၵူပ်ႉၵူႈပၢင်ၶႅၵ်ႇ ၵေႃႉသိုၵ်းႁၢၼ် တပ်ႉသိုၵ်းဝႃႉၼႆႉ ၸတ်းႁဵတ်း 3 ပီၼိုင်ႈပွၵ်ႈ ဢၼ်ၸတ်းႁဵတ်းပႃးပွၵ်ႈၼႆႉ တေလႆႈဝႃႈ ပဵၼ်ပွၵ်ႈၵမ်းတီႈ 4 ။ မိူဝ်ႈပူၼ်ႉမႃး ပီ 2016 ၼၼ်ႉၵေႃႈ ၸတ်းႁဵတ်းမႃးယဝ်ႉၵမ်းၼိုင်ႈ မိူဝ်ႈၼၼ်ႉ 300 ၵူႈပၢႆ။ ပၢင်ၵူပ်ႉၵူႈၸိူင်ႉၼႆ ဝႃႉပွတ်းၼိူဝ်လႅၼ်လိၼ်ၶႄႇၵေႃႈ ၵႆႉၵႆႉၸတ်းပၼ်တႃႇသေႇ။ ပဵၼ်ၵူၼ်းလူင်ၽူႈမီးၸၼ်ႉၸတ်းပၼ်လႄႈၼႃႈႁိူၼ်း ၵေႃႈမၼ်ႈ။ ၽူႈၸၢႆးၼႂ်းဝႃႉတၵ်းလႆႈဢဝ်မေးၼိုင်ႈၵေႃႉၵူၺ်းဝႃႈၼႆ။ ဓါတ်ပုံ – ခွန်ဇော်ဦး

['ၵၢၼ်သိုၵ်း']

2018-03-09T09:48:55

https://shannews.org/archives/3261

ၵူၼ်းၼုမ်ႇမိူင်းယူႉ/ၵူတ်ႉၶၢႆ ယွၼ်းႁူပ်ႉၵူၼ်းလူင် ႁႂ်ႈသင်ႇၵိုတ်းပၼ်ပၢင်လွင်းၼႂ်းဝၢၼ်ႈ

ၸုမ်းၵူၼ်းၼုမ်ႇမိူင်းယူႉ ႁူပ်ႉဢုပ်ႇႁူဝ်ၼႃႈပွၵ်ႉယွမ်ႇ၊ ဝၢၼ်ႈ ၊ ဢိူင်ႇသေ တုၵ်းယွၼ်းႁႂ်ႈၵိုတ်းပၢင်လွင်းလႄႈ ၵႄႈ လိတ်ႈပၼ်ႁႃယႃႈမဝ်းၵမ်။ ႁၢင်ႈ ၵူၼ်းၼုမ်ႇမိူင်းယူႉ/ၵူတ်ႉၶၢႆ ယွၼ်းႁူပ်ႉၵူၼ်းလူင် ႁႂ်ႈသင်ႇၵိုတ်းပၼ်ပၢင်လွင်းၼႂ်းဝၢၼ်ႈ ဝၼ်းတီႈ 08/03/2018 ၸုမ်းၵူၼ်းၼုမ်ႇလႄႈ ၽူႈယႂ်ႇၵူၼ်းလူင် ၸုမ်းပွင်ၵၢၼ်ဢိူင်ႇ၊ ဝၢၼ်ႈ ဢိၵ်ႇၵူၼ်းဝၢၼ်ႈ ဢဵၼ်ႁႅင်း 470 ၵေႃႉ ႁူပ်ႉထူပ်းဢုပ်ႇဢူဝ်းၵၼ် တႃႇသၢၼ်ၶတ်း ယႃႈမဝ်းၵမ်လႄႈ ပၢင်တေႃႇပၢင်လွင်း ၸတ်း ႁဵတ်းတီႈ ၵၢတ်ႇလူင်မိူင်းယူႉ ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ မီးၵူၼ်းလူင်ဝၢၼ်ႈ 9 ဝၢၼ်ႈ ၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်း ၵူၺ်းၵႃႈၸုမ်းပျီႇတူႉၸိတ်ႉပၢၼ်းသေး၊ ၸုမ်းပလိၵ်ႈလႄႈ ၸဝ်ႈႁၢၼ်ႉၵဵမ်းသ်တူႈပႃၸိူဝ်းၼႆႉတႄႉ ဢမ်ႇမႃးၶဝ်ႈႁူမ်ႈ။ ႁၢင်ႈ – ၵူၼ်းၼုမ်ႇမိူင်းယူႉ/ၵူတ်ႉၶၢႆ ယွၼ်းႁူပ်ႉၵူၼ်းလူင် ႁႂ်ႈသင်ႇၵိုတ်းပၼ်ပၢင်လွင်းၼႂ်းဝၢၼ်ႈ ၼႂ်းပၢင်ၼႆႉ ဢုပ်ႇဢူဝ်းတူၵ်းလူင်းၵၼ်ဝႃႈ- ၽူႈၵွၼ်းဢိူင်ႇမိူင်းယူႉ ႁပ်ႉပုၼ်ႈၽွၼ်းဝႃႈ တေႁႂ်ႈႁၢၼ်ႉတူႈပႃ ၼႂ်း ဢိူင်ႇမိူင်းယူႉ ပိၵ်ႉၵမ်းလဵဝ်၊ ၼင်ႇႁိုဝ်ႁၢၼ်ႉတူႈပႃၵူႈတီႈတီႈ ပေႃးတေပိၵ်ႉၼၼ်ႉၵေႃႈ တေႁူမ်ႈၵၼ်တၢင်ႇထိုင် ၸၼ်ႉၸႄႈဝဵင်း၊ ၸႄႈမိူင်း ထိုင်ၸၼ်ႉမိူင်းႁူမ်ႈတုမ်ၵႂႃႇ လိူဝ်ၼၼ်ႉ ႁူမ်ႈၵၼ်ၶွတ်ႇၽွတ်ႈၶွမ်ႊမတီႊႁူမ်ႈၵၼ် ၵႅတ်ႇၶႄ ၽေးယႃႈမဝ်းၵမ်လႄႈ ပၢင်တေႃႇလွင်းၸိူဝ်းၼႆႉ။ ၸၢႆးလႅဝ်းၸတ်ႉ ႁူဝ်ၼႃႈၵူၼ်းၼုမ်ႇမိူင်းယူႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈလဵဝ်ၼႆႉ ၼႂ်းဢိူင်ႇ ဝၢၼ်ႈႁဝ်း ယႃႈမဝ်းၵမ်၊ ပၢင်တေႃႇပၢင်လွင်းလိူင်ႇၼမ်ၼႃႇယဝ်ႉလႄႈ ၵူၼ်းၼုမ်ႇဢၼ်တၢင်းယၢမ်ႈလူႉၵႂႃႇၵေႃႈမီးၼမ်၊ ၵူၼ်းလၵ်ႉၵူၼ်းၸူၼ်ၵေႃႈလိူင်ႇ ၼင်ႇႁိုဝ်ႁဝ်းၶႃႈတေၵႄႈလိတ်ႈ ပၼ်ႁႃဢၼ်ၼႆႉလႆႈလႄႈ ၸင်ႇၸတ်းႁဵတ်း – သိုပ်ႇၼႆႉၵႂႃႇယွၼ်းႁႂ်ႈၵူၼ်းၼုမ်ႇ ၵူၼ်းဝၢၼ်ႈ ပၼ်တၢင်းႁူမ်ႈမိုဝ်း တႃႇတေၵႄႈလိတ်ႈလွင်ႈပၼ်ႁႃယႃႈမဝ်းၵမ်လႄႈ ပၢင်တေႃႇလွင်းၼႆႉ သေၵမ်း ” ဝႃႈၼႆ။ တႃႇတေပဵၼ်မႃးပၢင်ႁူပ်ႉထူပ်းပွၵ်ႈၼႆႉ ၵူၼ်းဝၢၼ်ႈလႄႈ ၸုမ်းၵူၼ်းၼုမ်ႇ ဝၢၼ်ႈႁူဝ်ၶူဝ်၊ ဝၢၼ်ႈပၢင်ႇ လဝ်ႉ၊ ဝၢၼ်ႈလိၼ်လႅင် ၸိူဝ်းၼႆႉ ႁူပ်ႉထူပ်းဢုပ်ႇဢူဝ်းၵၼ် မိူဝ်ႈဝၼ်းတီႈ 04/03/2018 ၼႆယဝ်ႉ။ ယွၼ်ႉမီးပၢင်လွင်းမႃးၶၢဝ်းတၢင်းပီပၢႆၼႆႉ ၵၢၼ်ၵႃႉၶၢႆသူႇသမ်းၵိၼ်ယႃႈမဝ်း ၵမ်ၵေႃႈလိူင်ႇၼမ်၊ ၵူၼ်းလၵ်ႉၵူၼ်းၸူၼ်ၵေႃႈၼမ်လႄႈ ၵူၼ်းဝၢၼ်ႈဢမ်ႇမီးလွင်ႈႁူမ်ႇလူမ်ႈသေဢိတ်းယဝ်ႉ ဝႃႈၼႆ။

['ယႃႈမဝ်းၵမ်']

2018-03-09T10:44:37

https://shannews.org/archives/3257

မိူင်းထႆး တေဢွၵ်ႇငိုၼ်းဝႂ်သႅၼ်းမႂ်ႇ ဢၼ်ပႃးႁၢင်ႈၸဝ်ႈၶုၼ်ႁေႃၶမ်း တူၼ်ထူၼ်ႈ 10

ၾၢႆႇယေးငိုၼ်းမိူင်းထႆး ပိုၼ်ၽႄႈဢွၵ်ႇၾၢင်ႁၢင်ႈငိုၼ်းဝႂ်မႂ်ႇ၊ ၸဝ်ႈမုၼ်ယႂ်ႇၶုၼ်ႁေႃၶမ်း တူၼ်ထူၼ်ႈ 10 ။ ၼႂ်းငိုၼ်းဝႂ်မႂ်ႇၸိူဝ်းၼႆႉ မီးလွင်ႈထုၵ်ႇလီႁူႉဝႆႉလၢႆၸိူဝ်ႉလၢႆပိူင်- ၶၢဝ်ႇထႆးရတ်ႉဢွၼ်ႊလၢႆႊဢွၵ်ႇၵႂႃႇ ၼင်ႇၼႆ။ ငိုၼ်းဝႂ်မႂ်ႇၸိူဝ်းၼႆႉ မီးဝႂ်ၵႃႈၶၼ်မိူၼ်ၼင်ႇ 20 ဝၢတ်ႇ၊ 50 ဝၢတ်ႇလႄႈ 100 ဝၢတ်ႇ၊ ငိုၼ်းၸိူဝ်းၼႆႉ တေဢဝ်ဢွၵ်ႇၸႂ်ႉႁူဝ်တီးၼႂ်းဝၼ်းတီႈ 6 လိူၼ်ဢေႊပရိူဝ်ႊ 2018 ၼႆႉ။ ငိုၼ်းဝႂ်သႅၼ်းၵႃႈၶၼ် 500 ဝၢတ်ႇလႄႈ 1,000 ဝၢတ်ႇ သမ်ႉတေဢဝ်ဢွၵ်ႇၸႂ်ႉ ၼႂ်းဝၼ်းၶွပ်ႈၶူပ်ႇဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်း တူၼ်ထူၼ်ႈသိပ်း ၼႂ်းဝၼ်းတီႈ 28 လိူၼ်ၵျူႊလႆႊ 2018 ၼႆႉ-ၼႆယဝ်ႉ။ ၾၢႆႇတၢင်းၼႃႈၶွင်ငိုၼ်းဝႂ်ၸိူဝ်းၼႆႉ ပဵၼ်ႁၢင်ႈၸဝ်ႈမုၼ်ယႂ်ႇၶုၼ်ႁေႃၶမ်း တူၼ်ထူၼ်ႈ 10 ။ ၾၢႆႇလင်ၸမ်း ယေႃးဢဝ်ႁၢင်ႈ ၸဝ်ႈမုၼ်ယႂ်ႇၶုၼ်ႁေႃၶမ်းပၢၼ်ဢွၼ်ၼႃႈၼႆႉ 2 တူၼ်ၶပ်ႉယႆသႂ်ႇၵိုၵ်းၵၼ်ဝႆႉ၊ ဢိၵ်ႇတင်းႁၢင်ႈၵၢၼ်တူင်ႉၼိုင်လမ်ႇလွင်ႈ ၸဝ်ႈႁေႃၶမ်းတူၼ်ထူၼ်ႈ 10 ၵိုၵ်းပႃးၵၼ်ဝႆႉ။ ငိုၼ်းဝႂ်သႅၼ်းမႂ်ႇၼႆႉ ႁဵတ်းဢွၵ်ႇမႃးၸွမ်းပိူင်ၶိုတ်းၵၢပ်ႈပၢၼ်မႂ်ႇလႄႈ ႁႄႉၵင်ႈပႃး လွင်ႈယိူင်ႈႁဵတ်းပွမ်ႁဵတ်းၵႅၵ်း။ ပေႃးဝႃႈဢွၵ်ႇမႃးယဝ်ႉ ငိုၼ်းဝႂ်သႅၼ်းၵဝ်ႇ ဢၼ်ၸႂ်ႉၸၢႆႇဝႆႉယူႇဢွၼ်တၢင်းၼႆႉၵေႃႈ ၵူၼ်းဝၢၼ်ႈၵူၼ်းမိူင်းတင်းလၢႆ တိုၵ်ႉဢဝ်ၸႂ်ႉၸၢႆႇလႆႈလႄႈ သၢႆႈတႅၼ်းၼီႈလႆႈ ထုၵ်ႇမႅၼ်ႈၸွမ်းမၢႆမီႈယူႇ-ၼႆယဝ်ႉ။

['ၵူႈလွင်ႈလွင်ႈ']

2018-03-09T09:33:13

https://shannews.org/archives/3254

မၢႆမီႈမႂ်ႇမိူင်းထႆး တေၵမ်ႉပၼ်လွင်ႈငၢႆႈလူမ် တေႃႇၼၢႆးၸၢင်ႈလႄႈ ႁႅင်းၵၢၼ်ယၢၼ်မိူင်း

မၢႆမီႈမႂ်ႇ ၵဵဝ်ႇလူၺ်ႈႁႅင်းၵၢၼ်မိူင်းထႆး တေလူတ်းယွမ်းပၼ်တူတ်ႈတၢမ်ႇလႄႈ ၵမ်ႉထႅမ်ပၼ်လွင်ႈငၢႆႈလူမ် ပုၼ်ႈတႃႇၼၢႆးၸၢင်ႈလႄႈ ႁႅင်းၵၢၼ်ယၢၼ်မိူင်း ဢၼ်ထုၵ်ႇမႅၼ်ႈမၢႆမီႈ။ ၶၢဝ်ႇငဝ်းႁၢင်ႈသဵင်မိူင်းထႆး ၶျွင်ႉ 3 ဢွၵ်ႇၵႂႃႇမိူဝ်ႈဝၼ်းတီႈ 07/03/2018 ၼၼ်ႉဝႃႈ- မၢႆမီႈယုၵ်းယၢင်ႇ ၵဵဝ်ႇၵပ်းႁႅင်းၵၢၼ်ယၢၼ်မိူင်း ဢၼ်မူၼ်ႉမႄးၵႄႈၶႆမႂ်ႇၼႆႉ ပိူင်လူင်မၼ်း- 1.လွင်ႈၶၢႆႉၵၢၼ်ငၢၼ်း၊ ၶၢႆႉပိုၼ်ႉတီႈတီႈႁဵတ်းၵၢၼ် ၸိူဝ်းၼႆႉ ဢမ်ႇတၢပ်ႈယွၼ်းဢၼုၺၢတ်ႈ(ၶႂၢင်ႉ) မိူၼ်မိူဝ်ႈၵွၼ်ႇ၊ ဢဝ်ၽိုၼ်မိူၼ်လိၵ်ႈလၢႆး/ဝတ်းဝႂ် ၸႅင်ႈလၢတ်ႈၸဝ်ႈၼႃႈတီႈႁူႉၸွမ်းၵူၺ်းၵေႃႈလႆႈယဝ်ႉ။ 2.ႁႅင်းၵၢၼ်ယၢၼ်မိူင်းၶဝ် (မိူဝ်ႈၵွၼ်ႇပူၼ်ႉမႃး ဢၼ်လႆႈယူႇသဝ်းၼႂ်းပိုၼ်ႉတီႈဢၼ်ႁဵတ်းၵၢၼ် ၵူၺ်းၼၼ်ႉ) ယူႇသဝ်းလိုဝ်ႈယင်ႉၼွၵ်ႈပိုၼ်ႉတီႈႁဵတ်းၵၢၼ်လႆႈ။ 3.ႁၢမ်ႈၼၢႆးၸၢင်ႈ (ပေႃႈလဵင်ႉမႄႈလဵင်ႉ) ၵဵပ်းငိုၼ်းတီႈႁႅင်းၵၢၼ်ယၢၼ်မိူင်း၊ လိူဝ်သေၵႃႈႁဵတ်း ဝႂ်ဢွၵ်ႇတၢင်း (ပၢတ်ႊသပွတ်ႊ)၊ ၵႃႈဝႂ်ဢၼုၺၢတ်ႈႁဵတ်းၵၢၼ်လႄႈ ၵႃႈထတ်းထွင်ပၢႆးယူႇလီ။ 4.ယိုတ်ႈၶႂၢၵ်ႈၶၢဝ်းယၢမ်း ၸႅင်ႈပိၼ်ႇ/ၶၢႆႉၼၢႆးၸၢင်ႈ (ပေႃႈလဵင်ႉမႄႈလဵင်ႉ) ပဵၼ် 30 ဝၼ်း။ 5.ႁႅင်းၵၢၼ်ယၢၼ်မိူင်း ဢၼ်မီးၶၻီး(ဢမု)လွင်ႈလၵ်ႉၶဝ်ႈမိူင်းၽိတ်းမၢႆမီႈဝႆႉၼၼ်ႉ ႁၢမ်ႈၶိုၼ်းၶဝ်ႈမႃးႁဵတ်းၵၢၼ် ၼႂ်းၶၢဝ်းတၢင်း 2 ပီ။ 6.ႁၢမ်ႈၼၢႆးၸၢင်ႈၵဵပ်းဝႆႉ/ယိုတ်းဝႆႉ ဝႂ်ပၢတ်ႊသပွတ်ႇ၊ ဝႂ်ဢၼုၺၢတ်ႈႁဵတ်းၵၢၼ် ၶွင်ႁႅင်းၵၢၼ်ယၢၼ်မိူင်း။ 7.ႁႅင်းၵၢၼ်ယၢၼ်မိူင်း ဢၼ်ၽိတ်းမၢႆမီႈ၊ ဢမ်ႇၼၼ် ဢမ်ႇမီးဝႂ်ဢၼုၺၢတ်ႈႁဵတ်းၵၢၼ်ၼၼ်ႉ တတ်းတူတ်ႈတၢမ်ႇၶွၵ်ႈ 5 ပီဢွၵ်ႇပႅတ်ႈသေ လူတ်းယွမ်းပၼ်ၵိုတ်းလိူဝ်တၢမ်ႇမႂ်ငိုၼ်း 5 ႁဵင်ဝၢတ်ႇထိုင် 5 မိုၼ်ႇဝၢတ်ႇ။ 8-ပုၼ်ႈတႃႇတူတ်ႈတၢမ်ႇတၢင်းၽိတ်း ၵေႃႉပဵၼ်ၼၢႆးၸၢင်ႈ ဢၼ်ၸၢင်ႈႁႅၼ်းၵၢၼ်ယၢၼ်မိူင်း ၽိတ်းမၢႆမီႈၼၼ်ႉ လူတ်းယွမ်းလူင်းမႃးလိူဝ်မႂ်ငိုၼ်း 1 မိုၼ်ႇထိုင် 1 သႅၼ်ဝၢတ်ႇ။ သင်ဝႃႈသိုပ်ႇ ႁဵတ်းၽိတ်းသမ်ႉထႅင်ႈၸိုင် ၺႃးတၢမ်ႇတူၵ်းၶွၵ်ႈ 1 ပီ-ၼႆယဝ်ႉ။ မၢႆမီႈဢၼ်ၼႆႉ တေပူတ်းဝၢင်းပွႆႇၽႃႈပၼ်ၵူၼ်းတၢင်ႇၶိူဝ်းတၢင်ႇမိူင်း ဢၼ်မီးတၢင်းႁူႉတၢင်းၵတ်ႉၶႅၼ်ႇ ဢမ်ႇၼၼ် ၽူႈၵေႃႉႁဵတ်းပၼ်ၼမ်ႉတွၼ်းၽွၼ်းလီတႃႇမိူင်းၸိုင်ႈထႆး မိူၼ်ၼင်ႇၽူႈၸိူဝ်းၵမ်ႉထႅမ် ၸွႆႈပၼ် ၵၢၼ်ပူၵ်းပွင်မိူင်းထႆး ႁႂ်ႈၶိုၼ်ႈယႂ်ႇမႂ်ႇသုင် ၸိူဝ်းၼႆႉ။ မိူဝ်ႈလဵဝ်ၼႆႉ တႃႇတေပဵၼ်မၢႆမီႈမႃးၼၼ်ႉ ၵိုတ်းလိူဝ်ထႅင်ႈၶၵ်ႉတွၼ်ႈ ပိူဝ်ႈတႃႇထတ်းထွင်တူၺ်းလွင်ႈၶႅမ်ႉလႅပ်ႈထႅင်ႈဢိတ်းဢွတ်းသေ တေဢဝ်တၢင်ႇထိုင်ၸၼ်ႉပႃႈၼိူဝ် ပိူဝ်ႈတႃႇႁပ်ႉႁွင်းမၵ်းမၼ်ႈ ပဵၼ်မၢႆမီႈၵႂႃႇ-ၼႆယဝ်ႉ။ မိူဝ်ႈဝၼ်းတီႈ 06/03/2018 ၸုမ်းၽွင်းလူင် လူင်ပွင်ၸိုင်ႈမိူင်းထႆး ၸတ်းႁဵတ်းပၢင်ၵုမ်ၵၼ် တီႈႁူင်းႁႅမ်း တုသိတ်ႇထႃးၼီး ဝဵင်းၶျႃႉဢမ်း ၸႄႈဝဵင်းၽဵတ်းၶျၿူးရီး။ ဢုပ်ႇၵုမ်ၵၼ် ၵဵဝ်ႇလူၺ်ႈလွင်ႈ ႁႅင်းၵၢၼ်ယၢၼ်မိူင်း၊ ဢုပ်ႇဢူဝ်းၵႄႈၶႆမၢႆမီႈ ယွၼ်ႇယၢၼ်းလူတ်းယွမ်းပၼ် တူတ်ႈတၢမ်ႇတၢင်းၽိတ်း လွင်ႈၸၢင်ႈႁႅင်းၵၢၼ်ယၢၼ်မိူင်း ၽိတ်းမၢႆမီႈ။ ပၵ်းပိူင်မၢႆမီႈႁႅင်းၵၢၼ် ပီ 2017 ဢၼ်လူင်ပွင်ၸိုင်ႈထႆး ပိုၼ်ၽၢဝ်ႇၵႂႃႇမိူဝ်ႈဝၼ်းတီႈ 23/06/2017 ၼၼ်ႉ တမ်းဝၢင်းတူတ်ႈတၢမ်ႇတၢင်းၽိတ်းၼၵ်းၼႃလိူဝ်ႁႅင်း၊ ႁဵတ်းႁႂ်ႈႁႅင်းၵၢၼ်ယၢၼ်မိူင်း (မိူင်းမၢၼ်ႈ၊ လၢဝ်း၊ ၵမ်ႇပူးၶျႃးၸိူဝ်းၼႆႉ) ၼပ်ႉႁူဝ်မိုၼ်ႇႁူဝ်သႅၼ် ဢွၼ်ၵၼ်ပွၵ်ႈဝၢႆႇမိူဝ်းၶိုၼ်းမိူင်းၽႂ်မၼ်း။

['ႁႅင်းငၢၼ်းၶၢမ်ႈမိူင်း']

2018-03-08T12:10:14

https://shannews.org/archives/3249

RCSS/SSA ၸွင်ႇတေၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း-3

RCSS/SSA ၸွင်ႇတေၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း-3

['Uncategorized']

2018-03-08T11:08:09

https://shannews.org/archives/3247

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 08/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.59 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 211.18 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 08/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 07/03/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-03-08T11:03:08

https://shannews.org/archives/3241

ၵူၼ်းဝၢၼ်ႈႁူမ်ႈၵၼ်သၢၼ်ၶတ်း ၵၢၼ်သၢင်ႈၾၢႆတႃႈလူင်ၼမ်ႉတူႈ

ၵူၼ်းဝၢၼ်ႈတႃႈလူင် ၸႄႈဝဵင်းသီႇပေႃႉ ဢဵၼ်ႁႅင်း 650 ၵေႃႉ ဢွၼ်ၵၼ်သၢၼ်ၶတ်းပၢင်ႁူပ်ႉထူပ်း ၵူၼ်းမိူင်း ဢၼ် ၸုမ်းသၽႃဝမၢၼ်ႈ တေႁူပ်ႉထူပ်းၵူၼ်းမိူင်းသေ ၶိုင်သၢင်ႈၾၢႆၼိူဝ်မႄႈၼမ်ႉတူႈ ဢၼ်တေႁဵတ်းႁႂ်ႈၼမ်ႉ လုပ်ႇထူမ်ႈ ဝၢၼ်ႈတႃႈလူင်။ ၾၢင့်ႁၢင်ႈ – သၢင်ႈၾႆၢယႄးယႂႃႇတွၼ်ႈၼိူဝ် ၸႄႈဝဵင်းၵျွၵ့်မႄး ဝၼ်းတီႈ 08/03/2018 ယၢမ်းၵၢင်ၼႂ် 9 မူင်း ၸုမ်းသၽႃဝမၢၼ်ႈ Myanmar Environment Institute (MEI) ၸတ်းႁဵတ်းပၢင်ႁူပ်ႉထူပ်းၵူၼ်းမိူင်း တီႈလုမ်းႁွင်ႈၵၢၼ်ၾၢႆႇဢုပ်ႉပိူင်ႇၽွင်းငမ်းၵူႈလွင်ႈလွင်ႈ ၼႂ်းၸႄႈဝဵင်းသီႇပေႃႉ ၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ။ ၾၢင်ႁၢင်ႈ – ၾႆၢယႄးယႂႃႇတွၼ်ႈၼိူဝ် ၸႄႈဝဵင်းၵျွၵ့်မႄး ၸၢႆးထမ်းဢၢႆး ၽူႈပွင်ၵၢၼ် ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၼႂ်းၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶဝ်မွၵ်ႇမႃး တီႈၵူၼ်းဝၢၼ်ႈတႃႈလူင်ႁဝ်း တႃႇ 20 ၵေႃႉ တင်း ၽူႈတႅၼ်း။ ၵူၺ်းၵႃႈ ၵူၼ်းဝၢၼ်ႈႁဝ်းၶဝ် ဢမ်ႇ ဢွၼ်ၵၼ်ၵႂႃႇၶဝ်ႈႁူမ်ႈ။ မိူဝ်ႈဢွၼ်တၢင်း ၶဝ်မွၵ်ႇမႃး တေၸတ်းႁဵတ်းပၢင်ႁူပ်ႉထူပ်းၵူၼ်းမိူင်း တီႈဝိႁၢရ်လူင်ၵၢင်ႉမေႃႇ (ၵျွင်းမေႃႇၵိူဝ်) သီႇပေႃႉ ဝႃႈၼႆ။ ၵူၺ်းၵႃႈ မိူဝ်ႈဝႃးသမ်ႉ ၸုမ်းၶဝ် ၶိုၼ်းပွင်ႇမႃးဝႃႈ ၶဝ်တေၶၢႆႉၵႂႃႇႁဵတ်းတီႈလုမ်း ၾၢႆႇၽွင်းငမ်း ၵူႈလွင်ႈလွင်ႈ ဝဵင်းသီႇပေႃႉ” ဝႃႈၼႆ။ ၾၢင်ႁၢင်ႈ – ၾႆၢယႄးယႂႃႇတွၼ်ႈၼိူဝ် ၸႄႈဝဵင်းၵျွၵ့်မႄး သိုပ်ႇလၢတ်ႈဝႃႈ ၸုမ်းၼႆႉ မၼ်းတေမႃးဢၢင်ႈႁူၺ်းၵူၼ်းမိူင်း မႃးသပ်းလႅင်းၼႄ ၵူၼ်းမိူင်းဝႃႈ ၾၢႆၼႆႉ ထုၵ်ႇ လီႁဵတ်း၊ တႃႇတေမႃးႁူၺ်းၵူၼ်းမိူင်း ႁႂ်ႈႁၼ်လီၸွမ်းၶဝ်ဢၼ်တေႁဵတ်းၾၢႆၼႆႉ။ လွင်ႈၼႆႉ ယူႇတီႈ ၵူၼ်းဝၢၼ်ႈ တႃႈလူင် တင်း ၸဝ်ႈႁႆႈၸဝ်ႈၼႃး ႁူမ်ႈၵၼ်သေသၢၼ်ၶတ်းမႃးယူႇတႃႇသေႇ။ ၵမ်းၼႆႉ ၶဝ်မီးၽႅၼ်ၵၢၼ် ၸိူင်ႉႁိုဝ်သေ တေမႃးႁဵတ်းပၢင်သပ်းၸႅင်ႈၼႄ ၵူၼ်းမိူင်း၊ သင်ဝႃႈ ၶဝ်ၸတ်းႁဵတ်းတီႈဝတ်ႉဝိႁၢရ်မေႃႇၵိူဝ်ၸိုင် ႁဝ်းၵူၼ်းဝၢၼ်ႈ ဝူၼ်ႉဝႃႈ တေဢွၼ်ၵၼ်ၵႂႃႇၶဝ်ႈႁူမ်ႈ၊ တေႁတ်းလၢတ်ႈႁတ်းၸႃ၊ ႁတ်းထၢမ်ၶဝ် ထိုင်တီႈထိုင်တၢင်း မၼ်း” ဝႃႈၼႆ။ ၼၢင်းလၢဝ်ၶမ်း ၵူၼ်းဝၢၼ်ႈတႃႈလူင်ၵေႃႈလၢတ်ႈဝႃႈ “ ႁဝ်းၶႃႈဢမ်ႇပွင်ႇၸႂ် ၵွပ်ႈသင်လူင် ပွင်ၸိုင်ႈ ၵူၼ်းမိူင်းၼႆႉ ဢမ်ႇဝႆႉၼၵ်းသဵင်ႁူဝ်ၸႂ်ၵူၼ်းမိူင်း။ ႁဝ်းၶႃႈတုၵ်းယွၼ်းႁႂ်ႈၶူင်းၵၢၼ် ဢၼ် ၼႆႉ ၵိုတ်းပႅတ်ႈမႃးလၢႆလၢႆပွၵ်ႈယဝ်ႉ။ ပေႃးသိုပ်ႇႁဵတ်းၶူင်းၵၢၼ်ၾၢႆၼႆႉယူႇၵေႃႈ မိူၼ်တင်းဢီး ႁဝ်းၶႃႈ ႁူပ်ႉသႂ်ႇၽေးႁုၵ်းႁၢႆႉလူင် ၼၼ်ႉၵူၺ်းယဝ်ႉ။ လူင်ပွင်ၸိုင်ႈထုၵ်ႇလႆႈ ထွမ်ႇသဵင် ႁဝ်းၶႃႈသေ ၵႅတ်ႇၶႄပၼ်မူႇဝၢၼ်ႈႁဝ်းၶႃႈ ၼင်ႇႁိုဝ်တေဢမ်ႇလႆႈလူႉၵွႆ။ ႁဝ်းၶႃႈတႄႉ တိုၼ်းသၢၼ်ၶတ်းယဝ်ႉ ၵၢၼ်ႁဵတ်းၾၢႆၼႆႉ” ဝႃႈၼႆ။ ၶူင်းၵၢၼ်ၾၢႆၼႆႉဢမ်ႇမီးလွင်ႈပူင်ႇသႂ်ႇၸႅင်ႈလႅင်း တင်ႈတႄႇႁဵတ်းသၢင်ႈမႃးမိူဝ်ႈပီ 2008။ မိူဝ်ႈ ၼၼ်ႉ ၵူၼ်းဝၢၼ်ႈၵေႃႈဢမ်ႇႁူႉၸွမ်း၊ မိူဝ်ႈလဵဝ်သမ်ႉဢွၼ်ၵၼ်ၵူဝ် ယွၼ်ႉၾၢႆၸၢင်ႈတႅၵ်ႇ ၵွပ်ႈဝႃႈၵၢၼ် ၵေႃႇသၢင်ႈမၼ်းဢမ်ႇၶႅမ်ႉ။ မိူဝ်ႈၼႂ်းလိူၼ်ပူၼ်ႉမႃးပႆႇႁိုင်ၼႆႉ လိၼ်ၵူၼ်ႇတီႈ ၾင်ႇၵၢၼ်သၢင်ႈၾၢႆၼၼ်ႉ ဝႃႈၼႆ။ ၶူင်းၵၢၼ်ၾၢႆယႄးယႂႃႇ တွၼ်ႈၼိူဝ်(ဢမ်ႇၼၼ်ၾၢႆတႃႈလူင်)ၼႆႉ ပဵၼ်ၶူင်းၵၢၼ်ဢၼ်ၼိုင်ႈ ဢၼ်သၢင်ႈၾၢႆထုင်ႉ ၼၼ်ႉ မီးသိုၵ်းသိူဝ်လၢႆၸုမ်း တူင်ႉၼိုင်ဝႆႉ။ ၶူင်းၵၢၼ်ၾၢႆၼႆႉ ၶွမ်းပၼီႊၶႄႇ၊ ၵျပၢၼ်ႇ၊ သသိတ်ႊသိူဝ်ႊလႅၼ်ႊ လႄႈၵျိူဝ်ႊမၼီႊ ၶဝ်ႁူမ်ႈလူင်းတိုၼ်းဝႆႉ။ ပၢင်ႁူပ်ႉထူပ်းၵူၼ်းမိူင်းၼႆႉ ၸုမ်း MEI ၶဝ်ၸတ်းႁဵတ်းတီႈ လုမ်းႁွင်ႈၵၢၼ်ၾၢႆႇၽွင်းငမ်းၵူႈလွင်ႈလွင်ႈၸႄႈဝဵင်း သီႇပေႃႉ။ ပဵၵ်ႉသမ်ႉၵူၼ်းဝၢၼ်ႈသၢၼ်ၶတ်းမႃး ႁၢဝ်ႈႁႅင်းလၢႆပွၵ်ႈ လၢႆၽဝ်ႇ သေတႃႉ ၸုမ်း MEI ၼႆႉႁႃသူၼ်း တုမ်ပၼ်ႁႅင်းတႃႇၵေႃႇသၢင်ႈၾၢႆယႄးယႂႃႇတွၼ်ႈၼိူဝ်ယူႇ။ သင်ဝႃႈ ၾၢႆယႄးယႂႃႇတွၼ်ႈၼိူဝ်သၢင်ႈယဝ်ႉ တူဝ်ႈၸိုင် တေႁဵတ်းႁႂ်ႈၼမ်ႉလုပ်ႇ ထူမ်ႈပႅတ်ႈဝၢၼ်ႈတႃႈလူင် ၵူၼ်း 600 ၵေႃႉပၢႆ ၸၢင်ႈႁူပ်ႉတၢင်းယၢပ်ႇ။ ၵၢၼ်ၽုၵ်ႇသွမ်ႈတႄႉပဵၼ်မၢၵ်ႇဢူဝ်း၊ မၢၵ်ႇဝၢၼ် 637 ဢေႊၶိူဝ်ႊ၊ ပိုၼ်ႉတီႈႁႆႈၼႃး 140 ဢေႊၶိူဝ်ႊ လႄႈသူၼ် ႁႆႈတင်းၼမ် ပႃးၸဵမ် ဝတ်ႉဝႃး ၽႃသိူဝ်ႇ၊ ႁူင်း ႁဵၼ်း ၸိူဝ်းၼႆႉ တေတူၵ်း ယူႇတႂ်ႈၼမ်ႉတင်းသဵင်ႈ။ ၾၢႆဢၼ်တေသၢင်ႈၼိူဝ်မႄႈၼမ်ႉတူႈ တေမီးလၢႆလၢႆဢၼ်- ၾၢႆယႄးယႂႃႇတွၼ်ႈၵၢင် ၼႂ်းၸႄႈဝဵင်းၼွင်ၶဵဝ်၊ ၾၢႆယႄး ယႂႃႇတွၼ်ႈၼိူဝ် ၼႂ်းၸႄႈဝဵင်းၵျွၵ်ႉမႄး၊ ၾၢႆလီလူႉ ၸႄႈဝဵင်းသီႇပေႃႉလႄႈ ၼႂ်းမိူင်းမၢၼ်ႈ တိူင်းတႃႈလိူဝ်ႇ တွၼ်ႈၵၢင် သမ်ႉ ၾၢႆယႄးယႂႃႇလႄႈ ၾၢႆတီးတုတ်ႉ ၸဵမ်ၸိူဝ်းၼႆႉ။

['သုၼ်ႇလႆႈၵူၼ်း']

2018-03-08T10:44:23

https://shannews.org/archives/3236

ပၢင်တွပ်ႇလိၵ်ႈၸၼ်ႉသိပ်း ပီ 2018 ၼႂ်းမိူင်းတႆး လုၵ်ႈႁဵၼ်း 50,000 ပၢႆၶဝ်ႈတွပ်ႇ

ပီၼႆႉ ၼႂ်းမိူင်းတႆးပတ်းပိုၼ်ႉ လုၵ်ႈႁဵၼ်းဢၼ်ပၼ်သဵၼ်ႈသၢႆမၢႆ ၶဝ်ႈတွပ်ႇၸၼ်ႉသိပ်း မီး 5 မိုၼ်ႇ 5 ႁဵင်ၵေႃႉပၢႆ ၽွင်းလူင်ၾၢႆႇတူင်ႇဝူင်းၵူၼ်း ၼႂ်းလူင်ပွင်ၸိုင်ႈမိူင်းတႆးလၢတ်ႈ။ ၸွမ်ၽွင်းလူင် မိူင်းတႆး လူင်းပၼ်ႁႅင်း လုၵ်ႈႁဵၼ်းတွပ်ႇၸၼ့်သိပ်း တီႈတူၼ်ႈတီး တႄႇဢဝ် ဝၼ်းတီႈ 07-16/03/2018 ယၢမ်းၵၢင်ၼႂ် 9 မူင်း ထိုင် 12 မူင်းၵၢင်ဝၼ်း မိူင်းႁူမ်ႈတုမ်ပတ်းပိုၼ်ႉၸတ်း ပၢင်တွပ်ႇလိၵ်ႈၸၼ်ႉသိပ်း ပီ 2017-2018 ၼႂ်းမိူင်းတႆးပတ်းပိုၼ်ႉ လုၵ်ႈႁဵၼ်းဢၼ်ပၼ်သဵၼ်ႈသၢႆမၢႆ ၶဝ်ႈတွပ်ႇလိၵ်ႈ ၸၼ်ႉသိပ်း 55,531 ၵေႃႉ။ ဢွင်ႈတီႇတွပ်ႇလိၵ်ႈတင်းမူတ်း မီး 137 တီႈ ဝႃႈၼႆ။ ၽွင်းလုၵ်ႈႁဵၼ်းဢွၼ်ၵၼ်ၵႂႃႇ တွပ်ႇလိၵ်ႈ မိူဝ်ႈဝၼ်းႁႅၵ်ႈ ၻွၵ်ႊတိူဝ်ႊမဵဝ်းထုၼ်း ၽွင်းလူင်ၾၢႆႇတူင်ႇဝူင်းၵူၼ်း ၼႂ်းလူင်ပွင်ၸိုင်ႈမိူင်းတႆး လၢတ်ႈဝႃႈ “ လုၵ်ႈႁဵၼ်း ဢၼ်ပၼ် သဵၼ်ႈသၢႆမၢႆ ၶဝ်ႈတွပ်ႇလိၵ်ႈၸၼ်ႉသိပ်းပီၼႆႉ တေလႆႈဝႃႈၼမ်လိူဝ်မိူဝ်ႈပီပူၼ်ႉဢိတ်းၼိုင်ႈ။ မိူဝ်ႈဝႃး ပဵၼ်ဝၼ်းတႄႇ တွပ်ႇလိၵ်ႈလႄႈ ယူႇတီႈၽွင်းလူင်မိူင်းတႆး ၻွၵ်ႊတိူဝ်ႊလိၼ်းထုတ်ႉ လႆႈလူင်းၵူတ်ႇထတ်းပၼ်ႁႅင်း ၸွမ်းႁူင်းႁဵၼ်း ၼႂ်းၸႄႈဝဵင်းတူၼ်ႈတီး” ဝႃႈၼႆ။ ၽွင်းလုၵ်ႈႁဵၼ်းတွပ်ႇလိၵ်ႈယဝ့် ဢွၵ်ႇမႃး ၼႂ်းၸႄႈဝဵင်းတူၼ်ႈတီးၼႆႉ တင်းမူတ်းႁူင်းႁဵၼ်းၸၼ်ႉသုင်မီး 9 လင်၊ ပၢင်သွပ်ႇၵေႃႈမီး 9 တီႈ ဝႃႈၼႆ။ ၼွၵ်ႈလိူဝ်ၼၼ်ႉ ၸွမ်ၽွင်းလူင်မိူင်းတႆး မီးၶပ်ႉမၢႆႁၢင်ႈႁႅၼ်း တေလူင်းၵူတ်ႇထတ်းပၼ်ႁႅင်း လုၵ်ႈႁဵၼ်းဢၼ် တွပ်ႇၸၼ်ႉသိပ်း မိူၼ်ၼင်ႇ တၢင်းလွႆလႅမ်၊ ပၢင်လူင်၊ လၢႆးၶႃႈလႄႈ မိူင်းၵိုင် ၸဵမ်ၸိူဝ်းၼႆႉထႅင်ႈယူႇ ဝႃႈၼႆ။ ၼႂ်းမိူင်းႁူမ်ႈတုမ်ပတ်းပိုၼ်ႉ လုၵ်ႈႁဵၼ်းဢၼ်ပၼ်သဵၼ်ႈသၢႆမၢႆ တႃႇတွပ်ႇလိၵ်ႈၸၼ်ႉသိပ်း တင်းမူတ်း 840,000 ၵေႃႉပၢႆ။ ၼႂ်းဝၼ်းတွပ်ႇလိၵ်ႈဝၼ်းႁႅၵ်ႈ ဝၼ်းတီႈ 7 ၼၼ်ႉ လုၵ်ႈႁဵၼ်းဢၼ်မႃးတွပ်ႇလိၵ်ႈ မီး 780,000 ၵေႃႉပၢႆ၊ ဢၼ်ၵၢတ်ႈမီး 55,000 ပၢႆၼႆယူႇတီႈၽွင်းလူင် ပၢႆးပၺ်ၺႃ ပိုၼ်ၽၢဝ်ႇဢွၵ်ႇမႃးၼင်ႇၼႆ။ လုၵ်ႈႁဵၼ်း ဢၼ်ဢမ်ႇမႃးတွပ်ႇလိၵ်ႈ ၼမ်တီႈသုတ်း ၼႂ်းတိူင်းတႃႈၵုင်ႈ တင်းမူတ်း 9500 ပၢႆ ။ လိူဝ်ၼၼ်ႉ လုၵ်ႈႁဵၼ်း ဢၼ်ၶဝ်ႈတွပ်ႇလိၵ်ႈၸၼ်ႉသိပ်း ၼမ်တီႈသုတ်းၵေႃႈ ပဵၼ်တိူင်းတႃႈၵုင်ႈၵူၺ်းၼင်ႇၵဝ်ႇ တင်းမူတ်း ႁူဝ်ၵူၼ်း 57,000 ပၢႆ ဝႃႈၼႆ။ လိူဝ်ၼၼ်ႉ လုၵ်ႈႁဵၼ်းဢၼ်ၶဝ်ႈတွပ်ႇလိၵ်ႈဢေႇလိူဝ်တီႈသုတ်းသမ်ႉ ပဵၼ်ၸႄႈမိူင်းၶျၢင်း ဝႃႈၼႆ။ ၵူၼ်းမိူင်းမၢၼ်ႈ ဢၼ်ယူႇၼွၵ်ႈမိူင်းသေ ၶဝ်ႈတွပ်ႇၸၼ်ႉသိပ်း ပီၼႆႉ တင်းမူတ်း မီး 190 ၵေႃႉ ၼႆယဝ်ႉ။ ဓါတ်ပုံ – ပြည်နယ်အစိုးရ/ S Thein Oo

['ပၢႆးပိင်ႇၺႃႇ']

2018-03-08T09:47:22

https://shannews.org/archives/3231

ႁူင်းပွႆႇသဵင်တႆးၵဵင်းမႆႇ ၸဝ်ႈၼႃႈတီႈ ၸတ်းပၢင်ၵုမ် ယင်ႇၵၢင်ၸႂ်ၽူႈထွမ်ႇ

ႁူင်းပွႆႇသဵင်လူင်ပွင်ၸိုင်ႈမိူင်းထႆး AM 1476 KHz ဝဵင်းၵဵင်းမႆႇ ၽူႈမီးပုၼ်ႈၽွၼ်းလႄႈ ၽူႈထွမ်ႇလၢႆး ၵၢၼ် ၸတ်းပၢင်ႁူပ်ႉထူပ်းဢုပ်ႇၵုမ် ။ ၾၢင်ႁၢင်ႈ ပၢင်ႁူပ်ႉထူပ်း ယင်ႇၵၢင်ၸႂ်ၽူႈထွမ်ႇ ႁူင်းပွႆႇသဵင် AM 1476 ဝၼ်းတီႈ 07/03/2018 ႁူင်းပွႆႇသဵင် ၶွင်လူင်ပွင်ၸိုင်ႈမိူင်းထႆးသေႃဝေႃးထေႃး AM 1476 KHz ၸတ်းႁဵတ်းပၢင်ႁူပ်ႉထူပ်း ယင်ႇၵၢင်ၸႂ်ၽူႈထွမ်ႇ မီးၽူႈၸတ်းလၢႆးၵၢၼ်လႄႈ ၽူႈထွမ်ႇလၢႆးၵၢၼ်ၾၢႆႇ တႆး ပႃးၸဵမ်ၾၢႆႇ လႃးႁူႇ၊ ယၢင်း၊ လီႇ သူး၊မူင်ႉ၊ မဵၼ်ႉ၊ ဢႃးၶႃႇၸိူဝ်းၼႆႉၶဝ်ႈႁူမ်ႈႁိမ်း 50ၵေႃႉ။ ၾၢင်ႁၢင်ႈ ပၢင်ႁူပ်ႉထူပ်း ယင်ႇၵၢင်ၸႂ်ၽူႈထွမ်ႇ ႁူင်းပွႆႇသဵင် AM 1476 ၼၢင်းမူဝ်ၶၢဝ်ၼူၼ်း ၽူႈၸတ်းလၢႆးၵၢၼ်ၾၢႆႇတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၸူမ်းသိူဝ်း လႄႈႁၢၼ်ႉၸႂ်ဢၼ်ပဵၼ်ၵူၼ်းတႆးၵေႃႉၼိုင်ႈသေ လႆႈမႃးႁဵတ်းၵၢၼ်ၼႂ်းလူင်ပွင်ၸိုင်ႈထႆး လႆႈမီးတိုဝ်ႉ တၢင်းပိုၼ်ၽၢဝ်ႇၶၢဝ်ႇငၢဝ်းတၢင်းႁူႉတၢင်းႁၼ်ပၼ်ပီႈၼွင်ႉၵူၼ်းမိူင်းတႆး။ ၶႂ်ႈယွၼ်းၾၢၵ်ႇထိုင်ၵူၼ်း ၼုမ်ႇသႅၼ်းႁုၼ်ႈမႂ်ႇမီးၸႂ်ႁၵ်ႉၼိူဝ် လိၵ်ႈလၢႆး၊ ၽႃသႃ၊ ၶူဝ်းၼုင်ႈတၢင်းဝႆလႄႈ ၾိင်ႈႁိတ်ႈႁွႆးတူဝ်ၸဝ်ႈ ၵဝ်ႇၼမ်ၼမ်သေၵမ်း” ဝႃႈၼႆ။ ၼႂ်းပၢင်ၼႆႉဢုပ်ႇဢူဝ်း၊ ထတ်းသၢင်ၼႃႈၵၢၼ်ဢၼ်ပူၼ်ႉမႃး ဢၼ်ၶိုၵ်ႉၶႅမ်ႉ၊ တီႈယူပ်ႈယွမ်းမီးသင် လႄႈတႃႇႁႃလၢႆးတၢင်းပူၵ်းပွင်ၵႂႃႇမိူဝ်းၼႃႈ ။ မီးလွင်ႈယွၼ်းၽိူမ်ႉၶၢဝ်းယၢမ်းလႄႈ ၽိူမ်ႉထႅမ်ၵူၼ်း ႁၢပ်ႇၵၢၼ်ထႅင်ႈၸိူဝ်းၼႆႉ။ ၼၢင်းၽိၶျယႃႊ မိူင်းၼၢဝ်း ၵႅမ်ၽူႈၼမ်းၼႃႈလူင်(ၼႃႇယၵ)ႁူင်းပွႆႇသဵင်ၸိုင်ႈထႆး လၢတ်ႈတီႈ ၼႂ်းပၢင် ၵုမ်ဝႃႈ – “ လွင်ႈဢၼ်သူၸဝ်ႈတၢင်ႇလၢတ်ႈမႃးၼႂ်းပၢင်ၵုမ်ၼႆႉ ႁဝ်းၶႃႈတေဢဝ်ၵႂႃႇဢုပ်ႇဢူဝ်းၵၼ် သေ ဢၼ်လႂ်ႁဝ်းၶပ်းၶိုင်ပၼ်လႆႈၵေႃႈ တေၶပ်းၶိုင်ပၼ်ၵႂႃႇယူႇ ” ဝႃႈၼႆ။ ႁူင်းပွႆႇသဵင်လူင်ပွင်ၸိုင်ႈမိူင်းထႆး สวท ၵဵင်းမႆႇၼႆႉၵေႃႇတင်ႈၶိုၼ်ႈမိူဝ်ႈ ဝၼ်းတီႈ 14/05/1971 ယိူင်းဢၢၼ်းႁႂ်ႈၸၢဝ်းၶိူဝ်းသၼ်လွႆ လႆႈႁပ်ႉႁူႉၶၢဝ်ႇငၢဝ်း တၢင်းႁူႉတၢင်းႁၼ် ။ လႆႈပိုၼ်ၽႄႈ ၾိင်ႈႁိတ်ႈႁွႆးၼႂ်း ၽႃသႃၵႂၢမ်းလၢတ်ႈၶွင်ၸၢဝ်းၶိူဝ်းလႂ်ၸၢဝ်းၶိူဝ်းၼၼ်ႉ၊ တွၼ်ႈတႃႇလၢႆး ၵၢၼ်ၽႃသႃတႆးတႄႉ လႆႈတိုဝ်ႉတၢင်း ပွႆႇသဵင်ၽႃသႃၾၢႆႇတႆးမႃး 20 ပီပၢႆယဝ်ႉ။

['ၵူႈလွင်ႈလွင်ႈ']

2018-03-08T09:54:38

https://shannews.org/archives/3226

မိူင်းထႆးဢွၵ်ႇမၢႆမီႈမႂ်ႇ လူတ်းယွမ်းပၼ် တၢမ်ႇတၢင်းၽိတ်း လွင်ႈၸၢင်ႈႁႅင်းၵၢၼ်ၽိတ်းမၢႆမီႈ

ၸုမ်းၽွင်းလူင်မိူင်းထႆးပၢင်ၵုမ်ၵၼ် ၵဵဝ်ႇလူၺ်ႈလွင်ႈႁႅင်းၵၢၼ်ယၢၼ်မိူင်း၊ ဢုပ်ႇဢူဝ်းၵႄႈၶႆမၢႆမီႈ ယွၼ်ႇယၢၼ်းလူတ်းယွမ်းပၼ် တူတ်ႈတၢမ်ႇတၢင်းၽိတ်း လွင်ႈၸၢင်ႈႁႅင်းၵၢၼ်ယၢၼ်မိူင်း ၽိတ်းမၢႆမီႈ။ ပေႃးထုၵ်ႇမၢႆမီႈ ၶႂ်ႈယူႇလိုဝ်ႈသဝ်းတီႈလႂ်ၵေႃႈလႆႈ၊ ၶႂ်ႈႁဵတ်းၵၢၼ်တီႈလႂ်ၵေႃႈလႆႈ။ ႁႅင်းၵၢၼ်ယၢၼ်မိူင်း ၵႂႃႇၶဝ်ႈထႅဝ်ႁဵတ်းဝတ်းဝႂ် တီႈၼႂ်းၵဵင်းမႆႇ မိူင်းထႆး မိူဝ်ႈဝၼ်းတီႈ 06/03/2018 ၸုမ်းၽွင်းလူင် လူင်ပွင်ၸိုင်ႈမိူင်းထႆး ၸတ်းႁဵတ်းပၢင်ၵုမ်ၵၼ် တီႈႁူင်းႁႅမ်း တုသိတ်ႇထႃးၼီး ဝဵင်းၶျႃႉဢမ်း ၸႄႈဝဵင်းၽဵတ်းၶျၿူးရီး။ ဝၢႆးပၢင်ၵုမ်ယဝ်ႉ ၽွင်းဝၢႆးဝၼ်းၼၼ်ႉ ၸဝ်ႈသိုၵ်းလူင် သၼ်သိူၼ် ၵႅဝ်ႉၵမ်းၼိူတ်ႇ ၽူႈၶၢၼ်ပၢၵ်ႇလုမ်းၽွင်းလူင်မိူင်းထႆး လႆႈမွၵ်ႇလၢတ်ႈသပ်းၸႅင်ႈၶၢဝ်ႇၵႂႃႇဝႃႈ- ၼႂ်းပၢင်ၵုမ်ၸုမ်းၽွင်းလူင် ဢၼ်လႆႈဢုပ်ႇၵုမ်ၵၼ်ၵႂႃႇၼၼ်ႉ ၵဵဝ်ႇၵပ်းလွင်ႈမၢႆမီႈႁႅင်းၵၢၼ်ယၢၼ်မိူင်း ဢၼ်ပိုၼ်ၽၢဝ်ႇၸႂ်ႉၵႂႃႇမိူဝ်ႈပီၵၢႆ 2017 သေ မီးလွင်ႈတုမ်ႉတွပ်ႇသၢၼ်ၶတ်းႁၢဝ်ႈႁႅင်းဝႃႈ တူတ်ႈတၢမ်ႇမၼ်းႁၢဝ်ႈႁႅင်း ပူၼ်ႉတီႈၽႅဝ်ၼၼ်ႉ။ လွင်ႈၼႆႉ လႆႈၸႂ်ႉမၢႆမီႈၶိုၵ်ႉတွၼ်း မတ်ႉတႃ 44 သေ ၶိုၼ်းဢုပ်ႇဢူဝ်းထတ်းသၢင်/ထတ်းထွင်ယဝ်ႉ ၶိုၼ်းမူၼ်ႉမႄးၵႄႈၶႆ ယွၼ်ႇယၢၼ်းလူတ်းယွမ်းပၼ် တူတ်ႈတၢမ်ႇတၢင်းၽိတ်းတႃႇ 4 ၶေႃႈ-ဝႃႈၼႆ။ မၢႆမီႈ 4 ၶေႃႈ ဢၼ်မူၼ်ႉမႄးၵႄႈၶႆၸိူဝ်းၼၼ်ႉပဵၼ် မၢႆမီႈၶေႃႈမတ်ႉတႃ 101 ဢၼ်ဝႃႈႁႅင်းၵၢၼ်ယၢၼ်မိူင်း ဢမ်ႇမီးဝႂ်ဢၼုၺၢတ်ႈႁဵတ်းၵၢၼ်သေ ၶဝ်ႈႁဵတ်းၵၢၼ်ၼႂ်းမိူင်းထႆး တေၺႃးတူတ်ႈတၢမ်ႇတူၵ်းၶွၵ်ႈ 5 ပီ၊ မႂ်ငိုၼ်း 20,000-100,000 (2 မိုၼ်ႇဝၢတ်ႇထိုင် 1 သႅၼ်ဝၢတ်ႇ)ၼၼ်ႉ ဢမ်ႇမီးတၢမ်ႇတူၵ်းၶွၵ်ႈယဝ်ႉသေ ၵိုတ်းလိူဝ်တူတ်ႈတၢမ်ႇမႂ်ငိုၼ်း 5,000-50,000 (5 ႁဵင်ဝၢတ်ႇထိုင် 5 မိုၼ်ႇဝၢတ်ႇ)။ မၢႆမီႈမတ်ႉတႃ 102 ဢၼ်ဝႃႈၼၢႆးၸၢင်ႈ ဢမ်ႇၼၼ် ပေႃႈလဵင်ႉမႄႈလဵင်ႉ ၸၢင်ႈႁႅင်းၵၢၼ်ယၢၼ်မိူင်းၽိတ်းမၢႆမီႈ ၺႃးတူတ်ႈတၢမ်ႇမႂ်ငိုၼ်း 400,000-800,000 (4 သႅၼ်ဝၢတ်ႇတေႃႇထိုင် 8 သႅၼ်ဝၢတ်ႇ) တေႃႇႁႅင်းၵၢၼ် ၼိုင်ႈၵေႃႉၼၼ်ႉ လူတ်းယွမ်းပၼ် လိူဝ်တၢမ်ႇငိုၼ်း 10,000-100,000 (1 မိုၼ်ႇဝၢတ်ႇတေႃႇထိုင် 1 သႅၼ်ဝၢတ်ႇ)။ လိူဝ်သေၼၼ်ႉ ၽူႈလႂ်ၽႂ်သေဢမ်ႇဝႃႈ သင်ဝႃႈႁဵတ်းၽိတ်ႈပွၵ်ႈၼိုင်ႈယဝ်ႉ သိုပ်ႇႁဵတ်းၽိတ်း ထႅင်ႈလၢႆပွၵ်ႈလၢႆၵမ်းၸိုင် တေလႆႈၺႃးတၢမ်ႇတူၵ်းၶွၵ်ႈတီႈဢေႇသုတ်း 1 ပီ၊ မႂ်ငိုၼ်း 50,000-200,000 (5 မိုၼ်ႇထိုင် 2 သႅၼ်ဝၢတ်ႇ)လႄႈ ဢမ်ႇမီးသုၼ်ႇလႆႈၸၢင်ႈႁႅင်းၵၢၼ် တႃႇၶၢဝ်းတၢင်း 3 ပီ-ၼႆယဝ်ႉ။ ႁႅင်းၵၢၼ်ယၢၼ်မိူင်း ၵႂႃႇၶဝ်ႈထႅဝ်ႁဵတ်းဝတ်းဝႂ် တီႈၼႂ်းၵဵင်းမႆႇ ၸဝ်ႈသိုၵ်းလူင် သၼ်သိူၼ် ၵႅဝ်ႉၵမ်းၼိူတ်ႇ သိုပ်ႇလၢတ်ႈထႅင်ႈဝႃႈ- မၢႆမီႈမႂ်ႇၼႆႉ ပိူဝ်ႈတႃႇႁႂ်ႈပေႃးၶဝ်ႈၸွမ်းပိူင် သုၼ်ႇလႆႈၵူၼ်းၼၼ်ႉ ၼၢႆးၸၢင်ႈလႄႈလုၵ်ႈၸၢင်ႈ (ပေႃႈလဵင်ႉႁိုဝ်မႄႈလဵင်ႉလႄႈလုၵ်ႈလဵင်ႉ) ၶႂ်ႈၶၢႆႉတီႈ ႁဵတ်းၵၢၼ်ၵေႃႈလႆႈ၊ ၶႂ်ႈယူႇလိုဝ်ႈသဝ်းတီႈလႂ်ၵေႃႈလႆႈ။ လိူဝ်သေၼၼ်ႉ ပေႃးဢမ်ႇၸႂ်ႈၵႃႈၵူတ်ႇထတ်းပၢႆးယူႇလီ၊ ၵႃႈဝႂ်ဢၼုၺၢတ်ႈႁဵတ်းၵၢၼ် လႄႈၵႃႈၽိုၼ်လိၵ်ႈဢွၵ်ႇတၢင်း (ပပ်ႉဝႂ်ပၢတ်ႊသပွတ်ႊ)ၸိူဝ်းၼႆႉ ၼၢႆးၸၢင်ႈတေဢမ်ႇလႆႈၵဵပ်းငိုၼ်း တီႈၼိူဝ်လုၵ်ႈၸၢင်ႈ ႁႅင်းၵၢၼ်ယၢၼ်မိူင်းလႃးလႃး၊ လွင်ႈၼႆႉပိူဝ်ႈၵႅတ်ႇၵင်ႈဝႆႉ လွင်ႈၵိၼ်ၸိၵ်းတွၵ်ႇၸွၵ်း ၼိူဝ်ၵၼ်လႄႈ ၸၢင်ႈႁဵတ်းႁႂ်ႈပဵၼ်ၵၢၼ်ၵႃႉၶၢႆၵူၼ်းၵႂႃႇ- ၶၢဝ်ႇထႆး မတိၶျူၼ်ႊဢွၼ်ႊလၢႆႊ ဢွၵ်ႇၶၢဝ်ႇၵႂႃႇၼင်ႇၼႆ။ ထႅင်ႈလွင်ႈၼိုင်ႈ သင်ၸိူဝ်ႉဝႃႈ ႁႅင်းၵၢၼ်ယၢၼ်မိူင်း/လုၵ်ႈလဵင်ႉ ဢမ်ႇယွမ်းၸိုင် ၼၢႆးၸၢင်ႈတေဢမ်ႇလႆႈ ၵဵပ်း/ယိုတ်းဝႆႉ ပပ်ႉဝႂ်ဢွၵ်ႇတၢင်း (ပၢတ်ႊသပွတ်ႊ)၊ ဝႂ်ဢၼုၺၢတ်ႈႁဵတ်းၵၢၼ် လႃးလႃး။ သင်ၸိူဝ်ႉဝႃႈၵဵပ်းဝႆႉၵေႃႈ ပေႃးႁႅင်းၵၢၼ်ယွၼ်းၶိုၼ်း တေလႆႈပၼ်ၶိုၼ်းၵမ်းလဵဝ်-ၼႆယဝ်ႉ။ ပၵ်းပိူင်မၢႆမီႈႁႅင်းၵၢၼ် ပီ 2017 ဢၼ်လူင်ပွင်ၸိုင်ႈထႆး ပိုၼ်ၽၢဝ်ႇၵႂႃႇမိူဝ်ႈဝၼ်းတီႈ 23/06/2017 ၼၼ်ႉ တမ်းဝၢင်းတူတ်ႈတၢမ်ႇတၢင်းၽိတ်းၼၵ်းၼႃလိူဝ်ႁႅင်း၊ ႁဵတ်းႁႂ်ႈႁႅင်းၵၢၼ်ယၢၼ်မိူင်း (မိူင်းမၢၼ်ႈ၊ လၢဝ်း၊ ၵမ်ႇပူးၶျႃးၸိူဝ်းၼႆႉ) ၼပ်ႉႁူဝ်မိုၼ်ႇႁူဝ်သႅၼ် ဢွၼ်ၵၼ်ပွၵ်ႈဝၢႆႇမိူဝ်းၶိုၼ်းမိူင်းၽႂ်မၼ်း၊ ႁဵတ်းႁႂ်ႈ ႁၢၼ်ႉၶၢႆၶူဝ်းၶွင်တင်းၼမ် ပိူင်လူင်မၼ်းႁၢၼ်ႉၶၢႆတၢင်းၵိၼ်တၢင်းယႅမ်ႉ ၼႂ်းမိူင်းထႆး ဢၢၼ်ႇႁူဝ်ႁဵင် လႆႈဢိုတ်းႁပ်းဝႆႉ။ ၵွပ်ႈႁႅင်းၵၢၼ်ယၢၼ်မိူင်း ဢွၼ်ၵၼ်ပွၵ်ႈမိူဝ်းၼမ်လႄႈ ၸွမ်းႁူင်းၸၢၵ်ႈႁူင်းၵၢၼ် ၸိူဝ်းၼႆႉၵေႃႈ ဢမ်ႇပေႃးမီးၵူၼ်းႁဵတ်းၵၢၼ်၊ ႁဵတ်းႁႂ်ႈမီးလွင်ႈလူႉသုမ်းဢၢၼ်ႇႁူဝ်လၢၼ်ႉဝၢတ်ႇ-ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-03-08T09:28:28

https://shannews.org/archives/3221

ၸုမ်းၼၢင်းယိင်း တူၵ်ႇလၢတ်ႈဝႃႈ ယိင်း – ၸၢႆး တၵ်းလႆႈမီးသုၼ်ႇလႆႈပဵင်းၵၼ်

ၶူင်းၵၢၼ်ပၢႆးယူႇလီလႄႈ ပၼ်တၢင်းႁူႉႁႅင်းၵၢၼ်ၸၢဝ်းၶိူဝ်း ဢွၼ်ႁူဝ်ၸုမ်းတူင်ႉၼိုင် လွင်ႈၼၢင်းယိင်း ၸုမ်းတူင်ႇဝူင်းၵူၼ်း ႁူပ်ႉထူပ်းဢုပ်ႇဢူဝ်းလႅၵ်ႈလၢႆႈ ပိူဝ်ႈႁူမ်ႈၵၼ်တုၵ်းယွၼ်းသုၼ်ႇလႆႈၼၢင်းယိင်း ႁႂ်ႈမီးလွင်ႈတႅပ်းတတ်းၽဵင်ႇပဵင်း ၼႂ်းတိုဝ်ႉတၢင်းဝၼ်းၼၢင်းယိင်းလုမ်ႈၾႃႉ ။ ပၢင်ႁူပ်ႉထူပ်းၼၢင်းယိင် ၼႂ်းတိုဝ်ႉတၢင်းဝၼ်းၼၢင်းယိင်းလုမ်ႈၾႃႉ တီႈၵဵင်းမႆႇ ဝၼ်းတီႈ 08/03/2018 ၼႆႉ ပဵၼ်ဝၼ်းၼၢင်းယိင်းၵူႈမိူင်းမိူင်း(လုမ်ႈၾႃႉ)ၼႆလႄႈ ၶူင်းၵၢၼ်ပၢႆးယူႇလီလႄႈ ပၼ် တၢင်းႁူႉႁႅင်းၵၢၼ်ၸၢဝ်းၶိူဝ်း (မူလၼိထိမႅပ်ႉ MAP) ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ႁူပ်ႉထူပ်းပိူဝ်ႈႁႂ်ႈ ၼၢင်းယိင်းတီႈၼိုင်ႈလႄႈ တီႈၼိုင်ႈမႃးဢုပ်ႇဢူဝ်းလႅၵ်ႈလၢႆႈၵၼ် ပိူဝ်ႈႁူမ်ႈၵၼ် ႁႃလၢႆးတၢင်းဢွၵ်ႇႁႂ်ႈၼၢင်းယိင်းမီးသုၼ်ႇလႆႈၽဵင်ႇပဵင်း။ ၸတ်းႁဵတ်းတီႈ ႁူင်းႁႅမ်းႁေႊလ် ၵဵင်းမႆႇ ၸိုင်ႈထႆး ၶၢဝ်းတၢင်း 4 ဝၼ်း ဝၼ်းတီႈ 05-08/ 03/ 2018 ၽူႈၶဝ်ႈႁူမ်ႈ 150 ပၢႆ။ ၾၢင်ႁၢင်ႈ လွင်ႈတူင်ႉၼိုင် ဝၼ်းၼၢင်းယိင်းလုမ်ႈၾႃႉ တီႈဝဵင်းၵႃလီႉ ၼႂ်းပၢင်ၼႆႉ မီးပၢင်ဢုပ်ႇဢူဝ်းလႅၵ်ႈလၢႆႈတၢင်းႁူႉတၢင်းႁၼ်၊ တၢင်းႁူႉလွင်ႈပၢႆးယူႇလီ၊ သုၼ်ႇလႆႈၼၢင်းယိင်း၊ လွင်ႈပဵၼ်မႃးဝၼ်းၼၢင်းယိင်းၸိူဝ်းၼႆႉလႄႈ ၵၢၼ်တူင်ႉၼိုင်လဵၼ်ႈၵဵမ်ႊသ် ႁူမ်ႈၵၼ်ၸိူဝ်းၼႆႉ ။ ၼၢင်းၼိင် ၸဝ်ႈၼႃႈတီႈၾၢႆႇသုၼ်ႇလႆႈၼၢင်းယိင်းလႄႈ လုၵ်ႈဢွၼ်ႇမူလၼိထိ MAP လၢတ်ႈဝႃႈ-“ ၵၢၼ်ၼႂ်း ႁိူၼ်းၼႆႉဢမ်ႇငၢႆႈ ၸႂ်ႉၶၢဝ်းယၢမ်းၼမ် သမ်ႉလႆႈႁဵတ်းၵၢၼ်တၢင်းၼွၵ်ႈထႅင်ႈ ၵွပ်ႈၼၼ်လႄႈ ၽူႈၸၢႆးၵေႃႈလူဝ်ႇမေႃၸွႆႈ ၼႂ်းၵၢၼ်ၼႃႈႁိူၼ်းၽွင်ႈ ၊ ထႅင်ႈလွင်ႈၼိုင်ႈ ၽူႈၸၢႆးၶဝ်လူဝ်ႇႁၼ်ၸႂ် ႁပ်ႉပုၼ်ႈၽွၼ်းၼႃႈႁိူၼ်းတူဝ်ၵဝ်ႇ မၢင်ၵေႃႉမီးလုၵ်ႈမေးယူႇ ၵႂႃႇလႄႇႁႃၵဝ်းလႅၼ်ၼၢင်းယိင်းထႅင်ႈ ႁဵတ်းႁႂ်ႈၼၢင်းယိင်းတွင်ႉဢမ်ႇမီးပေႃႈသေ မၢင် ၵေႃႉထိုင်တီႈပေႃးၶႃႈတူဝ်တၢႆ ၊ လွင်ႈပႅတ်ႈၵၼ်ၼႆႉၵေႃႈ ပေႃးၵူၼ်းၸၢႆးၶႂ်ႈပႅတ်ႈသမ်ႉလႆႈ ၽူႈယိင်းၶႂ်ႈပႅတ်ႈသမ်ႉဢမ်ႇ လႆႈၸိူဝ်းၼႆႉ မၼ်းဢမ်ႇမီးလွင်ႈၽဵင်ႇပဵင်း ” ။ ဝၼ်းတီႈ08/03/2018 တႄႇၶၢဝ်းယၢမ်းၵၢင်ၶမ်ႈ 5 မူင်း တေပႆတၢင်းၼႄၾၢင်ႁၢင်ႈ ဢဝ်ၵုၼ်းမုၼ်ၼၢင်းယိင်း၊ တုၵ်းယွၼ်းသုၼ်ႇလႆႈၼၢင်းယိင်း လုၵ်ႉဢဝ်တီႈပုတ်ႉထသထၢၼ် ပႆတၢင်းၵႂႃႇၸူးၽၵ်းတူတႃႈပႄး ၵၢင်ဝဵင်းၵဵင်းမႆႇ ၸိုင်ႈထႆး ။ ၾၢင်ႁၢင်ႈ ဝၼ်းၼၢင်းယိင်းလုမ်ႈၾႃႉ တီႈဝဵင်းလူင်တူၼ်ႈတီး ဝၼ်းၼၢင်းယိင်းလူၵ်ႈ(လုမ်ႈၾႃႉ)ၼႆႉ တႄႇမႃးမိူဝ်ႈ ပီ 1857 ယွၼ်ႉႁူင်းငၢၼ်းတေႃးၽႃႈတီႈမိူင်းၼိဝ်ႊယွၵ်ႉ ၸႂ်ႉၵူၼ်းႁဵတ်းၵၢၼ်ပူၼ်ႉသုတ်းလိူဝ်လႄႈ သမ်ႉလႆႈငိုၼ်းၸၢင်ႈဢေႇ ၊ ၸင်ႇလႆႈတုမ်ၵၼ်ၼႄၵၢင်ၸႂ်မႃး ။ မိူဝ်ႈၶဝ်တုမ်ၵၼ်ယူႇၼၼ်ႉ ထုၵ်ႇပလိၵ်ႈၶဝ်မႃးပေႃႉႁႅမ်သေ ႁဵတ်းႁႂ်ႈပၢင်ယၢႆႈၵႂႃႇၵမ်းၼိုင်ႈ ။ ဝၢႆးၼၼ်ႉ ထိုင်မႃးပီ 1908 လိူၼ်မၢတ်ႊၶျ် 8 ဝၼ်းၼၼ်ႉ ၸုမ်းၼၢင်းယိင်း မိူင်းဢမေႊရိၵၼ်ႊၶဝ် တုၵ်းယွၼ်းထႅင်ႈၵမ်းၼိုင်ႈလႄႈ ၸုမ်းပႃႊတီႊသူဝ်ႇလ်သႄႇလိတ်ႉ မိူင်းဢမေႊရိၵၼ်ႊၶဝ် တႄႇမၵ်းမၼ်ႈဝၼ်းၼၢင်းယိင်းမႃး ။ ဢၼ် UN လႆႈမၵ်းမၼ်ႈဝၼ်းၼၢင်းယိင်းလူၵ်ႈမႃးတႄႉ တႄႇမိူဝ်ႈပီ 1975 ။ လိူဝ်သေၸတ်းႁဵတ်းတီႈၵဵင်းမႆႇယဝ်ႉ ၼႂ်းမိူင်းတႆးမိူၼ်ၼင်ႇ လႃႈသဵဝ်ႈ၊ ၵျွၵ်ႉမႄး၊ ၵႃလီႉ၊ တူၼ်ႈတီး ၸိူဝ်းၼႆႉၵေႃႈၸတ်းႁဵတ်း ။

['ၵူႈလွင်ႈလွင်ႈ']

2018-03-08T09:09:43

https://shannews.org/archives/3216

ၵူၼ်းမူႇၸေႊၵႂႃႇဝႆႈၽြႃး ၼွင်မႄႈမၢႆႈမႃး-ၵႃးပိၼ်ႈၸွမ်းတၢင်းတၢႆ 5 ၵေႃႉ

ၵႃးႁပ်ႉၸၢင်ႈတၢင်ႇၵူၼ်း/ သူင်ႇၶႅၵ်ႇလမ်းၼိုင်ႈ တူၵ်းၵႂႃႇၼႂ်းႁူၺ်ႈ တီႈသဵၼ်ႈတၢင်း မၢၼ်ႈမေႃႇ- လွႆၸေႊ ၵူၼ်းမိူင်းၶီႇ မႃးၸွမ်းၵႃး တင်းမူတ်း 15 ၵေႃႉ ပႃးၵူၼ်းႁေႃႈ ၼႂ်းၼၼ်ႉ လူႉတၢႆ 5 ၵေႃႉ မၢတ်ႇၸဵပ်း 10 ၵေႃႉ ဝႃႈၼႆ။ ၶႅပ်းႁၢင်ႈ – ၵႃးပိၼ်ႈတူၵ်းႁူၺ်ႈ။ Photo FB by Ye Yint Tun ဝၼ်းတီႈ 07/03/2018 ယၢမ်းဝၢႆးဝၼ်း 3 မူင်း ၵႃးႁပ်ႉၸၢင်ႈတၢင်ႇၵူၼ်း ၵႃး “သူၺ်ႇလုၼ်းပျၢၼ်ႇ” ၵူၼ်းႁေႃႈၵႃး ၽဵဝ်းမွင်ႇမွင်ႇ ဢႃယု 28 ပီ ႁပ်ႉၸၢင်ႈတၢင်ႇၵူၼ်း/ သူင်ႇၶႅၵ်ႇ လုၵ်ႉတီႈၼွင်မႄႈမၢႆႈ(ဢိၼ်းတေႃႇၵျီး) ၸႄႈဝဵင်း မိူင်းယၢင်း ၸႄႈမိူင်းၶၢင်သေ တေမႃးသူင်ႇၵူၼ်းတင်း ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၼႂ်းၵႃးမၼ်းၸၢႆးၼၼ်ႉ တၢင်ႇၵူၼ်းမႃးၸွမ်း 15 ၵေႃႉ ပႃးတူဝ်မၼ်းၸၢႆး ႁေႃႈမႃးတူၵ်းႁူၺ်ႈ တီႈၼိူဝ်သဵၼ်ႈ တၢင်း မၢၼ်ႈမေႃႇ- လွႆၸေႊ တၢင်းလိုၵ်ႉမီး မွၵ်ႈ 200 ထတ်း ၼႂ်းၵႄႈ မၢႆလၵ်း 38-39 ဝႃႈၼႆ။ ၶႅပ်းႁၢင်ႈ – မိူဝ်ႈၵူၼ်းမၢတ်ႇၸဵပ်းလႄႈ လူ့တႆၢ။ Photo FB by Ye Yint Tun ၸၢႆးမၢဝ်း ၵူၼ်းပိုၼ်ႉတီႈ ၸႄႈဝဵင်းမူႇၸေႊ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဵတ်းႁိုဝ်လႄႈ တူၵ်းၵႂႃႇတႄႉၵေႃႈ ဢမ်ႇႁူႉ။ သဵၼ်ႈတၢင်းၼၼ်ႉ မၼ်းပဵၼ် သဵၼ်းတၢင်းၵူတ်ႉ/ ငွၵ်းၼမ်၊ သဵၼ်ႈတၢင်းၶိုၼ်ႈလွႆလူင်းလွႆၵေႃႈၼမ် ၵူၼ်း ႁေႃႈၵႃးၶဝ် သင်ဝႃႈ ဢမ်ႇလႅၼ်ႇသဵၼ်ႈတၢင်းၸိုင် တေလႆႈဝႆႉသတိလီလီသေ ႁေႃႈလွႆးလွႆး။ တီႈၼၼ်ႈ ၵႆႉမီးၵႃးပိၼ်ႈ တူၵ်းႁူၺ်ႈၸိူင်ႉၼၼ်” ဝႃႈၼႆ။ ၵူၼ်းမိူင်းဢၼ်ၶီႇၵႃးမႃးၸွမ်းၼၼ်ႉ တင်းမူတ်း 14 ၵေႃႉ ၼႂ်းၼၼ်ႉ လူႉတၢႆၵႂႃႇ 5 ၵေႃႉ ပဵၼ် ၼၢင်းတဵင်းလႃႉ ယူႇပွၵ်ႉၵွင်းၼွင်၊ ၼၢင်းဢေးမျႃႉ ပွၵ်ႉၸၢၼ်း၊ ၼၢင်းႁၢၼ်ႇ ပွၵ်ႉၵွင်းၼွင်၊ ၼၢင်းတိၼ်ႇ ပွၵ်ႉၵွင်းၼွင်၊ ၼၢင်း တၢၼ်းဢူး ပွၵ်ႉၵွင်းၼွင် ၸိူဝ်းၼႆႉ။ ၼွၵ်ႈလိူဝ်ၼၼ်ႉ မီးၵူၼ်းမၢတ်ႇၸဵပ်းႁၢဝ်ႈႁႅင်း ထႅင်ႈ 10 ၵေႃႉ ပႃးၸဝ်ႈၵႃး ၼၼ်ႉ တေႃႈလဵဝ် ၵူၼ်းမၢတ်ႇၸဵပ်းၸိူဝ်းၼႆႉ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃလွႆၸေႊ ဝႃႈၼႆ။ ၵူၼ်းမိူင်းဢၼ်ၶီႇမႃးၸွမ်းၼႂ်းၵႃးၼႆႉ ၵမ်ႈၼမ် ပဵၼ်ၵူၼ်းၸႃတိ ၸႄႈဝဵင်းမူႇၸေႊလႄႈ မိူင်းၶွၼ်။ ၸိူဝ်းၶဝ်ဢွၼ် ၵၼ်ၵႂႃႇၶဝ်ႈႁူမ်ႈပွႆးလိူၼ်သီႇ တီႈၼွင်မႄႈမၢႆႈ( ၼွင်လူင်ၸေႊၶမ်း ႁိုဝ် ဢိၼ်းတေႃႇၵျီး) ဢၼ်မီးၼႂ်းၸႄႈဝဵင်းမိူင်း ယၢင်း ၸႄႈမိူင်းၶၢင် ဝႃႈၼႆ။

['ၵူႈလွင်ႈလွင်ႈ']

2018-03-07T16:04:17

https://shannews.org/archives/3207

တွင်ႈထၢမ် ၸဝ်ႈသိုၵ်းလူင်ၸၢႆးငိုၼ်း ၵဵဝ်ႇလူၺ်ႈလွင်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း 3

တွင်ႈထၢမ် ၸဝ်ႈသိုၵ်းလူင်ၸၢႆးငိုၼ်း ၵဵဝ်ႇလူၺ်ႈလွင်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း 3

['Uncategorized']

2018-03-07T15:28:39

https://shannews.org/archives/3204

လုၵ်ႈႁဵၼ်းၸၼ်ႉသိပ်း ၼႂ်းမိူင်းႁူမ်ႈတုမ်ပတ်းပိုၼ်ႉ ဢွၼ်ၶဝ်ႈပၢင်တွပ်ႇလိၵ်ႈ တႃႇၶိုၼ်ႈႁဵၼ်းၸၼ်ႉၸွမ်

လုၵ်ႈႁဵၼ်းၸၼ်ႉသိပ်း ၼႂ်းမိူင်းႁူမ်ႈတုမ်ပတ်းပိုၼ်ႉ ဢွၼ်ၶဝ်ႈပၢင်တွပ်ႇလိၵ်ႈ တႃႇၶိုၼ်ႈႁဵၼ်းၸၼ်ႉၸွမ်

['Uncategorized']